
I. 
GUVERNANTENS KAMMER. 



»TTvem i al Verden har sat den violette Hyacint 
Al her i Vinduet? Unge Piger har ikke godt af 
den Slags i deres Kammer, saa drømmer de saa 
stærkt om Natten.« 

»Jeg saa før Fader komme op ad Trappen med 
den.« 

»Naa, det gjorde du, lille Anna, aa kald din 
Fader herop et Øjeblik.« 

»Ja, Moder; men synes du ikke — « 

»Hvad synes jeg?« 

»At vi skulde sætte den gamle Gyngestol herop? 
Den pynter alligevel ikke i Kabinettet.« 

»Tror du, jeg havde Gyngestol, da jeg var Gu- 
vernante hos Grevens? — Gaa saa, og bed med det 
samme Stine sætte Lysestagen herop; Lampe er al- 
deles overflødig paa denne Aarstid.« 

Annas lyse Fletning forsvandt ud af Døren. 

»Og Tændstiksetuiet — det staar altsammen paa 
Køkkenbordet,« raabte Moderen efter hende og sagde 
derpaa ind i Stuen: 

»Nej, ved du hvad, Desideria, lad os endelig 
ikke sætte saadan en Smule Guvernante Fluer i 
Hovedet. « 

Desideria rystede sit Qortenaarige Hoved med 
de mørke Lokker lidt foragteligt: 

»Hun er vel heller ingen Prinsesse, Mor!« 

Apotekerfruen saa sig om: »Hun skal ha' det 
pænt, at ikke Ludvigsens Lærerinde skal stikle til 
os, hun har det jo som en Hofdame. — Naa, er du 
der, Mads!« 

Apotekeren viste sig i dette Øjeblik i Døren: 

»Hvad vil du, søde Jette?« 

»Jeg vil ingen violette Hyacinter have heroppe? 
hvor falder du paa det?« 

»Jeg troede blot — ,« og hans Ansigt antog i 
dette Øjeblik et Farveskær, der stærkt nærmede sig 
Hyacintens. 

»Saa, det troede du! Aa, Desideria, spring ned 
og se, om Stine ikke kommer.« 

>Der er Stine, Mor!« 

Stine traadte ind ad Døren : » Her har a dihær 
Sager.« 

»Kan De dog ikke aflægge det »a«, det passer 
sig virkelig ikke i vort Hus. Der er ikke en af 
Grevens Tjenestefolk inden Døre, der siger »a«, og 
de er dog bondefødte allesammen. — Sæt Sagerne 
fra Dem, og skynd Dem ned, saa følger Desideria 
med og hjælper Dem; jo vist saa, Desideria. I maa 
rive lidt foran Hoveddøren og omkring Plænen.« 

Desideria skred stolt ud af Døren, Stine sjok- 
kede^bagefler. 

Der indtraadte en pinlig Pavse, i hvilken man 
hørte de bortgaaendes Trin over Loftet og ned ad 
Trappen. Da de var ene, satte Fruen sig, spejlede 
med Velbehag sit endnu ret ungdommelige Ansigt i 
det lille Toiletspejl, saa truende paa Apotekeren og 
sagde: »Jeg vil sige dig én Gang for alle, Mads: 
»Gør dig ikke til Nar overfor Guvernanten!« Mig 
gør det ingenting, og jeg ved jo nok, hvor jeg har 
dig. Men du skulde dog, for din egen Skyld, være 
lidt forsigtig. Du har altid holdt af et kønt Ansigt 
— jo vist saa — det var derfor, du tog mig, — en 
af Grundene — « 

»Nej, jeg forsikrer dig — « 



»Hvadbehager! — Lad dog være at pille ved 
Kvasterne paa Chaiselonguen!« 

»Jeg bryder mig ikke om Skønhed, jeg har al- 
drig set efter den Slags Ting.« 

Og den lille Apoteker havde Ret. Han var i 
Grunden mere forelsket i Dødningehovedet paa Gift- 
etiketterne end i det smukkeste Kvindeansigt. 

>Ja, ja, jeg tror dig, lille Lønberg,« sagde hun 
formildet; »men sig mig, hvorfor har du egentlig 
sat den violette Hyacint herop i Guvernantens Vindu? 
Tror du, Greven satte Hyacinter op til mig? Det 
skulde Grevinden vist meget haft sig frabedt. Skal 
det nu hedde sig, naar Omegnens Damer gør Toi- 
lette heroppe: »Nej sikken dejlig Hyacint ! Hvem har 
De faaet den af?« — 

»Aa, den har saamænd Apotekeren givet mig!« 

Sæt Guvernanten forelsker sig i dig — Guver- 
nanter er altid forelskede — saa gaar det dig til 
Ho'det, du taaler ikke meget, Mads. — Men hvad er 
det? Jeg synes der er nogen ved Døren!« 

I en Fart listede hun hen, rev den op, og Apo- 
tekerlærlingen tumlede ind paa Gulvet, fulgt af den 
niaarige Preben, der straks gav sig til at hyle. 

»Hvad skal det betyde. Brask?« sagde Apoteker- 
fruen strengt. 

»Jo, der kom saadan en vanskelig Recept, som 
Provisoren ikke kan læse. Distriktslægens Skrift 
bliver værre og værre.« 

»Brask,« sagde Apotekeren, »vil De tage den 
Hyacint og bære den ind i Provisorens Værelse.« 

»Gaa De, Brask, og pas Apotekerkrukkerne; 
det er det bedste. De kan gøre,« sagde Fruen og 
pegede paa Døren, ud af hvilken Lærlingen for- 
svandt. 

»I Provisorens Værelse! Er du gal Mads? Du 
kender hans giftige Tunge; han lapser sig øjeblikke- 
lig med, at jeg skulde have givet ham den! — Pre- 
ben, tag den, og sæt den ned i Kabinettet! Men gaa 
forsigtig med den.« 

Preben tog Blomsten og gik forsigtig med den, 
saalænge han var i Stuen. 

Da han var gaaet ud, sagde Fruen: »Jeg har 
længe været ked af den gamle Kaktus, der staar 
dernede ; den skal herop ! Den fylder dog sin Plads ; 
og vi siger naturligvis, at den er sjælden!« 

»Det er den ogsaa,« mumlede Apotekeren, »det 
er jo en Cactus grandiflorus.« 

I det samme forkyndte et Brag, at Preben faldt 
ned ad Trappen. Apotekeren aabnede Døren og 
raabte: »Har du nu gjort Ulykker igen?« 

»Nej,« hylede Preben, »Urtepotten holdt godt 
nok; det var bare Hyacinten, der knækkede!« 

»Se efter, om det søde Barn ikke har stødt sig,« 
sagde Fruen. 

Apotekeren ilede ud. 

Hun saa sig om i det lille Værelse og sagde: 
»Naar der herefter paa Egnen tales om Guvernanter, 
saa kan Fru Ludvigsen ikke vigte sig mer end halvt 
saa meget som før. Fra i Aften er vi to om Buddet ! « 

I det samme hørtes stærke Stød i Loftsgulvet; 
Døren aabnedes, og Bedstemoder traadte langsomt 
ind med en Stok i Haanden. 

»Hvad vil du, Mo'r?« 

Bedstemoder saa sig om og sagde med dyb 
Stemme: »Beundre dit Værk!« 

Datteren smilte ængstlig. 

»Hvad er det for et Uglebillede?« sagde Bedste- 
moder og plantede Stokken midt i et Litografi, der 
hang over Sengen. 

»Uglebillede — det er jo en af de gamle greve- 
lige Ahner fra Trediveaarskrigen.« 

»Det skal vel bruges til Undervisningen?« 

»Hvordan mener du?« 

»Som Anskuelsesbillede i Verdens- og Fædre- 
landshistorien,« sagde Bedstemoder og gik. 

II. 

NATTETANKER. 



Dampskibet sejlede over Kattegat. Det stævnede 
mod Jylland. Paa Dækket var stille og ensomt. 
Kaptejnen stod paa Kommandobroen, og Rorgængeren 
passede sit Hverv. En let Skikkelse gik frem og 
tilbage, spejdende ud over Søen. En ung Pige, der 
aldrig før havde gynget paa de skummende Toppe, 
og som for første Gang i sit Liv nød det impone- 
rende Skue, man kalder en Maaneskinsnat paa Havet. 
Ad den glimtende, bølgende Bro gik hendes Tanker 
til den fremmede Kyst, hvor hendes Fremtid skulde 
gro. Fra det stille Hjem i København rejste hun 
nu over til Jylland. 

Ud paa Landet skulde hun og finde alt det, 
hun havde læst om: friske Naturmennesker, land- 
lige Glæder, Køreture og Kanefarter, hyggelige Præ- 
ster og gemytlige Proprietærer. 

Det var i Slutningen af April. De lyse Nætter 
var endnu ikke begyndt, men Maanen erstattede dem. 

Kaptejnen saa forbavset efter den unge Pige, 
da han hørte hende nynne en Sang, hvis Tone og 
Rytme vidnede om en saa overstrømmende Livs- 
glæde, at han maatte varsko Rorgængeren, der, ved 
at se hende staa midt i Maanelyset, nok holdt Kur- 
sen en Streg for meget til Bagbord. 

Indeni hende gik der en lysende, bølgende 
Strøm, som Havet, hun saa udover. Og halvhøjt 
nynnede hun et Digt, hun engang havde læst: 

Jeg elsker Natten, 
mens Maanen skinner, 
da ser jeg Skatten, 
som blænder, blinder 
og først forsvinder, 
naar Dagen gryr: 
det Sølv paa Strømmen, 
mer værd end Drømmen, 

som Søvnen skænker 

til dem, der tyr 

til dens bløde Lænker, 

mer værd end Guldet, 

som Solen stænker 

hver Dag paa Muldet; 

thi magisk skinner 

det gennem Natten 

af Maaneskatten, 

der lødigt rinder 
med Sølvglans ud over mørke Vande 
— et Diadem om en Havfrupande! 

Kahytsjomfruen, der var falden lidt hen, mang- 
lede endnu den ene Dame og var lidt urolig 
for Køjen og de ventede Drikkepenge. Hun for der- 
for noget forskrækket, men dog samtidig beroliget 
op, da den unge Dame med et straalende Smil, som 
om al Nattens Maaneglans tindrede i de mørke Øjne, 
kom ned ad Trappen og sagde: »Vil De kalde paa 
mig, naar vi er ved Indsejlingen til Bugten.« 

Saa kastede hun sig i Køjen, men Søvnen vilde 
ikke komme. 

Hun hørte Vandets Skvulpen mod Skibets Sider 
og den underlig sukkende Lyd, der særtegner et 
Skibs Gang gennem Bølgerne. Hun hørte Snorken 
og Talen i Søvne; nu græd et Barn, nu bad en 
Dame om Vand. Dog det generede hende ikke alt- 
sammen. Hun laa i sine egne Tanker og saa hele 
sit foregaaende Liv for sig . . . 

Det stille Hjem i København, hvor Faderen, 
den blege, magre Adjunkt sad og rettede Stile den 
meste Tid, han var hjemme, mens Moderen samtidig 
havde nok at gøre med at passe Huset og reparere 
Tøjet. Et fredeligt og lykkeligt Hjem, og dog et 
kæmpende Hjem. Thi Faderens beskedne Indtægter 
forslog kun lige til Livets Ophold. 

Hun saa tydeligt en Vinteraften Moderen gaa 
hen til Faderen, der sad ved sin lille Studerelampe 
i et Hjørne af Spisestuen — det var hans Arbejds- 

rum — og stryge ham over Panden. Han saa træt 
og taknemmelig op paa hende, der smilede kærligt 
til ham og kyssede den høje, hvide Pande under det 
graasprængte Haar — Taknemmelighed fra hans Side, 
Kærlighed fra hendes, saadan var dette Ægteskab. 

Han havde, som en ikke ganske ung Student, 
boet hos hendes Moder, en fattig Enke, der lejede 
Værelser ud. I en haard Sygdom havde Datteren 
plejet ham. Da han rejste sig fra Sygelejet, havde 
han af Taknemmelighed mod det milde, kønne An- 
sigt, der i lange Nætter havde vaaget over ham, 
budt hende sin Haand. Hun havde længe elsket 
ham, og han fik hende inderlig kær. Men Sygdom- 
men havde knækket ham. Han var og blev Cand. 
phil. Men paa Grund af sine gode Kundskaber 
lykkedes det ham omsider at faa en Adjunktplads. 
Han havde, som man siger, en lille Aare, skrev, al- 
tid anonymt, enkelte Smaating, som han fik optaget 
i Bladene; dette i Forening med nogle Oversættelser 
skaffede ham en Biindtægt, der væsentlig anvendtes 
til en lille Skovtur nu og da med Toget ud i Nord- 
sjællands skønne Egne. Hvor Helene og hendes lille 
Søster Betty glædede sig til disse Ture, smaa op- 
livende Oaser i det daglige Livs Ørken! Naar de da 
sad i Græsset, og den medbragte Mad var fortæret, 
tændte Faderen sin korte Pibe. Saa glemte han 
Skolen, Stilene og det daglige Slid og fortalte mangt 
og meget. Han kunde fortælle meget morsommere 
end de fleste Bøger. Og tit formede han sin For- 
tælling som et lille Eventyr. 

>Du skulde have været Digter,« sagde Moderen 
da til ham. 

>Nej, nej, sig ikke det,« sagde han og rystede 
paa Hovedet; »en Digter, det er en ganske anderledes 
Mand; jeg er kun Fortæller. Jeg kan fortælle jer 
et og andet, som I ikke ved, fordi I kender saa lidt. 
Jeg kan more jer en kort Stund. Men en Digter, 
det er en Mand, der kan faa Folk til at le og græde 

paa engang. Og hvad han skildrer, det glemmer 
man aldrig!« 

Trods sit stille Væsen var det ham, der lyste, 
ikke som en Sol, men som en mildtskinnende Stjerne 
i Hjemmets lange Arbejdsnat. 

Men saa slukkedes Stjernen en Nat, mens de 
alle sad ved hans Leje. 

Kort i Forvejen havde Helene gjort Forældrene 
den store Glæde at tage sin Præliminæreksamen. 

Det var ikke med Lyst, hun skred til Eksamens- 
læsningen ; kun den haarde Nødvendighed tvang den 
Pligtfølelse, hun var i Besiddelse af, saa vidt op, 
spændte Buen saa stærkt, at Pilen ikke forfejlede 
Maalet. Hun havde det Held, at hendes Person ind- 
tog alle; hendes hele Fremtræden gav Løfter, som 
bar ud over meget, og som man paa Forhaand tog 
for fuld Valuta. 

Da Moderen kun fik en lille Pension, og det 
var alt, hvad Familien havde at leve af, maatte 
Helene se at finde paa Udveje. 

Saa læste hun en Dag i Avisen følgende Aver- 
tissement : 

En fordringsløs ung Pige 

kan fra 1, Maj faa Plads som Guvernante for 2 Smaa- 
piger og 1 Dreng (1^, 11 og 9 Aar) hos en dannet 
Familie i en smuJc, landlig Egn paa Jyllands Øst- 
kyst Hun maa, foraden i de almindelige Undervis- 
ningsfag, tillige kunne informere i Sang og Musik, 
Lønnen 250 Kr. om Aaret, eget Værelse og frit Op- 
hold i Familiens Skød. Han vil tillige, om det ønskes, 
kunne faa Lejlighed til at uddanne sig i Hasholdning 
under Husmoderens kyndige Vejledning. Selvskreven 
Billet mrkt. * Noblesse oblige 717 € bedes inden 8 Dage 
indlagt paa dette Blads Kontor, 

Det var just, hvad Helene ønskede. 

Det lod jo ikke til, at der stilledes saa store 
Fordringer til hende. Og 250 Kroner om Aaret for- 
uden alt andet — det var ligefrem storartet! Og 

saa — komme paa Landet, bort fra det kedsomme- 
lige Byvrøvl! Det svimlede for hende ved Tanken! 
Med sin fine Haandskrift skrev hun en Billet, 
studsede et Øjeblik, da hun tilføjede den mærkelige 
Udskrift, og bragte den selv hen paa Bladets Kontor. 
Hvis hun havde set de Øjne, hvormed den blæk- 
bestænkede Kontorist saa op fra sit rædselsfulde 
Klatpapir og besvarede hendes ubevidst straalende 
Blik, havde hun ikke tvivlet om et heldigt Resultat. 
Hun ænsede imidlertid ikke dette Varsel, men var i 
høj Grad tvivlende. Der var naturligvis mange, der 
søgte den Plads. 

Da overraskedes hun en Dag af et Brev fra 
Svane-Apoteket i Nakkerup, undertegnet Henriette 
Lønberg, der reflekterede paa hendes Tilbud. 

Hun havde hver Morgen passet Postbudet op; 
og da han gav hende Brevet med den fremmede, 
lidt snirklede Haandskrift og det store røde Segl 
med en Svane i, sendte hun ham et Blik, der be- 
tydelig lettede hans Gang op og ned ad de mange 
Trapper. 

Hun brød Seglet, læste Resultatet og løb lige 
paa en ældre, morgenturgaaende Herre, der med et 
> Gudbevares Frøken!« tumlede tilbage mod Hus- 
rækken, men betydelig formildedes, da Helene med 
sit mest erklærede Smil bad saa inderligt om For- 
ladelse. Saa stødte hun mod en Dame, der i Haan- 
den bar sit lille Net, hvori hun plejede at fange 
»matte« Gedder til sit Pensionat. Et skarpt udtalt: 
»Maa vi være her?« jog Helene paa Flugt. 
Op ad Trappen og ind i Stuen. 
I Sofaen sad Moderen, og foran hende stod Hu- 
sets gamle Pige, Katrine, og læste Regnskabet op af 
en rammeløs, revnet Tavle, som hun tabte paa Gulvet, 
da Helene kom farende. 

»Men Helene dog,« sagde Moderen, »nu gik den 
i to Stykker.« 

»Det er udmærket,« sagde Katrine, der altid 
saa de lyse Sider ved enhver Sag. »Fruen har jo 

tit ønsket, at vi hver havde sin Tavle; nu er det 
Ønske gaaet i Opfyldelse!* 

Betty stod med Skoletasken paa en Stol, i Færd 
med at spænde Remmene, parat til at gaa i Frøken 
Kaspersens højere Pigeskole paa Vesterbro. 

Helene standsede forpustet og rakte Brevet til 
Moderen, efterat hun først havde fortalt, at det var 
Svar paa Avertissementet. 

Da Moderen havde læst Brevet højt, udbrød 
hun: »Skal jeg miste dig, Helene?« 

»Mor,« sagde Betty, der repræsenterede den 
sunde Fornuft i Huset, »jeg synes, at Helene har 
gjort fuldstændig rigtigt. Nu flytter jeg ind til dig, 
og saa kan vi godt tage en mindre Lejlighed.« 

»Ja,« sagde Katrine, »vi sætter min Sovesofa 
ind i Spisestuen, saa behøver jeg ingen Kammers, 
jeg kan godt sætte Haar ved Entréspejlet.« 

»Altsaa fastslaaet,« sagde Helene og kyssede 
Moderen, der smilede gennem Taarer. 

»Det bliver sjovt,« sagde Betty, »naar jeg for- 
tæller i Klassen, at min store Søster skal være Gu- 
vernante i Jylland.« 

»Ja, i hele Jylland,« sagde Helene og svingede 
Katrine rundt . . . 

Ved Tanken om Katrines Dansetrin kom Helene 
til at le højt. 

»Kan De virkelig le I« lød en skarp Damestemme 
fra Køjen ligeoverfor. > Synes De, det er morsomt 
at ligge her en hel Nat og ikke kunne faa Søvn i 
sine Øjne! Aa — nu begynder det igen — Jomfru 
— Jomfru — skynd Dem dog. Menneske!« 

Snublende i Halvmørket over Damestøvler og 
Hatæsker kom Jomfruen styrtende med HoflFmanns- 
draaber. 

Saa blev det stille. Og omsider faldt Helene i 
en let Søvn. 

Da hun vaagnede, skinnede Dagslyset ind gennem 
Glughullet. Hun rejste sig ogaabnede det lille Vindu. 

I det begyndende Dagsskær saas nogle høje 
Bakker^ og den friske Morgenluft strømmede velgørende 
ind i den kvalme Kahyt, da Damen fra før atter 
intonerede: »Gud fri os vel! Skal man nu have en 
Lungebetændelse paa Halsen! c 

— Lidt efter sad Helene paa Dækket med en 
Kop Kaffe ; hun tændte sig en Cigaret og saa ud over 
den smukke Bugt, indrammet af høje Banker og 
store Skove. Inderst i Bugten saas utydeligt Byen og 
Domkirkens høje Taarn. Nu stod Solen op og ind- 
hyllede Himmel, Hav og Land i rosenrøde Farver, 
men de svandt snart; og foran hende laa hendes 
Fremtids Land, Jylland, i det kolde, skarpe Morgen- 
skær. 

Skibet nærmede sig mer og mere Byen. Nu 
sejlede det ind i Havnen og lagde til ved Damp- 
skibsbroen. Nogle trevne Dragere stod og gumlede 
paa deres Morgenskraa, en Toldbetjent gabede, og 
et Par Hotelkarle rakte og strakte sig utidigt. 

Da kastedes Tovet i Land. Det bragte Liv i 
Klyngen, der hurtigt veg til Side. 
Landgangsbroen lagdes til. 

Saa gik hun fra Borde. Kaptejnen hilste galant, 
næsten for galant. 

Helene vinkede ad en Hotelkarl og fulgte ham 
gennem de folketomme Gader, hvor hun hist og her 
saa en Bagersvend med opsmøgede Ærmer staa i 
Gadedøren og ryge sin Morgenpibe. 

Hun standsede ved en Teaterplakat fra et om- 
rejsende Selskab: »Elverhøj« med »Jeppe paa Bjærget« 
som piéce de rideau. 

Lidt efter traadte hun ind i Byens første 
Hotel. 

Da hun viste sin elegante Skikkelse, traadte 
Portieren i spids Kjole med Pen bag Øret frem, 
bukkede og sagde, at der fandtes en Salon i Bel- 
etagen. 

Hun svarede lidt forlegent: »Jeg bliver her kun 

Boeck: Unge Hjerter. 2 

til i Eftermiddag; Toget gaar Klokken 3. Giv mig 
et tarveligt Værelse.« 

Portieren smilede nedladende: >Jeg skal se, om 
der er noget ledigt.« 

Saa stillede han sig foran den store Hoteltavle^ 
løb langsomt med Pegefingeren op og ned ad den, 
af og til sukkende dybt. 

Endelig standsede Fingeren; han vendte sig og 
sagde overlegent til en flot Hoteljomfru i en lyserød 
Morgenkjole: >67.« 

Jomfruen mønstrede lidt næsvist Helene og 
skred stolt op ad Trappen. Paa tredje Sal stand- 
sede hun og pegede ned ad en lang Gang, som 
Helene fulgte; i et Spejl saa hun tydeligt, at en 
Opvarter i Forbifarten snappede et Kys fra Jom- 
fruen. 

Saa fik Helene et lille Værelse med Vindu til 
Gaarden. 

Hun var træt og skyndte sig i Seng. 

Inden hun faldt i Søvn, saa hun op paa et gy- 
seligt Farvetryk, forestillende et Landskab, hvor en 
Gedebuk stod paa en Klippetop og snappede efter 
Maanen, der lignede en stor Fastelavnsbolle. 



HL 

FINE FORNEMMELSER. 



Nakkerup Apotek var først for faa Aar siden op- 
rettet i et dertil indkøbt Bondehus, hvortil der 
var bygget en Sidefløj. 

I denne var Laboratoriet, Magasinet, Provisorens 
og Lærlingens Værelser. I Hovedbygningens ene Ende 

op til Sidefløjen var Apoteket; over Indgangen til 
dette gyngede en søsyg Svane paa et blaanende Bølge- 
hav. I den øvrige Del af Bygningen residerede »Her- 
skabet«, som Fru Lønberg plejede at sige. Thi det 
kan jo ikke skjules, at den lille Frue havde ikke 
blot fine, men endogsaa aristokratiske Tendenser. 
Hun havde i sin Tid været Guvernante hos en Greve- 
familie; saadan noget gør man ikke ustrafifet. Den, 
der engang har været inde i Bjærget, beholder et 
Præg deraf for hele Livet. 

Overgangen fra det grevelige til det borgerlige 
faldt hende ikke let. 

Men en stor Trøst var det, at Manden, ved 
Protektion fra højere Steder, kunde oprette Nakke- 
rup Apotek. Dette laa paa et greveligt Gods, hvis 
Lensbesidder var bleven gift med hendes Yndlings- 
elev, Komtesse Desideria. 

Efter denne blev da ogsaa hendes førstefødte 
Datter opkaldt. 

Det grevelige Slot laa kun en lille Mil borte; 
én Gang om Aaret inviteredes Apotekeren til en 
Herremiddag, og de begge til et Bal. 

Meget smigret følte Fru Lønberg sig, naar Grev- 
inden mødte til Formiddagste hos sin tidligere 
Guvernante. 

Greven gjorde gerne en Gang om Aaret Apo- 
tekeren den Ære at drikke hans fine Madeira, — 
»Lønbergs Madeira« var et bevinget Ord — og nyde 
den Dyreryg, han selv forærede Apotekeren. 

Denne gik selvfølgelig ind paa Konens Idéer, 
men dog mest for hendes Skyld; og da han ikke 
agerede con amore, faldt han naturligvis let ud af 
Rollen. 

Fru Lønberg derimod gennemførte Karakteren 
til de mindste Enkeltheder. Hun havde saaledes fra 
den grevelige Oldfrue adopteret et stort Nøgleknippe. 

»Det er det eneste gode ved hende,« sagde 
Lærlingen, »for saa kan man da høre, naar hun 
kommer. < 

2* 

Apotekets Have var ikke stor, men ganske pyn- 
telig. Og var det end ikke lykkedes Fruen at gennem- 
føre Versaillesstilen, mindede dog et lille Springvand 
og et Par Bøgehække en miniature om den adelige Park. 

Den samme højtstræbende Aand gjorde sigogsaa 
gældende i Interiøret, som Fruen plejede at sige, 
naar hun omtalte det indre af Huset. 

Spisestuen udmærkede sig saaledes ved høje 
Paneler, hvor højadelige Glas mødtes med gamle 
Bondekrus, der aldrig havde drømt om den Ære, 
mens Væggene dækkedes af klinkede Tallerkner med 
Roser og yndelige Blommer, samt et Par Billeder. 
Det ene forestillede en italiensk Fogliette med til- 
hørende Druer og Ferskner, det andet et Vildsvin, 
der jages til Døde, — altsammen Incitamenter for 
Appetitten. 

I Fruens Kabinet fandtes kun Empiremøbler ; og 
over hendes Skrivebord hang et stori Kulfotografi af 
Mads, garneret af den grevelige Families Billeder. 

Børnene havde hidtil læst hos Købmandens 
Lærerinde, Frøken Ipsen. 

Men da Apotekerens sidste Aarsregnskab havde 
udvist et betydeligt Plus paa Indtægtssiden, sagde 
Fru Lønberg en Dag til Manden: 

»Skal vi saa gøre Alvor af at tage en Guver- 
nante i Huset? Frøken Ipsen kan jo være en meget 
dygtig Lærerinde; men jeg er ked af det Maskepi 
med Købmandens.« 

>Ja, det kunde saamænd være ganske morsomt 
at faa lidt Ungdom i Huset, c 

> Ungdom,« intonerede Fruen skarpt, »husk, at 
du snart er en gammel Mand; og bevar altid din 
Værdighed, Mads!« 

IV. 

I FAMILIENS SKØD. 



Oppe paa Apotekets Loft laa, foruden den øvrige 
Families Soveværelser, ogsaa Bedstemoders Stue. 

I det hele færdedes hun mest heroppe. Da hun 
havde vanskeligt ved at gaa op og ned ad Trapper, 
var Loftet hendes Promenade. Det var nu ogsaa et 
sjælden stort og smukt Loft, hvor Renlighed og 
Orden herskede overalt. 

Her saa man om Efteraaret Kamilleblomster, 
Malurt og Perikum; medens Askeblade, Roser og 
Lavendler udbredte en krydret Duft. Hylde- og 
Lindeblomster, Regnfang og Baldrian laa til Tørring 
over Kasser og Kister. 

Tulipan- og Hyazintløg var om Sommeren ud- 
bredte paa Gulvet. Og hele Vinteren hang Gladiolus- 
og Georgineknoldene paa Sparreværket. 

Om Vinteren levede Bedstemoder sit Liv heroppe. 

Her var sjældent stærk Kulde, da Hovedskor- 
stenen fra Køkkenet varmede godt. Men blev her 
alligevel for koldt, tog hun sit Overtøj paa. 

Og der kunde være Dage, hvor hun var saadan 
til Sinds, at hun den meste Tid gik frem og tilbage 
under Loftsbjælkerne. Ingen turde da tale til hende. 

Ja, en Maaneskinsaften kunde man blive ganske 
underlig til Mode ved at se hende vandre rundt her- 
oppe, blive borte i Mørket og atter dukke frem i 
Maanelyset, der faldt ind fra oven. 

Som Regel fik hun Sommer og Vinter sin Mad 
bragt op; kun ved højtidelige Lejligheder nød hun 
den nede hos Familien. Men paa hendes Vandredage 
sendtes den næsten urørt ned. 

Den Dag, Guvernanten ventedes, sad Bedste- 
moder i sin Stue ved Vinduet, hvorfra hun havde 

en venlig Udsigt ud over Haven, til grønne Enge, 
§erne Bakker og Skove. 

Det var Bedstemoders store Dag, naar Skoven 
sprang ud; da maatte altid Niels Kusk ved Sol- 
opgang køre hende derud, hvor hun længe blev ved 
at gaa under de lysegrønne Kupler — frem og til- 
bage, frem og tilbage. — Se paa hende, som hun 
sidder der; det skarpe Sollys fra Eftermiddagshimlen 
falder over hende. 

Hvor hun er smuk i Dag! 

Det er Bedstemoder for Resten altid, men man 
ser det undertiden ikke, naar hun gaar lidt krum- 
bøjet med sin Stok ude paa Loftet. 

Hun har engang som ganske ung ved et Uheld 
faaet en Svaghed, der har nødt hende til at gaa 
med Stok. Men naar hun sidder ned, er hun rank 
og smuk som i sin Ungdoms Dage. Hun har en 
Goetheprofil og et Par livfulde, brune Øjne; og det 
vil falde vanskeligt at finde et graat Stænk i hendes 
store, svulmende, sorte Haar. 

I Dag ser hun saa glad og ung ud. Foraarets 
Uro er over hende. Hun aabner Vinduet og ser 
længselsfuldt ud mod Bøgeskovene, der Dag for Dag 
brunes mer og mer. 

Foran hende paa et lille Bord ligger Shakespeare 
opslaaet; det er hendes Yndlingslekture: »Romeo og 
Julie« — hin vidunderlige Scene, hvor de mødes 
første Gang. 

Bedstemoder blader tilbage og læser hint be- 
tagende Vers: 

•Jeg aner, at en Skæbne, som end hænger 

i Stiernerne, begynde vil i Nat 

ved denne Fest sit frygtelige Kredsløb«. 

Hun gentager disse Ord og sukker, men ser dog 
saa straalende ud, som var det Julie selv, der sad 
her ved Vinduet, og Romeo gik nedenfor i Haven. 

Bedstemoder rejste sig og saa ned. 

Foran hendes Vindu gik en lang skyggefuld 
Nøddegang, — den kaldtes almindeligt »Bedstemoders 
Gang«; for her kunde hun tilbringe hele Dage om 
Sommeren, spaserende og læsende, seende ud til 
Skovene. 

Hun gik frem og tilbage, men Værelset blev 
hende for trangt; hun traadte ud paa Loftet og 
glemte Stokken. Thi, vel havde hun vanskeligt ved 
at gaa; men det afhang af Vejret og det Humør, 
hun var i, om hun mer eller mindre mærkede det 
daarlige Ben. Og tit var det blot af gammel Vane, 
at hun gik med Stokken. Hun standsede under et 
Loftsvindu og saa op paa den blaa Himmel og de 
drivende Foraarsskyer. 

Apotekeren var inde hos Familien, og Lærlingen 
løb op og ned ad Loftstrappen for fra en Luge at 
se ud over Vejen. Provisoren, Hr. Kruse, med det 
store Kunstnerhaar — han var en dygtigere Pianist 
end Pharmaceut — havde meget travlt. Han for 
rundt i Apoteket, rev daarlige Vittigheder af og gav 
gode Raad. 

Apotekeren og Fruen sad i Rygeværelset, hvis 
Vinduer vendte ud til Indkørslen. Apotekeren sad 
som fastnaglet, men Fruen kunde ikke skjule sin 
Uro. Som hun sad allerbedst, for hun pludselig 
ind i Kabinettet, kastede sig over Visitkortskaalen 
og udbrød: 

»Hvem har nu været her og lagt Dyrlægens 
Kort øverst?* 

»Ja, hvad gør det?« sagde Apotekeren. 

»Hvad det gør! — Jeg kan nok lide, at man 
ved Indtrædelsen i et Hjem mærker, at det er en 
Familie med Omgang, man kommer ind i. Og, naar 
man har en Amtmand, er det dog rimeligere, han 
bliver lagt øverst.« 

I det samme styrtede Preben ind paa én Strømpe- 
fod og én Træsko og raabte forpustet: 

»Nu kommer hun!« 

»Hvordan er det, du ser ud,« bruste Fruen op. 

kommer du ind i Stuen paa Træsko, — hvor har 
du været henne?« 

Preben var tilsølet fra Top til Taa og Kasket- 
skyggen løsnet saaledes, at Haaret stak ud mellem 
den og Pulden. Med straalende Ansigt sagde han: 

»Jeg har været oppe i Kirketaarnet med Degnens 
Drenge. Vi kunde tydelig se Vognen komme svin- 
gende oppe ved Hjulmandens. Saa væddede vi om 
for to Øre Lakritsrod, hvem der kom først hjem 
med Nyheden. Jeg faldt i en Vandpyt, men kom 
alligevel først.« 

Fruen ringede, Stine traadte ind. »Naar Vognen 
nu kommer, gaar De ud og modtager Guvernanten, 
Vil De sørge for, at Preben bliver gjort i Stand, og 
lad saa Børnene komme herind!« 

Stine gik med Preben. 

Lidt efter hørtes stærke Stokkestød, der kom 
nærmere og nærmere og mindede om Kommandantens 
Ankomst i »Don Juan«, ja næsten fremkaldte samme 
Skræk. 

Apotekeren og Fruen saa paa hinanden. 

>Din Moder kommer!« 

»Ja, det kan jeg høre!* 

»Hun har ikke været hernede i over en Maaned.« 

Da traadte Moderen ind i al sin Glans og ual- 
mindelig straalende. 

Apotekeren og Fruen studsede. 

Bedstemoder sagde smilende: »Ja, I ser paa 
mig! Er jeg ikke pæn i Dag? — Jeg maa jo fejre 
Modtagelsen af den saa meget omtalte Guvernante, 
hvis Ankomst nok betyder en Begivenhed i Husets 
Annaler.« 

»Den blaa Sløjfe har jeg aldrig før set dig med 
her i Huset,« bemærkede Apotekerfruen i en ind- 
smigrende Tone. 

»Jeg hellerikke,« sagde Bedstemoder. 

»Den klæder dig godt. Svigermoder,* mumlede 
Apotekeren. 

Efter en kort Pavse sagde Bedstemoder: »Jeg 

ser, at Huset, paa begge Sider af Gangen, er næsten 
udsolgt til Premieren, — men her er dog en Sidde- 
plads paa første Række.« 

Og hun satte sig ved Vinduet overfor Datteren 
og saa forventningsfuldt ud over Pladsen. 

Apotekerens og Fruens Øjne mødtes. 

Der var i Dag noget saa afdæmpet, saa mildt 
og varmt over Bedstemoder; hun lignede slet ikke 
sig selv! 

Lidt efter mødte Preben, restavreret og vand- 
kæmmet, med sine Søstre. 

»Siderialc sagde Moderen, »kom herhen, og lad 
mig se dig!« 

Desideria adlød modvilligt og kom langsomt 
sneglende hen til Moderen, der foretrak hende, fordi 
hun tegnede til at blive en Skønhed. 

»Du er jo chic i Dag!« 

Anna var Faderens erklærede Yndling og stod 
stille bag hans Stol. 

Bedstemoder holdt mest af Preben, hvis livlige 
Temperament tiltalte hende i høj Grad. 

Han gik straks hen til hende og fik Lov at lege 
med alle Smaatingene i den lange Guldkæde, der 
slyngede sig om hendes Hals. 

I det samme hørtes en vild Hylen af Ungdommen 
paa Gaden. 

Apotekets Vinduer fyldtes af Ansigter; og ud af 
Loftslugen stak Lærlingens røde Haartop. 

Ind paa Pladsen kom Apotekerens Enspænder 
kørende. 

Bag i den laa en Kuffert og en Cykle. Og ved 
Siden af den grinende Niels Kusk i det hjemme- 
gjorte Liberi sad Helene, iført en klædelig Rejse- 
dragt, med en rød Hue paa Hovedet. 

Hun havde taget Styret paa Hesten og svingede 
flot op foran Indgangen. 

Apotekerfruen blegnede og udbrød med dirrende 
Røst: »Saa hun begynder med at tage Tømmerne I c 

>Et dejligt Barn!« sagde Bedstemoder; »Gud^ 

skelov, vi trænger ikke til mere Grimhed her paa 
Egnen.« 

Nu holdt Vognen. Og Stine gik majestætisk ned 
ad Trappen, men, idet hun vilde sætte Stigen til, 
var Helene med et Spring nede af Vognen og inde i 
Huset. 

I det samme hun kom ind i Gangen, traadte 
Fruen ud i den og sagde: »Formodentlig Frøken 
Rørby. Velkommen hertil! — Stine, vil De vise 
Guvernanten hendes Værelse. Om en halv Time vil 
Teen blive serveret. Vi haaber da at se Dem her- 
nede i Familiens Skød.« 

Helene saa forbavset paa den stive Apotekerfrue, 
men drejede sig hurtigt om og fulgte den maabende 
Stine op ad Trappen og ind paa sit Værelse. Hun 
tog et hurtigt Vue af sin tilkommende Bolig og be^ 
roligedes, da hun saa, at det var et hyggeligt lille 
Rum. Uden at tage Overtøjet af satte hun sig ved 
det aabneVindu og saa ud mellem Byens Gaarde og 
Huse, hvor der aabnede sig Udsigt til en Landsby- 
kirke i det Qcrne. — — 

Hun saa, at Klokken var mange, sprang op og 
gjorde et hurtigt Toilette — det var høje Tid ! I en Fart 
ud paa Loftet, hvor hun mere hørte end saa et levende 
Væsen, med det sædvanlige Antal Arme og Ben, samt 
en rød Haartop, forsvinde ned ad Trappen. 

Hun gik, ikke uden Hjertebanken, den samme Vej. 

Og et Øjeblik efter holdt hun sit Indtog i Fa- 
milien. 

Da Helene fra Gangen traadte ind i Dagligstuen, 
efter først at have banket flere Gange paa Døren 
uden at faa Svar, standsede hun et Øjeblik for- 
bavset. 

Stuen var nemlig, trods den lyse Foraarsaften, 
temmelig mørk, dog ikke mørkere, end at hun kunde 
skelne Hovedtrækkene i dens Fysiognomi. For de 
to store Vinduer var der nedrullede Gardiner, hvor- 
paa Billeder af Bernstorff og Fredensborg Slot — i 
Mangel af grevelige Slotte maatte man tage til Takke 

med de kongelige. Den indhyllede Lysekrone hang 
som en svævende Baldame under Loftet. Alle Møb- 
lerne var tildækkede. Paa Gulvtæppet udgik Løbere 
i to Retninger; Helene fulgte den til højre. 

Atter bankede hun; endnu intet Svar. 

Saa traadte hun ind i Spisestuen, hvor hun 
heller ingen traf. 

Havde hun misforstaaet Fruen, var det for tid- 
ligt endnu? 

Da hørtes Stemmer i det næste Værelse. Efter 
en beskeden Banken og et bestemt udtalt »entrez« 
traadte hun ind i Kabinettet, hvor hun fandt Fa- 
milien samlet. 

Fruen kom hende nu ret venlig i Møde : »Frøken 
Rørby, maa jeg byde Dem velkommen i vort Hus, 
hvor jeg haaber. De vil befinde Dem vel og vise 
Dem den Stilling voksen, som De har paataget Dem. c 
Derpaa fulgte et klamt og sjattet Haandtryk. 

Helene havde en Fornemmelse, som om hun 
holdt en Snogehale i Haanden. 

Apotekeren traadte nu frem: 

»Maa jeg ogsaa have den Ære 

at — — « 

Da han stammende beholdt Helenes Haand noget 
længe, sagde Fruen afbrydende: 

» Her ser De Deres Elever : Desideria, min ældste 
Datter, en velbegavet Pige paa Qorten Aar, hvis ual- 
mindelige Aandsevner jeg haaber. De vil faa en Del 
ud af.« 

Desideria såa fra Siden lidt trodsig paa sin til- 
kommende Opdragerske og rakte hende modvillig 
sin slappe Haand. 

Fruen fortsatte: 

>Anna, min yngste Datter, enfant tout å tout, 
lige fyldt elleve Aar, hos hvem det skulde glæde 
mig, om De kunde finde lidt mer, end det hidtil er 
lykkedes Købmandens Lærerinde, Frøken Ipsen, at 
fremdrage. I hvert Fald har hun en god Vilje, der 

jo i høj Grad kan bøde paa manglende Evner, naar 
saadanne ikke er til Stede.« 

Desiderias Ansigt fortrak sig til et spodsk Smil 
over Logikken i Moderens Sætningsbygning. 

Helene og Anna saa hinanden ind i Øjnene og 
mødtes i et varmt Kys. 

Fruen vedblev: 

»Her ser De Familiens yngste Haab! — Men, 
Preben, hvor er du?« 

En Larm bag den Lænestol, hvor Bedstemoder 
var placeret, lod formode, at »Haabet« var skjult her. 

»Lønberg,« sagde Fruen, »vil Du maaske præ- 
sentere din Søn.« 

Dette enfant terrible overlod hun villigt til sin Mand. 

Apotekeren spekulerede just paa, hvorledes han 
skulde udføre denne Mission paa den mest diplo- 
matiske Maade, da Preben kom krybende frem paa 
Gulvet paa alle fire. 

»Han er en fuldblods Gymnastiker!« sagde Fruen 
undskyldende og. tilføjede med dirrende Blidhed: 
»Rejs dig, min kære Dreng!« Den kære Dreng eflFek- 
tuerede øjeblikkeligt denne Ordre ved at staa paa 
Hovedet, hvorefter han hurtigt kom ned paa Benene, 
takket være et borgerligt Nap, som Fruen nedlod 
sig til at give ham. 

Men nu gav han sig til at tudskraale. 

Fruen ringede. 

Stine, der var afrettet til at møde med kortest 
muligt Varsel, kom øjeblikkeligt, som om hun var 
fløjen gennem Nøglehullet. 

»Bring Preben i Seng!« kommanderede Fruen. 

Stine bortførte Familiens Haab. 

Nu saa Helene sig om i det hyggelige Kabinet. 

En mørkerød Portiere med hvide Svaner dæk- 
kede helt Havedøren, Gardinet var nedrullet — med 
Frederiksborg Slot — og Hængelampen tændt. 

Den kunstige Nat brødes dog af enkelte for- 
ræderiske Lysstraaler, som tittede ind bag Gardin og 
Portiere og meldte om den lyse Foraarsaften udenfor. 



29 

Et meget lille Bord bar et Fad med tynde Tre- 
kanter af Smørrebrød. 

Paa et lidt større Bord stod en Svingkedel over 
en brændende Spirituslampe ved Siden af en Sølv- 
tepotte. 

>Ja,« sagde Fruen, »saaledes drikker vi altid Te 
om Aftenen; — Sideria, skænk paa Tepotten! c 

Her lød det pludseligt henne fra Lænestolen: 

>»God Dag, Frøken Rørby, og velkommen til 
Nakkerup!« ønsker Bedstemoder, c 

Hun havde rejst sig op og stod nu Ansigt til Ansigt 
med Helene, paa hvem hun stirrede betaget, som om 
hun næppe vilde tro sine egne Øjne. 

Kun Helene havde bemærket det stærke Indtryk, 
hun gjorde paa Bedstemoder. 

Begge følte, at de i samme Øjeblik havde fundet 
hinanden. 

»Naa, lad os nu placere os, Teen er skænket,« 
sagde Fruen og tilføjede, idet man satte sig: >Vi 
nyder aldrig andet til Aften; men, hvis De efter den 
lange Rejse muligvis trænger til mer, kan vi hurtigt 
faa noget skaaret.« 

»Nej, mange tusind Tak!« svarede Helene. 

>Maaske en ganske lille Tvebak,« lød det fra 
Fruen, da Smørrebrødet var fortæret. Det var unæg- 
telig en »ganske lille Tvebak«, af Størrelse som en 
Pebernød. 

Nakkerup Apotek var berømt for sine smaa Tve- 
bakker, som i Egnen gik under Navnet »Grevevrøvl«. 

Da Teen var drukket og det lette Maaltid forbi, 
sagde Fruen: 

»Maaske jeg med det samme maa meddele Dem 
Husets Program. — Morgenteen indtages i Spisestuen 
Sommer og Vinter Klokken 8 præcis. Derefter be- 
gynder Skolen Klokken 9. Déjeuneren anrettes for 
Dem og Eleverne Klokken 1 1 ^/é i Skolelokalet. Skolen 
varer til 1. Derefter Musik. Lille Preben synes, mær- 
keligt nok, at røbe afgjort musikalske Anlæg. Klokken 
4^2 serveres Dineren, hvorefter der gives Kaffe, naar 



30 

her er fremmede og ved ekstraordinære Lejligheder 
— ellers aldrig! Klokken 8i/« Aften skænkes Teen 
her i Kabinettet. Klokken 10 er alt lukket og slukket! 
Hvad Deres Cykle angaar, da haaber jeg, at De paa 
Deres Udflugter i enhver Henseende er forsigtig* og 
ikke foretager Dem noget, der paa nogen Maade kan 
skade Dem — eller os ! — Jeg venter, at De allerede 
i Morgen vil udarbejde et Skema og en Læseplan, 
som kan blive mig forelagt i Overmorgen. — Og, det 
er sandt; saasnart der gives Lejlighed dertil, vil De, 
med de fornødne Ændringer i Programmet, kunne 
uddanne Dem i den finere Landhusholdning. — Jeg 
tænker ikke, De finder noget at indvende herimod!« 

Et skarpt fremstødt »Hm!« henne fra Bedste- 
moders Stol fik Fruen til at fare sammen. 

Blodet skød op i Kinderne paa Helene, da hun 
hørte Fruen i en kort, bestemt Tone opremse dette 
øjensynlig udenadlærte Program. 

Skønt Helene endnu ikke havde megen Verdens- 
erfaring, forstod hun straks, at det nu gjaldt at 
hævde sin Stilling, men paa en saadan Maade, at 
det ikke bragte hende paa Krigsfod med Fruen. 
Hun sagde derfor med lidt bævende Stemme, der dog 
efterhaanden blev fastere, mens hun samtidig strøg 
det lyse Haar bort fra Annas høje Pande: »Jeg 
tvivler ikke paa, at alle Fruens Arrangementer er 
aldeles fortræffelige, men maa dog forbeholde mig at 
lære mine Elever nærmere at kende, før jeg bestemt kan 
fastslaa Skoletiden og Læseplanen, hvortil jeg sikkert 
maa have den fornødne Frihed, naar jeg fuldtud 
skal kunne gøre Fyldest.« 

Fruen snappede lidt efter Vejret, og Bedste- 
moder udsendte et opmuntrende »Hm!« 

Helene, der havde faaet mere Mod og Sikkerhed, 
tilføjede nu: »Hvis jeg kan, skal jeg, saavidt min 
Tid slaar til, med største Fornøjelse være Fruen 
behjælpelig i Huset; men jeg maa straks gøre Fruen 
opmærksom paa, at jeg i min Billet skrev, at Hus- 
gerning ikke var mit Fag, og at jeg ønskede at an- 

tages udelukkende som Guvernante; og som saadan 
har Apotekeren og Fruen ogsaa antaget mig.« 

Hun vendte sig her med et straalende Smil til 
Apotekeren, der rød i Hovedet fremstammede: 

>Min Kone mener ogsaa — naturligvis — det 
samme som De! — Min Kone og jeg — jeg og 
min — !« 

Her standsede han pludselig, da Fruen, ube- 
mærket af de andre, traadte ham paa Foden. 

Helene fortsatte: »Hvad min Cykle angaar, kan 
jeg kun sige, at jeg haaber ganske det samme som 
Fruen.« 

Der indtraadte en pinlig Pavse. 

Fruen gispede. Desideria smilede trodsigt. 

Apotekeren bankede paa Barometret og mum- 
lede: »Det stiger!« 

Da rejste Bedstemoder sig, traadte frem og 
sagde: »Nu vil jeg ogsaa sige et lille Ord!« 

Det var i Nakkerup Apotek et historisk Øjeblik, 
naar Bedstemoder tog Ordet — som Bismarck eller 
Palmerston paa de store Dage i en afgørende 
Debat. 

Apotekerfruen gyste altid for disse Øjeblikke, da 
hendes Trone vaklede; men hun turde ikke trodse 
Bedstemoder. 

Denne lagde sin venstre Haand paa Helenes 
Skulder og sagde, idet hun saa hende ind i Øjnene: 
»De har et godt Ansigt — jeg tager aldrig fejl, Frø- 
ken Rørby. Og min Datter mener Dem det ogsaa 
godt. De er ung og ene mellem fremmede. Det 
har min Datter ogsaa været. Hun fandt stor Ven- 
lighed og Overbærenhed. De vil altid finde det 
samme her i Huset!« 

Hun kyssede Helene paa Panden og tilføjede: 
»Trænger De til Raad og Hjælp, saa kom til Bedste- 
moder min søde Pige! — Og gaa saa ud og mor 
jer allesammen.« 

Bedstemoders Øjne lyste med en usædvanlig 
Ild; hun stødte Stokken haardt i Gulvet for hvert 
Skridt og gik hurtigt ud af Stuen. 

De tilbageblevne stod tavse og lyttede til hendes 
Stokkestød. 

Da disse kun svagt hørtes i det Qerne, tog 
Fruen Ordet. Hun indsaa, at hun var gaaet for vidt 
og foreløbig havde tabt Slaget, men at der var Tid 
til at vinde et nyt. Hun sagde da i en vis behage- 
lig Mellemtone: »Min Moder hentydede til, at det i 
Aften er Valborg Aften; vi har derfor drukket Te 
langt tidligere end ellers, da der oppe paa Skrald 
Bakke tændes et stort Blus, som vi altid plejer at 
være nærværende ved, og hvor De vil træffe alle 
Egnens Honoratiores.« 

»Ja — alle Honoratiores,« mumlede Apotekeren. 

»Jeg haaber. De gaar med; har De Lyst, Frøken 
Rørby?« 

»Ja, megen Lyst! — Men, maa jeg saa ikke 
lægge et Ord ind for min yngste Elev?« 

>0h. De mener Preben — jo med Fornøjelse! 
Kender jeg ham ret, er han vist ikke langt borte!« 

Her kom Preben springende ind ad Spisestu- 
døren, der stod paa Klem efter Bedstemoder, og 
raabte: »Hurra! Jeg har hørt det hele. Tak, Frøken 
Rørby ! « 

Nu havde hun ogsaa vundet hans Hjerte. 



V. 

VALBORG BLUS. 



Valborg Aften! Fra gammel Tid en af de største 
Festaftner i Danmark, med brændende Baal som 
Værn mod Vætter og onde Aander, endnu holdt i 
Hævd i Jylland med flammende Blus, der lyser som 
Bavner fra Bakke til Bakke. 

Atter harAaret rullet sit Hjul, og Valborg Aften 
er kommen. 

Himlen er graa, det sidste Genskin af Solgløden 
farver Skybankernes Linier i Vest, saa svinder det, 
og de mørke Skyer ligger kolde og graa i Syns- 
kredsen. 

Aftnen er stille og mild, kun en svag Luftning 
vifter. 

Oppe paa Skrald Bakke samledes efterhaanden 
en stor Folkeskare. 

Bakken laa herligt i Udkanten af den store 
Hestehave med Udsigt over hele Egnen og ud over 
Havet. 

Oppe paa Toppen var stablet Tjæretønder, 
Kviste og Halm. 

Drenge og Piger havde allerede i flere Timer 
belejret Bakken, og det var med yderste Møje, at 
Sognefogden, med sin store sorte Hund, Snap, for- 
maaede at holde dem i Ave og forhindre dem i at 
tænde Baalet. Nu saa man i det usikre Skær 
af det svindende Dagslys gaaende og kørende 
nærme sig. 

Snart var der sort af Mennesker paa Toppen af 
Bakken. 

Baalet var jo endnu ikke tændt, og Midtpunktet 
for alles Blikke var derfor Apotekerens Familie. 

Man skottede hviskende til den unge, ranke 
Dame med den røde Hue, der til Apotekerfruens 
Skræk sad som fastgroet, fæstet med en glimrende 
Sølvnaal til det mørke Haar. 

Provisoren, der havde faaet Lov til at tage en 
hurtig Tur- og Returbillet til Baalet, fæstede nogle 
ualmindelig brændende Øjne paa hende. 

Men den stakkels Didrik, der maatte blive til- 
bage som Vagt paa Apoteket, var i et sandt Raseri; 
han havde kun behøvet et Øjeblik for at indse, at 
hende var det, hende alene, nu og i al Evighed. 
Da han ikke havde andet at trøste sig med, lod 
han Raseriet gaa ud over Pebermynterne og Cho- 
koladen. 

Boeck: Unge Hjerter. 3 

Da Sognefogden skønnede, at Øjeblikket var 
kommet, gav han Signalet. 

Og i et Nu blussede Ilden op; knitrende, knat- 
rende, hvislende, hvæsende slikkede Flammerne op 
ad Tjæretønderne, knusende Halmen og Kvistene 
mellem de røde Tænder og sendende gnistrende 
Røghvirvler til Vejrs. 

Snart luede et højt Baal op, der kastede et 
flammende Skær paa de forsamlede. 

Apotekeren mente nu, at Tiden var kommen, 
og sagde efter nogle krampagtige Mundbevægelser: 
»Mener du ikke, lille Jette, at vi skulde præsentere 
Guvernanten — ?€ 

»En Valborgaflen for Egnens Honoratiores, nej, 
det ved Gud jeg ikke mener — det er aldeles ikke 
comme il faut. Men jeg kan maaske par distance 
præsentere dem for Frøknen. 

Ser De: den Familie dér i Landaueren er vor 
Sjælesørger, hans Højærværdighed Provst Hansen- 
Bjerg, Frue og Søn. Hun er født adelig, det ser 
man straks paa Holdningen. Og det kan næsten 
ikke høres paa ham, at han er bondefødt. 

Der lige i Nærheden af Provstens Vogn staar 
vor gamle Huslæge, Distriktslægen, Justitsraad Nærum. 
Det er Skæret, der falder paa hans Næse, for saa 
rød er den virkelig ikke ; han er en udmærket Læge, 
naar der er Fare paa Færde. Og Herregud, at Mo- 
deren gerne vil have lille Berta gift, er der jo ikke 
noget underligt i! Det er en gennemdannet Familie, 
og Frøknen er meget musikalsk. 

Det er den Dame ogsaa, hun nu taler med, 
vore Børns tidligere Lærerinde, Frøken Ipsen, den 
høje Dame med Spadserestokken i Haanden og Ka- 
sketten paa Hovedet. Hun er overordentlig in- 
telligent. 

Og lige ved Siden af hende ser De Grosserer 
Ludvigsen med høj, sort Hat, Frue og Datter. De 
er ikke fremragende, men bestræber sig for at følge 
med i Dannelse og Kundskaber. 

Astrid blev konfirmeret sidste Paaske ; og hendes 
Uddannelse fuldendes nu af Frøken Ipsen, der me- 
ner, at hun har store musikalske Anlæg. 

Betydelig lavere staar jo unægtelig Proprietær 
Sørensens; det er dem i Jagtvognen derhenne. Men 
det er dog meget agtværdigt, at han vil ud af Bonde- 
standen. . Jeg respekterer ham i høj Grad. Sønnen 
gaar i Latinskolen. Datteren, Nielsine, er i Huset 
hos Provstens for at kultiveres. Desværre er Mo- 
deren og Datteren Bønder i Sind og Skind. — Men, 
hvor i al Verden er Højskoleforstanderen henne?« 

»Her!« lød en fuldttonende Stemme bagved. 

En høj, kraftig Skikkelse med en Dame under 
Armen traadte frem og sagde: >Koltrup, Højskole- 
forstander, Mille, hans Kone; her har De hele 
Plakaten. — Velkommen til Egnen, Frøken!« 

Og han og Fruen trykkede varmt Helenes 
Haand. 

1 det samme blev der en stærk Bevægelse i 
Forsamlingen. 

Alle vendte Ansigtet fra Baalet og saa i den 
modsatte Retning. 

Det var den grevelige Familie, der kørte op. 

I det smukke, milde Vejr havde Greveparret 
efter Middagen faaet Lyst til at køre en Aftentur 
for at se Blusset. Og nu kom den grevelige Vogn 
kørende med fire, hvide Heste med Blinkere. Bag- 
efter red den unge Stamherre paa en sort Blods- 
hest. 

Hestene blinkede og stejlede, blændede af Blus- 
set; og Apotekerfruen gjorde næsten det samme, 
blændet af den grevelige Glans, da Jægeren kom og 
bad Apotekerfamilien ulejlige sig ned til Vognen. 

Det var et stolt Øjeblik, da den lille Frue i 
Spidsen for Familien, fulgt af alles Blikke, knejsende 
gik ned ad Højen, idet hun hurtig hviskede: 

»Lønberg — hils ikke for dybt, Desideria — 
se lidt elskværdig ud, Anna — hold dig rank, Pre- 
ben — puds Næsen!« 

3» 

Idet Fruen knejste, var hun nær falden over et 
Muldvarpeskud, men holdt dog Kontenancen og 
naaede den grevelige Vogn med al ønskelig An- 
stand. 

»God Aften, kære Fru Lønberg, c sagde Grev- 
inden venligt. 

Og Greven tilføjede: »En smuk Aften, Hr. 
Apoteker!« 

»Ja ganske — ualmin — min — mindelig — c 
fremstammede Apotekeren. 

»Herskabet kører en lille Tur efter Taflet,« be- 
mærkede Fru Lønberg insinuant. 

Det blev ikke modsagt. 

Og Preben fik Ordre til at hente Guvernanten, 
der nu blev præsenteret for Greveparret, Comtessen, 
samt den franske Bonne, en fyldig Brunette, lydende 
Navnet Madame Rouban. Stamherren, der var 
hjemme paa Foraarsferie fra Latinskolen og til 
Sommer skulde være Student, red frem og hilste 
meget ærbødigt paa Helene med et varmt Blik, der 
ikke undgik Desideria. 

Den grevelige Familie saa beundrende paa 
Helene; men hun tog sig ogsaa aldeles glimrende ud. 
Og da hun trak sig tilbage, efter paa en naturlig 
Maade at have besvaret forskellige Spørgsmaal, sagde 
Grevinden: »Der har De gjort en Akkvisition, min 
kære lille Frue?« 

Disse Ord befæstede Helenes Stilling i Apoteke- 
rens Hus, men vakte ogsaa den slumrende Mis- 
undelse hos den kære lille Frue og den søde De- 
sideria. 

Da Helene med Familien vendte tilbage til 
Baalet, dansede Ungdommen omkring det under Sang 
Qg Jubelraab. 

I det samme saa Helene lidt borte fra Mængden 
en høj Mand, der stod tilbagetrukken og ene uden- 
for Skæret af Ilden; nu slog Flammerne op og ka- 
stede et stærkt Lys paa Skikkelsen. Man saa under 
en Sportshue et Par ualmindelig dybe Øjne. Der 

var i dette Ansigt noget iagttagende, der fængslede 
Helene. 

Da sank Baalet bragende sammen. 

Der blev kaldt paa Helene; hun vendte sig. 
Det var Apotekerfruen, der manede til Opbrud. Da 
Helene atter saa efter den hemmelighedsfulde Skik- 
kelse, var han forsvunden. — — — — 

Hvem kunde det dog være? 

I det samme kom Højskoleforstanderen med sin 
Kone, og Helene havde den største Lyst, men mang- 
lede Mod til at udspørge dem, da Koltrup udbrød: 
»Naa Apoteker, skal vi saa ind til Sognefogden? 
Heksekedlen staar parat, Drikkevarerne har De le- 
veret. Hvad mener De om et Glas Valborgpunch 
ovenpaa den Forskrækkelse?« 

»Ja, jeg véd ikke, jeg har ska — skam — « 
stammede Apotekeren. 

»Spørg min Hovmester!« hviskede Koltrup hen- 
vendt til Helene. 

»Nej, mange tusind Tak, c sagde Fruen, »af 
Hensyn til Guvernanten, der maa være træt efter sin 
lange Rejse, maa vi desværre trække os tilbage; 
men jeg beder Dem hilse det øvrige Selskab. c 

»Aa, for min Skyld — « indskød Helene. 

»Paa ingen Maade, Frøken; det manglede blot, 
at De skulde forkøle Dem den første Aften, — den 
jydske Luft er skarp!« 

>Ja, noget ubehagelig af og til, naar man kom- 
mer for højt op,« sagde Koltrup og tilføjede: »Ja, 

ja, som De vil! Frøken Rørby, kom De 

nu snart over og smag min Kones Æblemost!« 

»Tak, det vil jeg gerne!« 

Fru Koltrup trykkede atter Helenes Haand og 
sagde: »Vi venter Dem paa Højskolen!« 

Dermed forsvandt hun og Manden. 

»Lad os saa komme af Sted!« sagde Fru Løn- 
berg. 

»Skal jeg ikke by — by — by — ?« tillod Apote- 
keren sig. 

»Byde mig Armen — jo Tak, Lønberg! Gu- 
vernanten tager sig nok af Børnene.« 

Desideria sagde spidst: »Der behøver ingen at 
tage sig af mig!« 

Helene tog da Annas Arm. Men, — hvor var 
Preben? 

Endelig kom han, sværtet og tilsnavset, skin- 
nende af Sod og af Glæde, og fik Befaling at gaa 
foran. 

Provisoren, der for længst havde mærket, at 
han var tilovers, var allerede gaaet hjem, hvor han 
fandt Didrik aldeles fnysende. 

Men nu lukkede de Apoteket og trak sig til- 
bage til Provisorens Værelse, der var udstyret med 
en vis Blødagtighed. Han havde sit eget Klaver. 
Paa Væggene hang flotte Billeder af forskellige Skøn- 
heder^ lige fra Dronningen af Saba til Cleo de 
Merode. 

Paa et lille Bord stod et Spritapparat, hvorpaa 
Provisoren kogte Vand, hvorefter han lavede Punch 
til sig og Lærlingen. Denne trøstede sig nu saa 
stærkt, at han i sine Deliriumsfantasier aabnede sit 
Hjerte for Provisoren. Provisoren lo i sit stille 
Sind ad den dumme Dreng. Selv skulde han nok 
erobre den dejlige Kvinde; han vidste, hvordan 
Racen skulde tages ! 

Og opildnet af den stærke Arrakspunch satte 
han sig til Klaveret og improviserede en glødende 
Tonedigtning til den skønne. 

Da Helene og Apotekerens kom vandrende hjem, 
hørte de Tonerne; men ingen af dem anede, at den 
inspirerede Komponist i sine Tanker havde døbt 
denne Improvisation: »Helenes Brudemarch«. 

VI. 

SOMMER I BY. 



Da Helene vaagnede næste Morgen, gik det hende 
i første Øjeblik, som det tit gaar den, der vaag- 
ner paa et fremmed Sted første Gang; hun var al- 
deles forvirret. Endelig gik det op for hende, hvor 
hun var. 

Hun saa paa Uret. Klokken var 6. 

Saa sprang hun straks op. 

Hun gik hen og aabnede et Vindu. 

Den friske Foraarsluft strømmede ind. I en 
Fart klædte hun sig paa. 

Hun saa ud. 

Ligeoverfor i Degnens Have stod en Gran, en 
Røn og en Birk. 

Hun jublede. Det var hendes Yndlingstræer. 

Paa engang skinnede Solen gennem den regn- 
mættede Luft paa de bristende Knopper og vaade 
Grene. 

Nej, hun kunde ikke sidde inde. Hun maatte 
af Sted! 

Hun skyndte sig ud paa Loftet. 

Alt var stille i Huset endnu. 

Hun listede sig ned ad Trappen og fandt sin 
Cykle. 

Saa bar det hurtig gennem Byen, ud over Mar- 
kerne. 

Foraarsregnen havde gjort Underværker. Det 
var, som om en Pensel i et Nu havde frisket hele 
Naturen op. 

Omsider naaede hun Skoven og kørte derind. 

Paa Engen stod fuldt udsprungne Kodrivere, 
hvis brunplettede Klokker nikkede hende venligt i 
Møde, og Bækkens Bredder randedes af de stor- 
blomstrede, gule Kabbelejer. 

Inde under Bøgetræerne, der stod med store. 

brune, svulmende Knopper, var der hvidt som Sne 
af helt- og halvtudfoldede Anemoner, hvoraf hun 
stak en Buket i Brystet; og der var et helt Grøn- 
svær af stærkt duftende Bukkar, der knejste vigtigt 
som smaa Konfirmandinder med grønne Parasoller. 

Hun var sprunget af Cyklen og havde kastet 
sig paa en Skraaning, hvorfra hun saa ud over 
grønne, guldskinnende Enge gennem hængende, glit- 
rende Grene. 

Da sang hun paa engang jublende: 

»Spring ud, spring ud, 

du friske Vaar, 

med Blomster i 

dit lyse Haar, 

med Sol i Sind 

og Glød paa Kind, 

med Luft i Lungen 

og Sang paa Tungen 

og om din Pande en Bøgekrans, — 

spring ud og træd en Foraarsdans! 

Spring ud, spring ud, 

du friske Vaar, 

med Solguld i 

dit lyse Haar, 

med Løvspringsluft 

og Bukkarduft, 

med Sang i Hækken 

og Klang af Bækken, 

og om din Pande en Bøgekrans, — 

spring ud og — « 

Foran Helene stod pludselig som skudt op af 
Jorden Frøken Ipsen i al sin imponerende Strenghed. 

Helene brød derfor af og sprang forlegent op. 

Et Øjeblik mønstrede hinanden de to — saa 
forskellige som et vissent Træ og en udsprungen 
Bøg. 

Endelig aabnede Frøken Ipsen Ilden : »Formodent- 
lig Apotekerens ny Guvernante — jeg er Adelaide 
Ipsen, Lærerinde hos Grosserer Ludvigsen!« 

»Det var da morsomt — c sagde Helene, der 
ikke vidste, hvad hun skulde sige. 

»Morsomt — hvilket — at være Lærerinde? Ja, 
ganske vist, for den, der er sin Opgave voksen, er 
det i hvert Fald en interessant Gerning at indpode 
Kundskaber i de unge Sjæle. Jeg haaber. De maa 
have Held med Dem. Deres Elever er meget tung- 
nemme, og Fru Lønberg stiller store Fordringer. 
Maa jeg ønske Dem ret megen Lykke i Deres ny 
Stilling !f 

Her greb hun koldt og fast Helenes varme 
Haand og trykkede den energisk. 

Helene rev den hurtig til sig, svang sig op paa 
Cyklen og sagde: »Paa Gensyn.« 

Snart havde hun glemt Mødet i Skoven. Hun 
saa atter ud over det foraarsgrønne Landskab og 
huskede nu, at det var den første Maj, Valborgdag. 

Dagslyset havde sejret; Luft og Spirer forkyndte, 
at Somren var nær. 

Og nu red Helene Sommer i By med Anemoner 
i Brystet og vajende, smeldende Irisblade foran paa 
Cyklen. 

Frøken Ipsen stod stille og saa indigneret efter 
Helene, til hun i det Qerne hørte hendes friske 
Sang; saa plukkede hun sig en Buket vissent Bøge- 
løv til sin Vase og gik langsomt videre. 

Da hørte hun raske Skridt bag sig i Løvet, 
vendte sig og stod Ansigt til Ansigt med Berta 
Nærum. 

Hun var ikke egentlig køn, men, hvad man 
kalder tækkelig. Saa' ganske frisk og tiltalende ud 
efter Morgenturen. 

De gik et Øjeblik ved Siden af hinanden. Frøken 
Nærum forpustet. Frøken Ipsen stadig plukkende 
Bøgekviste med aargammelt Løv. 

> Hvorfor venter De ikke lidt? Om en Ugestid 
kan De faa friske Bøgeblade,« sagde Frøken 
Nærum. 

»Nej Tak, disse er solidere, de visner ikke, men 

kan staa hele Sommeren, uden at man behøver at 
give dem Vand.« 

»Ja, om Vinteren, det kan jeg forstaa, men om 
Foraaret og Sommeren — « 

»Aa, De med Deres Foraar og Sommer! Hvad 
skal man med alt det Stads? — Jeg holder mest af 
Vinteren; saa er man ogsaa fri for al den irriterende 
Fuglesang. En rigtig klar Frostdag, det ved man, 
hvad er; da er Føret bedst og Luften mest styr- 
kende.« 

»Ja, hvor tit har man det?« 

»Saa bliver man inde og faar noget udrettet. 
Sommeren er det bare Pjank: Kaffe i Lysthuset — 
Skovture — Blomsterbuketter! Uh, jeg hader alt 
det Vrøvl!« 

Nu saas en Herre i Sportsdragt komme cyk- 
lende. 

Han sagtnede Farten lidt, men lod til at ville 
drage videre, efter at have hilst paa Damerne. 

Frøken Nærums Kinder fik en stærkere Farve; 
og hun blev uvilkaarlig rankere. 

»God Morgen Doktor Holmsted!« udbrød hun med 
dirrende Stemme. 

Frøken Ipsens Mund trak sig sammen til en 
bred Streg, idet hun skarpt iagttog de to unge. 

»God Morgen, mine Damer,« sagde Doktoren, 
idet han undgik Frøken Nærums Øjne, der i den 
Anledning fæstede sig inkvisitorisk paa ham. 

Der var noget ualmindelig nobelt og noget fri- 
luftsagtigt over den høje, spændstige Skikkelse, lidt 
af en civil militær og af en Videnskabsmand. 
Øjnene dominerede Ansigtet. De ejede et fængslende 
Liv, men tillige et vist vagtsomt Udtryk. 

»Har De saa travlt?« spurgte Frøken Nærum 
Doktoren, der stadig sad paa Cyklen. 

»Meget,« sagde han, men stod dog af, idet han 
tilføjede: »Kommer fra en Syg henne bag Skoven 
— skal have Vakcination hjemme i Formiddag.« 

»Ja saa!« sagde Frøken Nærum lidt spidst. 

»Det var Skade, ingen af Dem var her for lidt 
siden,« fremstødte Frøken Ipsen, »da havde De gjort 
Bekendtskab med Egnens nye Skønhed.« 

»Guvernanten,« udbrød Frøken Nærum, »er hun 
saa — skøn?« 

»Det kan Doktoren vel bedst afgøre,« erklærede 
Frøken Ipsen. 

»Jeg saa hende kun paa Afstand i Aftes ved 
Valborgblusset, men hvad mener Doktoren, — hvis 
De i det hele var der?« bemærkede Frøken Nærum 
i en Tone, som hun forgæves søgte at gøre lige- 
gyldig. 

Holmsted, der havde en egen Evne til at vende 
det døve Øre til, overhørte Spørgsmaalet, saa paa 
Uret og besteg Cyklen, idet han sagde: »Det er høje 
Tid!« 

»Kommer De ikke i Aften, saa vi kan faa den 
Schumann?« sagde Frøken Nærum ængstligt. 

»I Aften — Tak — det kan jeg skam ikke, men 
med det første — haaber jeg sikkert — tør jeg bede 
Damerne formelde min Kompliment i Deres respek- 
tive Hjem.« 

Som et Lyn susede han af Sted. 

Frøken Nærum saa tankefuld efter ham. 

Frøken Ipsen gentog parodierende: »Damerne, 
Damerne ! « 

Saa smilede hun ondskabsfuldt og sagde: »Han 
var ganske besynderlig i Dag!« 

»Saa synes De? — Han er jo altid noget retiré; 
— jeg har da aldrig kendt et Menneske, der saa lidt 
giver sig hen.« 

»Han har naturligvis set hende!« 

»Tror De virkelig?« 

»Jeg formoder det! Lagde De ikke Mærke til 
den Hast, han fik? Han haaber naturligvis 
at indhente hende og faa et Glimt af Dejlig- 
heden!« 

En brændende Rødme overdrog Frøken Nærums 
Kinder, idet hun sagde: »Dokter Holmsted lader sig 

ikke saa let dupere. — God Morgen og kom snart 
ned til os, at vi kan tale lidt Musik.« 

Saa gik hun hurtig. 

Frøken Ipsen saa spodsk efter hende og 
mumlede: »Den Guvernante er hende en slem Streg 
i Regningen!« 

Ogsaa disse to bar nu Sommer i By: visne 
Blade og unge Skud fra Kundskabens Træ paa godt 
og ondt! 

Men, hvad bar da Holmsted med sig? 

Han standsede et Øjeblik nær det Sted, hvor 
Blusset brændte i Aftes. 

Der brød han en grøn Kvist af i Skovbrynet, 
satte den i Cyklen og red Sommer i By op over 
alle Bakker. 



vn. 
DEN FØRSTE SKOLEDAG. 



Paa Slaget 8 traadte Helene ind i Spisestuen, hvor 
hun fandt hele Familien samlet med Undtagelse 
af Bedstemoder. 

Fruen skænkede selv Teen, som Stine bød rundt. 

»Har Frøknen sovet godt i Nat?« spurgte Apo- 
tekeren. 

»Naturligvis, det gør man altid efter Rejser,« 
sagde Fruen. 

2>Ja jeg har sovet ganske dejligt og slet ikke 
drømt,« svarede Helene. 

>Det glæder mig,« bemærkede Fruen kort. 

Anna saa kærligt iagttagende paa sin Lærerinde, 
der sørgede for hende hele Tiden. 

>Du er snart saa stor, at du bør kunne hjælpe 

dig selv,€ bemærkede Fruen; »det har Desideria 
altid gjort, c 

»Pyh!« gispede denne foragtelig. 

Preben sad den meste Tid med sin store Kop 
for Munden og saa over dens Rand med store Øjne 
paa Lærerinden. 

Efter en Pavse udbrød Helene: »Jeg har alle- 
rede været en lille Tur i Dag. c 

»Jeg hører det,« sagde Fruen spidst og tilføjede, 
da hun saa Apotekeren stirre paa Helene: »Lønberg! 
Frøken Rørby tager dig det sikkert ikke ilde op, at du 
forlader os! Apoteket kræver vist din Nærværelse! c 

Apotekeren rejste sig, bukkede forlegent, mum- 
lede »velbekomme« og forsvandt snublende ud af 
Døren, gennem hvilken man saa et flygtigt Glimt af 
Lærlingens røde Haartop og hans spejdende Øjne. 

Lidt efter begyndte den første Skoletime under 
den ny Guvernantes Ledelse. 

Helene indsaa snart, at det ikke vilde være saa 
ganske let at undervise disse Børn, der repræsen- 
terede tre Udviklingstrin. 

Hun mærkede nu ved at udspørge Børnene, at 
Moderen ikke just havde den bedste Forstaaelse af 
sine Børns Evner. Desideria var overfladisk og ikke 
videre begavet; hun havde et hurtigt Nemme, naar 
hun vilde, men det var sjældent. Og hvad hun 
havde lært, glemte hun i samme Nu. 

Anna var en langt dybere og rigere begavet 
Natur, men lidt langsommere i sin Opfattelse og Til- 
egnelse. Preben var et kvikt og klart Hoved, men 
Bogen var ikke hans Styrke. 

For straks at danne sig et Begreb om deres 
Udvikling og Evne til at udtrykke sig, lod hun dem 
skrive en dansk Stil. Desideria maatte skrive et 
Brev til en fingeret Veninde, Anna skulde fortælle 
lidt om Foraaret, og Preben fik for første Gang i sit 
Liv Lov at skrive en fri Stil om Valborg Aften. 

De opgivne Emner og Helenes hele naturlige 
Facon morede Børnene. 

Frøken Ipsen plejede at give Desideria Stile 
som: >Evropas Folkeslag og deres forskellige Fysi- 
ognomier«, »Hvad er Forskellen paa Venskab og Kær- 
lighed?« Ja, selv lille Anna fik Opgaver som > Hvor- 
ledes bør en Konge være, og ved hvilke Midler skal 
han herske over sit Land?« 

Frøken Ipsen var en Kvinde med Blik for 
Pædagogikkens HøjQælde; men hun glemte, at man 
maa lære at gaa i Dalen, før man kan klatre til 
Fjælds. 

Det pædagogiske i strengere Forstand var just 
ikke Helenes Styrke; men ved sin naturlige Frem- 
gangsmaade vandt hun langt videre end sin For- 
gængerinde. 

Hen ad 1 gik Fruen stille op ad Trappen og 
traadte pludselig ind i Skolestuen. Desideria og 
Anna skrev nu Kladderne ind i Stilebogen, og Preben 
var paa den anden Tavle. 

Helene rejste sig med Bogen og kom Fruen i 
Møde. 

»Lad mig ikke forstyrre Dem, c sagde denne, 
»maa jeg blot se, hvad det er for Opgaver, De har 
givet — ja, det kan I da skrive noget om.« 

»Det kan vi vel nok,« vrissede Desideria. 

»Nej, sikken en Mængde du har skrevet, lille 
Anna; det plejer du ellers ikke.« 

Anna saa' op med røde Kinder og straalende 
Øjne, idet hun undselig dækkede det skrevne med 
Haanden. 

»Og Preben — du skriver jo nok saa lystig!« 

»Ja, det er rigtig Grin!« sagde Preben gloende 
rød i Hovedet. 

»Du mener formodentlig, at det opgivne Emne 
fylder dig. — Ja undskyld Frøken, jeg blander mig 
ellers aldrig i mine Børns Affærer. Det er meget 
respektabelt, at De lægger saa stor Vægt paa Moders- 
maalet; men det løber saamænd ikke fra os. Jeg 
haaber ikke. De glemmer at lade Børnene perfek- 
tionere sig i det franske. Jeg ved nok, hvormeget 
det soutenerede mig, den Gang jeg var hos Grevens!« 

Med denne sortie forsvandt Fruen. 

Efter Frokosten anvendte hun et Par Timer paa 
sit Middagstoilette. Og naar dette var færdigt, satte 
hun sig ved Vinduet i Rygeværelset og »tog imod«. 
Hun holdt da i Reflektionsspejlet Øje med alle, der 
gik ud og ind paa Apoteket, hvilket ikke syntes at 
have nogen fremskyndende Indflydelse paa Haand- 
arbejdet. Saa var det Visittid indtil Middag. Man 
kunde jo aldrig vide, om ikke en grevelig Vogn 
skulde svinge op for Døren. 

Middagsmaden havde hun fastslaaet; men hun 
fulgte her den samme Fremgangsmaade, som Dumas'- 
erne og andre berømte Forfattere; hun gav kun de 
geniale Idéer, Udførelsen overlod hun til saa ruti- 
nerede Hænder som Jomfru Terkelsens. Præcis 
Klokken 4V2 gik Stine ud i Gangen mellem Apoteket 
og Lejligheden og slog med en stor Træske tre 
Kraftslag paa en Kobberkasserolle. 

Forøvrigt var denne Entré udstyret som en 
Slags Forstue; her var anbragt en gammel Bilægger- 
ovn, der dog intet Rør havde, samt et Par gamle 
falmede Kobberstik, hvor man saa Paris og de tre 
Gudinder paa Ida, — Æblet var ædt af Tidens Tand 
— samt Odysseus hos Nymfen Kalypso, hvis Yndig- 
heder dog ikke var saa friske, som da de fængslede 
den Homeriske Helt i 7 Aar. 

Slagene fra Gongongen — hvortil Fruen havde 
ophøjet Kasserollen — havde lydt. Apotekeren hængte 
sin Kalot paa Kontoret, Didrik pustede lidt Hekse- 
mel af sin Næsetip og søgte forgæves med Sprit at 
gnide Regnbuskæret af sine Hænder; Provisoren om- 
byttede sin Miksturfrakke med en Fløjels Jaket, over- 
stænkede sig med Eau de Verveine og bragte sine 
Kunstnerlokker i Uorden; Pandekrøllerne blev gerne 
gaaet efter med et varmt Jærn. 

Helene mødte omklædt i en udskaaren blaa 
Kjole og saa ganske brillant ud. 

Familien var forsamlet. 

Apotekeren, der kendelig oplivedes ved Synet af 

Helene, mærkede Konens Øjne hvilende paa sig og 
søgte at se ligegyldig ud. 

Bedstemoder smilede til Helene og sagde: »De 
har været flittig i Dag. c 

»Aa, ja saamænd,« svarede hun beskedent. 

»Morderlig,« raabte Preben, »vi har rigtignok 
hængt i, saa det — « 

»Stille Preben!« afbrød Fruen, »manraaber ikke 
ved Bordet.« 

Man havde lige taget Plads, to Stole stod endnu 
tomme, da Provisoren kom ind. 

Helene kastede et flygtigt Blik paa hans store 
Kunstnerhaar og det lange Slips. 

Apotekeren præsenterede stammende: »Det er 
min Pro — Provisor, Hr. Pharma — — ma — 
maceut — « 

»Kruse,« supplerede denne. 

»Og vor ny Gu — Guvernante, Frøken — « 

»Rørby,« fuldendte Fruen, lidt irriteret over alle 
disse Anstalter. 

Provisoren bukkede, men lod for Resten, som 
han ikke saa Frøknen, en i Forvejen vel beregnet 
Taktik, der i høj Grad beroligede Fruen, som kendte 
hånd erotiske Temperament fra forskellige Scener i 
og udenfor Apoteket. Et Øjeblik efter bankede det 
haardt paa Døren, og Lærlingen traadte ind, op- 
pudset efter bedste Evne; hans ildrøde Haar laa 
vandkæmmet, skinnende af Nizzaolie, ned over Panden, 
og et brandgult Humbug paa den blaagrønne Skjorte 
fuldendte denne Farvesymfoni. 

Apotekeren begyndte at mimre saa smaat, da 
Fruen kort og skarpt, med Suppeskeen i Haanden, 
sagde: »Vor Lærling, Didrik Brask.« 

Denne bukkede saa dybt, at hans Næse næsten 
berørte Stoleryggen, hvilket fremkaldte en stille 
Fnisen hos Børnene. 

»De behøver ikke at banke, Brask; det bruges 
ikke længer i fashionable Huse,« sagde Fruen, med 
et strengt Blik til Børnene. 

»Er Døren aflaaset og Skiltet anbragt ?€ spurgte 
Apotekeren. 

»Jo, Hr. Apoteker!« svarede Lærlingen. 

Sagen var, at man, for at kunne have Pharma- 
ceuten og Lærlingen til Middag, havde arrangeret 
det saaledes, at naar der ikke var særligt Arbejde i 
Middagstiden, blev Døren til Apoteket fra Gaden 
aflaaset og et Skilt anbragt i Vinduet: »Til Middag. 
Ring stærktic Der var da ført et elektrisk Apparat 
ind, som straks allarmerede i Spisestuen. 

Naar Maden blev serveret, hviskede Provisoren 
altid halvhøjt til Didrik franske Navne, der stod i en 
skrigende Modsætning til den Nakkerupske Tarvelig- 
hed. Da Stine som sædvanlig skænkede Vand om, 
mumlede Provisoren: »Portvin eller Sherry?« Da 
brast Lærlingen, saa Børnene og, efter et svagt For- 
søg paa at staa imod, ogsaa Helene i Latter. 

Da Fruen ikke ønskede slige Scener gentaget, 
sagde hun ganske rolig: »De synes ikke at befinde 
Dem rigtig vel i Dag, Brask; Desserten vil derfor 
blive bragt Dem paa Deres Værelse; og indtil videre 
vil De faa Maden ud, til De atter er fuldstændig 
restitueret« 

Lærlingen rejste sig aldeles bleg, bukkede som 
før og aabnede Munden som for at sige noget. 

»Velbekomme!« sagde Fruen kort. 

Saa forsvandt han i en Fart. 

Da han var gaaet sagde Fruen i en let Konver- 
sationstone: »Det er et ualmindelig smukt Vejr i Dag ; 
hvad mener du. Lønberg, om vi gik over til Provstens 
i Aften?« 

»Ja, det er jo rimeligt,« sagde Apotekeren, »at 
vor Sjælesørger — « 

»Bliver den første, vi præsenterer Guvernanten 
for,« supplerede Fruen. 

Risengrynsklatterne blev budt om. 

Derpaa fulgte Vaskeskaalene med Pebermynte- 
vand. 

Da Provisoren var gaaet, sagde Fruen: »Den 

Boeck: Unge B(jerter. 4 

Herre og jeg faar en større og større Mellemregning, 
som jeg ved Lejlighed skal have opgjort.« 

Paa Grund af Majdagen skulde der drikkes Kafife 
i Kabinettet til Haven, hvortil Dørene aabnedes, og 
en varm grødetung Luft trængte ind: udenfor blom- 
strede Tulipanerne i flammende Farver, og Aurik- 
1erne begyndte at udfolde deres Fløjl i skiftende 
Nuancer. 

Bedstemoder stod i den aabne Dør og ind- 
aandede den bløde Luft, da Helene bød Kaffen om. 

Da hun præsenterede Bakken, saa hun saa 
straalende ud, at Apotekeren uvilkaarlig udbrød: 
»Der har vi Hebe med Kaffen!« 

»Hebe,« gentog Fruen rasende, »hvem mener du?« 

>Ih, He — He — Hebe,« sagde Apotekeren stam- 
mende, »det var jo hende, der bragte Guderne deres 
Drik I« 

»Guderne — naar er du bleven en Gud, Mads?« 

»Det blev muligvis Apotekeren ved Synet af 
denne Gudedrik,« sagde Helene spøgende. 

Imod sin Vilje maatte Fruen smile, da hun selv 
havde lavet Kaffen. 

Lidt efter sagde hun: »De bør gøre et smukt 
Toilette, Frøken; men jeg tilraader Dem at tage en 
mere decent Kjole paa.« 

»Men Gudbevares Frue!« udbrød Helene. 

»Ja Folk er meget kritiske her paa Egnen; og 
Hansens-Bjergs er en meget alvorlig Familie med 
stærkt rigoristiske Anskuelser.« 

Her rejste Bedstemoder sig, satte Kaffekoppen 
haardt paa Bordet og stak sin Arm ind under 
Helenes: »Klæd Dem, som De vil, mit Barn; De 
bliver dog aldrig afskrækkende!« 

Derpaa gik hun med Helene ud af Døren, idet 
hun stødte Stokken haardt i Gulvet. 

Apotekeren vilde følge efter, men et ildevarslende 
»Mads« holdt ham tilbage. 

»Hvad er der, lille Jette?« 

»Ja, du er en rar en! Trods mine Advarsler 

begynder du den første Dag at opmuntre Guver- 
nantens slette Instinkter; husk du er endnu en — 
om ikke ung — saa dog yngre Mand i dine bedste 
Aar.c 

»Snik Snak!« sagde Apotekeren og fortrak hele 
sit rødfregnede Ansigt i et bredt Smil. 

»Jo, min Ven; du skulde ikke sætte en ung Pige 
Fluer i Hovedet, som er betroet i vor Varetægt« 

Hahaha! lød det pludselig henne fra Døren. 

»Hvem vover at lure?« sagde Fruen. 

»Jeg lurer ikke?« svarede Desideria spidst; »men 
jeg lo blot af dine relative Sætninger; det er godt, 
du ikke gaar i Skole hos Frøken Ipsen; saa havde 
der været til dig!« 

»Hvad ønsker du?« 

»Jomfru Terkelsen spørger, om I beærer os 
med jeres Nærværelse til Te.« 

»Nej; — husk hende paa, at hun anvender 
Enden af Rullepølsen til Provisoren og Lærlingen, 
som hun hakker med et Løg imellem og kommer 
paa Smørrebrødet.« 

»Saa, Mama — nu er du relativ igen!« 

»Og du er uartig! — Vil du ogsaa huske paa, 
at hun skænker paaTébladene fra i Morges, hvis de 
ikke er kastet væk.« 

^Den Tilføjelse er dig værdig, Mama!« 



VIII. 

EN LANDSBYPRÆST, 



Helene studsede, da hun med en vis Hjertebanken 
vandrede ind i Præstegaarden — den første 
danske Præstegaard, hun skulde se. Hvor var Lænke- 

4* 

hunden, den glammende Lænkehund ? Hvor var Mød- 
dingen, den berømte, lovsungne Mødding med Ænder 
og Røgtere, hvor var Høns og Kyllinger? Den lille 
Gaardsplads var pillet og ren; ikke et Græsstraa 
fandtes mellem Stenene. Ingen Kat listede over 
Gaarden. Den nylig ombyggede Hovedbygning førte 
nærmest Tanken hen paa en Strandvejsvilla. En 
prangende Drivhusflora saas bag de store Glasruder, 
og en elegant Cementtrappe med funklende Messing- 
gelænder førte op til Hovedindgangen. 

Fruen observerede Helenes forbavsede Ansigts- 
udtryk og sagde: »Ja dette er ingen almindelig 
Landsbypræstegaard ! < 

Nej, Helene begyndte at ane det. 

Ikke en Lyd hørtes, ikke et Menneske saas; 
ingen Storkerede paa Taget, ingen Dueflok i Sol- 
skinnet. Selv Spurvene syntes at være flygtede; 
men, hvad skulde de ogsaa her, hvor der ikke var 
et Korn at pille? 

Nu stod man udenfor Hoveddøren, hvor en 
elegant Messingplade bar Navnet Hansen-Bjerg i 
Kæmpebogstaver. 

Fruen trykkede let paa det elektriske Apparat. 

Døren sprang op, og en galloneret Tjener viste 
sig i Døraabningen. Han førte dem ind i Entréen, 
hvor Tøjet blev aftaget og ophængt. Med en vis 
Spænding saa Apotekeren, Fruen og Tjeneren Helene 
aftage Overtøjet. Hun viste sig med Sølvnaalen i 
det mørke, svulmende Haar og en blaa Kjole med 
et klart Tylls Liv. 

Tjeneren meldte først de ankomne og aabnede 
saa Døren til Salonen. 

Ind bruste Fruen, fulgt af Helene og den trip- 
pende Apoteker. 

I den ualmindelig elegante Dagligstue sad Provsten 
og hans Frue, vegeterende efter den sene Middag. 

Provsten var en smuk, men temmelig velnæret 
Mand ; han fæstede straks sine Øjne med synligt Vel- 
behag paa Helene. 

Nu traadte Apotekerfruen frem og sagde med 
indsmigrende Stemme: >Vor kære Provst og hans 
Frue skal være de første, i hvis Hus vi fører vor 
nye Guvernante, Frøken Helene Rørby ind.« 

»Velkommen her paa Egnen,« sagde Provsten 
med en Stemme, der forraadte hans jydske Oprin- 
delse, »ret hjertelig velkommen! Og jeg haaber, De 
maa befinde Dem vel, hvad De sikkert ogsaa vil gøre 
i et saa kultiveret Hus som Lønbergs og under en 
saa elskværdig Husmoder som Fru Lønberg. < 

Under denne lange Velkomsthilsen, der blev 
drævet unødigt længe ud, holdt han hendes bløde 
Haand indelukket i begge sine. 

Den lille, magre Præstefrue traadte nu frem; 
hun var alt andet end køn — en stor Vorte paa 
Kinden dominerede de stramme Ansigtstræk. Men 
hun havde Holdning og Air^ samt en vis aristokratisk 
Akcent i Stemmen, idet hun sagde : »Ogsaa jeg byder 
Dem velkommen her paa Egnen ; og maa jeg præsen- 
tere Dem vor Søn Jacques, Elev i Latinskolen; han 
har Ferie, da det er Store Bededag i Morgen«. 

En bleg, ung Fyr traadte et Skridt frem, bukkede 
forlegent og trak sig hurtig tilbage bag en højrygget 
Stol, hvorfra han sendte stjaalne Øjekast til Helene. 

I det samme traadte en ung Pige ind i Stuen. 
Man vilde straks sige, at hun lignede en forklædt 
Bondepige; og det var hun i Virkeligheden ogsaa. 

Det var nemlig den omtalte Nielsine, en Datter 
af Proprietær Sørensen fra Virreby, der havde sat 
hende i Provstens Hus, for at hun, som Faderen 
sagde kunde blive »virkelig dannet i sin Optræden.« 

Præstefruen præsenterede hende. 

Nielsine gik øjeblikkelig hen og gav de ankomne 
Haanden. 

Helene syntes straks godt om den unge Pige, i 
hvem hun fandt en Lidelsesfælle. 

Der indtraadte en Pavse, under hvilken Nielsine 
pludselig begyndte at le, svagt akkompagneret af 
Helene. 

»Den glade Ungdom!« sagde Præstefruen und- 
skyldende. 

»Aa ja, saamænd!« indrømmede Apotekerfruen 
overbærende, men dog med en Tone af Bebrejdelse, 
idet hun fikserede Helene. 

»Maa jeg it' vis* den københavnsk' Frøken Haven?« 
sagde Nielsine med stærk jydsk Akcent. 

»Er der noget at observere?« spurgte Præste- 
fruen, »jeg har ikke været der i de sidste Dage.« 

»Ja, der er møjet at se!« 

»Værsgod, vis De kun Frøken Rørby Havens 
Mærkværdigheder. « 

De to unge Piger forsvandt leende ud af Stuen. 
Sønnen listede langsomt bagefter. 

Man havde nu taget Plads, da Provsten spurgte : 
»Naa, hvorledes gaar det med Provisoren?« 

»Aa, jo; han synes nu at lægge lidt mere Baand 
paa sig,« sagde Fru Lønberg. 

»Ja, lidt mere Baand — « mumlede Apotekeren. 

»Det glæder mig meget at høre,« bemærkede 
Præstefruen. 

»Ja, det er sørgeligt,« deklamerede Provsten, »at 
en saa stor musikalsk Begavelse skal være skjult i 
et saa skrøbeligt Hylster, som en Kremoneser i en 
ormstukken Kasse. Han kan jo virkelig spille saadan, 
at det gaar en gennem Sjælen, ja gennem Marv og 
Ben; men han har vanskelig ved at tøjle sine daar- 
lige Instinkter — meget sørgeligt! Jeg haaber ikke, 
at der skal blive gydt Olie i Ilden nu, da han daglig 
i sin umiddelbare Nærhed faar en Skønhedsaaben- 
baring, som nok kunde sætte stærkere Gemytter i 
Brand.« 

»Men, hvad mener du, Jørgen?« spurgte Præste- 
fruen med slet dulgt Harme. 

»Ja, jeg forstaar ikke ganske Provsten,« snerrede 
Apotekerfruen. 

»Provsten mener naturligvis — naturligvis — « 
tillod Apotekeren sig, men blev stikkende i det, da 
han mødte Konens Øjne. 

»Hvem, kære Lønberg?« spurgte Apotekerfruen 
med blid Arrighed. 

Den stakkels Apoteker blev heldigvis befriet for 
at besvare dette delikate Spørgsmaal, da Tjeneren i 
det samme meldte Frøknerne Nærum, Ipsen og 
Ludvigsen. 

Den næsten forsvindende Sum af kvindelig 
Skønhed, som nu lukkedes ind i Stuen med de tre 
Damer, virkede i høj Grad beroligende paa de to 
Fruer, der nu rejste sig. 

Og Herrerne gik ind i Studereværelset, hvor de 
lod sig Provstens udmærkede Havanacigarer smage. 

Helene gik imidlertid gennem Haven med Niel- 
sine; uden at vide af det, fulgtes de i Afstand af 
den unge Latiner, der uimodstaaelig droges til 
Helene. 

>Nu skal jeg sige Dem en Ting, Frøken Rørby,« 
sagde Nielsine, da de var ene, »det er bare Far, der 
har sat mig her i Huset, fordi han vil, jeg skal være 
fin paa'et, men det bliver jeg aldrig.« 

»De er rigtig sød,« sagde Helene, slyngede sine 
Arme om hendes Hals og kyssede hende. 

Den spejdende Jacques saa langt efter de unge 
Piger, da han observerede denne ømme Tilnærmelse. 

»Lad os være dus, naar ingen hører paa'et, og 
kald De mig Nielsine, saa kalder jeg Dem — hvad- 
fornoget?« 

»Helene!« 

»Ja, det kan man se paa Dem, at De maa 
hedde I « 

»Naa Nielsine; du har det nok noget lignende 
som jeg: du er hos Mennesker, som vil være fine 
paa det.« 

»Ja er 'et it' rædsomt, at Folk kan skabe sig 
saadan.« Med hviskende Stemme og tindrende Øjne 
tilføjede hun: »A er en Bondepige, og det vil a 
vedblive at være! A skal osse nok sige det til Far, 
naar a — « 

Her standsede hun og blev ildrød i Hovedet. 



56 

Nielsine, skjul ikke noget for mig.« 

»Helene, du skal være den første, der faar 
noget at vide, naar der bliver noget at fortælle ; men 
foreløbig — « 

I det samme hørte de fra et Lindelysthus, 
hvortil de nærmede sig, højrøstede Stemmer. 

De kendte straks Frøken Ipsens skarpe Røst, 
der altid lød, som hun dikterede dansk Stil: >0g 
jeg siger Dem Berta, at De taler som den døve om 
Tonerne; Richard Wagner er et musikalsk Misfoster; 
det er jo ogsaa betegnende, at hans største Beundrer 
var den gale Kong Ludvig af Baiern!« 

»Nej,« svarede Frøken Nærum, »deri tager De 
fejl, Adelaide. De kan ikke dømme Wagner efter en 
Opførelse her i Landet. De skal høre og se ham i 
Tyskland. Og jeg siger Dem, at han er den eneste 
Digterkomponist, der eksisterer. Tekst og Toner er 
hos ham et hele, — to Floder, der forenes i det 
samme Delta. Hos andre Komponister er Librettoen 
en mudret Kilde, der gør Musikkens klare Bølger 
urene.« 

Her udbrød Frøken Ipsen : »Ah, der ser jeg min 
nye Kollega igen — god Dag, Frøken Rørby! Tillad 
mig at præsentere Dem Frøken Berta Nærum og min 
Elev, Frøken Astrid Ludvigsen.« 

Frøken Ipsen, der sværmede for Tomandskon- 
versationer, tog rask Helenes Arm og førte hende 
ned ad en Sidegang, hvor hun underkastede hende 
et Krydsforhør, der havde det Resultat, at hun senere 
hen erklærede, at hun frygtede. Frøken Rørby mang- 
lede pædagogisk Skelet, en Ytring, der hurtig gik 
Egnen rundt. 

Nielsine var løbet ind for at arrangere Teen. 

Astrid og Latineren spadserede rundt i Haven. 

»Nej, hvor hun er sød!« sagde Astrid. 

»Ikke ilde,« indrømmede den vordende Musasøn, 
men tilføjede med Kendermine: »Vi har dem skam 
ogsaa smukke inde i Byen.« 

Frøken Nærum var imidlertid sunken ned paa 

en Bænk i Lysthuset og udbrød halvhøjt: »Nej, er 
hun saa smuk — er hun saa vidunderlig — for det 
finder han naturligvis — han og alle Herrerne!« 

Hun skjulte et Øjeblik sit Ansigt og var ligeved 
at briste i Graad, saa sprang hun op og hviskede 
med dirrende Røst: »Nej, nej, nej, — det skal ikke 
— det skal ikke ske!« 

Saa tog hun sig sammen og gik ned ad Nødde- 
gangen med Skridt som Hævnersken i et Sørgespil. 

Det var nu ved Solnedgangstiden. 

Og hele Selskabet var efterhaanden samlet i 
Havegangene. 

Saa førte Provsten Forsamlingen op paa en lille 
Høj i Udkanten af Haven, hvor man traadte ind i 
et Lysthus med kulørte Ruder. Og nu bestod Moroen 
i at se de forskellige Farver, de nærmeste Omgivelser 
fik. Lidt efter viste Tjeneren sig i Døren. Præste- 
fruen spurgte, om Teen var serveret. Da Tjeneren 
bukkede bejaende, gik man ind i Stuen, hvor Teen^ 
ganske som hos Apotekerens, serveredes paa Smaa- 
borde med tyndt Smørrebrød og Smaatvebakker. 

Helene mærkede ikke, at alles Øjne var rettede 
mod hende ; hun var sunken hen i sine egne Tanker, 
der drejede sig om denne mærkelige Præstegaard, 
da hun pludselig saa op fra sin Te og mødte Frøken 
Nærums Øjne, der havde et saa ondt, næsten hade- 
fuldt Udtryk, at Helene aldeles forskrækket tog Øjnene 
til sig; det samme gjorde Frøken Nærum, der følte, 
at hun havde forløbet sig, hvorfor hun med sit 
venligste Smil sagde: »De maa endelig snart besøge 
os. Frøken Rørby.« 

Helene takkede med et vist Forbehold. Den 
Overgang var hende for stærk. 

Paa engang udbrød Frøken Ipsen: »Hvad mener 
De om Skolehygieinen, Frøken Rørby?« 

Spørgsmaalet kom Helene saa uventet, at hun 
blev ganske rød i Hovedet. 

»Det er en meget alvorlig Sag, som jeg beder 
Dem nøje overtænke,« vedblev Frøken Ipsen, »jeg 

tilraader Dem 5 Minutters Gymnastik hver Time og 
et Vindu aabent Sommer og Vinter; dette sidste er 
absolut nødvendigt i et saa indskrænket Lokale som 
det, der sikkert staar- til Deres Raadighed.« 

Helene havde snart vundet Herredømmet over 
sig og svarede med smilende Ansigt: »Det Lokale, 
hvori jeg læser med Apotekerens Børn, er slet ikke 
saa lille, som De tror; for Resten vil jeg altid være 
taknemlig for Deres gode Raad; men i dette Tilfælde 
har jeg heldigvis ikke Brug for det, da jeg natur- 
ligvis altid læser for aabent Vindu.« 

Der indtraadte en lang Pavse, under hvilken 
man saa forbavset paa Helene, til endelig Nielsine 
eksploderede og skyndte sig ud af Stuen. 

Selv Fru Lønberg maatte indrømme, at Helene 
havde klaret sig ypperligt. 

Men Frøknerne Ipsen og Nærum vekslede Øjne, 
og, hvad Wagner ikke havde evnet, det formaaede 
Helene; de to indgik i dette Øjeblik stiltiende en 
Defensiv- og Offensivalliance mod den smukke, sejrs- 
sikre Guvernante. 

Frøken Ipsen brød først Tavsheden ved at spørge 
Provsten: »Forstyrrer vi Dem nu ikke, da De jo 
skal præke i Morgen?« 

> Aldeles ikke; min Præken er nedskreven og 
memoreret.« 

>Det er jo Højmesse i Morgen,« spurgte Apo- 
tekerfruen. 

»Højmesse,« mumlede Apotekeren. 

Provsten nikkede. 

»Jeg sætter megen Pris paa en lang Præken,« 
bemærkede Frøken Ipsen, »den tvinger os til at 
samle Tankerne.« 

»Hovedsagen er dog, om der tales til Hjertet,« 
erklærede Helene. 

»Hjertet,« udbrød Frøken Ipsen indigneret, »nej, 
det er det upaalideligste Barometer. Forstanden skal 
regulere vort Sjæleliv!« 

Provstinden lod et Ord falde om, at det vilde 

være interessant at faa en lille Prøve paa, hvorvidt 
Frøken Ludvigsen havde bragt det i sine musikalske 
Studier. 

Men Frøken Ipsen erklærede bestemt, at hendes 
Elev foreløbig kun gjorde Fingergymnastik. 

Frøken Nærum spurgte nu Provsten, om Doktor 
Holmsted havde været her fornylig, idet hun sam- 
tidig iagttog Helene; og det undgik hende ikke, at 
Frøken Rørby syntes at høre det med en vis Inter- 
esse. Skulde hun allerede have truffet ham? 

Frøknerne Ipsen, Nærum og Astrid stod allerede 
med Tøjet paa, da Frøken Ipsen pludselig spurgte 
Helene: »Har De tænkt Dem en Præstegaard saadan?« 

»Nej!« for det ud af Helene. 

>God Nat og Tak for i Aften, < sagde Frøken 
Ipsen og gik triumferende ud af Døren, fulgt af 
Frøken Nærum og Astrid. ' 

Nu brød ogsaa Apotekerfruen op. 

Skønt Provstinden indtrængende bad Provsten 
vogte sin Hals for Aftenluften, vilde han absolut 
følge Helene, da han mente, Apotekeren havde nok i 
sin Frue; men Lønberg erklærede, at hvis Frøken 
Rørby vilde nøjes med hans venstre — 

Apotekerfruen nappede ham her i bemeldte Arm. 
Og inden man saa sig for, tog Nielsine Helenes Arm 
og sagde: >Nu skal jeg følge Frøknen over.« 

Da man nærmede sig Apoteket, saas som sæd- 
vanlig paa denne Tid af Aftenen kun Lys hos Pro- 
visoren, ligesom man hørte Tonerne fra hans Klaver. 

>Uha, hvor han spiller!« sagde Nielsine, »god 
Nat Hr. Abbeteker, god Nat Fru Abbe — Lønberg, 
god Nat, Frøken Rørby — Helene,« hviskede hun 
hende i Øret og løb leende tilbage til Præste- 
gaarden. 

Da man var naaet op paa det dunkle Loft, 
sagde Fruen, der i Mørket fik sit gamle Mod: »God 
Nat, Frøken Rørby! — Nu vil jeg give Dem et 
godt Raad: tænk Dem vel om, inden De handler og 
taler ! « 

Dermed forsvandt hun og Manden. 

Og Helene gik ind paa sit Værelse. 

Da de var gaaet, rejste en Skikkelse sig fra en 
Krog og forsvandt i Bedstemoders Værelse, efter med 
Stokken at have truet i den Retning, hvor Fruen 
var gaaet. 

Helene satte sig i Overtøjet ved det aabne Vindu 
og saa ud: de lyse Nætter var nær, Himlen var 
klar og skyfri, kun enkelte Stjerner lyste mat, og 
Maanen stod i første Kvarter 

Hvorledes skulde hun holde dette Liv ud hos 
denne kolde, stive Frue? Og hun var jo næppe 
begyndt. 

Saa lukkede hun Vinduet og skyndte sig i Seng. 
Hun tænkte paa Moderen og Søsteren. Nu sov de 
vel. Og Katrine sad med Stoppestrømpen ved sin 
lille Køkkenlampe og læste Føljetonen i »Aften- 
posten«. 

Det var Store Bededagsaften! Nu huskede hun 
det først. Da havde de altid været med Forældrene 
i Frederiksberg Have, fodret Svanerne og hørt Klok- 
kerne ringe fra den lille hyggelige Frederiksberg 

Kirke Mon de døde kunde se herned? 

Hun tænkte paa Faderen. Han saa saa forunderligt 

paa Moderen den sidste Dag Ja, for hendes 

Skyld vilde hun lide! 

Saa faldt hun i Søvn med vaade Kinder. 



IX. 

I KIRKEN. 



N 



æste Morgen blev der banket stærkt i Gulvet hos 
Bedstemoder. 
Og Stine skyndte sig derop. 

Bedstemoder, der endnu laa i Sengen, sagde: 
»Vil De bede min Datter komme herind snarest mulig.« 

»Fruen er da vel it' daa'lig?« 

>Gaa!e sagde Bedstemoder og løftede Stokken. 
Stine skyndte sig ud, glemte, som sædvanlig i be- 
vægede Øjeblikke, at banke paa, styrtede lige ind i 
Sovekamret og overraskede Apotekerfruen i dybeste 
Negligé I 

»Er der Ild i Huset?« 

»Næ — men — !« 

>Naa, hvad er det saa?« 

»Je' sku' helse fra Fruens Moder og sige, om 
Fruen it' vilde komme ind til hende lige straks.« 

>Er hun da syg?« 

»Ja hun ser ud til lidt af hvert!« 

I en Fart ilede Fruen over Loftet, just som 
Bedstemoder for tredje Gang stødte i Gulvet. 

»Er du syg. Moder?« spurgte den indtrædende 
Apotekerfrue. 

Bedstemoder svarede intet, men laa til Apoteker- 
fruens store Skræk ganske stille hen og saa frem for 
sig, som om hun ikke anede Datterens Nærværelse. 

Endelig, efter en Evighed af nogle Sekunder, 
sagde Bedstemoder ganske sagte, som om hun talte 
i Vildelse: »Kom kun nærmere, Prokurator Krarup ! « 

Ved disse Ord blev Apotekerfruen ligbleg og 
rystede over hele Kroppen. 

Prokurator Krarup var nemlig Bedstemoders 
Sagfører og Eksekutor testamenti. 

Bedstemoder vedblev, efter et Øjeblik ligesom at 
have samlet sine Tanker: »Denne Gang er det Alvor, 
Prokurator Krarup. Lad os nu faa Testamentet i 
Orden. Alt, hvad jeg efterlader mig, testamenterer 
jeg i velgørende Øjemed.« 

»Men Moder dog — skal jeg sende Bud efter 
Justitsraad Nærum?« 

»Hvad — er det dig?« sagde Bedstemoder med 
godt forstilt Overraskelse. »Jeg har jo engang for 
alle sagt dig, at jeg ikke ønsker at se den Gnaver 

indenfor min Dør. Doktor Holmsted er min Læge! 
Men det, som jeg lider af, kan ingen Doktor karere 
mig for — men kun en Apotekerfrue — og det er 
dig! Jeg lider af Sorg og Bedrøvelse over en Datter, 
som har sat sig i Hovedet, at hun vil forbitre Livet 
for alle sine omværende. Og hun skal ikke arve 
mig. Nu er det slaaet fast! I faar intet — paa 
Preben og Anna nær; — de søde Børn; det er de 
eneste, der bryder sig om mig. c 

Nu begyndte Apotekerfruen at græde : » Men Moder 
dog, vil du gøre os ulykkelige?« 

»Hold op med dine ferske Krokodilletaarer! Nu 
vil jeg have en Ende paa det! Og det straks! For- 
andrer du ikke øjeblikkelig din Opførsel, saa gaar 
jeg selv til Byen, om jeg saa skal krybe op ad Trap- 
perne til Prokurator Krarup. c 

»Min Opførsel — Moder!« 

»Ja, din Opførsel mod Frøken Rørby. Du vil 
blive til Skandale for hele Egnen, naar hun nu straks 
rejser herfra igen. c 

»Vil hun rejse?« spurgte Apotekerfruen for- 
skrækket. 

»Ja, naturligvis! Tror du, hun kan holde ud at 
blive pint og plaget og forfulgt for hvert Skridt, 
hun gør?« 

>Hvem forfølger hende?« 

»Du,< raabte Bedstemoder og rettede Stokken 
saa pludselig imod hende, at hun forfærdet sank ned 
paa en Stol. 

»Har hun sladret til dig?« 

Her rejste Bedstemoder sig op i Sengen og sagde : 
»Synes du, hun ser ud til Sladder! Jeg forstaar mig 
lidt paa Mennesker, og, saasnart jeg saa hende, stod 
det mig klart, at hun er et udmærket Menneske, et 
rent Pragteksemplar af den usle Race, der kaldes 
Menneskeslægten. Husk, hun staar ene i Verden; — 
lad hende kun have lidt Modgang, det er godt! De 
vilde Skud skal kappes. Men at forfølge og kue 
hende, det er som at hugge ind i et ungt Træ. Det 

taaler han ikke — og det taaler jeg ikke, saa længe 
jeg er her i Huset Saa, bliver det ved påa den 
Maade, rejser jeg og tager hende med mig — men 
først en lille Tur til Prokurator Krarup . . . Spørg 
mig ikke ud! Jeg ved alt, hvad du har sagt til hende, 
lige fra hendes Ankomst til i Aftes, da du gav hende 
en af dine grevelige Reprimander. — Gaa, og Gud 
trøste dig, hvis mit Æg er haardkogt i Dag.« 

Apotekerfruen gik, skælvende og rystet, ind og 
fuldførte sit Toilette; hun havde aldrig set Bedste- 
moder saa ophidset. 

Da hun var gaaet, brast Bedstemoder i en stille, 
klukkende Latter og sagde tilfredsstillet: »Jeg tænker, 
den Dosis hjalp!« 

Fruen kom for sent til Tebordet den Dag, sagde 
usædvanlig venligt Godmorgen til Helene og var i 
det hele taget saa elskværdig, at Apotekeren, der 
troede, han havde fri Spas, absolut vilde, at Helene 
skulde have noget af Flødeskindet i sin Te. 

»Saadan noget kender Københavnerne ikke,< sagde 
han spøgende, »man paastod, da jeg var paa Vajsen- 
husapoteket, at Mælkehandlerne kogte Postpapir i 
Mælken for at — « 

»Krøniker!« indskød Fruen, men tilføjede hur- 
tigt: »Har De Lyst til Flødeskind, saa tag dog endelig 
saa meget. De vil.« 

Fru Lønberg havde virkelig faaet Skræk i Blodet, 
og hun var, i alt Fald den første Tid, mere forsigtig 
i sin Opførsel over for den unge Pige. 

Det manglede blot, at Frøken Ibsen og Kom- 
pagni skulde have den Triumf, at Guvernanten rejste, 
lige som hun var kommen. Var hun først bleven 
gammel i Gaarde, det var en anden Sag! 

Der blev nu ringet, Pigen traadte ind, og Fruen 
sagde højtidelig: »Bring Apotekerens Æg!« 

Et Øjeblik efter blev et blødkogt Æg serveret 
for Lønberg, der sagde undskyldende: »Jeg skal sige 
Dem, at — at — « 

»At vi paa Grund af Kirkegangen stryger Fro- 

kosten og spiser tidligere Middag i Dag; og i den 
Anledning faar Lønberg et blødkogt Æg; ønsker De 
ikke ogsaa et?« 

>Nej mange Tak!« sagde Helene. 

I det samme hørtes Bedstemoders Stemme, hun 
var ubemærket traadt ind: »Den Slags Ting spørger 
man ikke om ! — Skal I høre Hansen-Bjerg i en stiv 
Klokketime, saa trænger I sandelig til at styrke Le- 
gemet, at Aanden ikke skal faa Overvægt.« 

Her kom Preben springende ind med en ud- 
sprungen Bøgegren og raabte: »Værsgod, Bedste- 
moder!« 

»Tak, min søde Dreng!« sagde hun og tog Grenen, 
>er Skoven udsprungen?« 

»Nej, ikke helt; men Skovfogden, han ved det 
altid, for han passer paa, og han sagde, at i Over- 
morgen var den helt grøn, især hvis vi fik en Nats 
Regn.« 

Bedstemoder svang Grenen og sagde: >Det er en 
Tryllekvist, den gør mig ung igen!« 

Hun viftede til Helene og gik ud af Stuen. 

I det samme ringede Kirkeklokkerne. Og lidt 
efter gik Apotekeren, Fruen, Børnene og Helene op 
ad Kirkebakken og ind paa Kirkegaarden. 

Bønderne kom nu kørende fra alle Sider, satte 
Hest og Vogn ind i Gaardene og kom i Stadstøjet 
vandrende op til Kirken, hvor de flokkedes uden for 
Døren, Mændene med Piberne stikkende op af Lom- 
men, Konerne med Salmebogen og Lommetørklædet 
i Haanden. 

Saa kom Provsten i en fin Præstekjole med 
Fløjlskrave og en flunkende ny Silkehat, mens han 
under Armen bar de hellige Bøger, der funklede med 
Guldsnit og Guldkors. 

Han hilste venligt til alle Sider, men talte ikke 
til nogen, før han saa Apotekerens, hvem han alle 
gav Haanden ; sidst tog han Helenes Haand, idet han 
sagde: »Det glæder mig. De søger Kirken.« 

Med Præsten i Spidsen gik Menigheden ind i 

Kirken, hvor Degnen stod bukkende i Koret. Han 
var en ganske jevn Bondemand og den mest kom- 
plette Modsætning til Provsten. 

Helene saa sig interesseret om i den smukke 
Landsbykirke, der var over tre hundrede Aar gammel 
og indeholdt de grevelige Familiebegravelser og flere 
Portrætter af afdøde grevelige Personer. 

Apotekerfruen, der fulgte hende med Øjnene, 
hviskede til hende: >Der hænger den bekendte Grev 
Otto med sine tre smukke Hustruer.« 

»Tre Hustruer?« sagde Helene spørgende. 

»Ja,« sagde Fruen, »den ene efter den anden.« 

Indrammet af et stort Epitafium saas her den 
omtalte Greve, panserklædt, støttende sig til en Kom- 
mandostav, og ved hans Side de tre Grevinder. I 
stive, struttende Silkekjoler med Pocher og Falbelader 
skuede de stramt snørte, dekoUeterede Skønheder ud 
over den hvergarns- og vadmelsklædte Menighed. 
Rundt om saas Sarkofager, hvor rundkindede Keruber 
blæste i vældige Basuner. 

Mændene sad paa den ene Side Gangen og Kvin- 
derne paa den anden. 

Helene maatte drage en Sammenligning mellem 
den andagtsfulde Stilhed i denne Landsbykirke og 
Uroen i Hovedstadens Kirker. 

Paa engang vendte alle sig mod Hovedgangen, 
hvor Greven, Grevinden, den unge Greve, Komtessen 
og Bonnen, let hilsende, gik op til den grevelige Stol, 
der var skjult med et mørkegrønt Forhæng. 

Lidt efter saas Provstinden og Nielsine komme 
ind i Kirken. Paa dette Tidspunkt dukkede Proprietær 
Sørensen op i en Stol og satte sig først igen, da han 
havde fulgt Datterens Triumftog til Ende og set 
hende forsvinde i Provstens Stol. 

Saa traadte Degnen frem i Kordøren og sagde 
paa bredt Jydsk Indgangsbønnen, hvorefter han istemte 
Salmerne paa en saa trohjertet Maade, at man næsten 
glemte den falske Intonation. 

Derpaa besteg Hansen-Bjerg Prækestolen. Det 

Boeck: Unge Hjerter. 5 

var øjensynligt, at han bestræbte sig for at bekæmpe 
den jydske Akcent, og det lykkedes ham virkelig til 
Dels. Og nu holdt han et velformet Foredrag. Men 
det var ikke Helene muligt at holde Tankerne sam- 
lede; thi Foredraget manglede Varme og Personlighed. 
Det var Esaias og atter Esaias — »siger ikke Esaias 
i Dagens Tekst«, »foreholder ikke Esaias os« — - men, 
hvad Pastor Hansen-Bjerg egentlig selv mente, fik 
man ikke at vide. Hun maatte tænke paa, at det var 
at byde disse hungrige Sjæle Stene for Brød; det 
var som Frugterne i Aladdinshulen, der tog sig glim- 
rende ud, men ikke kunde læske noget Menneske. 

Hun adspredtes ogsaa ved at se de samme Personer, 
hun havde gjort et første Bekendtskab med Valborgaften. 

Da hun drejede Hovedet tilbage, saa hun — nej, 
hun tog ikke fejl — igen den Herre, der havde staaet 
Qernet fra de andre ved Valborgblusset. Men hun 
tog hurtig Hovedet til sig og holdt fra nu af Øjnene 
fæstet paa Præsten. Hun glemte dog ikke, hvad hun 
havde set. Hendes Hjerte bankede; og hun sank 
hen i Drømmerier, hvoraf hun først vaktes, da hele 
Menigheden rejste sig for at modtage Velsignelsen. 

Efter Gudstjenesten saa' hun sig om, men for- 
gæves. Den ubekendte var atter forsvunden. 

Uden for Kirken kom Højskoleforstanderen hen 
til Apotekeren og sagde: »Mille og jeg venter Dem 
som sædvanlig i Aften allesammen. Vi haaber og- 
saa at se Dem, Frøken Rørby. Hele Egnen møder 
hos os for at fejre min og Foraarets Fødselsdag. 
Og tag endelig Deres Noder med, for hos os er alt 
Sang og Klang.« 

I det samme stillede Folk sig op i to Rækker, 
og der hilstes som paa kongelige Personer, idet de 
grevelige med Provsten og Fruen gik ind i Præste- 
gaarden, hvor Grevens altid efter Gudstjenesten trak- 
teredes med Chokolade og — »Lønbergs Madeira.« 

Ved Udgangen fra Kirkegaarden mødte Apoteke- 
rens Frøken Ipsen, der sagde til Helene: >Et ypper- 
ligt Foredrag, velformede Perioder.« 

>Aa ja!« 

»Naa, hvad siger saa Hjertet?« 

»Ingenting!« svarede Helene. 



X. 

PAA HØJSKOLEN. 



509 nb i ZXatnven, forbyb btg bert, 
ha føler bn før^ i^tøttg (5ubbomsfl[ammen 
M mtnbfle 3Iab t Sfooen I^ar mere poefi 
enb afle Perbens Digtninger ttlfammen. 

Saaledes stod der over Indgangsdøren i Høj- 
skolens store Festsal, hvor Gæsterne hen ad Aften 
var samlet. De indbudne indtog den ene Halvdel af 
Bordet; den anden Halvdel fyldtes af Eleverne. 

Da man havde skænket i Glassene, rejste Kol- 
trup sig, slog til Lyd og sagde med kraftig Røst: 
»Velkommen! De ved, at de eneste Taler, her holdes 
i Dag, er min og saa én til. Jeg taler mest for at 
minde Gæsterne om Stedets Sæd og Skik. Som De 
ved, er Højskolens Formaal et rent menneskeligt. 
Det højeste i Livet og Tilværelsen, som jeg ikke be- 
høver at nævne her, er den bundne Varme, Under- 
strømmen i al vor Gerning. Vi lægger an paa at 
uddanne Mennesker, gode og sunde Mennesker, hver- 
ken Hængetræer, der holder Lyset og Luften ude, 
eller Gaardhaner, der galer over det ganske Land. 
Enhver Evne, aandelig og legemlig, søger vi at ud- 
danne. Men vi jager ikke efter at synes Himlens 
udkaarne, saa lidt som vi smykker os med det folke- 
lige. Naturen og Menneskelivet synger og taler vi 
om. De vil se, her er ingen Billeder paa Væggene. 
Men i de store Vindusrammer indfattes gennem 
Aarets vekslende Tider de Billeder, der bør og skal 
minde os om, at vi har et Fædreland — himmelsk 

5» 

og jordisk — der forlanger vor Haand og vorAand. 
Velkommen!« 

Stemningen blev efterhaanden livlig, Samtalen 
højrøstet. 

Da slog Koltrup atter til Lyd og rejste sig: 
»Jeg sagde før, at der kun holdtes én Tale til her i 
Dag foruden min. Og De ved alle, hvad jeg mener, 
alle, paa én nær — vor eneste ny Gæst, Apotekerens 
Lærerinde, Frøken Helene Rørby, der sidder her ved 
min Side, og hvem min Hustru og jeg byder et 
hjerteligt Velkommen paa Højskolen. Ja, Frøken, 
jeg maa desværre meddele Dem, at det er Husets 
ufravigelige Skik, at den, der første Gang besøger 
det paa denne Dag, maa sige et Par Ord, der jo 
gerne kan tages for en Skaal for mig, da det er min 
Fødselsdag. Altsaa : naar De behager, Frøken Rørby, 
har De Ordet for, enten i bunden eller ubunden Stil, 
i Sang eller Tale, at hævde Husets Skik.« 

»Og, hvad vil Følgen blive, om det ikke sker?« 
spurgte Frøken Ipsen. 

>Saa maa jeg selv udbringe min Skaal, og det 
gør jeg grumme nødig. c 

Han satte sig, hilst af Latter. 

Helene følte sig i et Nu som Centrum for alles 
Blikke. Hun tænkte sig et Øjeblik om; da rejste 
hun sig rask og slog paa Glasset. 

Der indtraadte en dyb, forventningsfuld Stilhed. 

Fru Lønberg var saa ladet med Elektricitet, at 
en Udladning kunde være bleven farlig. 

Helene var blussende rød, men fattet. Aften- 
solen faldt ind paa den smukke Skikkelse, der saa 
hen over Forsamlingen og gennem Vinduerne ud 
over Egnen. Hendes Stemme dirrede lidt i Begyn- 
delsen, men snart fik hun fuldt Herredømme over 
den. Og hun sagde med høj og klar Røst: 

Jeg ønsker ikke de rige Slotte 
med gyldne Tinder og store Sale, 
hvor Hoffærd ofte paa Marmor traadte, 
og Stolthed hersked i Daad og Tale. 

Jeg vælger ikke den simple Hytte, 
hvor Oprørstanken saa tit har hjemme, 
og grove Øren med Vellyst lytte 
til Ufredsaandernes falske Stemme. 

Nej, hvad jeg elsker, fra jeg. har nemmet, 
af al min Sjæl, med min hele Tanke, 
det er hvert Hus, som har Navn af Hjemmet, 
hvor Hjertet slynger sin friske Ranke. 

Der er saa stille og mildt derinde, 
med blanke Ruder og klare Øjne; 
og højt jeg priser dem. Mand og Kvinde, 
hvis Samliv evner et Hjem at højne. 

Hun stødte sit Glas mod Koltrups og Fruens. 

Jublende Hurraraab fulgte. Derefter en kort 
Pavse, hvori man pludselig hørte Degnen sige paa 
bredt Jydsk: »Hun ku' sin Lejs godt!« 

Saa klappede paa engang hele Forsamlingen. 
Da Helene mærkede, det gjaldt hende, vilde hun 
helst være krøben under Bordet. 

Men Koltrup forkortede Pinen ved at bede Sel- 
skabet tage til Takke. 

Man gik nu ind i Stuerne. 

Apotekerfruen saa aldeles forbavset paa Helene. 

Hun, der i det stive Apotek havde staaet som 
en Billedstøtte, havde nu faaet Liv og Mæle. 

»Aa,« tænkte hun, »var det dog blot her i Hu- 
set, jeg skulde være!« 

Hun straalede af Liv, Ungdom og Skønhed, ka- 
stede sig ind i Samtalen, lo og jublede; og, da Kol- 
trup havde stillet hendes Noder paa Klaveret, satte 
hun sig, spillede og sang: 

Det er Foraar i Dag! 
Ser du, Træerne vifte med vajende Flag. 
Blomsten stiger til Lys af det vaarbløde Muld, 
og paa Himmel og Jord er der glødende Guld, 

Solguld, Blomsterguld. 
Se hvor det lyser, ej, hvor det skinner 
og det spejles i Bækken, som jublende rinder. 

Det er Foraar i Dag! 
Dybt i Havet sank Vinterens isklædte Vrag; 
og nu sejler en Skude fra Strand og til Strand, 
blomsterklædt, løvsmykt den spejles i Vand, 

i det vaarklare Vand. 
Mærker du Hjertet, hør, hvor det banker, 
det er Vaaren, der vækker de gærende Tanker! 

Man flokkedes om Helene og takkede hende, 
mens Apotekerfruen sad stiv og kold i Sofaen og 
bladede i et Album med gamle Herregaardsslotte. 

Henne i en Krog sagde Frøken Ipsen halvhøjt 
til Frøken Nærum : »Ingen Skole — det er de skønne, 
spildte Kræfter!« 

>Ja, De har Ret,« sagde Koltrup, der havde op- 
fanget hendes Ord, »det er som Foraaret, der sender 
sin rige Overflødighed ud over alle Veje og Vande, 
det er som den overstrømmende Kilde, som den 
fulde Spand, der er saa fyldt til Randen, at den 
skummer over. Gudskelov for det Spild!« 

Han gik hen og trykkede Helenes Haand varmt. 

Frøken Ipsen borede sin Næse ind i Frøken 
Nærums Haar og hviskede i hendes Øre som i en 
Telefon: »Musikidiot!« 

Nu blev man atter bedt ind i Festsalen, hvor 
der stod store Kager og løvomvnndne Boller med 
en kølig Majdrik, hjemmebrygget Æblemost med 
Bukkar i. 

Nu sang Eleverne flere Sange, mens Mosten 
gled let over Tungen, og Røgskyerne lagde sig under 
Loftet. 

Gennem de aabne Vinduer strømmede den stærke 
Foraarsluft ind, og udenfor lyste Himlen klar og 
skinnende. 

Da udbrød Helene: »Skal vi ikke ud i Haven?« 

»Jo,« var det jublende Svar. 

Bollerne var ogsaa næsten tømte. 

Gamle og unge fulgte. 

Apotekerfruen blev dog siddende i Samtale med 
Frøken Ipsen, der udtalte sin musikalske Foragt for 

Helene, om hvem hun blandt andet sagde : »Stemme- 
materialet er godt nok; men hun har ikke mere 
Begreb om at synge end den Pludderbæk, der løber 
gennem Byen!« 

Skade, at Frøken Ipsen ikke kunde spænde en 
Nodestol over Bækken og lære den at synge 
Skalaer ! 

Ude i Haven vandrede man gennem Gangene, 
der, trods den sene Aften, ikke var meget dunkle, 
da Buske og Træer først stod i Løvspring. Man 
mærkede, at de lyse Nætter var nær; Himlen var 
ren og skyfri. Luften frisk og skarp. En Drossel 
sang højt i en Sølvpoppel. Overgangen fra Stuerne 
til den kølige Aftenluft virkede mer og mere stimu- 
lerende. 

>Nu danser vi Foraaret ind!« sagde Helene. 

Og Haand i Haand dansede de unge om Plæ- 
nen, mens Helene sang for, og de andre istemte: 
»Det er Foraar i Dag!« 

Saa slap Helene sin ene Sidemands Haand og 
raabte: »Nu maa alle være med!« 

Og alle de ældre, lige fra Højskoleforstanderen 
og hans Hustru til Degnen og Kone, blev revne med 
af Hvirvlen og tog Plads i Kæden, som Helene med 
sikker Haand førte gennem Gangene. 

Apotekerfruen og Frøken Ipsen havde rejst sig 
for at se, hvor de andre blev af; og de traadte ud 
i Haven. 

Paa engang stormede Helene med hele Skaren, 
stadig syngende, frem ad en Sidegang; man om- 
ringede Fru Lønberg og Frøken Ipsen, der blev 
tvungne ind i Geleddet. 

Og nu førte Helene hele Selskabet rundt i Ha- 
ven og ind gennem Stuerne, hvor tilsidst alle sank 
ned i Stole og Sofaer, forpustede og gispende. 

»Det maa vi have et lille Glas paa, hvad Apo- 
teker?« sagde Koltrup. 

>Nej Tak,« sagde Apotekerfruen, dirrende af 
Raseri, »nu maa vi hjem, Maanen er allerede oppe.« 

>Vi er allesammen oppe,« sagde Koltrup, »ja, 
ja, naar det endelig skal være! — Men jeg haaber, 
De besøger os snart igen, Frøken Rørby.« 

»Hvis De da har moret Dem,« lagde Fru Kol- 
trup leende til. 

»Aldeles storartet!« sagde Helene med et Udtryk, 
der ikke kunde misforstaas. 

Enspænderen kørte nu frem, samtidig med, at 
Køretøjerne, der havde staaet døde i flere Timer i 
Gaarden, nu forspændtes og blev levende. Hestene 
stampede, Piskene smeldede, og Kuskene raabte; 
Latter og højrøstet Tale fyldte Entréen og Gaards- 
rummet. 

Og højt paa Himlen smilede Maanen i halv 
Profil. 

Mens man trykkedes og trængtes i Entréen om 
Overtøjet, hørte Helene, at Frøken Nærum sagde til 
Fru Koltrup: »Provstens var her ikke i Aften!« 

»Nej, det kan De da nok begribe,« svarede 
hun, >tror De, det er noget for saa højadelig en 
Velærværdighed at gøre sig gemen mellem saa mange 
borgerlige.« 

»Han interesserer mig meget paa Tomandshaand«, 
faldt Frøken Ipsen ind, »en stringent Logik og et 
gennemført Ræsonnement udmærker hans Konversa- 
tion; — men, hvor i al Verden er Deres Kollega, 
Doktor Holmsted, Justitsraad Nærum?« 

»Aa,« svarede denne Herre spydigt, »han er vel 
oppe at give Hospitalets gamle Kællinger en Koldt- 
vandskur; det er jo hans Specialitet.« 

»For Resten,« sagde Frøken Ipsen med dæmpet 
Røst, »tror jeg, at han interesserer sig nok saa me- 
get for de unge — i alt Fald for visse af dem.« 

Frøken Nærum, der rødmede stærkt med Ho- 
vedet skjult i Kaaben, sagde: »Han havde egentlig 
lovet mig at komme i Aften.« 

»Jeg mener aldeles ikke Dem, Berta,« hvæsede 
Frøken Ipsen, »der gives jo ogsaa andre unge 
Damer.« 

»Hvem?« sagde Fru Nærum, idet hun med sin 
spidse Næse gennemborede to Overfrakker og et 
Regnslag. 

Frøken Ipsen hostede, mens hun med Hovedet 
gjorde en Bevægelse i Retning af Helene, der i Øje- 
blikket stod omringet af Højskoleungdommen. 

Da Koltrup i det samme viste sig, sagde Justits- 
raadinden: > Hvorfor er Doktor Holmsted her ikke i 
Aften ?« 

>Ja, sig De mig det,« svarede Koltrup, > store 
Selskaber og mange Mennesker holder han jo ikke 
af; — men her, hvor enhver kan tumle sig, som 
han har Lyst til, plejer han ellers at befinde sig 
vel. Det skulde for Resten ikke undre mig, om han 
kom paa sin Cykle, naar de andre er taget bort.« 

Apotekerens havde imidlertid besteget Vognen. 

Koltrup, der saa Apotekerfruens stramme An- 
sigt og Apotekerens forlegne Mine, kunde ikke dy 
sig; men, idet Helene satte sig ved Siden af Kusken, 
raabte han: »Skal vi ikke give Frøken Rørby et jydsk 
Hurra; den Københavnerinde har jo sat Liv i os 
allesammen i Aften — hun leve!« 

Højskoleeleverne stemte i med; og tre lange og 
tre korte Hurraer lød taktfast over Gaarden. 

Saa rullede Vognen af Sted i den friske, kølige 
Foraarsnat. 

Paa Højskolens Veranda sad sent paa Aftnen 
Koltrups og Doktor Holmsted. 

Hængelampen var tændt. 

Fruen hvilede ud efter Dagens Anstrengelser, 
Herrerne røg og nippede til Majdrikken. 

»Saa fik jeg dog Ret, at De kom post festum,« 
udbrød Koltrup. 

»Det holder jeg mest af,« bemærkede Holmsted. 

»Men De fik ikke vor ny Skønhed at se,« sagde 
Fruen. 

Holmsted syntes ikke at høre det, men sagde, 

idet han fremtog en lille Pakke af Brystlommen: 
»Der har De min Fødselsdagsgave, Koltrup.« 

Denne aabnede Pakken og udtog en lille Bog i 
Miniaturudgave : »Tak, kære Doktor Holmsted!« 

»Ja, vent med at takke, til De har læst den; 
men mig har den tiltalt stærkt. Det er endelig en 
Bog, skreven af en Mand med kvindelig Finfølelse. 
En Kvinde, skildret af en Mand, som kun en Mand 
kan gøre det.« 

»Naar er De begyndt at interessere Dem for 
Kvinderne?« sagde Fru Koltrup smilende. 

»Aa, det begyndte jeg med, da jeg første Gang 
saa min Moders milde Ansigt.« 

Fru Koltrup vilde gribe hans Haand og sagde: 
»De er dog i Bunden et varmt Gemyt!« 

Han skød hendes Haand til Side og sagde: 
»Saa, er jeg det!« 

Han holdt Glasset op for Lyset, saa Mosten 
funklede som Guld. 

Saa nippede han til Glasset og satte det, idet 
han sagde: »Litteratur som Vin skal nydes med 
Maade; men for Resten er den liflig denne Maj drik!« 

»Ja,€ sagde Koltrup, »en anden Majdrik, vi fik 
her i Aften, var lige saa herlig; og den beruste os 
alle. Det var den. Frøken Rørby iskænkede os.« 

»Har De ikke set hende?« faldt Fru Koltrup 
pludselig ind. 

»Hvor skulde jeg have gjort det?« 

»Var De ikke til Valborgblus?« 

Her for Holmsted op, saa paa sit Ur og sagde: 
»Jeg skal tidlig op i Morgen; kom snart hjem til 
mig.« 

Han tømte sit Glas, trykkede deres Hænder, 
svang sig paa Cyklen og suste hjem i den stille 
Nat. 

Helene var hurtig gaaet i Seng; hun var træt og 
søvnig efter den livlige Aften. 

Da drømte hun, at hun stod ved Valborgblusset 
igen. 

Paa engang havde hun en Violin i sin Haand 
og spillede; og nu dansede alle Egnens Mænd og 
Kvinder omkring Ilden den mest groteske Hekse- 
dans. 

Allervildest dansede Apotekerfruen og Pastor 
Hansen-Bjerg. 

Da tabte hun Violinen, Blusset styrtede sammen. 

Og nu faldt det sidste Skær fra Baalet paa den 
mystiske Skikkelse fra forleden. 

Han saa alvorlig og tavs ud og forsvandt paa 
engang. 

Nu vendte alle sig mod hende, hun flygtede og 
— vaagnede. 

Det var højlys Dag. 

>Hvor latterligt man kan drømme!« tænkte hun, 
mens hun klædte sig paa. 



XI. 

BEDSTEMODER KØRER I SKOVEN 



Det var Søndag Morgen. 
Helene vaagnede ved, at der bankedes sagte 
paa Døren; og hun hørte Bedstemoders Stemme: 
»Skynd Dem op, vi skal i Skoven! c 

I en Fart op, hurtig paaklædt. 

Det var lige begyndt at lysne. 

Hun saa paa Uret. Klokken var halv fire. 

Paa Loftet stod Bedstemoder, der lagde Fingeren 
paa Læben og pegede paa Sovekamrene. 

Stille ned ad Trappen. 

Udenfor holdt Niels med Enspænderen i den 
gryende Morgen. Han kendte disse Ture og vidste, 
at der vankede en god Drikkeskilling. 

Bedstemoder og Helene tog Plads paa Vognen 
og kørte op over Bakkerne i Nærheden af det Sted, 
hvor Valborgblusset holdtes. 

Helene saa forbavset paa Bedstemoder, der var 
som forynget. 

>Vi naar det, vi naar det,« sagde hun, »men 
kør godt til, Niels — vi maa være der, før Solen 
staar op.« 

»Hun kommer it' op før om en Stund,« sagde 
han og skyndte saa lempelig paa Hesten. 

Nu kørte man ind i Skoven, hvor Niels blev 
holdende i Udkanten med Vognen. 

Bedstemoder og Helene gik videre. Arm i Arm, 
til de kom til en aaben Plads, hvor der stod en 
Bænk; her satte de sig og saa ud over Havet. 

Da var det med ét, som Naturen vaagnede. 

Fuglerøster pippede hist og her, det raslede nær 
og Qern — var det Ræven eller Maaren, der listede 
af Sted? 

Der gik en skælvende Luftning gennem Skoven, 
og Havet glimtede i stærke Farver, som funklende 
Vin og rindende Blod, til Solen var helt oppe. 

Da laa Havet først blaanende, kruset af en let 
Morgenbrise, saa spejlblankt som flydende grønt, gen- 
skinnende de farvestraalende Skove, der strakte sig 
helt ned til Bugten. 

Thi Bøgen var nu udsprungen. 

Det vidunderlige var sket. 

Det, som den lange Vinter længes mod, det, som 
Maleren lovpriser i skinnende Farver, Digteren i glø- 
dende Ord, og Tonekunstneren i klingende Rytmer 
— det var nu atter Virkelighed. 

Og midt i denne ny skabte Løvspringsverden, frisk 
som det første Foraar, Mennesket saa, sad her, med 
det rullende Hav for Fødderne, mens Solen lyste 
over de dugfriske Skove, to Kvindeskikkelser, skønne 

og oprindelige, som havde et Guddomsord skænket 
dem Liv. 

Da omfavnede Bedstemoder Helene og sagde 
med en Røst, saa fuldttonende, som kom den fra 
Naturens Bryst: >Saadan en Foraarsmorgen, da Bøgen 
lige var udsprungen, fandt jeg ude i den grønne 
Skov mit Livs Lykke ; den sprang ud og visnede i 
én Nat. Nej, nej ; det maa jeg ikke sige. I min 
Sjæl bryder og knoppes den endnu Aar efter Aar. 

Jeg kan ikke sige Dem mer. 

Men fra en saadan Nat stammer min Lykke og 
Ulykke . . . 

Forunderligt er det, at jeg i Dag synes hin 
Nat nærmere end ellers; det maa være Deres ung- 
domsfriske Skikkelse, der minder mig om min egen 
Ungdom.« 

Saa rejste hun sig og gik ved Helenes Arm frem 
og tilbage, underlig bevæget; hendes Øjne lyste, hun 
trykkede Helene ind til sig. 

Endnu et langt Blik ud over Havet, et dybt Suk ; 
og hun udbrød: >Saa hjemad! Nu har jeg haft min 
Skovtur, kort som alt det skønne i Verden . . . 

Vi naar nok at komme hjem, før de andre ser 
vort Indtog. Det er som en Eventyrfart!« 

De besteg Vognen og kørte hurtigt af Sted. 

Lærkerne sang højt under Himlen. 

Ganske rigtig, alt var stille paa Apoteket. 

Og, da de lidt efter sad paa Bedstemoders Væ- 
relse, bar Stine Kaffe med frisk Brød ind. Hvor det 
duftede, og hvor det smagte! 

Da ringede Kirkeklokken Solen op. 

>Saa nu vaagnede Klokkeren!« sagde Bedste- 
moder og lo. 

XII. 

ET MØDE. 



En Sommerdag. 
Og Støvet sad eller rettere laa midt paa Lande- 
vejen paa sin Trone og sendte sine tjenende Aander, 
Støvskyerne, ud over alt og alle. 

Støvet laa over den lille Sø, hvis Vandflade saa 
ud som Kviksølvsiden af et Spejl. 

Paa Siderne af Vejen bøjedes Skræpper og Brænde- 
nælder, Burrer og Græsstraa under Støvets Vægt; 
Træer og Buske i Udkanten af Skoven var saa tilstø- 
vede, at den grønne Farve næsten var skjult. 

Paa en Skraaning ud til Vejen, under et lige ud- 
sprunget Egetræ, laa en Cykle, og lidt oven over den 
en ung Pige i en smagfuld Sportsdragt. Den røde 
Hue sad let over det brune, fyldige Haar. 

Det ungdommelige Ansigt var som et første Ud- 
kast, der endnu manglede den Karakter, som den 
store Kunstner »Livet« formaar at give. 

Det ubestemte, det vordende havde iklædt sig 
denne Skikkelse. Kun Øjnene røbede Tilløb til en 
Personlighed. 

Saaledes saa Helene Rørby ud hin Junidag, 
da hun mødte — Lykken eller Ulykken — Tiden 
vil vise det. Hun stirrede frem for sig og nynnede 
halv højt: 

Der ligger Støv paa Mark og Vang, 
og selve Fuglens Sommersang 

har sløret Klang, 
som var der Støv i Struben; 
i Støvet paa et Skræppeblad 
jeg skrive vil et Sommerkvad, 
saa flyver jeg — 

Hun standsede pludselig og saa hen ad Lande- 
vejen. 

Her opstod i det samme en stor Støvsky. Den 
blev større og større, kom nærmere og nærmere. 

Endelig saas en Cyklist, der jagede ned ad Bak- 
ken og ikke kunde standse. 

Helene rejste sig aandeløs. 

I et Nu laa Cyklen i Grøften og Rytteren ved 
Siden af. 

Han rejste sig i en Fart; Helene var ilet ned ad 
Skraaningen og stod nu Ansigt til Ansigt med den 
mystiske Skikkelse fra Valborgblusset. 

Han genkendte hende ogsaa straks. Et Øjeblik 
stod de tavse og saa paa hinanden. 

Saa brast hun i Latter, en frisk, klingende Latter, 
der ogsaa fik ham til at klukke saa smaat. 

»Mit Navn er Holmsted, min Stilling Læge, mit 
Hjem for Tiden her i Egnen,« sagde han. 

Hun svarede : »Jeg hedder Helene Rørby, Lærer- 
inde hos Apotekeren.« 

Nu vidste enhver, der kendte Doktor Holmsted, 
at der ikke kunde times ham noget værre end at 
blive ladt alene med en ung Pige. Han var altfor 
forlegen til at kunne føre en lettere Konversation, og 
han frygtede mest af alt denne hvirvlende Latter, 
som unge Piger drager alt og alle ind i. 

Her stod han nu ganske alene over for en ung, 
usædvanlig smuk Pige, som lo, saa det sang i Skoven. 
Og dog følte han sig mindre forlegen end ellers. 

Var det, fordi han i hendes Latter hørte en 
Klang, som aldrig før? Eller hvoraf kom det? 

»Hvis De skulde være kommen til Skade, er det 
jo godt, at Doktoren er i Nærheden!« sagde Helene. 

»Denne Bakke har spillet mig mange Puds,« 
sagde han, »og jeg har altid frygtet for, at der skulde 
hænde mig noget her.« 

Her smilede hun saa underfundigt, at han maatte 
tage sig stærkt sammen og forvirret tilføjede: >Det 
er maaske værre med Cyklen.« 

Det viste sig dog, at den var velbeholden. Der 
indtraadte en længere Pavse. 

Hun havde taget sin Cykle, og de fulgtes nu ned 
ad Bakken med deres respektive Cykler. 

Pludselig sagde han: >Der bor en udmærket 
Dame i Deres Hus. c 

»Apotekerfruen ?c smilede hun skælmsk. 

>Nej!« sagde han afgjort. 

Og de smaalo begge. 

»Jeg mener Bedstemoderic 

»Ja hun er brillant!« 

Atter Pavse. 

»Magre Jorder her, c sagde han. 

>Ja, ikke mange Blomster,« smaalo hun. 

Meget lang Pavse. 

Han saa paa Uret og sagde rødmende: >Tør 
jeg bede Dem hilse Bedstemoder. — Farvel Frøken!« 

Inden hun kunde svare ham, var han oppe paa 
Cyklen og ilede af Sted, som var han undsluppen en 
Fare. 

Da han var kommen ind i Skoven, udbrød han 
halvhøjt: »Det var som Pokker, det var som Pokker!« 

Da Koltrup besøgte ham om Aftnen, var han 
saa adspredt og livlig, at Koltrup flere Gange sagde : 
»Jeg kender Dem ikke igen, Doktor Holmsted.« 

Og til stor Forskrækkelse for Husholdersken, 
den gamle Madam Grønbæk, gik han syngende i 
Seng. 

— Helene blev staaende og saa aldeles forbav- 
set efter Doktoren. 

Saa satte hun op paa Cyklen og jagede ad Apo- 
teket til. 

Da hun havde sat Cyklen ind, stormede hun 
op ad Trappen syngende: 

>Flyv, flyv, flyv over Landene, 
dal, dal, dal over Strandene, 
lys, lys, lys over Vandene, 
syngende, sejrende, straalende Vaari« 

Hun ilede ind til Bedstemoder og kyssede hende 
varmt. 

Bedstemoder saa forbavset paa hende. 

Hun var vokset med et! 

»Jeg skal hilse fra Doktor Holmsted I ^ 

»Fra min Læge — det dejlige Menneske! Naa, 
hvad synes De saa om ham?« 

Heldigvis aabnede i det samme Apotekerfruen 
Døren og blev staaende forlegen. 

»Hvad er der, lille Jette?« spurgte Bedstemoder. 

»Jeg blev ganske forskrækket ; der kom en stor- 
mende og syngende op ad Trappen; hvem var det?« 

»Mig!« tordnede Bedstemoder og rejste sig i sin 
fulde Højde, »hvem skulde det ellers være?« 

Fruen gik hurtigt ned ad Trappen igen. 

Helene kyssede Bedstemoder og løb ind paa sit 
Værelse. 



xin. 
BREV FR\ BETTY. 



K 



København, d. 11. Juni. 



ære Søster Helene! 
Vi er forfærdelig glade for at høre fra dig; 
men spar endelig paa Frimærkerne. Naar du blot 
én Gang om Maaneden skriver et rigtigt Brev til 
os — du kan jo for 10 Øre sende en Masse Kvint 
— saa kan du godt en Gang om Ugen sende os 
et 5 Øres Brevkort. Saa ved vi, at du er rask og 
har det godt. Ja, for vi maa spare forfærdelig. 
Og du ogsaa. Moder og Katrine, der ikke kommer 
meget ud, kan jo næsten gaa i, hvad det skal være, 

Boeck: Unge I^erter. 6 

naar det blot er helt og rent; men jeg, der kom- 
mer i Skole og til Veninderne, maa jo dog se ud 
som et Menneske. 

Hjemme sidder jeg altid i noget gammelt. Jeg 
fører Regnskabet — jeg har jo lært Bogføring i 
Skolen — Katrine kan slet ikke. For det første 
blander hun store og smaa Bogstaver sammen; 
pludselig, midt inde i et Ord, staar et stort Bog- 
stav, som en lang Lærerinde i en af de mindste 
Pigeklasser. 

Men rent galt er det med Tal! 

Naar hun skal tælle sammen, lægger hun 
Enerne og Tierne sammen. Nej, hver Aften op- 
gør jeg det hele ; og forleden sad jeg en Time, 
fordi der manglede 11 Øre. Men jeg fandt dem 
endelig; de var givet ud til 1-Øres Frimærker. — 
Moder har det ellers rigtig godt; naar hun blot 
kan tale om Fader, er hun glad. Og Katrine 
snakker om ham tidlig og sildig; blot hun ser en 
Plet paa Dugen, siger hun: »Det er en af dem til 
5 Øre, som Herren altid sagde.« Vi har i Klassen 
en Læsekreds, hvor vi meget billigt faar alt nyt, 
naar det er blevet gammelt, efterat det først er 
gaaet igennem Lærerne og Lærerinderne. Og saa 
læser jeg højt for Moder og Katrine. Moder fal- 
der undertiden i Søvn, naar jeg læser for hende; 
men det gør Katrine aldrig. Hun kan baade 
stoppe og høre. Men saa har jeg faaet Moder til 
selv at læse ; og saa beder jeg hende fortælle mig, 
hvad hun har læst, og lader, som jeg ikke selv 
kender det. Og det, siger Frøken Mikkelsen, hol- 
der Aanden frisk ; for ældre Folk kan saa let sløves 
og blive gamle før Tiden. 

Vi længes meget efter dig ; men vi mener dog, 
at du helst maa blive i Jylland i Sommerferien. 

Jeg har tænkt meget paa din Stilling som 
Lærerinde. Men sig mig nu oprigtig Helene: har 
du lagt en fast Plan for Undervisningen? . . . Saa 
og saa meget skal Børnene lære i et Skoleaar . . . 

For det er aldeles nødvendigt! Og vær endelig ikke 
vaklende i Retskrivningen. Bort med alle overflø- 
dige Bogstaver! 

Jeg bryder mig ikke om at høre saa meget 
om Egnen; fortæl mig noget mere om Børnene. 
Anna holder jeg allerede saa meget af; hils hende 
fra mig. Du siger heller ikke noget videre om 
din Frue, sørg endelig for at staa paa en god Fod 
med hende. 

Moder beder dig hilse Bedstemoder. Spar 
endelig paa dit Tøj. 

Det er jo godt nok, at Tante Frederikke oppe 
i Vårmland aldrig glemmer dig Og vel har hun 
foræret dig Cykle og smukke Kjoler — men dog 
er det godt at kunne stole paa sig selv. 

Og derfor siger vi ogsaa : hvis du kan, saa 
læg endelig noget op af din Løn. Man kan aldrig 
vide, hvad det kan være godt for. 

Nu skal jeg jo konfirmeres til Efteraaret, Jeg 
ligger tit vaagen om Natten og tænker paa, hvad 
jeg skal gøre med mine korte Kjoler; for man faar 
næsten ingen Ting for dem, naar man sælger dem. 
Jeg faar ikke Raad til noget nyt før Konfirmatio- 
nen, skønt man kan købe rasende billigt. I Gaar 
saa jeg i et Vindu paa Vesterbrogade en blegrød 
Sirtses — til ingen Verdens Ting. 

Jeg læste forleden i en Bog om en ung Pige, 
der giftede sig blot for at forsørge sin gamle 
Fader. 

Det kan saamænd godt være, jeg bliver nødt 
til at gifte mig tidlig, hvis jeg derved kunde blive 
i Stand til at tage Moder og Katrine i Huset hos 
os. Den Kærlighed, der skal til, faar man vel 
nok, naar det ellers er en skikkelig Mand. Men 
tal endelig ikke om det til nogen; nu skal jeg jo 
ogsaa først konfirmeres. 

Saa, nu piber Fløjtekedlen! Farvel! 

Din egen Søster 

Betty. 
6* 

P. S. 



Nu har vi drukket Kaffe. Det var Kaffemid- 
dag i Dag: Vandgrød til Formad og Kaffe med 
Hvedebrød til Eftermad. — Øv endelig dine Elever 
i mundtlig og skriftlig Genfortælling; det er meget 
udviklende — siger Frøken Mikkelsen. 



XIV. 

EN TOURNÉE I PROVINSBYEN. 



Helene sad endnu med Bettys Brev i Haanden og 
smilede ved Tanken om hendes tidlige Ægte- 
skab. 

Hun sank helt hen i Drømme og mærkede ikke, 
at der flere Gange blev banket paa Døren, som ende- 
lig aabnedes, og Nielsine traadte leende ind. 

Helene for forvirret op. 

> Jeg kommer med en Indbydels' til dig fra mine 
Forældre. Ja, det er da mest fra Far. Han vil jo 
altid være med. Og nu skal der være Komedie inde 
i Byen i Aften af nogle Komedianter fra Hovedsta- 
den. Der er allerede taget Billetter. Fru Lønberg 
har givet sin Tilladelse. Og Faders Vogn kører os 
til Stationen Klokken 5. Du skal være fin; men det 
behøver jeg vel it' at bede dig om, for det er du jo 
altid. Du kommer altsaa. Farvel saa længe!« 

Og hun ilede ud af Værelset, før Helene kunde 
sige noget. 

Hvem mon der kom? Mon — ? 

Naa, det kunde jo ogsaa være det samme. 

Hen ad 5 præsenterede hun sig for Bedstemoder^ 
der sagde: »Naa, skal De nu knuse de stakkels Pro- 
vinsløver ! « 

»Pyh!« sagde Desideria, der viste sig i Døren, 
»de dør vel ikke af saa lidt.« 

Klokken 5 holdt Sørensens Ekvipage, en flot 
Jagtvogn med to sorte, for Døren. Kusken havde 
et flunkende nyt Liberi. 

Proprietær Sørensen hilste dybt paa Helene, idet 
han sagde: »Man ønsker jo navnlig at følge med 
Kunsten, og hun skal jo ikke være uden Begavelse, 
hende Præmiedonnaen.« 

»Hvor kan du hitte paa alle de fremmede Ord ? « 
sagde Fru Sørensen fnisende. 

»Naa,< sagde Proprietæren, »man har jo da ikke 
en Søn i Latinskolen rent for omsonst.« 

Nielsine smeldede en frisk Latter ud over Sel- 
skabet. 

Fra Stationen kørte man i anden Klasse til Byen, 
hvor Sønnen Hans mødte med lukket Vogn, der 
kørte Selskabet lige til Forestillingen. 

Byens Teater var udvendig meget stilfuldt, ind- 
vendig saa flot og rigt udstyret som noget Hoved- 
stadsteater. Huset var udsolgt. 

Forestillingen gaves nemlig af en meget kendt 
og yndet Hovedstadsprimadonna, der havde omgivet 
sig med nogle sekundære Kræfter for at give Pro- 
vinsbeboerne et Begreb om Stjernekomedie. 

Sørensen havde taget første Logerække i Balko- 
nen til venstre. 

Grevens sad i første Parket, og den unge Stam- 
herre kunde næsten ikke holde sine Øjne fra Helene. 

Sølvpilen glimtede i det mørke Haar, og en ud- 
skaaren hvid Kjole med røde Sløjfer klædte hende 
henrivende. 

Lige over for hende sad Nærums og Ludvigsens 
med Frøken Ipsen. Og paa Galleriet saas Latin- 
skoleungdommen som et Uhyre, hvis mange Hoveder 
hængte ud over Rækværket. 

Saa bruste Tonerne frem. 

Det var Regimentsmusikken, der spillede Ouver- 
turen til »Elverhøj.« 

Paa engang saa Helene i Baggrunden paa Gul- 
vet Holmsteds Skikkelse. 

Han havde øjensynlig ikke set hende endnu. 

Da opdagede han hende pludselig. Helene slog 
i en Fart sin Vifte ud og bevægede den stærkt. 

»Ja, det er en grumme Varme, her er,« sagde 
Fru Sørensen. 

Nu døde de sidste Toner hen. 

Tæppet gik op. 

Ind traadte Primadonnaen, funklende af uægte 
Stene, Pailletter, Baand og Silke, en falmet, opsmin- 
ket Skønhed, der satte alle Sejl til og næsten nejede 
til Gulvet, hilst af et brusende Bifald og adskillige 
Buketter. 

Med en smægtende, affekteret Røst bad hun i en 

lille Prolog Publikum om Overbærenhed; — hun 

betragtede det som sine gamle Venner og endte med 

at sige : 

>Man har jo Pligter, 
som man nødig svigter; 
og De ved, jeg kommer 
her hver en Sommer!« 

Bifaldet vilde ingen Ende tage, hun maatte frem 
atter og atter. 

Da Tæppet paa ny hævede sig, forestillede Sce- 
nen et Boudoir, hvori Primadonnaen og hendes Mand, 
skiftevis lænede til en stor Kamin, udførte et pikant 
fransk Proverbe. 

Han spillede hele Tiden sammen med de kvinde- 
lige Tilskuere, og hun med de mandlige. Et Sammen- 
spil, der bevirkede, at Stykket gjorde stor Lykke. 
Næste Nummer var en Beethoven, spillet af en be- 
kendt Klaverbanker fra Hovedstaden. 

Han indtraadte i ulastelig Dress, lagde sin Klap- 
hat paa det indrullede Flygel, satte sig saa, anslog 
et Par Akkorder, standsede lidt, som forbavset over, 
et det virkelig var et Klaver, legede med Tangen- 
terne, lagde sig derpaa af al sin Magt over Instru- 
mentet og hamrede løs af alle Kræfter; nu kastede 

han sig til højre, nu til venstre. Saa spillede han 
med Hænderne overkors, engang imellem tjattende 
med den ene Haand, mens han af og til løftede Hæn- 
derne saa højt, at man frygtede, han aldrig skulde 
ramme Tangenterne mer, — saa et piano — pianis- 
simo — og til Slut slog han næsten Hovedet i Ta- 
sterne — et frygteligt Choc! Finale! Han sprang op, 
bukkede med Klaphatten for Hjertet. Øredøvende 
Bifald. 

Kort Pavse for aabent Tæppe. 

Lidt efter indførtes Primadonnaen af Pianisten, 
der satte sig til Flyglet. 

Hun var nu iført et meget koket Rococokostyme : 
korte Skørter, blaa Silkestrømper, hvide Atlaskessko 
med blaa Sløjfer, Haaret højt opsat, med en Schåfer- 
hat med Rosenkrans og en Hyrdestav i Haanden. 
Og nu kvidrede hun nogle allerkæreste Sange »å la 
bergére«, som der stod paa Programmet. 

Især følgende slog stærkt an: 

Hyrdinden sad bag den grønne Hæk, 

tittittittittittit, 
hun var saa sød og saa ung og kæk, 

tittittittittittit. 
De Lam, hun vogted, bar røde Baand 
og spiste alle af hendes Haand, 
den lillebitte bitte Haand. 

Hyrdinden sad bag den grønne Hæk, 

tittittittittittit, 
da kom en Hyrde, saa smuk som fræk, 

tittittittittittit. 
Til hendes Pris han bag Hækken sang, 
det ømt og varmt gennem Hækken klang, 
Hækken klang, ja Hækken klang. 

Og da hun titted i Hækken ind, 

tittittittittittit, 
saa kyssed han hendes bløde Kind, 

tittittittittittit. 
De lo og sang, ja de lo og sang, 
til sidst hun ud over Hækken sprang. 

Hækken sprang, ja Hækken sprang. 

Hun maatte synge den da Capo, især tiltalte 
Omkvædet, hvor hun legede Tittit med Herrerne i 
Parkettet. 

Fru Sørensen og Nielsine, der ikke var vant til 
at se Komedie, lo uafbrudt og meget højt, navnlig 
under det franske Proverbe ; men under Hyrdesangen 
blev det rent galt, saa Parkettets Opmærksomhed 
henledtes paa dem. 

Proprietær Sørensen kneb sin Kone i Armen og 
hviskede: »Er du QoUet, Bentine!« 

Men nu blev det først galt; Sønnen blev smittet 
og lo med. Tilsidst hyssede Publikum af Larmen 
paa Balkonen. 

I en lang Mellemakt promeneredes der i Foyeren, 
hvor man saa alle Byens og Egnens Honoratiores. 

Eleverne fra Latinskolen stod i Kreds om unge 
Sørensen og kastede lange Blikke til Helene, der blev 
konverseret af den grevelige Familie og ikke mindst 
af Stamherren, der misundtes svært af Kammeraterne. 
I sidste Øjeblik dukkede Hr. Sørensen med Fa- 
milie op. 

Greven bukkede for Fruen og Nielsine og rakte 
Spidsen af Fingrene til Proprietæren, der mumlede: 
»Man har den Ære — « 

I det samme ringede det. 

Nu blev Nielsine og Moderen skilt ad. Helene 
satte sig imellem dem. Og Faderen mellem Sønnen 
og Moderen. 

Under disse Forhold gik Resten af Aftnen godt. 

Til sidst opførtes med ganske god Virkning »De 
Danske i Paris«. 

Primadonnaen spillede her Juliette; og da hun 
særlig godt sang 

»O, hvor gerne saa jeg ikke 
Sjællands høje Bøgelund, 
hvorfra længselsfulde Blikke 
sendes over Øresund!« 

fik Helene Taarer i Øjnene. 

Hun mindedes en Sommerdag, da hun med For- 
ældrene og Søsteren havde sejlet op ad Sundet; og 
hun huskede særlig Faderens Glæde, der havde givet 
sig Udslag i, at han nynnede denne Sang. 

Hun saa efter Holmsted, der øjensynligt havde 
Kikkerten rettet mod hendes Loge, men hurtigt gav 
den en anden Retning. 

Da Tæppet faldt, fremkaldtes Primadonnaen gen- 
tagne Gange og modtog under stormende Bifaldsraab 
en Lavrbærkrans. 

Da Helene med Sørensen gik ned ad Trapperne, 
mødte de i Trængslen Holmsted, der løb lige paa 
dem. Han kunde hverken komme frem eller tilbage. 

Sørensen sagde da : > Maa man ikke repræsentere 
Dem for hinanden — det er navnlig Guvernanten 
hos Apotekerens, Frøken Rørby, og det er vores 
Doktor, Hr. Holmsted.« 

De gav hinanden Haanden med et forstaaende 
Smil. 

»Det glæder mig at gøre Doktorens Bekendtskab,« 
sagde Helene. 

I det samme stod, som skudt op af Jorden, 
Nærums og Ludvigsens samt Frøken Ipsen foran dem. 

Holmsted slap Helenes Haand, hilste flygtigt paa 
de andre og forsvandt i Mængden. 

Frøken Ipsen saa afvekslende paa Helene, der 
var rød, og paa Frøken Nærum, der var bleg. 

— Efter Hjemkomsten sad Helene inde hos Bedste- 
moder, hvem hun maatte fortælle om Forestillingen 
og de bekendte, der var fra Egnen. 

Bedstemoder saa paa hende og sagde skælmsk: 
»De glemmer da ingen?« 

»Jo, Provisoren!« 

>Ja, ham maa De gerne beholde for Dem selv!« 

Saa løb Helene leende. 

XV. 

TO LÆGER. 



Dr. med. Vilhelm Holmsted var endnu en yngre 
Mand, men havde ikke desto mindre allerede et 
Navn som Læge, og det et Navn, som rakte ud over 
Landets Grænser. 

Han var en virksom Forkæmper i Felttoget mod 
Tuberkulosen; og han havde vakt Opsigt ved sine 
Koldtvands-, Frilufts- og Naturkure. 

Da han for et Aars Tid siden nedsatte sig som 
Læge der paa Egnen, havde han lejet Lejlighed hos 
Madam Grønbæk, til hvem han ankom en sen Aften 
paa Cykle. 

Hun syntes nok fra sin Seng at høre en Del 
Støj, men tænkte blot, at han udpakkede sin i For- 
vejen ankomne Kuffert og flyttede Møblerne lidt om. 

Men hun skulde faa noget andet at vide. Da 
hun næste Morgen kom ud i Gangen, var hun nær 
falden over alt det, der stod. 

Hun saa da, at Sofaen, de bløde Stole, Skilde- 
rierne, Gardinerne og Potteplanterne fra Doktorens 
Værelser fyldte Gangen. Hun bankede paa og spurgte 
forskrækket, om det ikke var godt nok, siden Dok- 
toren havde kasseret det. 

Da svarede han, lidt forlegen, men bestemt: 
»Undskyld, Madam Grønbæk ; det er vist udmærkede 
Sager altsammen. Men mit Princip er, at Lys og 
Luft skal være Hovedsagen, derfor bort med Gar- 
diner. Da jeg altid har aabne Vinduer, kan jeg 
helleringen Planter have staaende i dem. Portierer 
og Gulvtæpper samler kun Smitstof.« 

»Nej, det ved Gud, de inte gør; de er købt paa 
Udsalg inde i Byen. Og det, Grønbæk døde af, var 
bare Mangel paa Luft.« 

»Ja, der kan De selv se! Og jeg sidder kun 
paa Træstole, de kommer sammen med min Bagage, 
Skrivebordet og Bogreolen, samt mine medicinske 
Instrumenter.« 

Senere saa hun, at han havde taget de øverste 
Vinduer af i Sovekamret. 

»Men, Doktoren vil da ikke ligge for aabne 
Vinduer?« 

»Jo, baade Sommer og Vinter.« 

»Det skulde min salig Mand have set! Jeg ved 
nok, det var det sidste, Grønbæk saa efter om Aft- 
ningen, om Krogene var paa dem allesammel.« 

Holmsted gjorde Visit hos Nærums; og hans 
stille, beskedne Væsen tiltalte alle, ikke mindst Dat- 
teren. Fælles musikalske Interesser knyttede dem 
sammen, de sang og spillede med hinanden. 

Men det var en fuldstændig Misforstaaelse, hvis 
hun troede, at hans Hjerte bankede stærkere, naar 
hun og han sang de smaa erotiske Sange, som Fru 
Nærum saa gerne hørte »de unge« synge i Skum- 
ringen 

Hun kunde have sunget »Jeg elsker dig^' paa al 
Verdens Tungemaal, uden at det vilde være naaet 
længere end til hans Øre. 

Men der var over ham noget næsten jomfrueligt, 
som Fru og Frøken Nærum undertiden havde ud- 
tydet paa en aldeles gal Maade. 

Koltrup sagde om ham, at hans Undseelse var 
klassisk. 

Men, det er jo ikke alle, der forstaar at læse 
Klassikerne. 

Efterat Holmsted havde set Helene i Kirken, 
havde han kun flygtig besøgt Nærums. Da sad han 
en Aften udenfor sit Hus og nød sin Cigaret til et 
Glas kold Te. 

Kun ved exceptionelle Lejligheder, med fremmede 
og ude, nød han stærkere Drikke. Han var en ivrig 
Forkæmper for Afholdsbevægelsen og selv i høj Grad 
maadeholden, men ikke ensidig. 

Da kom Nærum kørende forbi i sin »antedilu- 
vianske« Doktorstoi, som Holmsted kaldte den. 

Han blev bedt ind paa en Toddy og en god 
Cigar, noget gamle Justitsraad ikke kunde modstaa. 

Efter en hyggelig Passiar kørte Nærum hjem; 
og da han fortalte om Besøget hos Holmsted, udbrød 
begge Damerne rasende: »Holmsted!« 

»Ja, Holmsted, ja — er der noget mærkeligt i 
det? — Han var som sædvanlig elskværdig og bød 
mig Toddy og Cigar — en ganske ekstra Havana!« 

»Hvor du er naiv Nærum!« 

»Ja, Fader er utrolig naiv!« 

»Naiv — hvad skal det sige?« 

»Hvad det skal sige? — Nærum! Har du da 
ikke mærket, at Doktor Holmsted ikke har sat sin 
Fod i vores Hus over tre Uger; han negligerer os 
aldeles, siden denne saakaldte Skønhed er optraadt 
paa Egnen.« 

Datteren holdt Lommetørklædet for Øjnene og 
skyndte sig ud af Stuen. 

»Jeg er vis paa, at hun gaar op paa sit Værelse 
og græder; ja, han er ogsaa optraadt saaledes over- 
for hende, at han ikke godt kan træde tilbage, hvis 
han da er en Mand af Ære. Men ikke destomindre 
besøger du ham og lader dig blødgøre af hans Tod- 
dyer og Cigarer. — Nærum, jeg har aldrig vidst, du 
var hjerteløs !« 

»Saa skulde da ogsaa! — Sikken en Filur! Ja, 
det er ganske rigtigt! Og til sidst gaar han saagu' 
hen og tager alle Patienterne fra mig; gamle Per 
Nielsen begyndte i Dag at snakke om koldt Vand og 
kogte Gulerødder — det er Holmsted, der sætter det 
i dem.« 

Imidlertid anede Genstanden for Raseriet intet 
af alt dette. 

Men var det galt, efterat han havde set Helene, 
blev det endnu værre, da han havde talt med hende; 
efter dette Møde havde han ikke kunnet overtale sig 
selv til at gaa til Nærums. Nu, da han havde set 

Justitsraaden igen, besluttede han imidlertid at tage 
derover. 

Og næste Eftermiddag cyklede han da derhen 
og overraskede Justitsraaden, der sad og halvsov i 
et Lysthus med Pibe, Cognacsvand og Lægetidende, 
som Fruen gerne stak ham i Haanden, naar han 
faldt hen, da han aldrig var sikker for Besøg, og det 
gjorde et godt Indtryk paa Patienterne. 

Nærum for forskrækket op og sagde gnavent: 
»Er De levende endnu?* 

Holmsted svarede forbavset: »Hvorfor skulde jeg 
være død siden i Gaar Aftes?« 

»Hvorfor — hvorfor — fordi maaske Deres onde 
Samvittighed ved Synet af mig var vaagnet og kunde 
have sagt Dem, at De har negligeret mig og min 
Familie, særlig min — « 

»God Dag, Doktor Holmsted! Det var da mor- 
somt!« sagde med sit allermest straalende Smil 
Fruen, der havde observeret hans Komme, anet 
Uraad og var ilet til med Datteren; »vi har længtes 
saa meget efter Dem.« 

Ved Ordet »vi« saa hun hen paa Datteren, der 
næsten blev køn ved Synet af den unge Læge. 

>Jeg fik Skænd af Justitsraaden,« sagde Holmsted. 

»Aa,« sagde Fruen, »bryd Dem ikke om ham; 
han er gammel og gnaven.« 

»Hvad er jeg? Du sagde jo selv — « 

»At jeg gerne vilde tale med dig — ja, min 
søde Ven.« 

Hun halede ham ind med sig og sagde: »Jeg 
tænkte nok, du vilde forløbe dig.« 

»Du sagde jo selv, at jeg ikke skulde være be- 
hagelig mod ham.« 

»Jamen — der er stor Forskel paa at være 
behagelig og at være grov!« 

»Ja, det har du Ret i!« 

»Du kan aldrig gaa Mellemvejen; nu har du 
maaske spoleret alt.« 

Ved Aftensbordet lod Nærum sig efterhaanden 
formilde, da Holmsted drak to Glas Solbærrom. 

Efter Bordet kom Noderne frem. 

Frøknen havde taget Sangene fra »De Danske i 
Paris«, hun satte sig ved Klaveret og beredte sig 
paa at akkompagnere Holmsted. 

I Sofaen sad Justitsraaden med sin Merskums- 
pibe og sin Toddy, og ved Siden af ham Justitsraad- 
inden med sine langtrækkende Briller paa og for et 
Syns Skyld et Strikketøj i Haanden. 

Alt gik godt i Begyndelsen; men, da man kom 
til den Sang 

»O, hvor gerne saa jeg ikke 
Sjællands høje Bøgelund« 

mindedes Holmsted Udtrykket i Helenes Ansigt under 
denne Sang; han blev blussende rød og gik i Stykker 
lige i de første Linier. 

Imidlertid tog han sig sammen og sang Sangen 
til Ende. 

Frøken Nærum saa forbavset paa ham; Fruen 
plirrede lidt med Øjnene, men beroligedes, da Sangen 
gik videre, og gamle Justitsraad anede i sin Toddy- 
glæde ingen Uraad. 

»Skal det ikke være et lille Glas, Hr. Doktor?« 
lød det henne fra Sofaen. 

»Nej Tak, Fru Justitsraadinde ! < 

»Men en Cigar, Doktor?« 

»Nej Tak, Hr. Justitsraad, jeg ryger saa lidt« 

>Ja, jeg har Cigaretter — ved De jol« sagde 
Frøken Nærum. 

»Tak Frøken, ikke for Øjeblikket!« 

»Naa,« sagde Justitsraaden, »hvordan morede 
De Dem saa i Teatret?« 

»Aa, Morskab kan der vel ikke være Tale om.« 

»Hvad Pokker tog De saa derind for?« hvæsede 
Justitsraaden. 

»Ja, gid De vilde sige mig det!« 

»Det skal jeg s'gu gerne,« brast det ud af 
Nærum. 

Fruen traadte ham paa Foden, men han ved- 
blev: »De tog vel derind for at se denne saa meget 
omtalte Skønhed, c 

»Den gamle Sminkekrukke — nej, det gjorde jeg 
dog ikke.« 

»Jeg mener naturligvis hende — Guvernanten! c 

»Frøken Ipsen 1« 

»Nej, jeg mener Fanden brøle mig Frøken Rørby, 
naar De endelig vil vide det.« Fruen rykkede ham i 
Frakken; men han fortsatte: »Det er ogsaa en at 
løbe gal efter!« 

»Fader,« sagde Frøken Nærum bønligt. 

»Jo nu vil jeg. Fanden gale mig, sige min Me- 
ning — « 

»Undskyld, Hr. Justitsraad,« sagde Holmsted med 
en pludselig Kulde; »men det er nok paa Tiden, jeg 
trækker mig tilbage. — Farvel!« 

Han bukkede meget dybt for Justitsraaden og 
Fruen, gav Frøknen et temmelig formelt Haandtryk 
og gik ganske stille sin Vej. 

Da man hørte Havelaagen falde i efter ham, 
ilede Berta grædende ud af Stuen, Moderen efter ' 
hende, men hun vendte sig i Døren og sagde: >Du 
er et Uhyre, Nærum!« 

Justitsraaden lo jollet efter dem, blandede sig 
en kraftig Toddy til og sagde: »Min Mening fik han 
da at vide; men ingen kan blive klog paa de for- 
bandede Fruentimmer!« 



XVI. 

GARDEN-PARTY. 



I Slutningen af Juni holdt Apotekerens et større 
Garden-party. 
Der var dækket et stort Bord i Bedstemoders 
Allé. Og der blev for en Gangs Skyld ikke sparet. 

Der var kold Anretning i Massevis, Rødvin og 
Rhinskvin flød over alle Bredder, den sidste iskænket 
af Niels, der agerede Tjener og efter Omstændig- 
hederne skilte sig godt fra Hvervet, idet han gik 
rundt med to Flasker i Serviet og fyldte de grønne 
Glas med »Niersteiner« og »Hochheimer«. 

Det var bestemt, hvem der skulde have hin- 
anden til Bords; og Fruen havde udtænkt en ret 
nederdrægtig Snedighed. 

Da hun, for Bedstemoders Skyld, var nødt til 
at bede Holmsted med, indrettede hun det saaledes, 
at denne fik Frøken Nærum til Bords; derved dril- 
lede hun ham og Helene og indyndede sig hos 
Nærums. Men samtidig anbragte hun Helene lige- 
overfor, hvilket, hun nok haabede, skulde distrahere 
Holmsted, særlig, da hun gav hende Grevens Gods- 
forvalter, en smuk, ugift, yngre Mand til Bords. 
Bedstemoder sad for Bordenden mellem Anna og 
Preben. 

Desideria, der var begyndt at gaa til Præsten, 
nød den Ære at have Hansen-Bjerg til Bords. 

Provisoren havde faaet Nielsine, der led For- 
tvivlelsens Kvaler. 

Der blev aldeles ingen Taler holdt. 

Fru Lønberg, der kendte Mandens Umulighed 
som Selskabstaler, havde bestemt det saaledes. 

Det var heller ikke fint. Hos Grevens brugte 
man det aldrig. 

Da Holmsted nødtes til at føre Frøken Nærum 
til Bords, havde han ondt ved at holde Kontenancen ; 
men han blev skarpt iagttaget af Justitsraaden og 
Justitsraadinden. Og Berta opbød alle sine Evner 
for at drage ham ind i Tryllekredsen ; men, naar 
hun havde slynget den om ham, sprang han straks 
over den og lige ind i Helenes straalende Øjne. 

Hun interesserede sig aldeles ikke for sin Gods- 
forvalter, hvis Konversation var ligesaa regelmæssig 
smuk som han selv. 

Han beklagede Frøknen, der fra Hovedstadens 

Kredse var kommen i smaa, landlige, jydske Forhold ; 
men saa længe disse havde Nyhedens Interesse, 
ejede de maaske en vis Charme. Teater og Kon- 
certer maatte Frøknen imidlertid savne i høj Grad. 

Han var heldigvis saa optaget af sig selv, at 
han ikke mærkede sin Borddames Distraktion. 

Berta saa derimod godt Helenes lysende Blikke, 
der ganske uforbeholdent søgte Holmsted, der blev 
mere og mere ordknap og kendelig forlegen, mens 
han rødmede stærkere og stærkere. 

Berta vendte sig da uafbrudt mod sin Bord- 
kavaler og søgte ved smaa Udbrud som: »Nej, 
Doktor Holmsted, nu er De ogsaa altfor god,« »nej, 
mange Tak, Doktor Holmsted,« at indbilde Folk, at 
hun var Genstand for en overvældende Opmærk- 
somhed fra hans Side. 

Justitsraaden og Justitsraadinden straalede. 

Helene forstod til Dels Situationen, men kunde 
ikke rigtig blive klog paa Holmsted, der var altfor 
meget Selskabsmand til at forløbe sig. 

Mod Slutningen af Maaltidet tog han dog sit 
Glas og hilste paa Godsforvalteren, idet han saa meget 
varmt paa Helene, der, ligesom han, tømte sit Glas. 

Dette var saa meget værre, som han endnu ikke 
havde hilst paa sin Borddame. 

Men nu maatte hun have Oprejsning. 

Da Holmsted skænkede i hendes Glas, løftede 
hun det og sagde pludselig: »Nej, Doktor Holmsted, 
nu vil De ogsaa have mig til at drikke altfor 
meget.« 

Han greb i ForQamskelse sit Glas og hilste 
paa hende, men satte Glasset uden at tømme det 
og uden at møde hendes Øjne, noget, som dog kun 
Helene bemærkede. 

Efter Bordet løb Berta lige paa Forældrene, der 
hviskede: »Naa, nu vil han nok gøre det godt 
igen I « 

Da hun ikke her turde sige Sandheden, tyssede 
hun blot paa dem og skyndte sig bort 

Boeck: Unge Everter. 7 

Forældrene saa efter hende og nikkede til hin- 
anden; de antog, at hendes eksalterede Udseende 
skyldtes en intensiv Lykkefølelse. 

Bedstemoder gik længe frem og tilbage ved 
Holmsteds Arm; og da de ved en Omdrejning 
mødte Helene, blussende varm, saa Bedstemoder en 
hel Del mer, end hun lod sig mærke med. 

I Stuerne flokkedes fler og fler for at høre 
Provisoren, der fantaserede paa Klaveret. 

Man maatte tilstaa, han havde Flugt og Fantasi, 
og hans Teknik var ligefrem forbavsende. Man 
skulde ikke tro, det var det samme Menneske, der 
svælgede i de gyseligste Brandere og simpleste Indfald. 

Da han saa Helene træde ind i Stuen, formede 
han hele Kompositionen som et Tonevæld, der om- 
bruste hende, dragende og lokkende. Og til Slut 
lagde han alle sine Tanker og Drømme som en 
glimrende Tonekrans for hendes Fødder. 

Nu blev Helene opfordret til at synge en nylig 
udkommen Sang: »Nu er det Sommer!« 

Hun kendte den nok, men turde ikke akkom- 
pagnere sig selv. 

»Vil De ikke Frøken Nærum?« spurgte Apoteker- 
fruen. 

Men Berta rystede usigelig smilende paa Ho- 
vedet. »Hun havde aldrig set den omtalte Sang for 
sine Øjne,« erklærede hun. I den sidste Tid havde 
hun rigtignok sunget Forældrene i Søvn med den 
adskillige Gange midt paa Dagen. Men, det mang- 
lede blot, at hun skulde bidrage til Helenes 
Triumf. 

Der var ingen, der kunde eller turde akkompagnere. 

Provisoren var lige kaldt ind paa Apoteket. Da 
traadte Holmsted meget forlegen frem og sagde: 
»Hvis Frøknen vil tage til Takke med mig, vil jeg 
gøre et Forsøg.« 

Det vilde Helene naturligvis gerne. 
Holmsted spillede Melodien et Par Gange 
igennem. 



99 



Saa sang Helene: 



Nu er det Sommer! 
Solmættet Luft over Markerne kommer. 
Skovhanget drømmer i blaanende Skær, 
højt flyver Høg over Højskovens Træ'r. 
Fisken staar stille i glimtende Vand, 
Bølgerne rulle saa langsomt mod Strand, 

langsomt mod Strand. 

Nu er det Sommer! 
Blomsterne falder, og Frugterne kommer. 
Køerne gumle det kiydrede Græs, 
Vognene rulle med høtunge Læs. 
Storken gaar lumsk gennem Engene frem, 
Søer og Vanddrag har sølvspættet Bræm, 

sølvspættet Bræm. 

Nu er det Sommer! 
Og med sin Kølighed Aftenen kommer. 
Luften, der tynged om Dagen som Bly, 
tindrer som Guld paa den rullende Sky; 
rejser i Vest sig en solgylden Borg, 
der skal du fængsle din nagende Sorg, 

nagende Sorg. 

Nu er det Sommer! 
Daglyse Nætter til Nordboen kommer. 
Natten er kun som et dæmrende Skær, 
Aften og Morgen hinanden er nær. 
Varm ligger Dagen i tindrende Glans, 
Natten er svalet af Alfernes Dans, 

Alfernes Dans. 



Aldrig havde Helene sunget smukkere end til 
Holmsteds Akkompagnement; Ord og Toner smeltede 
sammen til et vidunderligt hele, der uimodstaaeligt 
rev Tilhørerne med sig. 

Bedstemoder, der med Preben og Anna sad i 
Sofaen, gav Sigpalet til en Bifaldsstorm, der aldrig 
vilde ophøre. 

Provisoren var imidlertid vendt tilbage, hvorefter 
han tilbød Frøken Nærum at akkompagnere hende. 

?• 

Hun tog sig da sammen og sang en sentimental 
Kærlighedssang, men med et saa dirrende Raseri, 
at det næsten blev komisk. 

Men hun havde, for første og maaske sidste 
Gang i sit Liv, sunget med et Temperament, der 
klædte hendes Stemme forbavsende. 

Og, blot for at drille Bedstemoder og Helene, 
klappede Frøken Ipsen som en rasende. 

Justitsraaden og Justitsraadinden, der stod i Bag- 
grunden, klappede ubemærket med ; og nu rejste der 
sig en Bifaldsstorm, der ikke stod tilbage for den, 
som før hilste Helene. 

Aftnen endte saaledes harmonisk. 

Men Bedstemoder forsvandt harmfuld under 
dette Bifald. 

Der blev nu spurgt, om Frøken Astrid Ludvigsen 
ikke vilde lade sig høre. 

»Nej,* svarede Frøken Ipsen, »min Elev er 
langtfra færdig. Hun tager i denne Tid Solbade for 
at styrke Brystkassen og Armmusklerne.« 

Først, da Nærums var komne hjem, betroede 
Berta sig til Moderen. 

Men man enedes nu om saavidt muligt at holde 
Faderen uden for det hele. Da de kom ned til ham, 
sad han allerede ved sin Sodavand og Cognac og 
sagde: »Den Guvernante gjorde s' gu for Resten me- 
gen Lykke med sin Sang. c 

»Hvad siger du da til Berta? c udbrød Fruen. 

»Ja, — egentlig gjorde hun vel lige saa megen 
Lykke.« 

Da raabte Berta ude af sig selv: »Lige saa 
megen?« 

»Ja, saa mere — for Pokker!« 

XVII. 

DESIDERIA 



Helene og Børnene havde faaet Sommerferie. 
Men Helene havde ikke Raad til at rejse hjem. 

Hun foretog da i denne Tid smaa Skovture med 
Anna og Preben. 

Saa opsøgte de en kølig Skovdal, hvor de satte 
sig ved Bækken. 

Anna havde altid et Haandarbejde med, og 
Helene havde vidst at interessere Preben for Planter. 
Han havde allerede et lille Herbarium; og under 
alle Kommoder og Skabe laa der pressede Blomster. 

En Eftermiddag hen imod Aften sad de nede i 
Hestehavens Dal ved Bredden af en rislende Bæk. 

De havde spist deres medbragte Aftensmad; og 
Øjeblikket var nu kommet, da Helene skulde fortælle 
et Eventyr! 

Et af hendes Yndlingstem aer, som hun ogsaa i 
Dag fantaserede over, var den fattige Pige, der maa 
drage fra sit Hjem ud i den vide Verden. Der finder 
Prinsen hende saa, og han opdager et Mærke paa 
hendes hvide Arm; hun er en fortryllet Prinsesse, 
som har været bestemt for ham, men som en ond 
Aand har misundt ham. Da han kysser hende, fal- 
der Pjalterne af hende, og hun staar klædt som en 
Dronning med Hermelin og Guldkrone. Og saa 
holder de Bryllup. 

Anna hvilede i hendes Skød og saa op i hendes 
Ansigt, mens hun fortalte; Helenes Haand laa i 
Annas Haar. Og Preben sad paa en stor Sten midt 
i Bækken. 

» Frøken, € sagde Anna pludselig; »Eventyr er jo 
ikke sket, er de vel?€ 

»Nej, ikke paa den Maade,c sagde Helene. 



102 

»Er du gal Anna^c udbrød Preben, »der er jo 
ikke saadan noget Trolderi til.« 

Et Øjeblik efter sagde Anna: »Ved Prinsessen 
tænker jeg altid paa Dem, Frøken Og jeg kunde 
godt tænke mig, at De fik en Guldkrone paa!« 

Helene lukkede hendes Mund med et Kys. 

»Hvem er da Prinsen?« spurgte Preben. 

>Det ved jeg nok; men jeg siger det ikke.« 

I det samme raabte Preben : »Doktor Holmsted!« 

»Aa Snak!« sagde Helene, der misforstod Ud- 
raabet. 

Men hun sprang i en Fart op ; thi lidt fra dem 
stod Holmsted. 

Han kom hen og satte sig hos dem. 

De sad alle tavse, lyttende til Bækken og føl- 
gende Sollysets vekslende Glans i Træerne. 

Preben var imidlertid løbet op ad Skraaningen 
og raabte pludselig, idet han kilede ned igen: »Nu 
kommer Frøken Ipsen og Desideria!« 

Holmsted for op og cyklede ud af Kløften. 

Nogle Minutter efter kom Frøken Ipsen og De- 
sideria ind, saa sig spejdende om og sagde i Munden 
paa hinanden: »Sidder De alene?« 

>Ja, det ser De jol« sagde Anna. 

»Har her ingen været?« spurgte Desideria. 

»Jo,« sagde Preben og saa paa Frøken Ipsen, 
»her var en gammel Vandrotte før; men den løb 
hurtigt. « 

»Anna, sig Sandheden!« formanede Frøken 
Ipsen. 

Anna rejste sig og sagde stolt: »De er ikke min 
Lærerinde!« 

Frøken Ipsen greb efter hende ; men Helene 
traadte imellem og sagde: »De vover ikke — !« 

Frøken Ipsen vendte sig og gik fnysende. 

Da hun var gaaet lidt, sagde hun: »Her har 
kørt en Cykle!« 

»Nej,« raabte Preben efter hende, »det er en 
Snog, der har været her; men den er uskadelig.« 

Saa forsvandt Frøken Ipsen med Kæmpeskridt. 

Helene gik hjem med Børnene, og Desideria 
fulgte slukøret efter. 

Preben skyndte sig ned i Bedstemoders Allé, 
hvor han fandt hende vandrende frem og tilbage. 

I de lyse Nætters Tid opholdt hun sig altid 
her langt ud paa Aftnen. 

Han aflagde Rapport for hende og skyndte sig 
bort. 

Bedstemoder kaldte lidt efter paa Desideria, der 
viste sig i Afstand. 

Hun kom nølende, stillede sig forlegen, men 
samtidig lidt trodsig ved et af Træerne og begyndte 
at pille Løvet af. 

Bedstemoder, der havde sat sig, sagde: »Lad 
være at rive Bladene i Stykker, medmindre din 
Moder har bedt dig gøre det.« 

Desideria følte Brodden og ønskede sig langt bort. 

> Hvorfor forfølger du din Lærerinde alle 
Vegne?« 

-Gør jeg?" 

»Ja, det ved du jo godt; jeg har selv set dig 
snige dig efter hende. Og i Dag har du slaaet dig 
sammen med Frøken Ipsen.« 

>Det var ganske tilfældigt.« 

»Det kan være. Men du skal intet Samkvem 
søge med den Dame. — Du gaar jo til Præsten nu. 
Maaske kan han lære dig at blive en bedre Kristen. « 

Desideria kneb Munden stærkt sammen mellem 
Graad og Trods og begyndte langsomt at gaa bort 

Da sagde Bedstemoder varmt og indtrængende: 
»Desideria, kom hen til mig.« 

Hun kom modstræbende. 

Bedstemoder drog hende til sig og kyssede hen- 
des Pande: »Desideria, bliv ikke til en Forstening; 
lær at være blød og bøjelig i det godes Tjeneste.« 

Desideria gjorde sig fri og gik stivt uden at 
vende sig, idet hun lovede sig selv at være mere 
forsigtig. 

Uh, denne Guvernante! 
Alt det hun maatte lide for hendes Skyld ! 
Men til Efteraaret skulde hun jo konfirmeres; 
saa var Skolegangen forbi. 

Helene og Bedstemoder sad denne Aften sammen 
i Haven, seende ud over Skoven, hvor Dagskæret 
endnu laa guldglinsende, hver tænkende sine Tanker, 
Bedstemoder om sit Møde, og Helene om sit. 

Bedstemoder var i det hele levet op siden 
Helenes Ankomst. 

Hun var raskere og livligere, følte sig yngre 
end i mange Tider. Det var hende selv paafaldende. 

Hun kunde gaa længe med Helene Arm i Arm 
gennem Alléen. 

Og, naar Helene sad fordybet i en Bog og plud- 
selig slog Øjnene op, mødte hun Bedstemoders milde, 
forskende Blik. 

Det var, som om hun i Helenes Ansigt søgte 
Løsning paa en eller anden Gaade. 



XVIII. 

UDE OG HJEMME. 



Paa Egnen var der sket den Forandring, at Frøken 
Ipsen var taget til København med sin Elev 
Astrid Ludvigsen for at delagtiggøre hende i en ny 
Sangmetode. 

Apotekerfruen havde i denne Tid meget at tænke 
paa. 

Hele Apoteket gennemgik en grundig Rengøring 
og Oppudsning. 

Haandværksfolk havde allerede for længst 
taget fat. 

Da Helenes Kammer ogsaa trængte til at efter- 
ses, var man lidt i Knibe med, hvor man skulde 
lægge hende. 

Og da Helene var inviteret til at besøge Koltrups, 
besluttede hun nu at gøre Alvor af det. 

Apotekerfruen havde intet mod denne Løsning 
af Sagen. 

Helene blev modtaget med Jubel paa Højskolen. 

Hun saa nu først rigtig det hele og lærte det 
daglige Liv at kende. 

Der var indrettet smaa Værksteder, hvor der 
virkedes om Formiddagen. 

Rokken snurrede, og Væven gik. 

Der snedkredes, smeddedes og flettedes Kurve 
og Maatter. Der syedes Klæder og lavedes Fodtøj. 

Alt, hvad der brugtes paa Højskolen, lavede 
Eleverne selv. 

Om Eftermiddagen blev der læst, sunget og holdt 
Foredrag. 

Og det var ikke blot Koltrup, Lærerne og Lærer- 
inderne, der producerede sig. 

Eleverne, mandlige og kvindelige^ talte over selv- 
valgte Emner. 

En Morgen sagde Koltrup til Helene: »I Efter- 
middag vil De blive overrasket!« 

»Kan du da ikke tie stille,« udbrød Fruen. 

»Men jeg har jo ikke sagt noget.« 

Hen paa Eftermiddagen, i smukt stille Sommer- 
vejr, samledes man i Festsalen. De store Skyde- 
vinduer var skudte til Side; og man saa de dejligste, 
indrammede, levende Malerier. 

Saa traadte Doktor Holmsted ind og besteg 
Talerstolen. 

Helenes Hjerte bankede, da hans og hendes Øjne 
mødtes, idet han bukkede for Forsamlingen. 

Koltrup paastod senere til sin Hustru, at han 
kun havde bukket for Helene. 

»Det havde jeg ogsaa gjort i hans Sted,« sagde 
Fru Koltrup. 

Saasnart han havde besteget Talerstolen, var 
han en helt anden. 

Al hans sædvanlige Forlegenhed var som blæst 
af ham. 

Og han talte frit og naturligt om »Aandelig og 
legemlig Sundhed«, idet han fremhævede Arbejdets 
store Betydning. 

Han blev om Aftnen hos Koltrups. 

Og da Helene senere gik med ham i Haven, 
takkede hun ham varmt for hans Foredrag. Derefter 
fortalte hun ham, at hun næste Søndag skulde over 
at høre Pastor Valter i Grønager Kirke. 

Paa hendes Spørgsmaal svarede Holmsted : > Han 
er den mest komplette Modsætning til Provsten her. 
Han lever stille og ensomt med sin Søster. Han har 
i sin Ungdom haft en stor Sorg. Det er det, der har 
gjort ham til Eneboer, forsaavidt man kan bruge 
dette Navn om den, der, som han, utrættelig tilser 
alle syge og ulykkelige i sit Sogn. Men han er ikke 
at formaa til at gaa i Selskaber. Og han gifter sig 
aldrig.« 

Han standsede et Øjeblik, trak Vejret dybt og 
tilføjede med sagtere Stemme: »Jeg sympatiserer 
fuldtud med ham. For jeg gifter mig heller aldrig!« 

Helene slap i dette Øjeblik en Pilegren, hun 
havde bøjet til Side; den svippede hen og ramte 
Holmsteds Arm. 

Det gjorde sikkert ondt; men han glemte det 
over at se paa Helenes Ansigt, det var et stort 
blussende Spørgsmaalstegn. Han vedblev noget 
usikker, idet han søgte at undgaa Helenes Blik: 
»Jeg er ikke bleven skuffet — jeg har aldrig — 
truffet nogen, som — kortsagt, jeg gifler mig aldrig. 
Jeg vil ikke forlange det Offer af nogen, at hun skal 
binde sig til mig. c 

»Er De da saa vanskelig?« spurgte Helene 
skælmsk. 

>Ja jeg er! — Jeg forlanger ikke, at min til- 
kommende Hustru — « 

>Som De ikke vil have!« 

»Nej, ganske rigtig — at en eventuel Hustru, 
lad os sige det, skal pleje og passe mig, give mig 
mine Livretter til Middag, stoppe min Pibe, som jeg 
for Resten ikke ryger, og give mig en Trøster under 
Hovedet til min Middagssøvn.« 

»Som De maaske hellerikke sover.« 

»Men — jeg forlanger, at hun i et og alt skulde 
gaa op i min Gerning og dele mit Syn paa Livet.« 

Helene saa frem for sig med et underligt Smil; 
og der blev en lang Stilhed. 

Paa engang brød han den dog og sagde med en 
paataget Sikkerhed, der mindede stærkt om en fuld 
Mand, der vil agere ædru: »Det er derfor, jeg kan 
optræde med saa stor Ligegyldighed overfor — « 

Han mødte Helenes talende Blik, tog hurtigt sine 
Øjne til sig og tilføjede forvirret: »Saadannoget giver 
en — en stor Overlegenhed!« 

Han sagde dette saa pudsigt, at Helene brast ud 
i en aldeles ustandselig Latter, hvorpaa hun hurtig 
løb bort, stadig leende. 

Holmsted havde gransket mange videnskabelige 
Spørgsmaal og løst adskillige patologiske Gaader; 
men denne Kvindelatter kunde han ikke analysere. 
Han blev ildrød, stod et Øjeblik tvivlraadig, men gik 
saa hen, tog sin Cykle og kørte bort. 

Helene saa ham forsvinde, men tog sig sammen 
og gik ind. 

»Hvor har De gjort af Doktoren?« spurgte 
Koltrup. 

»Doktoren!« udbrød Helene med vel forstilt 
Overraskelse, >jeg troede, han var gaaet herind!« 

»Nej, vi har saamænd ikke gemt ham,« sagde 
Koltrup; »men han holder meget af saadan pludselig 
at for&vinde.« 

»Ja, det ligner ham I« bemærkede Fruen. 

— Næste Aften sad Helene i Haven og saa over 
til Nakkerup. 

Hun tænkte paa Bedstemoder, Anna og Preben. 

Da lød Fodtrin bag hende. 

Det var Holmsted. 

Han stammede meget forlegen : »Jeg kommer 
her med et Brev til Dem.« 

>Et Brev!« gentog Helene. 

Han fremtog et lille, rosenrødt Brev og gav 
hende det. 

I det samme kørte Justitsraaden forbi uden for 
Haven. 

Han saa det, og hans Øjne tindrede. 

Holmsted bukkede og skyndte sig bort. 

Hun sad og saa efter ham, til baade han og 
Cyklen forsvandt i Qerne Støvskyer. 

Saa huskede hun paa Brevet. 

Hun havde straks kendt Annas Udskrift og 
aabnede det. Det lød saaledes: 

Nakkerup Apotek. 
* Kære Lærerinde! 

Jeg vil sige Dem, at jeg længes saa forfærdelig 
meget efter Dem. Og derfor skynder jeg mig at 
skrive dette lille Brev, mens at Doktor Holmsted 
er inde hos Bedstemoder. 

Hvor her er underligt, mens De er borte! 

Jeg kikkede ind i Deres Værelse i Morges. 
Stiger og Malerpotter stod rundt omkring. Der 
lugtede af Kalk og Malning. 

Og oppe paa Bordet sad to Arbejdere og spiste 
Frokost med den ene Haand og drak 01 med den 
anden. 

Uh, der var saa væmmeligt! 

Saa gik jeg ned i Haven. Og der, hvor man 
kan se Højskolen oppe paa Bakken, satte jeg mig. 

Jeg havde laant en Kikkert af Bedste. Og saa' 
derover. Om jeg ikke skulde se et Glimt af Dem 



109 

eller Deres røde Hue. For Bedste siger, at Kik- 
kerten er meget stærk. Men jeg saa Dem ikke. 
Saa græd jeg — men paa engang løb jeg op og 
tog min Eventyrbog. Og der læste jeg om Dem. 
For jeg synes altid, det handler om Dem alt- 
sammen. Og De skal ikke bryde Dem om, hvis 
at nogen er ond imod Dem. For det er altid de 
gode, Folk er onde imod. Og Prinsen kommer 
altid og jager den onde Aand væk. 

Nu er Frøken Ipsen rejst og kommer ikke 
igen hele Vinteren. 

Doktor Holmsted skal have mit Brev med, og 
derfor slutter jeg nu. 

For ham holder jeg ogsaa saa meget af. Gid 
at han var min Doktor! Fordi af den Grund, at 
han giver aldrig Bedstemoder Medicin, men frisk 
Luft og dejlig Frugt. 

Og saa vil jeg nu til allersidst bede Dem om 
snart at komme hjem og undskylde min gruelige 
Skrift, for jeg holder saa meget af Dem og maa 
skynde mig saa stærkt. 

Mange Kys fra Deres lille Elev 

Anna Lønberg. 

Helene kyssede Brevet og gemte det i Lommen. 

I det samme kom Justitsraaden i den »antedilu- 
vianske c forbi paa Retur. 

Da han kom hjem, traf han ingen og brølede 
rasende: »Karoline — Berta! c 

De kom farende ned ad Trapperne, beredt paa 
at høre det allerværste. 

Saa fortalte han, saa det rungede i Huset, om 
Brevet, Holmsted havde givet Helene, og Kysset, hun 
havde givet Brevet. 

Men Moder og Datter var nu enige om at gaa 
til det yderste for at drage Holmsted ind i Kredsen 
igen. 

De lo ham begge ud. 

»Du kan da begribe,« sagde Fruen, >at han ikke 
giver hende Brev fra sig selv.« 
»Naa — men Kysset?« 

»Pyt,« sagde Fruen, »tror du, jeg kyssede enhver 
Lap Papir, du havde rørt ved i vore Forelskelses- 
dage ?« 

»Det ved jeg s'gu ikke, men — hun trykkede 
det meget fast mod Munden.« 

»Hun kan jo have slaaet en Myg ihjel paa 
Hagen,« foreslog Berta, »Myggene er særlig slemme 
deroppe paa Bakken.« 

Saa fik Justitsraaden Sodavand og Cognac. Og 
lidt efter sagde han: »Ja, jeg blev s'gu netop stukket 
ubehageligt der paa Vejen — jeg tror næsten, I har 
Ret — og han har jo da Lov at give hende et 
Brev. « 

De modsagde ham ikke, da de begge indsaa, at 
det kun vilde skade dem, om der kom flere Rygter 
i Omløb om Holmsted og Guvernanten. 

Og da Justitsraaden snart efter traf Holmsted, 
var han saa elskværdig, at Holmsted blev ganske 
uhyggelig derover. 

— Søndag Morgen kørte Koltrups og Helene til 
Grønager Kirke. 

Aldrig havde Helene set en saadan Tilstrøm- 
ning i Nakkerup som den, der her fandt Sted i 
Grønager. 

Kirken var ganske fuld. 

En ung Skolelærer med en køn Stemme sang 
for, og hele Menigheden bar Sangen op under Kirkens 
Hvælvinger. 

Pastor Valter gik op og ned ad Kirkegangen og 
sang højt med. 

Saa besteg han Prækestolen. 

Med langsom, uddybende Stemme, som vilde 
han indprente hvert Ord i Sjælene, oplæste han 
Evangeliet. 

Lucas 19 Gap. 41 V. fif. 

Saa talte han. 

Det var intet Foredrag. Ingen retoriske Blomster, 
der langsomt flettedes ind i et uendeligt Væv. 

Det var en Strøm, som kom fra Hjertet og gik 
til Hjertet. 

Ingen drævende Gentagelse af Skriftsteder, ingen 
Salvelse, ingen Hæven og Sænken af Stemmen. 

Alt varmt, klari og naturligt. 

Han talte særlig om de Ord: »Vidste du dog, 
hvad der tjener til din Fred.« 

Han endte saaledes: 

»Og hvad er Fred? 

Er det gode Dage og rige Kaar, et hyggeligt 
Hjem og et stille døsende Liv? 

Nej — Fred — det er Forsagelse! 

Det er, at du har ofret dig selv og dine Liden- 
skaber, at du har fulgt den store Forsager, saa du 
tilsidst med ham kan sige: »Herre, i dine Hænder 
befaler jeg min Aand!« Amen.« 

Helene havde aldrig hørt en saa varmtfølt 
Præken, aldrig overværet en saadan Gudstjeneste. 

Og da nu Præsten saa ud over Menigheden med 
sine dybe, kærlige Øjne og lyste Velsignelsen, hvor 
lød da ikke i hans Mund med Vægt de Ord: 

»Herren løfte sit Aasyn paa dig og give dig 
Fred ! « 

Helene sang efter denne Præken Salmerne med 
en saa høj og jublende Stemme, at det hørtes over 
hele Kirken. 

Det var godt, at Bedstemoder og Anna ventede 
hende derhjemme; thi ellers vilde hun efter disse 
Dage vanskelig kunnet tænke sig at vende tilbage til 
Apoteket. 

Men saa kom hun til at tænke paa Præstens 
Ord, at Fred var Forsagelse. 

Ja, selv om der ventede hende Kamp og bitre 
Timer, skulde hun være glad, om hun blot forsagede 
i det godes Tjeneste. 

Koltrups Vogn kørte hende hjem en smuk 
Sommeraften. 

Bedstemoder, Anna og Preben modtog hende 
paa hendes Værelse, der var rigt pyntet med Mark- 
blomster. 

Et Øjeblik efter, at Bedstemoder var gaaet med 
Børnene, traadte Apotekerfruen og Desideria i Over- 
tøj ind. 

»Vi kommer just fra Provsten,« sagde Fruen, 
»og hører, at De er returneret. 

Ja, De er sagtens bleven feteret som sædvanlig, 
hvor De har været. 

Men Livet kan jo ikke være idel Glæde. Nu 
tager vi altsaa fat igen! 

Og, efter Aftale med Provsten, kan De overlade 
Religionsundervisningen til ham fra nu af til Kon- 
firmationsdagen. Til Gengæld vil jeg bede Dem sær- 
lig at vaage over Desiderias franske Udtale. Den er 
maaske mindre korrekt. 

Og i alle Livets Forhold er Korrekthed absolut 
nødvendig, hvis man skal leve i Fred med sine Om- 
givelser — ude og hjemme! 

Maa jeg med disse Ord ønske Dem velkommen 
hjem!« 



XIX. 

NAADENS SOLSKIN. 



Jagende Regn og blændende Sol, døende Farver og 
svulmende Frugter. 
Det er Efteraar. 

Som blaanende Druer dækker Slaaenbærrene de 
tornede Grene, funklende Hyben lyser fra Skovgærdet, 
og granatrøde Brombær fylder de buede Ranker. 

Sorte Kramsfugle gynger mellem glimtende 
Rønnebær, der rødmer omkap med den vilde Vin. 

Mahognibrune Kastanier titter frem af de pig- 
gede Frugter, der falder med Smæld fra Træerne; 
og solbrændte Nødder springer ud af de saftige 
Haser. 

Bog og Agern dækker Skovbunden. 

Taagen ligger længe om Morgenen. 

Naar den svinder, falder Solen overvaade, skin- 
nende Lunde og Haver. 

Og Spindelvævene er perlestukne. 

Varm, varm er den Sol, der om Efleraaret 
brænder over de røde Skove, gule Marker, bugnende 
Frugthaver og klare, tindrende Vande. 

Og blændende var det Skær, der varmede Fa- 
milien Lønbergs Eftersommer. 

En Dag faldt Naadens Sol over Apoteket og for- 
vandlede Apotekeren til Kancelliraad og hans Frue 
til Kancelliraadinde. 

Bedstemoder sagde: »Bare Jette kan taale det!« 

Men det kunde hun ikke. 

Visitter strømmede ind. 

Proppen var ikke i Sherry karaflen. 

Selv Grevens mødte for at lykønske. Det men- 
tes almindelig, at Greven havde en Finger med i 
Spillet. 

Kancelliraadinden havde den største Vanskelighed 
med at faa Folkene til at titulere sig og Manden paa 
den rigtige Maade; og Stine græd sine modige 
Taarer. 

Adskillige af Bønderne valfartede til Apoteket. 
De havde muligvis ventet at se Apotekeren i guld- 
skinnende Uniform med trekantet Hat og Kaarde. 
I hvert Fald skuffedes de højlig, da de saa ham 
som sædvanlig trippe om i sin plettede Lærredsjakke 
med Kalot paa Hovedet. 

I Glansen af denne indianske Sommer blev De- 
sideria konfirmeret. 

Det vil sige: hun fik en lang, hvid Kjole paa, 

Boeck: Unge Hjerter. 8 

en stor Buket i Haanden, Salmebog med Fløjlsbind, 
jGruldsnit og Guldkors. Og saaledes udrustet sattes 
hun øverst mellem Pigerne i Kirken, skønt de fleste 
af dem i deres Vadmels- og Hvergarnskjoler vist 
stod langt over hende. 

Helene havde Konfirmationsdagens Morgen haft 
et lille Uheld. 

Ved Tebordet kom Stine til at titulere Fruen 
Kammerraadinde. 

Da det gentog sig, sagde den saaledes krænkede 
halvhøjt: »Kancelli — c 

»raadinde« supplerede Stine saa pudsigt, at 
Helene maatte smile. 

Da Stine var forsvunden, sagde Fruen rasende: 
»Jeg skal meget have mig frabedt, at man harcellerer 
over mig i Tyendets Presence.« 

Hertil kunde Helene intet svare og gik forstemt 
i Kirke. 

Da hun sad her, gik hendes Tanker til Sø- 
steren. 

Thi paa samme Tid sad Moderen og Katrine i 
den københavnske Kirke og stirrede efter Betty, der 
forsvandt i den lange Række af festklædte Konfir- 
mandinder. 

— Efter Konfirmationen i Nakkerup afholdtes 
paa Apoteket en déjeuner dinatoire, hvortil, foruden 
den grevelige Familie, kun var indbudt Provsten og 
Frue. 

Grevens mødte med pragtfulde Gaver. 

Stamherren, der nu var Student, overrakte Kon- 
firmandinden en smuk Guldbrosche af den Slags, der 
er som skabt til Konfirmationsgave. Derefter gav 
han Helene et glimrende Rubinarmbaand, idet han 
forlegent ytrede, »at hun havde fuldendt Desiderias 
Opdragelse«. 

Greven og Grevinden saa højst forbavsede paa 
hinanden, Bedstemoder smilede, og Kancelliraad- 
indens og Desiderias Øjne lynede omkap med Ru- 
binerne. 

— Helene fik nogle Dage efter et Brev fra 
Betty. 

Konfirmationsdagen var bleven fejret i al Stilhed 
og endte med et Besøg ved Faderens Grav, der var 
smykket med Blomster. 

Brevet sluttede med de Ord: 

»Præsten talte virkelig saa smukt. Og han var 
ikke nær saa lang, som ban plejer at være. Han 
udviklede især Naadens Betydning. Og saa sagde 
han, at Naadens Sol gjorde alle Mennesker glade og 
ydmyge. Og, naar vi allermindst ventede det, saa 
lyste den over os. 

Da vi siden sad ved Faders Grav, skinnede So- 
len paa engang saa varmt over den. 

Saa rejste Moder sig og saa paa Aftenhimlen 
og sagde : »Mon Solen nu ogsaa skinner paa Helene?« c 



XX. 

MØRKE DAGE. 



Efteraaret gled over i Vinteren. 
Pludselig meldte Nattefrosten sig. 
En Morgen bang det røde Vinløv falmet og af- 
jasket, og Georginernes pragtfulde Pibekraver var 
knækkede og visne paa en Nat. 

Saa naaede man ind i November; Træerne 
havde rystet det sidste Løv af sig. Stormen for hy- 
lende over Landet, og det knagede og bragede i 
Skovene. Gamle, møre Stammer faldt, og der blev 
Plads for Ungdommen. 

Solen var gaaet i Vinterkvarter. 
Inden Døre lunede Menneskene sig. 

8« 

Det knitrede i Kaminerne, det skinnede fra 
Lamper og Lysekroner. 

Musiken tonede, og Dansen gik over Gulvene. 

Der skulde være Skolebal i Provinsbyen. 

En Eftermiddag, just som Helene havde tændt 
Lampen paa sit Værelse, traadte Nielsine ind. 

Hun saa forgrædt ud, men sagde ingenting. 

Helene bad hende sætte sig. 

Da sprang hun pludselig op og sagde: »A vil 
it', nej a vil it'?« 

»Hvad vil du ikke?« 

»A vil it* være en Abekat! c 

Nu lo Helene: >Men, det er der jo heller ingen, 
der forlanger af dig!« 

»Jo, Helene, det gør Far! Nu skal Latinskolen 
ha' Bal; og Far vil absolut, at jeg skal ta^ med. 
Men nu kan jeg godt sige dig det: jeg er forlovet 
med en Gaardmandssøn.« 

»Er du, Nielsine! Nej, hvad hører jeg!« 

Og Helene omfavnede og kyssede hende saa 
heftigt, at hun blev ganske forskrækket. 

Saasnart hun kunde komme til Orde, sagde hun : 
»Men Kresten vil it' taale, at jeg kommer sammel 
med de fine og fornemme; og Gudskelov passer jeg 
jo hellerit' til de Kredse. Men ser du, min Bror, 
Latineren, skal jo have en Dame med; og nu vil 
jeg spørge dig, om du vil gaa i mit Sted?« 

Helene udbrød: »Skolebal — ja, det var mor- 
somt. Det vil jeg gerne!« 

Og dermed var den Sag afgjort. 

Sørensen var meget tilfreds med denne Løsning: 
»For, man maa jo navnlig sige, at Sønnen faar en 
prima Dame med.« 

Fru Hansen-Bjerg gjorde en Søndag med sin 
Søn Visit paa Apoteket og inviterede Kancelliraad- 
inden og Desideria til Ballet. 

Det var første Gang, den nybagte Frøken skulde 
vise sig paa Selskabslivets glimrende Arena. Og 

der blev intet sparet, men gjort alt, for at Desiderias 
Debut kunde ske med al ønskelig éclat. 

Fru Lønbergs Toilette blev ikke mindre flot. 

Og der blev just Dagen før afholdt en General- 
prøve i Sovekamret, hvor Moder og Datter for et 
beundrende Publikum af Tjenestepiger og Syjomfruer 
— som paa alle Generalprøver — gjorde stor Lykke. 

Derefter sagde Kancelliraadinden : »Denne Gang 
vil hun ikke staa dig i Vejen; Kavalererne derinde 
i Byen vil heller ikke synes om hendes fri Væsen! c 

Let nynnende gik hun ud af Sovekamret og ned 
ad Trappen. 

Da snublede hun og forvred den ene Fod. Hun 
kunde knap gaa tilbage til Sovekamret og fik saa 
heftige Smerter i Foden, at hun maatte gaa til 
Sengs. 

Justitsraaden blev hentet og erklærede, at hun 
maatte blive liggende et Par Dage, hvis hun ikke 
vilde risikere, at Tilfældet blev kronisk. 

Kancelliraadinden græd af Raseri: »Vandomslag 
og sengeliggende, naar hun skulde siddet med Gre- 
vens og set Desiderias Pragtudfoldelse. 

Men gaa med Stok, som Bedstemoder, Resten af 
sit Liv, nej Tak!« 

Den Dag, Skoleballet skulde holdes, var der stort 
Røre i den lille Provinsby. 

Latinskolen fik to Timer tidligere fri end ellers, 
da Komitéen, Elever fra de øverste Klasser, var fuldt 
optagen af Forberedelser til Ballet. 

Ind paa de forskellige Hoteller rullede Vogne, 
medførende stærkt indpakkede Skikkelser, der viste 
sig at være Døtre fra Præstegaarde, Apoteker, Pro- 
prietær- og Herregaarde i Omegnen. 

Latinerne sværmede Arm i Arm gennem Gaderne, 
drøftende alle Muligheder og seende op til Hotel- 
vinduerne, hvorfra de vordende »Baldronninger« tog 
Maal af de vordende Musasønner. 

Helene og Desideria havde et Værelse sammen 

paa Hotellet, og den lille Apotekerdatter saa med 
Forfærdelse Helene blive smukkere og smukkere, 
eftersom Toilettet nærmede sig sin Fuldendelse. 

Lidt før 8 bankedes der kraftigt paa Døren til 
Salonen. 

Og ind traadte de Herrer stud. artium Hansen- 
Bjerg og Sørensen i sort Spids, hvid Hals og med 
hvide Glacéhandsker. De bød hver sin Dame Armen 
og fulgte dem ned ad Trapperne, hvor der nu myl- 
rede med Baldamer. 

Foran Klubben rullede nu Vognene frem. 

Komitéens Medlemmer, ualmindelig vel friserede 
og med lejet Klaphat, stod med megen Værdighed i 
Døren og modtog de unge forlegne Damer, eftersom 
de steg ud af Vognene. 

Desideria var særdeles nydelig, i en hvid Kjole 
med højrøde Baand, og vilde muligvis være bleven 
Baldronning om ikke Helene havde været. 

Men saavel Desideria som de andre Skønheder 
manglede dette straalende, sejrssikre, som udgik fra 
Helene, der i en gul Kjole tog sig glimrende ud, 
ledsaget af unge Sørensen, der slet ikke førte sig 
ilde. 

Ligesom en Skuespillerinde kan løfte sine med- 
spillende, syntes Helene at have anspændt alle hans 
Evner. 

Stamherren bad øjeblikkelig om at maatte tegne 
sig for en Dans paa Desiderias Kort. Men hendes 
Glæde mindskedes betydelig, da hun et Øjeblik efter 
saa ham med Helenes Kort i Haanden. 

To Komitémedlemmer nød lidt efter den samme 
Ære. 

Helenes Aktier steg i Løbet af kort Tid; og, 
under almindelig Præsentation, fandt der hurtig en 
Overtegning Sted, som endte i Qerde Ekstra, en 
Dans, til hvilken Fuksen i øverste Klasse, en lille 
uanselig Fyr, glædede sig hele Aftnen, men som 
han aldrig opnaaede at faa. 

Musikken begyndte. 

Komitémedlemmerne klappede op. 

Og til Fakkeldansens Toner fra »Valdemar« 
marcheredes nu ind i den store Sal, hvor Lyset fra 
funklende Gaskroner skinnede over Regimentsmusikken 
og de paa Balustraden siddende, ivrigt lorgnetterende, 
ældre Damer og Herrer, en skarp Tjørnehæk om 
det blomstrende Rosenflor. 

Helene vilde sikkerlig haft al ønskelig Udsigt til 
at blive danset ihjel, om ikke en vis Respekt og 
Ængstelse havde afholdt de unge Latinere fra at in- 
klinere alt for stærkt. Tillige havde man jo visse 
Pligter over for de lokale Skønheder, der ligesom 
Desideria med misundelige Blikke fulgte den ny- 
opdukkede Stjerne paa dens Sejrsdans gennem 
Rummet 

Efter Borddansen fulgte Kotillonen. 

Men nu havde Ungdommen drukket sig Mod til; 
og, trods alle blonde og mørke Skønheder, bragtes 
der Helene en saadan Hyldest fra den studerende 
Ungdom, at hendes Bryst inden kort Tid var saa 
besaaet med Sløjfer, at det lignede en Kotillons- 
pude. 

Stamherren gav hende ogsaa sin Sløjfe. 

Efter Kotillonen blev der budt Is og Limonade, 
hvilket Helene og Desideria nød sammen med de 
grevelige, hvem Helene konverserede med en Fri- 
hed, der ærgrede hendes tidligere Elev ganske 
enormt. 

Den mandlige Ungdom sad ovenpaa og drak 
Biskop under Afsyngelsen af: 

> Hende vi elske, mens Hjertet det slaar; 
hende vi prise, mens Læben formaar. 
Lokkerne bløde og Væksten den slanke, 
Klang i sin Stemme og Snildhed i Blik, 
Ild i sit Hjerte og Renhed i Tanke, 
det hun i Arv efter Moderen fik.« 

Derefter stormede man ned og fortsatte Dansen. 
Klokken blev hen ad 3. 

Da spilledes op til sidste Ekstradans. 

Champagnegaloppen braste gennem Salen og 
Blodet gennem de unges Hjerter. 

Saa lød Rlapfinalen. 

Og man tog hjem. 

Da Helene og Desideria klædte sig af paa Ho- 
tellet, var Desideria ikke til at faa et Ord ud af. 
Hun rev Tøjet af sig, skyndte sig i Seng og slukkede 
Lysene saa pludselig, at Helene i Mørket maatte 
famle sig frem. 

Lidt efter lød der som en Hulken henne fra 
Desiderias Seng. 

Helene sov ind med onde Anelser. 

Hun drømte ikke- om, at hendes Navn var paa 
unge Læber og hendes dejlige Skikkelse i unge 
Hjerter den Nat. 

Henne paa Klubben samledes med Rektors Til- 
ladelse efter Ballet øverste Klasse til et lille Sold. 

Stamherren rejste sig, løftede Glasset og sagde: 
»Kammerateri Jeg foreslaar, at vi tømmer Glasset 
for Festens Dronning. Men ingen Navn! Enhver 
tænker sit!« 

»Der kan kun være tale om ét Navn!« udbrød 
Duksen i øverste Klasse. »Hun var Festens Ære 
og Glans; den gule Gloirerose leve! c 

— Da Bedstemoder hørte om Helenes Triumf, suk- 
kede hun. Thi hun anede, at der nu forestod Helene 
mørke Dage. 

Kancelliraadinden og Desideria vogtede sig vel 
i Bedstemoders Nærværelse. Men deres mørke Mi- 
ner og reserverede Optræden lod Helene føle, at 
hun maatte være paa sin Post. 

Ballet havde været et Lysglimt. 

Men nu laa Mørket atter tungt og rugende over 
Apotekets Tag. 

XXI. 

BREV FRA SVERRIG, 



M 



Vårmland. Mellem Jul og Nytaar. 



in kæreste Helene! 



Ja, du maa virkelig undskylde, at jeg først 
nu sender dig en Julehilsen; men jeg har været 
saa optaget. 

Vi har ogsaa holdt Jul, saa det kan forslaa 
noget. 

De sidste Gange, jeg tilbragte Julen i Danmark, 
var det Regn, Regn og atter Regn. 

Men her har vi over en Maaned haft hvid 
Vinter. 

Juledags Morgen ved 5 Tiden maatte vi op. 
Maanen stod endnu paa Himlen og lo med sit 
runde Ansigt som en Julenisse op over alle Skove. 

Med Fakler kørte vi da i Slæde til Fropræken. 

I hvert enes.te, selv det mindste og fattigste 
Hus langs Vejen stod der Lys i alle Vinduer. 

Fakkel paa Fakkel flammede frem, brød Mør- 
ket, forsvandt og kom atter igen. 

Det var et Syn du! 

Og Kirken var straalende oplyst. 

Naar Dørene aabnedes, hørtes Salmesang ud i 
Natten. 

Det mindede om Hyrdernes Sang paa Judæas 
Sletter. 

Saa kørte vi hjem i tindrende Stjerneskin, 
mens Fakkellyset faldt over snetyngede Graner. 

Hjemmet laa som et lille Feslot, med skin- 
nende Ildsluer bag alle Ruder. Og vi samledes 
med Folkene og Børnene om det festlige Kaffe- 

Lysekroner og Armstager med brændende Lys 
kastede Glans over den gransmykte Stue. 

Før vi satte os, tog Gustaf, som han plejer, 
sit Valdhorn, gik ud paa Verandaen til Haven og 
blæste en Koral ud over Bjærge og Skove, der 
svarede i hendøende Toner. 

Derefter vendte han sig ind i Stuen og sagde: 
»Eder er i Dag en Frelser født!« 

Alt det skulde du set og hørt. 

Ja, gid jeg havde dig her ! 

Du synes, efter dit sidste Brev at dømme, 
ikke rigtig kry. Men det maa jo heller ikke være 
morsomt at have saadan en Frue, som du har. 

Det bliver dog vel bedre med Tiden! 

— Tak for Fotografiet ! Ja, du tegnede jo alle- 
rede godt, da jeg for flere Aar siden saa dig ved 
Konfirmationen og forelskede mig i den Grad i 
dig, at jeg udnævnte dig til min Niece. 

Ja, det kan vel regnes ud, skønt jeg kun er 
en Halvkusine af din Fader, hvem du svært min- 
der om. 

Og du ved jo nok, at de Døtre, der ligner 
Faderen, og de Sønner, der ligner Moderen, bliver 
de vakreste. 

— Tal dog ikke om de Bagateller, jeg har 
sendt dig. 

Skulde du ikke have en Cykle, du livsglade 
Menneske ; og maatte der ikke pæne Kjoler til for 
at pynte lidt paa den stygge Niece! 

Og j^g) j^ Gustaf med, afbetaler kun lidt af 
vor Gæld til din Fader. 

Det var jo ham, der i sin Tid tog mig med 
paa det Studenterbal for Lundenserne, hvor jeg 
første Gang saa den Mand, der blev min Livlæge, 
min elskede Gustaf. 

Og ved Synet af mig — men jeg var ogsaa 
vakker, maa du tro — fik han slig Interesse for 
de danske Kvinder, at han Aaret efter maatte til 

København for at studere dem, under Paaskud af 
at undersøge Hospitalsforholdene. 

Ja, han inklinerede svært paadetBal, — han 
siger nu, det var mig; men det er det rene Paa- 
fund. 

Da han kom næste Gang, engagerede han mig 
for hele Livet. 

Og nu har jeg jo i adskillige Aar siddet som 
Lægefrue her i »det skona, det minnerika Land«. 
Oprigtig talt: jeg er Vårmlænding med Liv og Sjæl 
og ønsker at blive her til min Død! 

Da jeg var i København sidst, nynnede jeg tit, 
som der staar i Sangen: 

»Jag långter dit, ja långter dit igen!« 

Men her er ogsaa fortjusande! 

Du siger: Gran, Røn og Birk er dine Ynd- 
lingstræer. 

Da kom hid! 

Høsten er Rønnens Tid; saa store og rigt- 
bærende Rønnebærtræer findes kun i Vårmland. 
Og da er her en Farvepragt saa rig, at det gør 
godt at se de hvide Snemarker derefter. 

Vinteren er maaske den skønneste Aarstid 
heroppe. 

Uden for mit Vindu skinner nu' den kolde 
Vintersol paa en sneklædt Kæmpegran og en rim- 
dækket Birk. Som sølvskinnende Søljer hænger 
Rimkrystallerne paa den hvide Jomfru. 

Kom selv at se alt dette!« 

Da vil du glæde vore Børn, Gustaf og din 

hengivne Veninde 

Frederikke Almgren. 

XXII. 

MASKERADE. 



Forlængst var Julen forbi, Helenes første Jul paa 
Landet; det blev en stor Skuffelse for hende. 

Ude og inde var der mørkt og trist. KunVårm- 
landshilsnen, et rart lille Brev fra Betty og en Præ- 
ken i Grønager Kirke bragte lidt Julestemning. 

Og det ny Aar gik ind under samme sludfulde 
Himmel, der dog efterhaanden klarede op, saa man 
i Begyndelsen af Aaret havde det ikke sjældne Syn 
af en grøn Vinter, idet Solen skinnede over grønne 
Rugmarker og Græsplæner og enkelte Eranthis og 
Vintergækker, der stak Hovederne op og troede, det 
var Foraar. 

I Midten af Januar udsendtes der fra Grevens 
Indbydelser til et stort Kostymebal, der skulde finde 
Sted paa Slottet i Slutningen af Maaneden. 

Alle Omegnens dannede Beboere var indbudte. 
Og der taltes nu vidt og bredt ikke om andet end 
Kostymer og Dragter. 

Apoteket var selvfølgelig i en stærk Ophidselse. 

Kancelliraadinden og Desideria var enige om at 
opbyde alt, for at sidstnævnte kunde overstraale He- 
lene, der, ligesom de andre, skjulte sine Forberedelser. 

Den Dag, Maskeraden skulde finde Sted, var 
Apotekerens Hus saa overnervøst og uroligt som et 
Generalstabskontor paa en Slagdag. Ordrer og Kon- 
traordrer udstedtes fra Hovedkvarteret, Kurerer af- 
sendtes med Depecher fra Loftet til Kabinettet, hvor 
to Syjomfruer fra Provinsbyen havde været beskæf- 
tigede i over otte Dage. 

I Kancelliraadens og Kancelliraadindens Sove- 
kammer havde Moder og Datter slaaet sig ned. Fa- 
deren var forvist til Prebens Værelse. 

Foran det store Spejl i Skabet var Lysene tændte ; 
og her stod nu Desideria febrilsk smykkende sig. 

Den ene Syjomfru, med et Brev Knappenaale 
paa den ene Side af Brystet og den anden Side dæk- 
ket af Synaale med lange Ender i, samt et Par ku- 
lørte Sløjfer, saa hun lignede en ordensdækket Gene- 
ral, stod hos og ledede Slagets Gang. 

Kancelliraadinden for frem og tilbage, tændte 
under en Krøllesaks, smækkede paa et Strygejærn, 
prøvede en Paryk, stak Fødderne i højhælede Sko 
og Hænderne i Halvhandsker. 

Anna sad stille i Hjørnet paa en Puf og saa med 
Forbavselse paa alt; men saa listede hun ud og gik 
ind til Bedstemoder. 

Her lagde Helene sidste Haand paa Værket. 

Bedstemoder lo af fuld Hals, Anna stemmede i 
med, og Preben sprang i Vejret, idet han raabte: 
>Uh, sikke Sjov, det bli'r!« 

Bedstemoder endte med at sige: »De vil gøre 
Lykke, mit Barn!« 

Anna sagde med stille Beundring : »Det gør Frø- 
ken Rørby jo altid!« 

Da Fruen og Desideria omsider var færdige, gik 
de ind til Apotekeren, der sad hensunken paa en 
Sengekant og saa højst melankolsk ud. 

»Du maa være lidt livlig, Lønberg,« sagde 
Fruen. 

»Ja, det skal jeg nok!« lovede han. 

Nede i Spisestuen var Folkene samlet, ogsaa 
Provisoren og Lærlingen, for at beundre Apotekeren 
som Jeronimus, Fruen som Magdelone og Desideria 
som en ualmindelig nydelig Leonora. 

Men Lærlingen fik ved Synet af Kancelliraaden 
med Pudderparyk, Knæbenklæder, trekantet Hat og 
sølvknappet Stok et saadant Anfald af indeklemt Lat- 
ter, at han hurtigst mulig maatte ud, »da han syn- 
tes, det ringede paa Apoteket.« 

Lidt efter kom han dog ind igen og afventede 
med de andre Helenes Ankomst. 

Saa hørtes stærke Stokkestød paa Loftet og ned 
ad Trappen. 

Preben kom springende, aabnende alle Døre, 
Anna fulgte stille efter; og saa kom Bedstemoder, 
der roste Familiens Dragter. 

Nu vendte alles Øjne sig mod Døren. 

Og ind traadte, med en gammel Kaabe, der 
endte i en Hætte paa Hovedet, med en lang Krykke- 
stok under Armen, samt en Maske med en spids 
Næse, en gammel Kælling, i hvilken Skikkelse Helene 
havde formummet sin Skønhed. 

Kancelliraadinden og Desideria saa beroligede 
paa hinanden ; Preben fniste. Lærlingen lo, og Pigerne 
fik travlt med at skjule deres Ansigter i Forklæderne. 

Stine meldte, at den lejede Landauer holdt for 
Døren. 

Og nu steg de fire formummede Skikkelser ind. 

Lygterne var tændte, og Niels skyndte paa 
Hestene. 

Vinteren var begyndt. 

Det var skyet og stille Frostvejr. 

Enkelte Snefnug faldt allerede. 

Og man rullede let over den frosne Jord. 

Ved Ottetiden holdt Vognen sammen med ad- 
skillige andre ved det grevelige Slot, hvorfra et Lys- 
skær skinnede ud i den mørke Nat. 

Efter at have afført sig Overtøjet gik Gæsterne 
ad tæppebelagte Trapper, gennem opvarmede, lys- 
straalende Gange op til Riddersalen, hvor den greve- 
lige Familie modtog dem ved Indgangen. 

Greven var i Domino, Grevinden ligeledes. Stam- 
herren var Figaro; og Bonnen agerede Madame 
Pompadour. 

Nu mødte efterhaanden alle Egnens Familier. 
Koltrup var en gammel nordisk Barde med Harpe 
og langt hvidt Skæg, og hans Hustru fulgte ham 
som en oldnordisk Kvinde. 

Justitsraaden og Justitsraadinden var Kinesere 
med lang Pisk, mens Berta var fransk Bondepige. 

Den gamle Spaakælling vakte almindelig Opsigt, 
og alle vilde spaas. Hun havde kvikke Spaadomme 
til dem alle; men ingen vidste, hvem hun var. 

Det Rygte udbredte sig, at det var Bedstemoder ; 
mens Berta og Desideria, der omtrent var lige saa 
høje som Helene, skiftevis blev antagne for hende. 

En sort Domino nærmede sig Desideria, bød 
hende Armen og førte hende ind i et Kabinet. 

De tog Plads. Og den ubekendte sagde med 
Jydsk Akcent og præstelig Salvelse : »Skjønne, hvorfor 
er De saa tavs? Jeg ønsker at høre Deres sonore 
Sølvstemme. < 

Hun svarede ikke. 

»Demasker Dem en liden Stund, at jeg kan skue 
Deres hulde Aasyn, her, hvor ingen inkvisitoriske 
Øjne følger Dem.« 

Da sprang hun op, som stukket af en Bremse, 
og forsvandt i Mængden. 

En Figaro nærmede sig Berta, der tog sig for- 
bavsende godt ud. 

Hun havde en smuk Hals, og Halvmasken klædte 
hende ypperligt. 

Han skrev et H i hendes Haand og bød hende 
Armen. 

Hun kendte straks Stamherren og lovede sig 
Løjer. 

Da sagde han: >De ligner ikke Dem selv i Aften. 
Hvorfor saa tavs og stille?« 

Intet Svar. 

Da førte han hende ind i et Sideværelse og 
sagde: :& Aftag Deres Maske, skønne Kvinde fra Pro- 
vence, og lad mig se det Ansigt, som jeg aldrig kan 
glemme.« 

Hun fniste. 

Han for sammen og sagde: »Jeg har nok vidst, 
at De har store Evner, men at De ogsaa var Skue- 
spillerinde, anede jeg ikke. Hvorfor kopierer De 
Frøken Nærum? Synes De, hun er saa eflerlignelses- 
værdig?« 

Berta tog Armen til sig, nejede knibsk og løb 
hurtig fra ham. 

Det var allerede langt hen paa Aftnen; da viste 
der sig i Salen en Munk, klædt som Sortebroder 
med Tonsur og Rosenkrans. 

Han sværmede omkring, som om han søgte 
nogen. 

Endelig gennemtrængte han den Stimmel, der 
omgav Spaakællingen, og iagttog hende forskende. 

Da hun opdagede ham, sagde hun med en skrat- 
tende Røst, bag hvilken han dog kendte Helenes 
Stemme: »Vil Du spaas, fromme Broder?« 

Han nikkede. 

Hun tog hans Haand, holdt den længe i sin og 
mærkede, at den skælvede. 

Det maatte være ham! 

Hun betænkte sig lidt, saa sagde hun, idet hun 
læste i Haanden: »Skønt du har forsaget Verden, 
søger du dog Menneskenes Børn. Men vogt dig! 
Milde Øjne og søde Smil vil lokke dig paa Afveje. 
Skynd dig tilbage til Cellen. Stæng Døren, nægt dig 
alt! Da vil du sejre, og din Sejr vil forvandle dig 
til en Mumie!« 

Han trak Haanden til sig. 

Og hun gjorde nogle Dansetrin, idet hun sang: 

»Munken gaar i Enge 
den lange Sommerdag, 
hvad gør han der saa længe, 
o ja — o ja — o jalc 

Sortebroderen forsvandt under almindelig Latter. 

Klokken 12 blæstes der til Demaskering. 

Alles Øjne vendte sig mod Spaakællingen. Skjult 
bag en Portiere stod Munken og saa i samme Ret- 
ning som alle de andre. 

Da kastede den gamle Sibylle Hættekaaben, Ma- 
sken med den lange Næse og Krykkestokken. 

Og i en Zigeunerindes Dragt, med glimtende Møn- 
ter i Haaret, om Panden og den hvide Hals, samt 

Stamherrens Smykke paa den skønne Arm, stod He- 
lene for den forbavsede Mængde. 

Magdelone, Leonora og den franske Bondepige 
saa rædselsslagne paa Zigeunerinden. Hun havde 
altsaa ført dem bag Lyset. Og for hendes Skyld 
havde Berta og Desideria været til Nar. 
Nu blev man bedt om at tage Damer. 
Til almindelig Forbavselse lod Stamherren Kom- 
tesser og Baronesser sidde og bød Helene sin Arm. 
Jeronimus og Madame Pompadour fik hinanden 
til Bords; og Kancelliraaden brækkede saa gyseligt 
paa det franske, at Madame Bouban sad i en ustandse- 
lig Latter, der snart istemtes af ham. 

Kancelliraadinden saa med Skræk, at Manden 

lod sig rive med af Vinen og den glade Pariserinde. 

Efter Bordet tog hun ham afsides og sagde: 

»Drik ikke mer. Lønberg. Du ser saa animeret ud!« 

i'Ja men, du sagde jo selv, at jeg skulde være 

livlig ! « 

»Husk, du er hos Grevens!« 
Saa aabnede Stamherren og Helene et glimrende 
Bal. 

Klokken 4 om Morgenen serveredes Kaffen. Og 
Vognene rullede bort med Gæsterne, mens Sneen da- 
lede ned og fyldte Rummet mellem Himmel og Jord. 
Da Apotekerens igen sad i Landaueren, var Situatio- 
nen betydelig forandret. 

Desideria trykkede sig ind i Hjørnet, at ingen 
skulde se hendes forgræmmede Øjne. 

Fruen sagde med dirrende Røst: »Uh, det af- 
skyelige Snevejr!« 

Helenes Udraab : »Det var dog en dejlig Aften!« 
blev kun mødt med Apotekerens: »Ja, ualmindelig 
— henrivende ! Jeg talte med den gamle Ekselleksel- 
lence Grev Hardenfalz — han sagde ogsaa, at det 
var en ualmindelig dejlig — Hochheimer!« 
Endelig naaede man Apoteket. 
Det varede noget, inden Stine kom. Der maatte 
ringes flere Gange. 

Boeck: Unge i^erter. 9 



130 

Hun var falden i Søvn i Spisestuen ved et næsten 
nedbrændt Lys og vaagnede forvirret og forskrækket 
op ved at høre Ringningen. 

Idet hun aabnede Døren, faldt Apotekeren næsten 
over hende, idet han mumlede: »En ualmindelig 
dejlig Niersteiner ! « 

»Gaa op, Lønberg I < sagde Fruen. 

Men dette var lettere sagt end gjort; Kancelli- 
raadens Ben viste en afgjort Utilbøjelighed til at stige 
til Vejrs ; endelig kom han dog ved Fruens Hjælp op 
ad Trappen og slæbte sig videre. 

Desideria skyndte sig bort. 

Helene sagde god Nat. 

Fruen svarede: »De maa være træt,« og sejlede 
majestætisk videre. 

Da Helene var kommen ind paa sit Værelse og 
havde tændt Lampen, aabnede hun Vinduet. 

Luften var ganske stille, og Sneen dalede lyd- 
løst ned. 

Endelig var det da Vinter! 

Hun lukkede Vinduet og skyndte sig i Seng. 

Men, det varede noget, inden hun faldt i Søvn; 
Blodet var i alt for stærk Bevægelse. 

Og hun tænkte: »Hvor var Holmsted bleven af? 
Skulde han have misforstaaet hendes Spøg?« 



xxin. 
VINTEREN STRENGES. 



Dagen efter Festen var den første rigtige Vinterdag. 
Sneen bredte sig overalt. 
Og Helene saa henrykt Granen klædt i den tykke 
hvide Pels. 

Hun lukkede Vinduet op, og Sneen dryssede ned. 



131 

I det samme fik hun en lille Snebold i Ansigtet. 

Det var Preben, der stod midt i en Snedrive og 
bombarderede hende. 

Hun tog Sneen fra Karmen og svarede ham igen. 

Da aabnedes et Vindu nedenunder. 

Fruen saa op og sagde skarpt: > Jeg troede ikke, 
De opmuntrede Børnenes slette Instinkter.« 

Helene trak sig tilbage og ilede ind til Bedste- 
moder, hvem hun fortalte alt fra Maskeraden. 

Bedstemoder hørte mer og mer bekymret paa 
hende og tænkte: »Dette tilgiver Egnens Borgerskab 
hende ikke!« 

Og hun fik desværre Ret. 

Helene havde i Kancelliraadindens Morgenhilsen 
hørt Klangen af en Krigstrompet. 

Og hun tog hellerikke fejl. 

Apotekerfruen havde med sine egne Øjne set, 
at denne ubetydelige Københavnerinde distancerede 
hendes Datter. 

Og, mens Kancelliraaden sov Rusen ud, havde 
hun hørt Desideria hulke i Værelset ved Siden af. 

Men, hvad skulde hun gøre? 

En anden Guvernante kunde hun jo sagtens faa. 

Men Børnene hang ved hende, og Bedstemoder 
protegerede hende. 

Hun maatte helst selv gøre sig umulig! 

Men, hvorledes skulde dette ske? 

Thi hvad hun saa foretog sig, syntes Folk om hende. 

Men, mon hun dog ikke havde været for dristig 
denne Gang? 

Fru Lønberg havde en Anelse om det. 

Hun havde været altfor ugenert over for Stam- 
herren. 

Det syntes Forældrene sikkert ikke om. 

Hen paa Eftermiddagen kom Justitsraaden med 
Frue og Datter kørende for at drøfte Nattens Be- 
givenheder. 

Og Justitsraaden vidste at fortælle, at han i 
Dagens Løb havde været hentet til Godsforvalteren, 

9* 

der havde faaet Influenza, og da havde erfaret, at 
Stamherren i Løbet af Dagen var afrejst over Hals 
og Hoved for at fuldende sine Studier — »en ind- 
gaaende Undersøgelse af Zigeunernes Levevis« til- 
føjede han ondskabsfuldt. 

I Løbet af Ugen vidste da hele Egnen, at Stam- 
herren var sendt bort for at salvere sit Hjerte mod 
borgerlige Lidenskaber. 

»Naa, hvad siger De, Kancelliraadinde, om hendes 
Optræden?« spurgte Justitsraadinden. 

»Hun er i Besiddelse af megen Hardiesse!« 
svarede Apotekerfruen. 

Hertil bemærkede Justitsraaden: >Hun er fræk 
— modbydelig — « 

»Far!« sagde Berta bønligt. 

»Men du sagde jo selv i Aftes — « 

»Nærum!« advarede Fruen. 

Apotekeren, der havde surret rundt, bankede 
paa Barometret, men sagde ingenting. 

Helene viste sig først sent. 

Da man sad ved Aftensbordet, sagde Desideria 
paa engang: »Jeg hører, at Stamherren pludselig er 
bortrejst!« 

»Bortsendt,« sagde Justitsraaden med Betoning. 

Det gjorde øjensynlig intet Indtryk paa Helene. 

Lidt efter udbrød Justitsraaden : »Men, hvor blev 
Holmsted af? Det var jo denne Munk, De spaaede 
saa smukt, Frøken ! — Av for Fanden, hvem er det, 
der træder mig paa Foden?« 

Et Øjeblik efter sagde Berta: »De forkølede Dem 
da vel ikke i Aftes, Frøken Rørby?« 

»Nej, hvorfor skulde jeg gøre det?« 

»Jo, det var jo ikke sagt, et civiliseret Menneske 
kunde taale at bære et saa let Zigeunerkostyme!« 

Helene saa paa hende, fast og gennemtrængende, 
og sagde smilende: »Jeg kan taale meget, meget mer 
end det!« 

Efter Aftensbordet blev der budt Toddy. 

Helene, der kendte Justitsraaden ud og iDd, 

hævnede sig paa Damerne ved at byde ham alt til 
Toddyen hørende; hun bragte ham Cigar, ja rev 
endogsaa Tændstikken af til ham. 

Saa satte hun sig til Klaveret og sang: 

»Hvad vil den Bæk?« 

sagde Græsset. 

»Den styrter jo frem 

i min stille Dal 

med skumklædt Bræm, 

som om den var gal!« 
»Hvad jeg vil,« sa' Bækken og lo, saa det klang. 
»Jeg vil friske jer alle op med min Sang!« 

»Hvad vil den Bæk?€ 

sagde Træet. 

»Jeg er dog for god 

til at taale sligt; 

i min gamle Fod 

faar jeg Fugt og Gigt.« 
»Hvad jeg vil,« sa' Bækken og lo, saa det klang. 
»Jeg vil friske jer alle op med min Sang!« 

»Hvad vil den Bæk?« 

sagde Hoben. 

»Den stænker saa frækt, 

er altid paa Spil 

og mangler Respekt; 

lad os kaste den til?« 
»Hvad jeg vil,« sa' Bækken og lo, saa det klang. 
»Jeg vil friske jer alle op med min Sang!« 

Sangen blev sunget saa udfordrende, at den 
ikke forfejlede sin Virkning. 

De lyttende Damer saa maalløse paa hverandre. 

Men Justitsraaden, der havde siddet saaledes, at 
hans og Helenes Øjne engang imellem mødtes, var 
paa engang som fortryllet. 

Han raabte Bravo efter Sangen og takkede 
varmt 

Helene rejste sig og sagde, idet hun omfattede 
Selskabet i ét Blik: »Det er mig, der maa takke for 
den overordentlige Opmærksomhed, hvormed De har 

fiilgt denne lille Sang, og hvormed De i det hele 
omfatter min ringe Person!« 

Justitsraaden sprang op, ilede hen til Helene og 
vilde lige have sagt noget, da Justitsraadinden greb 
ham i Armen og sagde: »Nærum, der er forspændt! 
Søren har ventet længe!« 

»Ja, nu hører jeg Pisken,« mumlede Nærum. 

Helene mærkede snart, at Stemningen paa Egnen 
yderligere havde vendt sig mod hende. 

Da hun kom paa Visit hos Hansen-Bjergs, var 
Fruen ualmindelig reserveret, og Provsten viste sig 
sletikke. 

Provstinden havde erfaret hans Tilnærmelse til 
Desideria, der paa en forblommet Maade havde for- 
talt hende det for at vise, hvorledes Helene satte 
alle Mændene Fluer i Hovedet. 

»Tænk,« sagde hun til Fru Hansen-Bjerg, »der 
var saamænd en dominoklædt Herre paa Ballet, der 
tog mig for Frøken Rørby.« 

»Saa, hvorledes det?« spurgte Fruen. 

»Jo, han førte mig ind i et Kabinet, sagde, at 
da ingen »inkvisitoriske« Øjne her fulgte os, vilde 
han gerne høre min »sonore« Stemme og foreslog 
Demaskering. « 

En brændende Rødme omgav Provstindens Vorte; 
thi »sonore« og »inkvisitoriske« var Provstens Ynd- 
lingsudtryk, hvilket Desideria godt vidste, hvorfor 
hun ogsaa havde betonet disse Ord stærkt. 

Berta havde fortalt sin Moder, hvad Stamherren 
som Figaro havde sagt til hende. Og ham turde de 
jo ikke blamere, men selvfølgelig havde hans Udsagn 
om Berta vakt det mest flammende Had hos dem 
begge til Guvernanten. 

— En Eftermiddag, Helene sad paa sit Værelse og 
læste, mærkede hun, at Lampen var ved at gaa ud. 

Hun hørte Stine gaa ude paa Loftet; hun var 
ved at gøre i Stand til Natten. 

Helene gik da ud og bad hende straks komme 
lidt paa Lampen. 

Lidt efter, Helene sad ved Vinduet, traadte til 
hendes store Forbavselse Desideria ind med den 
utændte Lampe, som hun satte paa Bordet, idet hun 
sagde: >Jeg skulde hilse fra Moder og sige, at denne 
Gang vilde hun ikke nægte det ; men De bruger alt for 
megen Petroleum, Frøken Rørby.« 

Da sprang Helene op og sagde med behersket, 
men dirrende Røst: >Jeg maa bede Dem gøre Kan- 
celliraadinden opmærksom paa, at det er en meget 
lille Beholder, og at jeg har maattet tænde Lampen 
tidligt.« 

>Saa kunde De jo komme ned i Stuen.« 

»For at nyde dit behagelige Selskab,« lød her 
Bedstemoders Stemme henne fra den aabne Dør, 
mens Maanen skinnede ind ad Vinduet og oplyste de 
tre ophidsede Ansigter. 

Da de var gaaet, lod Helene Lampe være Lampe. 

Vejret saa saa indbydende ud. 

Og der var ikke faldet mere Sne, end hun jo 
nok turde vove sig ud. 

Saa cyklede hun da af Sted. 

Det var klart, stille Frostvejr. 

Vinden havde lagt sig, Stjernerne tindrede. Sneen 
lyste, og Fuldmaanen skinnede over det store Vinter- 
landskab ind paa Kirkegaarden og over de hvide 
Kors paa Gravene. 

Skulde man da aldrig faa Fred her i Livet, 
aldrig Fred, før man laa som de derinde i de dødes 
stille Have? 

Hun kørte videre. 

Saa sprang hun af Cyklen og gik op over Bak- 
kerne. Hun saa ud over Egnen, skimtede Nakkerup 
Kirkespir, de hvide Gavle paa Apoteket og Skovene 
om Nærums Hjem. 

Da steg der en usigelig Bitterhed op i hendes 
Sind. 

Hun mindedes al den Sladder, som den lille 



136 

Egn rummede, alle de Knappenaalsstik, hun havde 
faaet, Stiklerier og Drillerier, Ondskab og Smaa- 
lighed. 

Og hvoraf kom saa alt dette? 

Blot af den eneste Grund: hun var en Kvinde I 

Og en Kvinde havde ikke Lov at tumle sig, 
som hun vilde, ikke Ret til at ytre sig, som hun 
havde Lyst. 

Hun havde en overstrømmende Natur; men de 
springende Kilder i hendes Sjæl havde ikke Lov at 
jage som rislende Bække, som brusende Elve og 
skummende Fosser. 

De skulde spændes i Livets Trædemølle, regu- 
leres i Stigbord og Sluser — saa vilde Spidsborgerne 
juble! 

Sidde stille med en Strikkestrømpe eller en 
Hæklenaal, en Kogebog eller en Roman. 

Det var Idealet! 

Men tale frit fra Hjertet, le eller juble, græde 
eller klage, synge sin Sorg eller sin Glæde ud! Det 
taaltes ikke. 

Omgaas en Herre, som det var en af hendes 
egne, som en Ven eller Veninde — ja, der var nok 
det svage Punkt. 

Og lige paa engang lysnede det inde i hende. 

Arbejdet var den store Opgave — men ingen fri 
og udfordrende Optræden. 

Hun havde maaske været for dristig og hen- 
synsløs mellem alle de Strikkepinde og H^klenaale. 

Men hun bragte gerne et Offer! 

Det var jo det, det kom an paa! 

Hun følte sig gennemvarmet i den kolde Aften; 
det var, som Blodet rullede varmere gennem hendes 
Hjerte ved Tanken om den Beslutning, hun havde 
taget. 

I en Fart paa Cyklen og ind gennem Skoven. 

Her maatte hun køre langsomt. 

Hvor her var stille, og hvor Maanen lyste un- 
derligt mellem de hvide Søjler! 

Men her i den tavse, ensomme Skov vilde hun 
endnu engang synge ud af det Væld, der fyldte hen- 
des Sind. Og hun stod af Cyklen og sang ind 
mellem Træerne. 

Saa gik hun langsomt videre. 

Da hørte hun ved Udkanten af Skoven en Cykle 
komme fra den modsatte Side. 

Og, inden hun vidste af det, holdt Holmsted ved 
Siden af hende. 

Han sprang af og hilste forlegen, aldeles for- 
bavset og betagen ved det uventede Møde og ved at 
se Helenes straalende Ansigt. 

Da de havde staaet lidt sammen, sagde han 
pludselig: »En dejlig Aften!« 

»De mener forleden hos Grevens?« 

»Nej!« svarede han med en saa sælsom Beto- 
ning, at Helene forskrækket sagde: »Jeg troede, en 
verdensforagtende Klosterbroder stod for højt til at 
vredes paa en gammel Spaakælling?« 

Han rettede sig og svarede overlegent: »Verdens- 
foragteren vredes vanskelig; dertil nedlader han sig 
ikke; men han ynkes undertiden, naar Menneskenes 
Børn bliver alt for ubændige.« 

Da skød alt Blodet op i Helenes Kinder, og 
hun sagde: »Nu skal jeg sige Dem noget. Doktor 
Holmsted: »Det Menneskebarn, her staar for Dem, 
har i denne dejlige Aften taget en stor Beslutning 
for at faa Fred : det gifter sig aldrig ! < « 

Holmsted tumlede et Skridt tilbage og sagde 
usikkert: »Den Slags Beslutninger skal man ikke 
tage!« 

»Men det har De jo dog selv — < 

»Hvem siger, at det derfor er rigtigt! Man kan 
jo dog aldrig vide — « 

»Jo, det er saamænd nok rigtigt! 

Tak, Doktor Holmsted, fordi De har lært mig 
den eneste Vej til Fred og Lykke — i hvert Fald for 
en Kvinde.« 

Hun svang sig op paa Cyklen og suste bort. 

Han blev staaeode lidt, aldeles fortumlet. 
Saa kørte han i den smukke Nat en lang Tur 
og vendte først sent hjem. 



XXIV. 

BILLEDET, 



Der var i den sidste Tid foregaaet en Forandring 
med Helene. 

Hun levede kun for Skolen og for Anna og 
Preben. 

Det var nu i Slutningen af Marts. 

Vinteren var forlængst ophørt. 

Regn og Slud afvekslede med Blæst og Solskin. 
Nattefrosten kom af og til, men om Dagen tøede 
det op. 

Gule Eranthis og hvide Vintergækker havde 
længe blomstret i Apotekets Have. 

Hver Eftermiddag sad Helene med Anna og Pre- 
ben i Mørkningen oppe paa sit Værelse om den bræn- 
dende Kakkelovn. Og de skiftedes til at fortælle 
Historier. 

Preben fortalte altid om Rødhuderne, der krøb 
paa alle fire gennem Urskoven og svingede Toma- 
havken over de hvide. 

I Dag var det Annas Tur. 

Men, da hun skulde begynde, saa hun i det 
samme Helenes blege Ansigt, oplyst af Kakkelovns- 
ilden ; og hun brast i Graad. 

»Hvad græder min lille Skat for?« sagde Helene 
og tog hende op paa sit Skød. 

»Jo, for De ser saa daarlig ud!^ 

»Jeg I« udbrød Helene forskrækket. 

»Ja,« sagde Preben, »jeg hørte godt. Fader og 
Moder talte om det forleden; men Desideria sagde 
blot sit sædvanlige »Pyh!«« 

»Frøken Rørby,« hviskede Anna, »nu er det snart 
Deres Fødselsdag!« 

»Nej, vist ikke nej!« 

»Jo,« raabte Preben og sprang op, »jo, vi ved det 
godt!« 

»Fra hvem?« 

>Fra Bedstemoder,« svarede Børnene. 

Ja, nu huskede Helene, at hun engang havde 
fortalt Bedstemoder det. 

»Men I skal ikke tale om det nede,« sagde hun. 

>Nej !« raabte de begge. 

Lidt efter gik Preben. 

Da trykkede Anna sig ind til Helene og hviskede : 
»Hver Aften, naar jeg er kommen i Seng, beder jeg 
altid for Dem.« 

Saa gik hun stille ud af Stuen. 

Imidlertid nærmede Helenes Fødselsdag sig mer 
og mer; det var den 27. April. 

Ingen havde i den sidste Tid omtalt den ; og 
hun troede næsten, den var glemt. 

Men, da hun vaagnede den Morgen, bankede det 
paa Døren, og ind kom Anna med en sød lille Pude, 
hun havde broderet til Helene. 

Der var gjort et naivt Forsøg paa at fremstille 
en Rønnebærklase, en Birkekvist og en Grantop. 

»Det er jo Deres Yndlingstræer ; og de skal nok 
bringe Dem Lykke.« 

Preben havde af sine sammensparede Karakter- 
penge købt en lang smal Eaudecologneflaske paa en 
halv Alens Længde. 

Fra Vårmland indløb følgende Brev. 

Kæreste Helene! 
Til din Fødselsdag maa jeg dog tilskrive dig, 
skønt jeg intet har hørt fra dig hele Vinteren. 

Jeg haaber dog, du er frisk som en Fisk! 
Men, nu faar du som Straf kun et lille bitte 
Brev. 

For, jeg skal sige dig: 

> Vintern rasat ut bland våra Qellar.« 

Der er Vaar om mig og i mig. 

Da kan jeg ikke sidde stille og stirre paa det 
sorte Hav i Blækhuset, men maa ud at se, hvor 
lystig det klare Vand løber i Elv og Fos. 

»Solen kysser lif i skog og sjø!« 

Jeg sender dig ingen Present; skriv mig selv 
til og sig, hvad du ønsker dig. 

Og du skal faa det, du sødeste Niece, som jeg 
længes efter at se og tage i mine Arme. 

Børnene ser paa dit Billede og spørger, om 
den danske Kusine dog ikke kommer og leger 
med dem. 

Kom, kom, kom! 

Er der noget, som tynger dig, da kom og 
kast det ud i Elven; den har vist baaret tungere 
Byrder. 

Mange Lykønskninger fra Børnene, Gustaf og 
din vårmlandske Tante 

Frederikke Almgren. 

Om Aftnen efter Tetid havde Bedstemoder invi- 
teret Helene, Anna og Preben til et lille Chokolade- 
gilde paa sit Værelse, samt foræret Helene en fiks 
Rejsekuffert med Toiletteetui. 

Man havde lige begyndt at drikke Chokolade, da 
det bankede paa Døren. 

Og ind traadte med stramme Miner Kancelliraad- 
inden og Desideria. 

Fru Lønberg saa sig om og sagde: >Hvad gaar 
her for sig? 

»Chokolade!« sagde Bedstemoder, »det er Frø- 
ken Rørbys Fødselsdag.« 

»Ja saa! Og en saadan Fest fejres i mit Hus, 
uden at jeg faar den ringeste Meddelelse derom. c 

I det samme bankede det paa Døren. 
Og ind traadte til hele Selskabets Forbavselse 
Doktor Holmsted i Cykledragt. 

Han bukkede, saa sig om og sagde: »Jeg vilde 
gerne se, hvordan Fruen har det, da jeg tilfældigvis 
kom forbi.« 

Nu kunde selveste Kancelliraadindcn ikke dy 
sig, men sagde: >Jeg tænkte, Doktoren var kommen 
for at bringe Deres Lykønskning.« 
»Lykønskning — til hvem?« 
»Til Guvernanten naturligvis.« 
Holmsted saa sig forvirret og tvivlende omkring, 
til han omsider fremstammede: »I hvilken Anledning 
maa jeg spørge?« 

Apotekerfruen og Desideria nød hans og Helenes 
Forlegenhed, til Bedstemoder brat overskar den gor- 
diske Knude og sagde: »Fødselsdag!« 

Havde den usalige Kancelliraadinde og den 
ulykkelige Desideria anet, hvilken Virkning dette Ord 
vilde faa, havde de ikke fremtvunget det. 

Synlig oplivet sagde Holmsted: >Maa jeg da 
ønske Dem hjertelig til Lykke, Frøken Rørby!« 
Og han trykkede hendes Haand varmt. 
Helene trak hurtigt Haanden til sig og saa ned. 
Da sagde Bedstemoder: »Vil De ikke nyde en 
Kop Chokolade, Doktor Holmsted?« 

»Nej Tak; jeg ser, det er blevet sent. Og Fruen 
har det jo godt — Farvel!« 

Han gik, og man hørte ham ile ned ad Trappen. 
Lidt efter gik Kancelliraadinden og Desideria. 
Da Helene kom ind paa sit Værelse, fandt hun 
et Pund Chokolade og en vældig Æske Pebermynter 
med Sedler, hvorpaa stod: »Til Lykke!« 
Det var fra Pigerne og Lærlingen. 
Næste Morgen ved Teen ønskede Apotekeren hende 
til Lykke. 

»Dagen efter skal man aldrig — « sagde Fruen. 
»Men jeg fik det jo først at vide — « 
»Lønberg!« 

Hen paa Formiddagen kom Posten med den 
Pakke, Helene skulde haft Dagen i Forvejen fra 
Hjemmet. 

Der var blandt andet et Brev fra Betty og et 
Billede af Faderen, en Kultegning efter et Fotografi. 

Det lignede udmærket. • 

Hun tog øjeblikkelig det grevelige Kontrafej af 
den hende ganske ligegyldige Person bort, hængte 
det et andet Sted i Værelset og sin Faders Billede 
over Sengen. 

Saa kørte-jhun en rask Gykletur i det straalende 
Aprilvejr. 

Blæsten havde fejet Vejene rene, og Solen havde 
lokket en Masse Spirer frem. 

Den friske, bløde Foraarsluft strømmede hende 
velgørende i Møde, og hun vendte hjem saa oplivet 
som ikke længe. 

Men, da hun kom op paa sit Kammer, saa hun, 
at Billederne var ombyttede. 

Hendes Fader hang i Krogen og den grevelige 
Ahne med de martialske Træk over Sengen. 

Hun byttede dem ganske rolig om igen. 

Paa Vejen ned til Middag mødte hun Stine paa 
Loftet og sagde: > Hvorfor har De byttet Billederne 
om?« 

»Jeg har it' rørt ved dem; det er Kancelliraad- 
inden, der har gjort det.« 

Der var meget stille ved Bordet den Dag. 

Om det var for at døve sin onde Samvittighed 
eller en lille Opmærksomhed post festum; nok er 
det, at Apotekerfruen lod servere Kaffe med Smaa- 
kager til. 

Men der var ingen, der fik Fornøjelse deraf. 

Thi, da man sad ved Kaffen i Kabinettet, sagde 
Helene pludselig: 

»Hvorfor har De egentlig byttet^ de Billeder om, 
Fru Kancelliraadinde?« 

>De stiller Sagen paa Hovedet, Frøken Rørby; det 
er jo Dem, der har forandret mine Dispositioner.« 

Med dirrende Stemme sagde Helene, idet Taa- 
rerne traadte hende i Øjnene: »Herregud! Maa jeg 
nu ikke have min Faders Billede hængende over 
Sengen ?€ 

>Er det Deres Fader — den unge Mand?« 

»Det er Fader i hans bedste Aar; men han saa 
for Resten aldrig gammel ud.« 

Lidt efter sagde Apotekeren: »Ja, naar det er 
Frøknens Fader — « 

»Saa bliver det alligevel, som jeg har bestemt!« 
sagde Fruen, der et Øjeblik havde vaklet, men fæst- 
nedes i sin Beslutning af et ildevarslende Glimt i 
Desiderias Øjne. 

Helene havde rejst sig op og sagde: »Jeg har 
allerede hængt det over min Seng igen!« 

»Og der skal det ogsaa blive hængende!« sagde 
Bedstemoder. »Du vil da ikke nægte Lærerinden at 
have sin Faders Billede over sin Seng. — Nu har 
jeg ikke hørt om andet end det Billede hele Dagen. 
Jeg saa Posten komme med det, jeg hørte Frøken 
Rørby banke Sømmet i til den grevelige Ahne, og 
jeg stod tilfældigvis bag Skorstenen, da hun spurgte 
Stine, hvorfor det var flyttet. Nu vil jeg ogsaa se 
det Billede.« 

Hun gik hastigt ud af Stuen fulgt af Preben. 

Anna blev tilbage; hun holdt Helenes Haand og 
saa ængstlig fra hende til Moderen. 

Helene skønnede nok, at det var en Pyrrhus- 
sejr, hun havde vundet. 

— Man havde hørt Bedstemoders taktfaste Trin 
op ad Trappen. 

Et Øjeblik efter kom Preben farende ned 
raabte grædende : »Bedstemoder er død, Bedstemoder 
er død!« 

Alle ilede op paa Loftet, Helene forrest. 

Slet saa galt var det nu ikke. 

Men inde paa Helenes Værelse laa Bedstemoder 
bevidstløs foran Billedet af Helenes Fader. 

Helene knælede foran hende og løsnede hendes 
Tøj; hun slog Øjnene op og fik lidt Vand at drikke. 

Saa, da Apotekeren endelig kom trippende med 
Hoffmannsdraaber og hvidt Sukker, var han ganske 
overflødig. 

Bedstemoder rejste sig ved Helenes Hjælp; men 
hun var ligbleg og forlangte at komme i Seng straks. 

Da det var sket, sagde hun blot til Apoteker- 
fruen : » Lad det hænge ! « 

Saa laa hun lidt med Annas Haand i sin. 

Helene var gaaet ind paa sit Værelse. 

Hun saa paa Faderens Billede. 

Det havde ikke bragt Fred i Huset. 

Lidt efter gik hun ind til Bedstemoder, der havde 
ønsket at være alene med Anna. Da hun saa Helene, 
sagde hun: »Holmsted!« 

Helene nikkede og skyndte sig ud. 

Nu kunde hun jo med god Samvittighed hente 
ham; han var for hende ikke mer end enhver 
anden ! 

Hun skyndte sig paa Cyklen og for af Sted. 

Klokken var knap seks; det var ganske lyst 
Solen gik jo først ned ved Syvtiden nu. 

Holmsted sad netop og studerede ivrig, da han 
tilfældigvis saa ud af Vinduet. 

Paa engang hørte Madam Grønbæk ham springe 
op saa pludselig, at det lød, som Stolen væltede; 
hun skyndte sig til Vinduet og saa en usædvanlig 
smuk Dame med en rød Hue komme kørende paa 
Cykle. 

»Ih, du forbarmende,« udbrød hun, »kommer 
hun nu selv og henter ham!« 

Holmsted for ud og tog imod Helene. 

Hun var forpustet og kunne næppe faa Ordene 
frem: »Undskyld — Dr. Holmsted — men Bedste- 
moder er pludselig bleven syg.« 

>Det var mærkeligt; hun saa jo saa rask ud i 

Gaar!« 

»Ja, det er ogsaa kommet aldeles uventet.« 

»Saaledes gaar det ofte med stærke Naturer. 
Og hun har jo et meget impulsivt Temperament!« 

Saa fortalte Helene med alle Biomstændigheder 
Sagen og lagde ikke Skjul paa noget. 

Da hun berørte, hvorledes hun havde hjulpet 
Bedstemoder, sagde Holmsted smilende: »De er jo 
en halv Læge.« 

Men da hun kortelig omtalte, hvorledes Kan- 
celliraadinden havde stillet sig over for dette Billede, 
der syntes at have fremkaldt Katastrofen, rystede 
han paa Hovedet og sagde : »De har en meget vanske- 
lig Stilling der i Huset.« 

»Det er godt!« sagde hun. 
»Godt?« 

>Ja, naar man ingen Ofifer bringer, saa lever 
man ikke! Det siger Pastor Valter.« 
»Ja — han er en Hy peridealist!« 
Helene saa sig med Forbavselse om i det tarve- 
lige Rum. 

Stuens eneste Billede hang over Skrivebordet: 
en ældre Dame, med en Krans af Evigheds- 
blomster om. 

Holmsted smilede, da han saa hendes Ansigt, og 
sagde: »Ja, saadan burde alle Mennesker bo, i hvert 
Fald Læger, der bør foregaa andre med et godt Eks- 
empel. 

Ingen Gardiner eller Potteplanter og altid aabne 
Vinduer. — Er det ikke herligt at være fri for alt 
det Tøj for Vinduerne? 

Se, hvor Lyset strømmer herind. 
Det dejlige Lys og den velsignede Sol, som Men- 
neskene ruller ned for, at den ikke skal skade deres 
Fløjl og Silke. 

Men, det har vi ingenting af her!« 
Og han slog paa en Træstol, saa det rungede 
gennem Stuen. 

»Og hvad skal man med de Støv- og Bacille- 
samlere, der hedder Gulvtæpper. Billeder holder jeg 
nok af — naar jeg engang faar — jeg mener — hvis 

Boeck: Unge Hjerter. 10 

— kortsagt — her er ingen Plads til andet end mine 
Bøger og Instrumenter 

Vi Mennesker er ikke bestemt til at lukkes inde 
i Husene som Nipsgenstande i en Syæske. Vi træn- 
ger til Naturen! —Ja, lad os saa komme ud i den!« 

Lidt efter cyklede de af Sted. 

Madam Grønbæk saa efter dem, slog Hænderne 
sammen og sagde forfærdet: »Ja, hvis det ikke er 
Kærlighed, saa ved jeg ikke, hvad det er.« 

Efter Helenes Bortkørsel var Bedstemoder falden 
i en let Søvn, hvorefter Anna var gaaet sin Vej, for 
at hun kunde faa Ro. 

Lidt efter vaagnede hun op og saa med et lykke- 
ligt Smil frem for sig. 

Holmsted sad nu længe hos hende med hendes 
Haand i sin. 

Han kunde jo nok se, at hun var voldsomt rystet, 
men var forøvrigt meget tilfreds med hendes Til- 
stand. 

Han var nærmest tilbøjelig til at tro, at det hele 
var en Paroxysme, fremkaldt ved Ærgrelse over hele 
AfiFæren med Billedet. 

Da han kom ud paa Loftet, traf han Kancelli- 
raadinden, der førte ham ned i Stuen, hvor han 
underkastedes et Krydsforhør. 

Han sagde blot, at det nærmest saa ud som et 
rent psychisk Tilfælde ; om det vilde blive langvarigt, 
var endnu umuligt at forudse; men han anbefalede 
den største Ro. At hun var i de bedste Hænder, 
vidste han jo. 

Lidt efter kørte han bort, uden at have set 
Helene. 

Men, da han saa op til hendes Vindu, besvarede 
hun hans Hilsen meget alvorligt. 

XXV. 

FLYVEGRILLER. 



Bedstemoders Sygdom trak ud. 
Hun havde fra Sengen fulgt Foraarets Gang. 

Det var første Gang, Bedstemoder ikke havde 
holdt sin Morgenandagt i Løvspringsskoven. 

Helene, Anna og Preben bragte hende de første 
grønne Bøgegrene og dannede en hel Løvsal af hen- 
des Kammer. 

Holmsted kom en Dag med en vild Rosengren, 
frisk som en ung Pige med lyserøde Sløjfer. 

Hvor han havde plukket den? 

Han rødmede let. 

>I et Skovhegn!« 

Jo, Tak! Paa en vis Skraaning, hvor han for 
et Aar siden saa en vis ung Pige første Gang. 

Bedstemoder laa mest ganske stille, læste ikke, 
talte heller ikke meget, men syntes at befinde sig 
godt. 

Der var kommet noget eget over hende, noget 
straalende, der ligesom foryngede hende. 

Hun syntes kun at drømme. 

Om hvad? 

Hvis man skulde tro hendes brune Øjnes for- 
underlige Glans, da maatte det være lykkelige Syner, 
der foresvævede dem. 

Imidlertid blev Helenes Stilling i Huset Dag for 
Dag mere uudholdelig. 

Kancelliraadinden og Desideria troede i Grunden 
ikke, at Bedstemoder mere kom op. Og de vidste 
jo, at Helene ikke vilde plage den syge med sine 
Bekymringer. Saa havde de jo frit Spil. Men He- 
lenes blege og stumme Miner var talende Forrædere, 
der imod hendes Vilje sagde Bedstemoder alt. 

Frøken Ipsen var igen dukket op med sin Elev. 

10* 

Skovene genlød af frygtelige Toner efter den 
nyeste Sangmetode. 

Helene havde under Indtrykket af den sidste 
Tids Begivenheder sendt et mismodigt Brev til Betty, 
hvem hun betroede, at hun mest af alt havde Lyst 
til at opgive sin Stilling, da hun dog ikke kunde gøre 
Fruen tilpas, og Bedstemoders Sygdom gjorde Situa- 
tionen værre Dag for Dag. 

Som Svar herpaa fik hun følgende Brev fira 
Betty: 

Min egen Lenemor! 
Det havde jeg dog ikke troet, da du for et 
Aar siden syntes at være saa fornøjet i din ny 
Stilling, at du skulde blive saa utilfreds. Men da 
maa virkelig se at tage dig sammen. — Det var hel- 
digt, at du skrev to Breve, et godt for Moder og 
Katrine og et slemt for mig. 

Skønt vi narrer dem jo i Grunden og lyver 
for dem. 

Og du ved jo nok, at Løgnen er Djævelens 
Hovedpude. Ja, jeg har ogsaa maattet skrive to 
Breve til dig. Det ene har jeg først vist Moder 
og saa kastet det i Frederiksberg Kanal — efter 
at have revet det i smaa, smaa Stykker; Svanerne 
vilde have spist det — ja, det var ogsaa saa sødt 
som Sukker. 

Det andet sender jeg dig. 
Ja, jeg burde jo egentlig have skændt paa 
dig, saadan en Forskrækkelse, du har indjaget 
mig; men jeg nænner det ikke, din Stakkel. 

Hør kæreste, sødeste og slemmeste, lille He- 
lene, du maa endelig ikke, som du siger, du har 
tænkt paa, sige din Plads op og søge dig en 
anden. 

Hvem siger, at den bliver bedre? 

Frøken Mikkelsen siger altid, at man ikke 

skal kaste det skidne Vand bort, før man har det 

rene. Og sæt nu, du ingen Plads kan faa straks! 

Ja, du ved jo nok, at ingen længes mere efter dig 

end vi, der nu ikke har set dine søde Smilehuller 
i over et Aar. Og vi glæder os jo ogsaa noget 
forskrækkeligt til at se dig i Sommerferien. 

Men Moder vilde tage sig det meget nær, om 
du pludselig brød op, og hun hørte, at du havde 
haft det saa daarligt. Og jeg tror ikke, du vil 
kunne holde ud at være her i Byen, naar du nu 
har været saa længe paa Landet. Jeg kender dig 
ud og ind, det gør jeg virkelig. Ja, sæt nu, det 
trak længe ud med dig! For nu bliver du vel 
rent bange efter dette første Forsøg. »Brændt 
Barn skyr jo Ilden!« Det forklarede jeg dem i 
Forberedelsen i Gaar. Vi har ligefrem ikke Raad 
til at have saadan en Prinsesse hjemme som dig! 

Kære Helene! Vi deler en røget Sild i tre 
Dele; Katrine og jeg slaas gerne om Hovedet. 
Men kommer du nu, hvad saa? Dele den i fire 
Dele kan vi virkelig ikke. — Moder spurgte i Dag, 
hvorfor mine Øjne var saa røde. Jeg sagde, at 
de havde faaet Træk. Ja, det er nu ogsaa sandt: 
der er blæst en kold, ubehagelig Blæst herover til 
os fra Jylland ! Og jeg har maattet være Skærmbræt. 
Det vil jeg ogsaa gerne; men — lilleste, sødeste, 
bedste, kæreste Helene! Opgiv dog endelig de 
Flyvegriller! — 

Har du aldrig forsøgt at brodere noget til 
Kancelliraadinden? Kunde du ikke til hendes 
Fødselsdag give hende en Pude med en hvid Svane 
paa blaa Grund? Man har før hørt, at det har 
hjulpet. For — du maa blive i din Plads! 

Bedstemoder kommer sig saamænd nok, og 
Vor Herre bliver jo aldrig syg. 

Kys Bedstemoder og Anna, hils Preben. 

Din egen Betty. 

Efter Modtagelsen af dette Brev havde Helene 
en søvnløs Nat. 

Hun vilde gerne bringe et Offer. Et stort, vir- 
keligt Offer for en stor Sag. 

Ja, Sagen var jo stor nok: det var Moderen og 
Søsteren, hun kæmpede for; — men, lade sig træde 
ihjel af Gæs, det var en sen Død! 

Og hun maatte vel ogsaa tænke lidt paa sig 
selv! Kunde hun forsvare at lade sig sejgpine af 
denne dumme Kancelliraadinde og hendes utaalelige 
Datter, samt af alle Egnens Sladderhanke? Men op- 
gav hun denne Stilling, hvad saa? 

Nej, hun maatte holde ud. 

Maanen skinnede ind ad Vinduet paa Faderens 
Billede. 

Hun syntes, at han smilede til hende. 

Og hun sov ind ved Daggry. 

Da Solen begyndte at skinne og Fuglene at flyve, 
fandt Helene først Hvile for sine urolige Tanker. 



XXVI. 

DET HEMMELIGE KAMMER. 



I Begyndelsen af Juli var Bedstemoder bedre; men 
hun havde endnu ingen Lyst til at staa op, hvil- 
ket Holmsted var meget ked af, da han mente, at 
den lange Sengeliggen tog for meget paa hendes 
Kræfter. 

Hvad imidlertid ingen vidste, var, at hun i de 
sidste Par Uger stod op, naar de andre var i Seng, 
og gik til Ro, naar de andre stod op. 

Hun havde i den Tid travlt. 

Hun eftersaa sit Tøj, ordnede sine Papirer, sad 
længe i de lyse Nætter og saa over mod Skoven, til 
Solen begyndte at hæve sig, og Fuglene hilste den 
med Sang. 

Ja, undertiden listede hun sig paa sine bløde 
Filtsko ud paa Loftet, hvor hun gik frem og til- 
bage. 

En Morgen erklærede Apotekeren ved Tebordet, 
at der var Torden i Luften, og at Barometret faldt. 

Fruen og Desideria saa irritable ud. 

Helene var stille og bleg. 

Der var over denne Dags Skoletimer en egen 
Stemning, som hun altid mindedes. Som i Følelsen 
af det forestaaende Uvejr flyttede Børnene sig saa 
nær som muligt til Helene. 

Hun tog det hele lempeligt paa Grund af Varmen; 
men tilsidst blev Luften saa trykkende, at hun hæ- 
vede Skolen. 

Og de gik ind til Bedstemoder. 

Som saa tit før skiftedes Børnene til at læse et 
Æventyr højt 

Det hed i Dag »Det hemmelige Kammer«. 

Da Bedstemoder atter var alene, sagde hun hen 
for sig: »Nu tænker jeg snart, det aabnes.« 

I det samme traadte Holmsted ind til hende. 

Han blev mærkeligt længe, saa uroligt l3^ttende 
til Døren og gik pludselig. 

Ganske rigtig: Helene havde lige aabnet Døren 
og var traadt ud paa Loftet. 

Nu var der en Tanke, som i den sidste Tid 
havde forfulgt Helene Dag og Nat: var det ikke 
egentlig Holmsted, der var Skyld i den uheldige Si- 
tuation, hun var kommen i? 

Og da hun nu saa ham, hilste hun og vilde 
gaa ned ad Trapperne, men et energisk > Frøken 
Rørby!« standsede hende med Haanden paa Ræk- 
værket. 

Han sagde med dæmpet Stemme : »Jeg maa tale 
med Dem som Læge ; Bedstemoder har ikke ligefrem 
bedt mig om det, men dog ladet mig forstaa, at De 
gjorde et nervøst og forpint Indtryk. Og jeg kan jo 
selv se det. Hvis De vil følge mit Raad — « 

Og han dæmpede sin Stemme til en næppe hør- 
lig Hvisken. 

I det samme blev Døren neden for Trappen 
aabnet, uden at de, der stod ovenfor, mærkede det. 

» — Saa rejs snarest, De trænger til anden 
Luftlc 

Helene maatte holde sig ved Rækværket og 
svarede ganske sagte: »Raader De mig det?« 

Han nikkede. 

Da svarede Helene stille og dirrende, og hendes 
Stemme lød som et Strøg paa en violon d'amour: 
»Jeg vil ogsaa raade Dem. De kender vel Eventyret 
om »Det hemmelige Kammer«. Søg ikke at aabne 
det! Det vil De ingen Glæde faa af!« 

Nu hørtes tydeligt nogen neden for Trappen. 

Helene gik ind paa sit Værelse. 

Og Holmsted ilede ned, hvor han mødte Kan- 
celliraadinden og Desideria. 

Han mærkede ikke deres højst aparte Miner, 
men skyndte sig bort. 

De to Damer gik op paa Loftet, som nu var 
tomt. 

Desideria udbrød : »Nu har du da hørt og set, 
at de holder Stævnemøde heroppe. Nej, hvor de 
hviskede ! « 

»Stille! Dette skal ikke blive gentaget!« 

Kancelliraadinden bankede stærkt paa Døren 
og traadte med Datteren ind i Helenes Værelse. 

Fru Lønberg sagde i en Tone, hvori hun endnu 
aldrig havde tiltalt Guvernanten: »De er en meget 
dristig Personnage!« 

»Hvad mener Fru Kancelliraadinden?« 

»Forstil Dem ikke!« hvæsede Desideria. 

»Stille!« sagde Fruen og vendte sig atter til 
Helene. »Hvorfor har De givet Børnene fri saa tid- 
ligt i Dag?« 

» Paa Grund af Varmen ! « 

»Ja, den var især overvældende ude paa Loftet 
før!« 

»Jeg forstaar Dem ikke, Fru Rancelliraadinde ! « 

»Ja, bild os det ind!« raabte Desideria. 

Moderen tyssede paa hende og vedblev: »Det 
kunde interessere mig meget at vide, hvad der var 
Genstand for Deres og Doktor Holmsteds Forhand- 
linger før, der var af en saa intim Art, at der 
maatte hviskes.« 

Helene blev i dette Øjeblik greben af en saadan 
Følelse af Afmagt og Vrede, at hun var nær ved at 
synke sammen. 

Hun sagde imidlertid ganske rolig: »Naar der 
er syge i Nærheden, hvisker man — « 

Da rettede Kancelliraadinden sig i sin fulde 
Højde og sagde: »Jeg ønsker at vide, hvad der blev 
talt om!« 

I dette Øjeblik hørtes en Qern Rullen^ der be- 
budede Tordenvejrets Komme. 

Og nu var det en af Kancelliraadindens Særheder, 
som Desideria havde arvet efter hende, at hun gyste 
for Torden. 

Da i det samme Helene, bleg og ophidset, gjorde 
et Skridt frem, sagde Fruen forskrækket: »Jeg venter 
at høre det en anden Gang — hvis De vil forblive 
her i Huset.« 

Og de to Damer forlod skyndsomt Værelset. 

Preben, der havde lyttet ved Døren, gav kort 
efter Bedstemoder følgende Referat: »Moder og Si- 
deria har skændt paa Guvernanten, fordi hun har 
talt med Doktor Holmsted paa Loftet.« 

Helene var i et frygteligt Oprør. 

Men, hvad skulde hun gøre? 

Ingen kunde hun betro sig til. 

Bedstemoder var syg; og til Betty turde hun 
ikke skrive. 

Hun saa hen til Faderens Billede. 

Havde han levet, vilde han nok have raadet hende. 

Da faldt det hende paa engang ind, at Faderen 
altid havde sagt: »I Naturen er Gud os nærmere 
end ellers!« 

Ja, hun vilde ud! 

Hun listede ned ad Trapperne, tog Cyklen og 
ilede gennem Byen. 

I en saadan Fart kom hun susende, at hun 
nær havde overkørt Frøken Ipsen, der, hvis hun 
havde anet Helenes Sindsstemning, sikkert var und- 
gaaet hende. 

Nu blev hun staaende og saa vredt paa Helene, 
der sagde, at Frøken Ipsen forhaabentlig ingen Skade 
havde taget. 

»Nej! Mig faar De ikke saa let Livet af; men 
hvordan er det. De selv ser ud ? — Deres Udseende 
er alt andet end godt!« 

Helene, der i en Fart var sprunget af, svarede 
kort: »Det er troligt nok!« 

»Saa er det jo heldigt. De har saa nemt baade 
til Apoteker og Doktor!« 

Helene saa afvisende paa hende. 

»Ja, for i denne Tid har De vel begge Dele un- 
der samme Tag hver Dag.* 

Helene pillede febrisk ved Cyklen, men nøjedes 
med at se ret udfordrende paa Frøken Ipsen, der da 
omsider med sit bittersødeste Smil sagde: »Ja, hvor 
er det dog en elskværdig Mand, denne Doktor 
Holmsted !« 

Da brast Helenes Taalmodighed, og hun sagde 
med en Stemme, der bævede af tilbagetrængt Vrede : 
»De maa endelig ikke underholde mig om ham; for 
jeg interesserer mig ikke nær saa varmt for ham, 
som De synes at gøre. Men, siden jeg nu engang 
har Dem i Tale, Frøken Ipsen, saa vil jeg blot sige 
Dem en Ting: »Vel er De klog, og De har nogle 
Øjne og Øren, som jeg ikke misunder Dem; men 
der er dog et Sted, hvor De forgæves vil søge at 
trænge ind. Om De stirrer og lytter nok saa meget, 
vil De dog ikke kunne erfare, hvad der foregaar. 
Og det er det hemmelige Rammer, jeg, som ethvert 
Menneske, bærer i min Sjæl.« 

Rask paa Cyklen, hurtig af Sted. 

Frøken Ipsen stod som lynslagen : »Hemmelige 
Rammer; ja, bi du lidt!« 

Helene kørte i jagende Hast og næsten uden at 
se sig om gennem Skoven; da naaede hun ind paa 
et Sted, hvor hun ikke havde været før. Vejen 
hørte op, og hun maatte staa af og gaa. 

Ad en lille Sti naaede hun op paa en Bakke, 
hvorfra hun saa ind over en aaben Plads. 

Der var en Eng, hvorpaa stod nogle spredte 
Birke. 

I Forgrunden Rønnebærtræer og paa den anden 
Side Graner. 

»Sverrig, Vårmland!« raabte det inden i hende. 

Saa havde Faderen dog Ret, og Gud havde vist 
hende Vejen. 

Ja, til Veninden deroppe i Granens, Birkens og 
Rønnens Hjem vilde hun skrive. 

Og her ude i Skoven, hvor ingen saa hende! 

Hun tog sin Lommebog frem og skrev med 
Blyant Blad efter Blad ud af sit arme, forpinte 
Hjerte. 

I varme Ord skildrede hun Situationen og bad 
om Raad. Da hørte hun noget borte Løvet rasle. 

Hurtig Afslutning! 

Men nu Konvolut — hun gad ikke staa paa 
Stationen, maaske for Stationsforstanderens Øjne, og 
pakke disse Blade ind — men sandelig: hun var 
hjulpen! I Tegnebogens eneste Rum laa Moderens 
Billede i en Konvolut. 

Saa hjalp hun ogsaa til. 

Helene tog Konvolutten. 

Nu hørte hun faste Skridt. 

Hun vidste knap, hvad hun gjorde, saa nervøs 
og overophidset var hun bleven. 

Og idet hun delte sine Øjne mellem Brevet og 
den Kant, hvorfra Lyden kom, rev hun i en Fart 
Bladene ud og puttede dem i Konvolutten, som hun 
tillukkede og gemte i Tegnebogen. 

Saa gik hun med Cyklen gennem Skoven, til 
hun naaede Vejen. 

Og^ saa i en Fart til Stationen. 
Et Øjeblik efter kom Frøken Ipsen spejdende 
rem. 

Hun befandt sig aldrig bedre end i Tordenvejr. 
Efter Mødet med Helene havde hun vandret i 
Haven og ventet, at Uvejret skulde bryde løs. Men 
da dette ikke skete, og Helene heller ikke vendte til- 
bage, gik hun hurtigt samme Vej, den cyklende var 
forsvunden ad, og fandt som en ægte Sporhund 
snart Vildtet. 

I lang Afstand skimtede hun Helenes røde Hue 
og kom tidsnok til at se hende stige paa Cyklen og 
jage bort i den modsatte Retning uden at se For- 
følgeren. 

Da kom et Vindstød, et af disse uvejrsbebudende 
Vindstød, der hvirvler alt op. 

Et Stykke Papir dansede for Frøken Ipsens 
Øjne. 

Og det vilde nu for en skjult Tilskuer været en 
Fornøjelse at se de Anstrengelser, hun gjorde for at 
fange det. 

Men, enten kom hun for langt eller ogsaa for 
kort; hun hoppede op efter det i Luften som en 
Hund efter en Kødbid. 

Hun listede sig frem som Tigeren paa sit Bytte 
og satte med et pludseligt Spring ind paa det. 

Hun standsede aandeløs 

Saa greb hun Paraplyen, løftede den højt og 
listede sig efter det urolige Papir, som en Vild, der 
jager frem med løftet Spyd; og endelig kastede hun 
Paraplyen over det. 

Nu havde hun det i Haanden. 

Hun satte sig maalløs og saa, det var to sam- 
menhængende Blade af en Tegnebog, beskrevne med 
den fineste Blyantsskrift. 

Hun læste hurtigere og hurtigere; hendes Træk 
opklaredes af en ligefrem infernalsk Glæde. 

Saa sprang hun op og raabte hoverende, idet 
hun løftede sin Sejrstrofæ i Vejret: >Nu har jeg dog 
muligvis fundet Nøglen til det hemmelige Rammer!« 



XXVII. 

UVEJRET BRYDER LØS.' 



Det var bestemt, at Frøken Ipsen denne Aften hos 
Justitsraadens skulde præsentere Apotekerfami- 
lien sin Elev i Overværelse af Forældrene. Helene 
havde bedt sig undskyldt. 

Ved Middagsbordet var Stemningen mat, men 
fredelig. Helene havde faaet Luft, og denne Udlad- 
ning virkede beroligende paa hende. 

Klokken 6 holdt Vognen for Døren. 

Det var ualmindelig lummert, og Svalerne strøg 
med jagende Uro langs Jorden. Store, sorte Skyer 
gled over i hvidgraa Lag, der skinnede med en 
underlig Blyglans, naar Solen et Øjeblik brød igennem. 

Niels fik Befaling til at skynde sig. 

Det blev mørkere og mørkere. Et glimtende 
Lyn fulgt af et stærkt Brag fik de kørende til at 
fare sammen; og Hesten begyndte at blive sky. 

Store Regndraaber faldt spredte med stærkt 
Smæld. 

Da kørte de endelig op for Justitsraadens Dør. 

Og i samme Nu væltede der en altoverskyllende 
Syndflod ned over Jorden. 

Da man kom ind, raabte Justitsraadens, Lud- 
vigsens og Frøken Ipsen i Kor: »Hvor er Guver- 
nanten ?c 

»Hun beder sig undskyldt paa Grund af Hoved- 
pine,« sagde Apotekerfruen. 

En høj Latter var Svaret. 

Og Frøken Ipsen hvæsede: »Hun har dog endnu 
Skam i Livet, siden hun ikke tør se os ind i 
Øjnene.« 

»Hun — !« raabte Justitsraaden. »Nej, hendes 
Frækhed gaar over alle Grænser!« 

»Hvad mener De, kære Justitsraad?« spurgte 
Apotekeren ængstlig. 

»Skandale!« brølede Nærum ham ind i Ansigtet. 

Rancelliraadinden blegnede. 

Justitsraadinden og Berta saa lidt hoverende ud. 

Fru Ludvigsen fikserede gennem Stanglorgnetten 
hele Selskabet. 

Grosserer, Manufakturhandler Ludvigsen gjorde 
af og til sin Yndlingsgestus, der bestod i, at han 
pludselig stak højre Arm i Luften og lod den falde 
ned igen, som om han hentede en Rulle Tøj paa 
øverste Hylde. 

Desideria saa stærkt afficeret ud. 

Og Astrid sad som sædvanlig med aaben Mund, 
som om hun skulde til at synge. 

Saa sagde Frøken Ipsen, idet hun satte sig paa 
Klaverstolen: »Ja, jeg havde tænkt at præsentere 
Dem min udmærkede Elev i Aften, men det bliver 
der nok ikke noget af. 

I Stedet for vil De faa en forbavsende Prøve 
paa Frøken Rørbys Fingerfærdighed. For mig kommer 
den Skandale, jeg i Dag har opdaget^ ikke som et 
Lyn fra en klar Himmel. Jeg har længe set Skyerne, 
ladede med den Rørbyske Elektricitet, trække sig 
sammen over hele Egnen. 

Og det forbavser mig aldeles ikke, at Lynet nu 
har slaaet ned paa Apoteket. Jeg har stedse anset 
denne Frøken Rørby for en dekadent Person, der 
ikke hører hjemme i et saa moralsk Hus som 
Kancelliraadens. 

Men De lader jo til, mine kære Venner paa 

Apoteket, at være forblindede, skønt den omtalte 
Person gentagne Gange ved sin udfordrende Optræden 
har sat sig ud over alle Selskabslivets Love.« 

Efter denne stemningsfulde Ouverture gjorde 
Frøken Ipsen en Pavse for at nyde Apotekerfamiliens 
skrækslagne Miner, før hun lod Tæppet gaa op for 
det egentlige Drama. 

Derefter fortsatte hun saaledes: »Da jeg i Dag 
ved Tretiden tilfældigvis kom op i Hestehaven, saa 
jeg Frøken Rørby sidde og skrive. Hun har for- 
modentlig været nervøs, det er man jo gerne, naar 
man har en daarlig Samvittighed ; og hun har maaske 
hørt mig komme. Hun skyndte sig stærkt og ilede 
hurtigt bort. Men i Skyndingen tabte hun disse 
Blade. 

Læg vel Mærke til, hun havde ikke Mod til at 
skrive det hjemme. 

Begyndelsen og Slutningen mangler; men der er 
dog tilstrækkeligt Materiale forhaanden til at karak- 
terisere hende og Egnen. 

Jeg skal nu in extenso meddele dette Aktstykke, 
hvis Hovedindhold jeg kun løselig har berørt inden 
Apotekerfamiliens Ankomst. « 

Her fremtog hun de omtalte Blade og læste: 

men hun er ogsaa ualmindelig 

snobbet. Det er hendes Ulykke, at der her 
i Nærheden bor en grevelig Familie. Og, 
siden hun har faaet en Titel, er hun bleven 
aldeles utaalelig. 

»Hvem kan det dog være?« 

Min værste Plageaand er dog den ældste 
Datter, min tidligere Elev, 

>Naa, nu er jeg medie 

der vilde være en nydelig ung Pige, hvis ikke 
Misundelsen allerede havde mærket hende; 

»Fy skamme sig!« 

og i Dag har Moder og Datter haanet mig i 
en Grad, som jeg aldrig er bleven det før! 

»Det er Usandhed!« raabte Rancelliraadinden og 
Desideria i Munden paa hinanden. 

Frøken Ipsen fortsatte med et ondskabsfuldt 
Glimt i de graa Øjne: 

Manden i Huset, hvis man ellers kan 
kalde ham saaledes, er bundskikkelig. 

> Gratulerer, Hr. Rancelliraad ! « 

Hele Egnen lider af den samme Sygdom 
som min Frue. Manufakturhandleren vil 
kaldes Grosserer, og hans Frue søger at ind- 
bilde Folk, at hun er født med Stanglorgnet. 

Hun sad just med den for Øjnene og havde 
nær tabt den. 

Deres Lærerinde, en vandrende Node- 
bog, sætter musikalske Skruer i Hovedet 
paa deres ulykkelige Datter og bagtaler mig 
hos alle paa Egnen; 

»Ja, Sandheden er ilde hørt!« 

og hun ophidser især en yngre Lægedatter, 
der ogsaa hører til mine Fjender og vist 
bilder sig ind, at hun kan takke andre end 
sig selv for, at hun ingen Lykke gør! 

»Det er det mest uforskammede — !< raabte 
Nærum rasende. 

Faderen er en godmodig gammel Mand, 
men lader sig let paavirke af sin domi- 
nerende Frue. 

»Der fik De den. Fru Justitsraadinde!« 

Saa har vi en meget verdslig, bondefødt 
Provst, der hed Hansen, men har lagt et 
Bjerg til sit Navn for at naa i Højde med 

sin adeligfødte Frue. — Dog Egnens Folk 
kunde jo være mig ligegyldige, hvis jeg 
havde nogen Støtte i de Folk, jeg bor hos. 
Men de er værre mod mig end alle andre; 
og jeg kan næsten ikke holde det ud længer! 
Og det værste er, at jeg skal og maa 
blive her! 

»Aa, det kommer vi vel nok ud af i c 

En Ting maa jeg dog tilføje. Her er en 
forholdsvis yngre Mand paa Egnen; han er 
mig for Resten temmelig ligegyldig. 

»Temmelig — er et godt Ord!« 

Jeg kan ikke blive klog paa ham; men 
noget Overflademenneske er han i hvert 
Fald ikke. 

»Hvem i al Verden er det?« 
»Holmsted!« brølede Justitsraaden. 

Jeg har ikke kunnet undgaa at lægge 
en vis Vægt paa hans Ord. Og han har 
aldeles forvirret mine Begreber, da han 
nemlig i Dag sagde til mig: Vil De følge 



»Hvorfor standser De, Adelaide?« spurgte Berta. 

»Fordi der ikke er mer! Men, det er jo let at 
supplere. 

En formelig Flugt altsaa! Mein Liebchen, was 
willst du noch mehr?« 

Der indtraadte en længere Pavse, under hvilken 
Apotekeren mumlede noget om »Brevhemmelig- 
heden«. 

»Sagde De Brevhemmeligheden,« for Frøken 
Ipsen op, »kalder De det Brevhemmelighed at kradse 
nogle Kragetæer op og smide dem ud i Skoven.« 

Kancelliraadinden, der troede, at Helene havde 
begaaet en eller anden Skandale, følte sig til en vis 

Boeck: Unge Hjerter. 11 

Grad lettet, da det kun drejede sig om et Brev, men 
skyndte sig dog at sige: »Det er aldeles ikke Til- 
fældet, at jeg har haanet hende; men hun tillod sig 
sans facon at afkorte Skoletiden i Middags paa Grund 
af Varmen.« 

»Ja, det er svært lummert,« sagde Apotekeren 
og surrede om. 

»Men nu,« sagde Kancelliraadinden, »skal hun 
siges op, og det endnu i Aften I« 

Et vældigt Tordenskrald rystede Huset. 

Damerne skreg. Og Justitsraaden blev rød i 
Hovedet. 

»Ja,« sagde Desideria, »vi maa se at komme 
hende i Forkøbet og blive af med hende, inden 
Rygtet om dette kommer ud!« 

Nu forstod Apotekerfruen jo nok, at Brevet i 
Frøken Ipsens Hænder vilde være en Kilde til sta- 
dige Ulykker; var dette Dokument først skaffet af 
Vejen, brød hun sig ikke om Snakken. 

Og under det stærke Tordenskrald havde hun 
ubemærket lagt sine Handsker oven over Brevet. 

I det samme sagde Justitsraadinden : »Maa jeg 
bede Dem gaa til Bords!« 

Og et nyt Tordenskrald rystede Huset. 

Dørene aabnedes til den oplyste Spisestue. 

I det man gik ind, sagde Frøken Ipsen leende: 
»Ellers plejer en tjenende ved Bortgangen at faa 
Skudsmaal, men her er det nok Herskabet, der faar 
læst og paaskrevet.« 

Da man var gaaet til Bords, kom en Pige ind 
for at tørre Vin duskarmene af, hvor Vandet altid 
sivede ind. 

Hun lukkede et Vindu op og tog Handskerne; 
men, da hun havde ladet Døren til Gangen staa, 
kom der et stærkt Vindstød. 

Om nu Blæsten vilde gøre godt igen, hvad den 
havde gjort ondt, skal lades usagt. Men, idet Vin- 
duet aabnedes, tog Trækvinden Brevet med sig. 

Nu vilde Tilfældet, at Holmsted paa Hjemvejen 
fra et Sygebesøg passerede Distriktslægeboligen, da 
Uvejret atter syntes at skulle begynde. 

Han cyklede ind i Alléen uden for Nærums, hvor 
han søgte Ly under Træerne. 

Da hørte han Larmen inde fra Stuerne; han 
genkendte Frøken Ipsens Røst. 

Paa engang blev der ganske stille. 

Da blæste der et Stykke Papir ind i Ansigtet 
paa ham. 

Han greb det, saa, det var beskrevet, og løb 
det hurtigt igennem. 

Han betænkte sig et Øjeblik; saa satte han sig 
paa Cyklen 'og kørte, trods Lyn og Torden, af Sted 
til Apoteket. 

Han skyndte sig ind til Bedstemoder, fortalte 
hende, hvor han havde fundet Dokumentet, og at 
han havde hørt Frøken Ipsens Stemme — — 

Han sluttede med at sige: »De vil sikkert bringe 
det i de rette Hænder! 

Farvel, og lad mig se, at De er oppe, naar jeg 
kommer næste Gang!« 

Han skyndte sig ned ad Trappen, satte sig paa 
Cyklen og ilede underen skyllende Tordenregn hjem, 
hvor han det meste af Natten gik op og ned ad Gulvet. 

Af og til saa han ud af Vinduerne til det Qerne 
Nakkerup, hvor et Lynglimt nu og da oplyste Apo- 
tekets hvide Gavl. 

Da Bedstemoder havde læst Helenes Brev, sagde 
hun med et straalende Smil: »Frugten er moden; 
nu kan vi ryste Træet!« 

Ifr4 
XXVIII. 

NATTENS DRONNING. 



Klokken var hen ad ni samme Aften. 
Uvejret var sagtnet noget. 

Helene sad paa sit Kammer og saa ud i Natten, 
der af og til oplystes af et flammende Lyn. 

Da bankede det paa Døren. 

Og ind traadte Bedstemoder i en lys og skin- 
nende Dragt, uden Stok i Haanden. 

Helene sprang op; hun saa i et Nu, at Bedste- 
moder var den gamle og dog som forynget. 

»Jeg er kommen mig godt,« sagde hun. »Min 
Fod synes ogsaa at have faaet en uvant Styrke. 
Det blev for flere Aar siden sagt mig af en Læge 
ved et tysk Badested, at det var muligt, jeg kunde 
helbredes ved et Par Maaneders Sengeliggen. Det er 
nu sket. Og jeg vil sikkert kun behøve Stokken til 
at gaa op og ned ad Trapper.« 

Helene omfavnede hende glad. 

Saa sagde Bedstemoder: »Følg mig ind paa mit 
Værelse; men se først efter, om Børnene sover.« 

Da Helene var gaaet, saa Bedstemoder med 
tindrende Øjne paa Billedet af Helenes Fader. 

Saa vendte hun sig rask om og gik ud af 
Stuen. 

— Preben var krøben op i Faderens Seng, hvor 
han havde søgt Ly under Uvejret. Og han sov nu 
trygt og fast. 

Anna var lige ved at sove ind; men da hun saa 
Helene slaa bøjet over sig, slyngede hun Armene om 
hendes Hals og holdt hende saa fast, som om det 
gjaldt en Adskillelse for Livet. 

Saa lagde hun sig tilbage og faldt straks i Søvn. 

Helene listede stille ud af Værelset og bankede 
paa hos Bedstemoder. 

Da hun a åbnede Døren, standsede hun forbavset 
paa Dørtærsklen. 

Værelset var straalende oplyst. 

Udenfor var det mørkt. Regnen piskede paa 
Ruderne, og i det Qerne hørtes Tordenvejret endnu. 

Men midt paa Bordet stod en Lampe; og i dens 
Skær saas en Skaal med Ferskner og Druer, en 
Gave fra Grevinden, samt en halv Flaske Champagne 
og to Glas. 

Paa Kommoden og Konsollen stod Lys og 
Blomster. 

Helene traadte ind. 

Bedstemoder aflaaste Døren og bad hende 
sætte sig. 

Et Øjeblik sad de begge tavse og lyttede til 
Uvejret. 

Helene saa hen til Vinduet: der stod den ringe- 
agtede Kaktus, som var flyttet herind, da den ikke 
vilde blomstre hos hende. 

Bedstemoder fulgte Retningen af hendes Øjne: 
»Ser De, der er en stor Knop; den springer ud i 
Aften. < 

Lidt efter sagde hun: >Nu skal De høre Bedste- 
moders Roman! 

Det er mange Aar siden. 

Da traf jeg paa et Bal en yngre Mand, en jævn 
Proprietær fra Omegnen af den Provinsby, hvor 
vi boede. 

Han friede til mig; og jeg tog ham for mine 
fattige Forældres Skyld. For — han var rig, hovedrig ! 

Men jeg elskede ham ikke. 

Helene — gør aldrig noget lignende! 

Det gik dog langt bedre, end jeg havde ventet. 
Han var en god Mand og en nobel Mand. Og jeg 
syntes, alt gik saa herligt. 

Jeg Stakkel kendte jo ikke Kærligheden endnu! 

Naar man ikke har set og følt det store Baal i 
Kaminen, nøjes man tit med en lille beskeden 
Kakkelovnsild. 

Saa kom den Tid, da vi skulde giftes. 

Jeg maatte ikke se de Anstalter, der blev trufne 
paa Gaarden. 

I Juni skulde Brylluppet staa. 

Saa blev jeg i April Maaned sendt til en Tante 
paa Fyen, hvor jeg skulde være et Par Maaneder. 

Jeg havde aldrig før været paa Landet i den 
Forstand; for paa den Egn, hvor min Forlovede 
hørte hjemme, var der temmelig kedeligt. Men her 
var der Udflugter til Skove og Udsigtspunkter, Køre- 
ture og Sejlture. 

Da kom jeg for første Gang i mit Liv til et 
rigtigt Skovbal. 

Det var den 7. Mai. 

Foraaret var kommet tidligt det Aar, og Bøgen 
stod i sit fejreste Løvspring. 

De lyse Nætter var lige begyndt, men Luften 
havde dog endnu ikke naaet sin fulde Klarhed. 

Der hang kulørte Lamper i Træerne, ligesom 
der afbrændtes Fyrværkeri og bengalske Lys. 

Da saa jeg pludselig, i Skæret af saadant et 
flammende Blus, som en Aabenbaring en ung Mand, 
— det var, som der løb mig en Ildstrøm gennem 
Aarerne. 

Lidt efter kom han hen og inklinerede for mig. 

Jeg vidste ikke, hvad han hed; og han spurgte 
ikke om mit Navn. 

Vi dansede med hinanden hele Natten, vi spa- 
serede sammen. 

Da jeg var den eneste fra Tantes Hus paa 
Ballet, lod jeg Vognen køre hjem. 

Han fulgte mig gennem Skovene. 

Jo mere det gryede ad Dag, jo vanskeligere blev 
det mig. 

Jeg maatte jo sige ham, at jeg ikke var fri; men 
jeg kunde ikke, jeg nænnede det ikke. 

Jeg gyste for, hvad der vilde komme. 

Og saa kom det ogsaa, saadan som jeg aldrig 
havde tænkt det, knap nok læst om det: en liden- 

skabelig Strøm af Ord, en Bølge, der løftede os 
begge saa højt for atter at slynge os i Afgrunden. 

Jeg stod aldeles overvældet. 

Det var lige før Solopgangen. 

Og hvis De kender Deres »Romeo og Julie«, da 
ved De, at ved Afskeden hin underfulde Morgen 
siger Julie: 

»Mig synes nu, som du der nede staar, 
jeg ser dig dybt i Graven som et Lig. 
Mit Øje skuffes, eller du er dødbleg. c 

Saa svarer Romeo: 

>Det er for mine Øjne ogsaa du.« 

Ja, saaledes stod vi overfor hinanden i det gul- 
graa, spøgelseagtige Dæmringsskær. 

Han læste alt i mine ulykkelige, bedende Øjne 
og sagde: »Tilgiv mig!« 

»Fejlen er min,« sagde jeg; »men den Mand, 
jeg har givet mit Ord, kan jeg ikke bedrage.« 

Han tog ærbødig mine Hænder. 

I det samme stod Solen op og lyste over de 
friske, udsprungne Bøge. 

Da sagde han: »Med denne Solopgang ender 
min Dag! Hvad Livet nu kan byde mig, er intet! c 

Saa gik han uden at vende sig. 

— Helene, tror De paa Nemesis? 

Jeg gør det! 

Da jeg fortvivlet styrtede af Sted, snublede jeg 
og forvred min Fod lige uden for min Tantes Hjem. 

En Læge maatte hentes. 

Og der kom en ung Gøg fra Ballet; jeg havde 
danset med ham for nogle Timer siden. 

En Maanedstid maatte jeg holde Sengen. 

Brylluppet blev udsat. 

J^ gyste for den Dag, jeg skulde staa op. 

Jeg laa jo hele Dagen og læste »Romeo og 
Julie«. 

Og mine Taarer flød, hver Gang jeg naaede 
Slutningslinjerne : 

»En større Sorg i Verden ingen v< 
end Romeos og Julies Kærli^ed!« 

Næste Dag begyndte jeg forfra igen. 

Men endelig maatte jeg op. 

Naar min Tante saa mine forgrædte Øjne, sagde 
hun altid: »Nu skal du jo snart se din Kæreste!« 

Han havde været paa en længere Udenlandsrejse 
for at gøre Indkøb til Gaarden og Brylluppet og er- 
farede først, lige før han gensaa mig, at jeg havde 
været syg. 

Da jeg kom hjem, var jeg stille. 

Mine Forældre anede intet. 

De troede blot, det var en Følge af mit 
Fejltrin. 

Ja, det er et dobbelttydigt, tveægget. Ord! 

Han spurgte mig bekymret: »Fejler dig noget? c 

Saa fortalte jeg ham alt! — 

Ja, De har vel gættet, hvem den Mand var, jeg 
hin Nat for første og sidste Gang var sammen 
med?« 

Helene tog Bedstemoder om Halsen og hviskede : 
»Det var Fader!« 

>Jeg saa straks den første Dag den slaaende 
Lighed mellem Dem og ham!« fortsatte Bedstemoder. 

>De er hans Datter i et og alt! Men tilbage til 
min Historie. — Da jeg havde fortalt min tilkom- 
mende Mand alt, sagde han mildt og kærligt: »Skulde 
jeg vredes over, at du af din Rigdom har givet ham 
en Skærv!« 

— Her rejste Bedstemoder sig og sagde med 
flammende Øjne: »Helene! Det var min Mand, der 
fik Skærven.« 

Et vældigt Tordenskrald beseglede denne Ud- 
talelse; og Bedstemoder sank forfærdet ned paa 
Stolen. 

Et Øjeblik efter fortsatte hun: »Han var altid 
glad og tilfreds; men jeg glemte aldrig, at jeg én 
Nat havde været i Lykkens Guldslot. 

Efter nogle Aars Ægteskab døde han. 

Paa sit Dødsleje sagde han: »Du har giort mig 
lykkelig!«« 

Her greb hun Helenes Haand og sagde: »Deres 
Fader har jeg forurettet; og det skal gøres godt 
mod Dem, hans Barn. 

Da Vor Herre har forundt mig det, tror jeg, 
han har tilgivet mig. 

Og nu kan jeg gøre noget for Dem, mit elskede 
Barn. Jeg er jo her, ved Guds Styrelse, kommen 
til at staa Dem i Faders og Moders Sted! — 

Men, hvad vilde De sige, hvis man et andet 
Sted her i Egnen havde besluttet Deres Undergang 
i Aften? 

Dette er sikkert paatænkt! Men ved et vid- 
underligt Tilfælde er jeg bleven sat i Stand til at 
forhindre det — — 

De har i Dag skrevet et Brev!« 

»Ja,< svarede Helene usikkert, »til min Veninde i 
Sverrig og selv bragt det paa Posthuset.« 

»Nej, min kære, der har De taget grundigt fejl. 
Thi et Brudstykke af Brevet er i Aften uden for 
Nærums Bolig blæst lige i Hænderne paa den, der 
har bragt mig det. Vedkommende havde i Forvejen 
hørt Frøken Ipsens Røst, — saa hun er nok »den 
ærlige Finder«, som der staar i Adresseavisen. — 
Værsgod, her er det!« 

Og hun fremtog nu corpus delicti og lagde det 
paa Bordet. 

Helene greb det med skælvende Hænder og ud- 
brød: »Saa var det hende, jeg hørte, da jeg sad og 
skrev det i Skoven; og i min nervøse Ophidselse 
har jeg tabt disse Blade, da jeg vilde lægge dem i 
Konvolutten.« 

Helene sad raadvild med Dokumentet i Haanden, 
og saa frem for sig. 

Uvejret var imidlertid atter brudt løs, Torden- 
skrald og Lyn fulgte Slag i Slag, og Regnen stjrrtede 
ned, som om Himlens Sluser var aabnede. 

>Nu maa der handles!« sagde Bedstemoder. 
»Apotekerfruen har sikkert besluttet at afiskedige 
Dem; men vi skal komme hende i Forkøbet! 

I Aften pakker vi vore KuflFerter. 

Resten kan De overlade til mig! 

Der kommer ingen hjem i de første Par Timer 
i det velsignede Vejr. 

Mens jeg har ligget i disse Maaneder, har jeg 
gennem Preben og Anna erfaret alt. Jeg ved, hvordan 
De er bleven behandlet, skammeligt, nederdrægtigt, 
hjerteløst! — Hør, hvor det tordner deroppe; nu 
holder Herren Dom over dette Hus. Og i Morgen 
har jeg et lille Ord at sige! 

Til der aabner sig en anden Udvej, vil jeg sørge 
for Dem. Og jeg skal ligeledes tænke paa den lille, 
kloge Betty og Deres Moder. 

Ikke et Ord og ingen Tak! 

Det er min Trøst og Glæde at bringe lidt Lykke 
til Dem, Datteren af den Mand, jeg elskede og sveg. 

Ak, min Lykke var saa kort!« 

Da fyldtes Værelset paa engang af en bedø- 
vende Duft. 

Bedstemoder og Helene saa hen imod Vinduet. 

Og paa den slangeagtige Kaktus saas i det samme 
udsprungen en skinnende, hvid Blomst med gule 
Støvdragere. 

Da raabte Bedstemoder: »Nattens Dronning! — 
Sandelig, den er et Billede paa min Lykke, der kun 
satte en eneste, ren og hvid Kærlighedsblomst, der 
paa én Nat udfoldedes og lukkedes, men endnu 
dufter i mit Hjerte!« 

Lidt efter tilføjede hun med et vemodigt Smil: 
»Ser De denne Sløjfe! Det er Resten af det Liv- 
baand, jeg bar hin Nat, da den vidunderligste af 
alle Blomster, Kærlighedens Lykkeblomst beruste mig 
med sin søde Duft! 

Og nu et Glas af den skummende Drik, et Glas 
til Minde om hin Tid, da mit Blod bruste som den, 
og et Glas for den Frihed, De nu gaar i Møde!« 

Hun skænkede den boblende Vin i Glassene. 

Og til hendes Forbavselse sagde Helene, idet 
hun løftede Glasset i Vejret og stødte det sammen 
med Bedstemoders: »Ja Friheden leve, Frihed for 
alle Hustyranner, især den, der kalder sig Kvindens 
Hersker! Jeg vil være fri! Ingen Mand skal lægge 
mig i Lænker!« « 

De tømte Glasset til Bunden. 

Og Bedstemoder sagde smilende: »Men min 
søde Pige; hvem er den frygtelige Slavefoged, der 
vil lænke Dem?« 

Da slog Dagens Begivenheder som Bølger sammen 
over Helenes Hoved; og hun kastede sig grædende 
om Halsen paa Bedstemoder, der sagde: »Det er 
godt! Gaa saa ind og tag fat! 

Og paa Gensyn i Morgen!« 

Helene skyndte sig ind paa sit Kammer. 

Og mens Uvejret rasede værre og værre, pakkede 
hun hurtigt alle sine Ejendele ind i Kufferterne. 

Hun saa i det Qerne Grønager Kirke, der luede 
og atter luede i blussende Lynglimt. 

Ja, vidste hun blot, hvad der 

tjente til hendes Fred! 



XXIX. 

EN OVERRASKELSE. 



Der hvilede en usædvanlig Stilhed over Apoteket 
Morgenen efter Uvejret. 
Klokken var lidt over 8. 

Man havde allerede siddet noget ved Tebordet, 
og Helene var endnu ikke kommen. 

»Mama!« udbrød Desideria, »skal jeg ikke gaa 
op og se efter Guvernanten?« 

>Nej Tak, det vil jeg nok selv besørge!« 

:i>Bare du kan faa hende vaagen,« smilede Desi- 
deria ondskabsfuldt. 

>Jo, du kan tro, jeg skal nok vække hende!« 

Og med disse Ord gik Kancelliraadinden stolt 
op ad Trapperne og bankede stærkt paa Døren til 
Guvernantens Værelse. 

Ingen svarede derinde. 

Hun bankede atter og endnu stærkere. 

Da der stadig ingen svarede, sagde hun: »Nøg- 
len sidder i indvendig, saa De maa jo være derinde. 
Og vaagen er De vel paa denne Tid af Dagen; jeg 
agter i hvert Fald ikke at staa her som Deres Nar. 
Vil De nu øjeblikkelig — « 

I det samme aabnedes Døren; og hun stod An- 
sigt til Ansigt med Bedstemoder, der saa paa hende 
med et underligt Blik. 

»Jeg troede, det var — Guvernanten!« stammede 
Fru Lønberg forfærdet. 

»Ja, det er just Sagen! Nu har jeg da selv hørt, 
hvor venligt du tiltaler hende.« 

Apotekerfruen studsede. Bedstemoder var i Rejse- 
dragt, Helenes to Kufferter stod fremme paa Gulvet 
og — den grevelige Ahne hang atter paa sin Plads. 

»Hvor er Guvernanten?« spurgte hun ængstlig. 

Til hendes Skræk aflaasede Bedstemoder Døren 
og sagde: »Paa mit Værelse! Mens du rugede over 
dine skumle Planer, byttede vi Gaarde.« 

Apotekerfruen saa nu, at hun var gaaet i en 
Fælde, men øjnede ingen Udvej til at komme ud 
af den. 

»Sæt Dem, Fru Kancelliraadinde 1 « sagde Bedste- 
moder med en Stemme, der ingen Modsigelse taalte. 

Og Fru Lønberg sank ned paa en Stol. 

Bedstemoder vedblev: »For at sige det straks: 
jeg rejser i Dag fra dette Hus. I ti Aar har jeg 
været her og aldrig befundet mig særlig godt; men 

nu har Grevenykkerne og din Ondskab over for Helene 
Rørby vist mig din Karakter i et saadant Lys, at alt 
er forbi mellem os.« 

»Men du ved ikke, at Guvernanten har skrevet 
et nederdrægtigt Brev om os alle; og et Brudstykke 
af det er i Gaar fundet af en tilfældig spadserende. « 

> Frøken Ipsen formodentlig!« 

»Hvorfor tror du det?« 

»Fordi hun er den eneste »tilfældige spadserende«, 
som opsnuser alt her paa Egnen. — Vis mig det 
Dokument!« 

»Desværre er det paa en for os ubegribelig 
Maade forsvundet i Aftes!« 

»Det var Skade, da I havde besluttet at sige 
hende op.« 

»Hvor ved du det?« 

»Det kan jeg tænke mig! — Men, mon det ikke 
er heldigst for alle Parter, at det Papir er forsvundet. 
En vis Kancelliraadinde er formodentlig ikke omtalt 
meget smigrende. Samme Dame maa for Fremtiden 
vogte lidt mere paa sig selv. Men, for at du rigtig 
kan forstaa mig og det Skridt, som jeg staar i Be- 
greb med at gøre, maa jeg maaske gaa tilbage i Ti- 
den og fortælle dig lidt om din Barndom, som turde 
have en vis Interesse for dig. 

Aaret efter, at jeg var bleven gift, opholdt min 
Mand og jeg os paa Fyen i Efteraarstiden. Der blev 
jeg pludselig syg og fødte for tidlig en lille Pige, der 
døde straks efter Fødslen. Da meldtes det os, at den 
grevelige Kusk paa det nærliggende Gods samme Dag 
mistede sin Kone, der døde og efterlod sig et nyfødt 
Barn, ogsaa en lille Pige. 

Det blev i Mulm og Mørke bragt mig, efter at 
mit eget Barn i Stilhed var begravet. 

Dette Barn kom til at hedde Henriette Madsen og 
sidder nu for mig som Fru Kancelliraadinde Lønberg. « 

Apotekerfruen var bleven graagrøn i Ansigtet, 
hendes Hænder var kolde, og Øjnene stirrede under- 
lig glasagtigt. 

»Lad være at besvime,« sagde Bedstemoder, »det 
hjælper ikke noget — Fru Kancelliraadinde! Fra 
nu af betragter jeg dig som en fremmed! 

Jeg gav dig en god Opdragelse: jeg lod dig tage 
Lærerindeeksamen og skaffede dig en udmærket 
Plads. 

Ja, det er det eneste, jeg bebrejder mig selv; 
thi det grevelige taalte den lille Kuskedatter ikke. 

Din Moder var en skikkelig Bondekone; du 
kunde bleven det samme, om jeg ikke havde adop- 
teret dig. 

Og hvad var nu Takken for al min Godhed? 
Du blev daglig koldere og koldere. 

Og det grevelige Kuskeblod, som ruller gennem 
dine Aarer, smeldede som en Pisk paa din Tunge, 
naar det gjaldt dine Omgivelser, især de under- 
ordnede. 

Men nu vender den sig mod dig; ja, det er 
slemt, naar man slaar efter andre, selv at faa Snær- 
ten i Ansigtet! 

Da min Mand og jeg Vendte hjem fra den Rejse, 
troede alle, at du var mit Barn. Men, da du voksede 
til, hørte jeg tit, hvor lidt, man fandt, du lignede 
mig. 

Du ligner mig ogsaa kun lidt! For Hjertet er 
min stærke Side! 

Men du elsker kun Grevekronen og dig selv. 

Du er en Snob, som mange her paa Egnen. 

Din Fader er død for længe siden, og du har 
ingen Søskende. 

Men foruden mig er der én til, der lever og 
kender din Fødsel og Herkomst: den brave, gamle 
Præst i Landsognet paa Fyen, hvor du er født. 

Han døbte dig og vil, hvad Øjeblik det skal være, 
kunne give Attest for Rigtigheden af mit Udsagn. 

Og saa sandt jeg sidder her, det skal blive frem- 
lagt og tinglæst for hele Egnen, om du gør den 
mindste Indvending mod de Dispositioner, jeg nu agter 
at træflFe. 

Du og Desideria troede, jeg skulde dø; jeg ved 
det nok ; og derfor hundsede I begge den arme Pige, 
der aldrig har gjort jer andet end godt. • 

Nu tager jeg ind til Prokurator Krarup. De 
Penge, jeg har sat i Apoteket, kan blive staaende. 

Men i Testamentet bliver Anna, Preben og — 
en tredje, hvis Navn er Kontrabande her i Huset» 
mine tre Hovedarvinger. Jeg bærer fra nu af Ud- 
gifterne ved Annas og Prebens Uddannelse. 

Han skal sættes i Latinskolen efter Sommer- 
ferien. 

Anna bliver foreløbig hjemme. Men, saa snart 
jeg skriver efter hende, kommer hun til mig, hvor 
jeg er, og bliver hos mig til sin Konfirmation. Und- 
tagen i Ferierne, hvor hun besøger sit Hjem. 

Fortæl nu din Mand og Desideria, hvad du fin- 
der for godt at meddele dem af alt dette. 

Din Ekstraktion skal jeg ikke omtale for ham 
eller nogen anden, med mindre du selv ønsker det. 

Men skulde dette ske, haaber jeg, du lader din 
Slægt komme til Ære og i mit Sted optager din Mo- 
ders Søster her i Huset. 

Jeg ved nemlig, at hun for Tiden er grevelig 
Lugekone paa Fyen. Hun kan jo passende gøre 
Honnør, naar Grevens kommer. 

Hvis hun tillige kan luge noget af Ukrudtet op 
her paa Apoteket og i Omegnen, saa fylder hun jo 
sin Plads godt. c 

Her bankede det paa Døren, som Bedstemoder 
aabnede. 

Niels og en anden Karl traadte ind og bortbar 
Kufferterne. 

Gennem den aabne Dør saas paa Loftet Apote- 
keren og Desideria, med Udtryk af den højeste For- 
bavselse i deres Miner. 

Fru Lønberg sagde med ophidset Ansigt og bæ- 
vende Stemme: >Gaa ned i Kabinettet, jeg kommer 
straks. « 

Da Døren atter lukkedes, sagde Bedstemoder: 

»Vi rejser med Toget lO^^ fra Stationen; saa vi 
kører om en halv Time. 

Jeg haaber, I tillader, at jeg disponerer over 
Niels.« 

f' > Ja, naturligvis,« svarede Kancelliraadinden, hvis 
Værdighed under disse biografiske Meddelelser var 
bleven reduceret til et Minimum. 

»Er Børnene ikke oppe?« 

»Nej, de sover endnu; jeg tænker, det er en 
Følge af Uvejret i Gaar.« 

»Ja, det var en lummer Dag; men Uvejret har 
renset Luften!« 

Fru Lønberg, der nu forstod, at Bedstemoder 
havde udtalt, vaklede som en beruset ud af Væ- 
relset. 

Lidt efter kom Helene rejseklædt ind til Bedste- 
moder. 

Og nu bar Stine Teen ind. Da hun havde sat 
Bakken, brast hun i Graad og skyndte sig bort. 

Bedstemoder fortalte nu Helene, hvad hun be- 
høvede at vide af det, der nylig var passeret. 

Saa gik Bedstemoder ind paa sit Værelse. Men 
næppe havde hun siddet lidt, før Preben, i Skjorte- 
ærmer med Selerne ned ad Ryggen, kom springende 
ind og med en Voldsomhed, der ellers var ham Qern, 
kastede sig hulkende i hendes Skød. 

Lidt efter sagde han: »Jeg hørte saadant et 
Mudder — og saa saa jeg Niels og Mikkel gaa med 
din store Kuffert med Messingpladen. 

Bedstemoder, tag mig med, jeg kan spille mig 
ikke holde ud at være her, naar du stikker af.« 

Igen et stærkt Anfald. 

Bedstemoder lod ham græde ud. 

Saa bøjede hun sig ned og hviskede ham ind i 
Øret. 

Da sprang han op og sagde: »Ja, det kan du 
tage Forgift paa ; jeg skal hænge i ! Tror du, jeg vil 
være Apoteker. Nej, en Studenterhue vil -jeg have 
— en af de hvide med rød Kant, som alle Damerne 

ser efter — og saa vil jeg spadsere med dig paa 
Østergade. Og, naar jeg bliver noget rigtigt, skal du 
bo hos mig og have hele Stueetagen. Jeg selv bor 
paa Loftet. 

Ja nu tænker jeg kun paa Latinskolen. Det er 

Sjov. Jeg skal straks ned og fortælle det til Didrik.« 

Og i en Fart var han ude af Værelset 

Helene sad imidlertid paa sit Rammer. Hun 

tænkte paa alle de Timer, hun havde tilbragt her, 

og paa de kære i Hjemmet. 

Da skinnede, som den første Dag her i Huset, 
Solen atter paa den Qerne Grønager Kirke. 

— Havde hun nu virkelig bragt et Offer? 

Ja, det var dog muligt! — Var det nu ogsaa et 
Offer? — Nej, vist ikke. 
— Ja, hvad saa? 
Da hørte hun Skridt i Stuen. 
Og foran hende stod Anna bleg og stille, skøn 
som en Daabsengel i sin hvide Dragt. 

Hun sagde med sin bløde Stemme: »De vilde 
altsaa rejse uden at sige mig farvel!« 

Helene tog hende paa Skødet og drog hende ind 
til sig: »Anna, vær nu fornuftig; jeg vilde jo kun 
skaane dig!« 

»Det ved jeg godt. Jeg er heller slet ikke — 
saadan ligefrem — bedrøvet, maa De tro; for jeg 
ved jo, at De faar det godt nu. Derover er jeg saa 
glad, saa frygtelig glad, at jeg . . .c og hulkende 
gemte hun sig ved Helenes Bryst. 

Lidt efter saa hun op og søgte at smile; saa 
sagde hun, halvt afbrudt af Efterveerne fra Graaden : 
>Men, jeg er alligevel saa ked af, at vi skal skilles. 
De maa endelig snart skrive mig til, hvordan De har 
det . . . Jeg kan nu slet ikke . . . skrive, hvordan 
jeg saadan føler det ; men jeg vil altid tænke paa Dem. 
For der er ingen, ingen Mennesker, jeg har 
holdt saadan af som Dem, Frøken ... Jo, Bedste- 
moder er den eneste; hun har fortalt mig det hele; 
og vi faar det nok godt sammen, c 

Boeck: Unge ^jerter. 12 

Hun kyssede Helene varmt, saa hende længe ind 
i Øjnene, rejste sig og sagde: »Jeg siger ikke farvel; 
for, hvor langt De saa rejser, og hvor De saa kom- 
mer hen i Verden, er jeg altid hos Dem. c 

Hun gik et Par Skridt og sagde med et svagt 
Smil: »Saa, er jeg nu fornuftig?« 

Helene nikkede. 

Anna gik langsomt mod Døren. 

Da vendte hun sig, saa bedrøvet paa Helene og 
sagde med Graaden i Halsen: »Skriv!« 

Saa gik hun rask ud af Stuen. 

— Frøken Ipsen, Fru Ludvigsen og Astrid, samt 
Fru Nærum og Berta mødtes efter Aftale samme 
Morgen i Nakkerup for at afvente Begivenhedernes 
Gang. 

Der var meget stille om Apoteket. 

Men lidt over 9 kørte en Arbejdsvogn frem, be- 
læssedes med adskillige Kufferter og forsvandt ad 
Stationen til. 

Hvad var dette? 

Havde Frøken Rørby en saadan Bagage? 

Ved Halvtitiden rullede Niels med Enspænderen 
frem foran Apoteket. 

Døren aabnedes. 

Først kom Stine med Vognstigen. 

Saa Apotekerfruen med Desideria, dernæst Apo- 
tekeren. 

»Nu kommer hun!« hviskede Frøken Nærum. 

Og saa kom — Bedstemoder med Preben. 

De sammensvorne saa paa hinanden. Frøken 
Ipsens Øjne formørkedes. 

Bedstemoder kyssede Preben, tog højtidelig Af- 
sked med de andre og satte sig i Vognen. 

Nu viste Helene sig med Anna i Haanden. De 
tog en kort, men inderlig Afsked. Helene sagde der- 
næst farvel til den øvrige Familie. 

Frøken Ipsens Øjne blev mørkere og mørkere. 
Saa satte Guvernanten sig ved Siden af Bedste- 
moder. 

Provisoren stirrede betaget fra Apoteksvinduet, 
og Lærlingens røde Haartop lyste til Afsked fra Lofts- 
lugen. 

Der viftedes og vinkedes fra begge Sider. 

Ingen var ivrigere end Apotekerfruen. Familien 
gik helt ned til Vejen og saa efter de bortdragende, 
til en Støvsky skjulte Vognen. 

Og saa stod de Ansigt til Ansigt med de sammen- 
svorne. 

Da sagde Kancelliraadinden : >De bør en anden 
Gang være forsigtigere, Frøken Ipsen; jeg er bange 
for, man har spillet Dem et fælt Puds. 

Guvernanten har i hvert Fald ikke skrevet det 
omtalte Brev. 

Efter Indbydelse af Bedstemoder rejser hun nu 
bort. 

Anna vil senere følge efter, og Preben skal i 
Latinskolen.« 

Frøken Ipsen kunde mod Sædvane intet svare. 

Kancelliraadinden greb Lønbergs Arm og gik. 
Børnene fulgte efter. 

Apotekets Dør lukkede sig efter dem. 

Damerne Ludvigsen og Nærum vendte sig for- 
bitrede mod Frøken Ipsen, over hvis Hoved Uvejret 
nu brød løs. 

Lidt efter sad de bortdragne i en anden Klasses 
Damekupé. 

Bedstemoder smilede gennem Taarer. 

Helene saa næppe Skovene, hun for igennem, 
eller Markerne, hun kørte over. 

For hende var det, som Lokomotivet i stigende 
Jubel stønnede: »Fri, fri, fri!« 



12» 

XXX. 

GULD OG GRØNNE SKOVE. 



Ved Frederikshavn laa Skibet med Dampen oppe. 
Og Helene gik om Bord for at drage til 
Sverrig. 

Hun stod paa Dækket. 

Nu toges Landgangen. 

Alle Broer var brudte. 

Hun stævnede atter ud i den vide Verden, og 
denne Gang til et fremmed Land! 

Ja, var ikke Jylland det samme? 

Sidst hun drog over Kattegat, var hendes For- 
haabninger lyse; hun ventede sig alt af Jylland, som 
hun nu forlod træt og skuffet. 

Hun havde noget af en Fugl i sig, af en Sang- 
fugl, et uroligt Hjerte og lette Vinger. 

Ja, havde hun dem mer? 

Runde hun stige saa højt, som hun havde gjort, 
naar Sangen bar hende, og hun som en jublende 
Lærke fløj op over Nakkerupegnens Skader, Ravne, 
Krager og Alliker? 

Kunde, hun i det hele synge mer? 

Da man naaede Gøteborg, skyndte Helene sig 
i Land. 

Hun tog Vejen til Banegaarden. 

Kureren suste frem. 

Saa kørte hun i den lyse Nat gennem birkeløv- 
duftende Skove. 

Men hun var rejsetræt og saa ikke meget 

Helene vaagnede i den tidlige Morgen og ilede 
ud paa Platfonden. 

Hun saa sig forbavset om. 

En saadan Rejse havde hun aldrig før gjort' 

Forbi hende for de herligste Landskabsbilleder, 
svøbte i Morgenens Fred, badede i Dug og lysende 
i Solen. 

Hængende Birke, himmelstigende Graner, brun- 
røde Fyrrer jog forbi med Lynets Fart. 

Se her: en spejlklar Indsø, tabende sig mellem 
5erne Skovbredder; og der, lige ved Foden af Jærn- 
banedæmningen, en lille Damper, parat til Afgang. 

At sejle op over denne skovspejlende Vandflade 
— det maatte jo føre til Eventyrets Lande! 

Lokomotivet udsendte ikke disse anstrengte, gis- 
pende Brøl, som er egne for trangtarbejdende Gods- 
tog; nej, det kaldte som en jagende Hjort i Jubel 
og Glæde. 

Og saa Morgenluften, mættet med Birk og Fyr, 
læsket af Natteduggens forfriskende Drik. 

Ja, dette var en Eventyrfart, som hun aldrig 
havde drømt om. 

Havde hun ikke besteget hin Tryllehest fra 
»Tusind og én Nat«, der hurtigt førte til Qerne Egne 
og Steder; sad hun ikke paa dens Ryg og for over 
Lande og Vande, Bjærge og Dale lige ind i det nye 
og ukendte. 

Hun følte sig i et Nu, som hun stod der, om- 
suset af den duftende Morgenbrise, frisk og genfødt. 

Ja, hvad Livet end skulde bringe hende — slig 
en Stund, da Naturen oplod hende sit allerhelligste, 
var nok værd at købe med bitre Savn og tunge 
Timer. 

Her vilde hun bo! 

Bygge sig en Hytte i de stille Skove, ved de 
klare Vande, høre Sommeren synge og se Vinteren 
kaste sin fygende Kappe om Birkens hvide Jomfru- 
skikkelse. Bade i de friske Bølger, drikke af de 
rindende Kilder og spise Skovens duftende, rød- 
mende og blaanende Bær. 

Se der, der, — langt borte steg en blaalig Røg 
op over Trækronerne 

Var det der, Eventyrslottet laa? 

Hun skimtede i det fjerne blinkende Vand. 
Toget standsede. 

Hun var ved Begyndelsen til de store Søer. 
Skulde Eventyret nu først begynde? 

Dampskibet kaldte højlydt, og Skovene svarede. 

Passagererne gik om Bord, Helene med. 

Og Dampskibet gled frem gennem Søen, der til 
begge Sider var kranset af store Skove. 

Vilde de lukke sig om hende, vilde de drage 
hende til sig og tage hendes Liv? 

Men det var jo dem, hun nylig længtes 

mod. 

Og oppe i Vårmlands store Skove boede jo Ven- 
inden, der havde kaldt paa hende! 

Nu lagde Dampbaaden til ved en lille By. 

Kaptejnen fortalte, at her var Anders Fryxell, 
Digteren og Historikeren, død som Præst, han, der 
havde digtet Sangen om »Vårmeland, du skona!« 

Ja, her maatte man kunne digte, drømme og 
— dø! 

Her maatte være Fred, her mellem de hvide 
Birke, der skinnede som tindrende Sølvsøjler i Na- 
turens store Kirke! 

Og nu gled Skibet over til den anden Bred. 

Her var der elsket og drømt, lidt og levet, 
sværmet og handlet, jublet og sunget, saa det gav 
Genlyd i Digtningens store Skove. 

Fra det hvide Slot deroppe var Sagnene fløjet 
som store, stolte Fugle over Land og Vand. 

Nu sejlede man ind i den større Sø. 

Højere Fjælde med uendelige Skove til begge 
Sider. Markerne blev sjældnere og Husene færre. 

Helene indsugede med Øjne og Øren alt om- 
kring sig. 

Hun vilde saa gerne være glad. 

Ja, hun maatte være glad. 

Hun var jo glad! 

For hun havde Grund til det. 

Hvem havde som hun en Bedstemoder, der 
sendte en ud fra Virkelighedens klamme Taageverden 
ind i Eventyrets solskinnende Lande. 

Bedstemødre plejede at fortælle Eventyr; men 
denne Bedstemoder digtede dem selv, ja mer endnu, 
hun virkeliggjorde dem for ens Øjne. 

Havde hun været her nu — og lille Anna! 

Aldrig havde Helene følt det som nu, hun gled 
op mellem de vældige Skove, at hun var mellem 
fremmede og i en fremmed Natur. 

Og selv om Veninden stod der med aabneArme! 

Hvad saa? 

Hun kunde jo da ikke blive der hele sit Liv! 

Jylland havde skuffet hende! 

Hun havde ventet Guld og grønne Skove. 

Skulde hun finde det her? 

Vilde Vårmlands Skove bringe hende Lykke? 

Hvad gemte de inde i det duftende Dyb, hvor 
Midsommerurtens gyldne Blomst løftede sig, hvor 
Nøkkerosen laa paa de blanke Vande, og Fossen 
bragte Bud fra Elverdybet? 

Selv maatte hun vinde det Guld, der skulde 
tindre for hende. 

1 Virkelighedens haarde Fjæld maatte hun søge 
de gyldne Malmaarer. 

Det var Arbejdet, der forestod — men hvilket? 

Hvilket, hvilket, hvilket? 

Det skidne Vand havde hun kastet bort! 

Men hvor var det rene, rindende Væld, de Kilder, 
der gemte Lykkens Guldsand? 

Skulde de findes her i de store Skove, der hilste 
hende rundtom? 

Et sagde hun til sig selv: hun vilde ikke vende 
hjem til Danmark, før hun havde fundet sig selv og 
sin Gerning. 

Og hun var jo lykkeligere end mange, der løb 
efter den skinnende, bristende Boble, der kaldes 
Kærlighed. 

Hun var den frieste Kvinde i Verden. 

Det var hun! 

O, de Stakler, der gik og trællede for Mændenes 
Luner. 

Hun skulde vise dem noget andet, — at hun 
helt kunde undvære dem! 

Og med denne kraftige Beslutning, som hun 
havde fattet omtrent hver Dag i de sidste Maaneder, 
gik hun op og ned ad Dækket med stærke Skridt. 

Da sagde Kaptejnen: >Nu kan vi se Byen I c 

Og han viste hende i det Qerne højt oppe i de 
skovklædte Fjælde en knejsende Kirke. 

Hun fik Kikkerten frem. 

Kirken var det første, der hilste hende vel- 
kommen i Vårmlands Skove! 

Det var ogsaa det første, hun havde set i Nak- 
kerup fra sit Værelse: den Qerne Grønager Kirke. 

Skulde hun finde Fred her? 

Og hun tænkte paa det hemmelige Kammer i 
Lykkens Eventyrslot. 

Fandtes Nøglen dertil heroppe : den gyldne Nøgle, 
smeddet af Lykkens røde Guld? 



XXXI. 

VÅRMELAND DU SKONA! 



Saa var Helene da i Vårmland! 
Langsomt gik hun med Cyklen op ad Bakken til 
den lille By, spurgte om Vej til Doktorens Villa og 
cyklede gennem Skovene, til hun standsede paa en 
høj Bakke, hvorfra hun saa ind i det forjættede Land. 
Nu var hun for første Gang midt i en svensk 
Skov. 

Hvor forskellig fra de lukkede, skyggefulde 
danske Bøgeskove var ikke denne aabne, svenske 
Løvsal! 

Rønnen med svagt rødmende Klaser, Granen 
med halvt røde, halvt grønne Kogler og Birken med 
sine hængende, fryndsede Kviste hilste hende. 

Lyngen blomstrede, røde Skovjordbær tittede 
frem langs Vejen. Og høje Fyrretræer med rødbrune 
Stammer duftede hende i Møde. 

I Solglans laa Skovenes stolte Dronning, det her- 
lige Vårmland for hende. 

Da opdagede hun lige med et ved Siden af 
Vejen tittende frem mellem Træerne en hvid Villa. 

Midt paa Gaardspladsen var der en grøn Plæne 
med en Kæmpegran; langs Vejen stod skinnende 
Birke og mægtige Rønnebærtræer. 

Midt paa Plænen gik en dejlig hvid Hest og 
græssede. Den rejste Hovedet og nærmede sig 
Helene, der klappede dens bløde Hals. 

Den lod til at synes godt om hende og fulgte 
efter, da hun gik hen imod Bygningen. 

Mon det var den fortryllede Prins, der kun 
ventede paa det forløsende Ord for at kaste Dyre- 
hammen og føre hende ind i Eventyrslottet? 

Ja et saadant syntes virkelig Villaen at ligne! 

Der laa en stille Soldis om de hvide Mure. 

I Vinduerne stod Geranier i alle Farver. Røde 
og hvide Roser slyngede sig, rigt blomstrende, om 
Verandaen og op ad Villaens Vægge. 

Men intet Menneske saas, og ingen Lyd hørtes. 

Det var jo Torneroses slumrende Slot! 

Hun traadte ind paa Verandaen. 

Da hun vendte sig, saa hun, at Hesten løftede 
Hovedet og stirrede efter hende. 

Døren til Forstuen stod aaben. 

Hun gik derind. 

Døren stod atter aaben til en Stue. 

Hun traadte ind. 

Endnu ingen at se eller høre. 



186 

Da sank hun træt og udmattet ned foran et op- 
slaaet Klaver. 

Skulde Tonerne vække det slumrende Slot? 

Og, næsten uden at vide af det, anslog han 
Klaveret og sang, først ængstlig dæmpet, saa højere, 
nogle gamle Rim, hun mindedes fra Barndomstiden: 

»Og Rosa sov i hundred Aar, 

hundred Aar, 
da Prinsen kom til hendes Gaard, 

hendes Gaard. 
Ja, over Hækken, kæmpehøj, 

kæmpehøj, 
paa snehvid Ganger Prinsen fløj. 

Prinsen fløj. 
Han traadte tyst i Slottet ind, 

Slottet ind, 
og trykked Kys paa hendes Kind, 

hendes Kind. c 

Ja, sandelig: Tonerne havde løst Fortryllelsen! 

Bag hende stod i den ene Dør Tjenestefolkene 
og i den anden en høj, kraftig Mand med lyst Fuld- 
skæg og Briller, og bag ham to Smaabørn, en Pige 
og en Dreng, der ængstligt kiggede efter den frem- 
mede Dame. 

En høj Kvindeskikkelse stormede ind og sagde 
med dansk-svensk Akcent : »Helene, Helene! Nej, det 
var morsomt, maa jeg sige!« 

Og Veninderne laa i hinandens Arme. 

Blond og blomstrende stod Frederikke nu for 
Helene med sit aabne, kærlige Ansigt og sagde: 
»Nej hvor jeg er glad ! Først sender du mig Be- 
gyndelsen og Slutningen af et Brev, hvori du beder 
mig om Raad; jeg skriver, at du skal komme hid 
og holde Ferie, men faar intet Svar. Og saa kom- 
mer du selv! Det kan jeg lide! — Hanna og Marta 

— Kaffe, Kaffe, Kaffe!« 

Og Pigerne forsvandt leende. 

»Men jeg glemmer jo at præsentere min Mand; 

— ser du, det er Gustaf!« 

Almgren trykkede varmt Helenes Haand og 
sagde: »Velkommen til Vårmland! Alle danske er 
velsete her, men særlig min Hustrus Slægtninge.« 

Saa trak han Børnene frem: »Kom nu Knud, 
og lad den danske Kusine se, at du er en rask 
Dreng og ikke ræd! Se, hvor dristig Brita er!« 

Da begge de smaa forskende havde iagttaget 
hende, opklaredes deres Ansigter. 

»Til Ære for min danske Niece skal det være 
stort Kaffekalas i Dag,« udbrød Fruen. »Men Gunnar, 
staar du der i Vinduet og spiser Geranierne; bort 
med dig, du dumme Hest, nu har du jo set den 
danske Kusine!« 

Saa kom man ud paa Verandaen mod Vejen. 

Helene sad med Børnene paa Skødet. 

»Jeg er slet ikke ræd mer,« sagde Knud, »jeg 
kan svært godt lide dig!« 

»Men jeg holder nu allermest af dig!« hviskede 
Brita. 

»Hvis du siger det en Gang til,« raabte Knud 
truende, »saa skal jeg — « 

»Stille!« sagde Helene, »I holder lige meget af 
mig begge to ! « 

Fruen dækkede Bordet og satte en dejlig Rosen- 
buket midt paa det. 

Pigerne indbar Smaabrød, Syltetøj, Jordbær, 
Melon og tilsidst Kaffen. 

Almgren bragte Vin, Likør og Cigaretter. 

Frederikke sang: »Kaffetaaren den bedste er af 
alle jordiske Drikke!« 

Gunnar mødte ogsaa og fik sit reglementerede 
Sukker, som den i Dag modtog af Helenes Haand. 

Da Børnene var sendt bort, sad de alle tavse. 

Paa engang sprang Frederikke op, omfavnede 
først Helene og saa Manden: »Nej, hvor jeg er 
overstadig i Dag; her sidder jeg nu sammen med 
de to, jeg elsker mest i hele Verden!« 

»Men, kæreste Frederikke, hvor du er voldsom ! « 

sagde Almgren, »du gør mig altid ræd med din 
pludselige Opfaren!« 

>Ræd!< sagde hun og brast i den mest velklin- 
gende Latter. »Er du, efter saa mange Aars Samliv 
med mig, ræd endnu, Gustaf, saa søg dig en anden 
Mage, og jeg drager med Helene til Danmark It 

»Nej, nej du! Jeg vil dog ikke bytte dig bort, 
ikke for alt i Verden, skønt du gør mig ræd hver 
Stund paa Dagen!« 

Og han drog hende ind til sig. 

Helene saa paa de to lykkelige. 

Saa sagde hun stille: »Jeg vil ikke til Danmark! c 

Nu blev de andre opmærksomme paa hende. 

Og Almgren sagde: »Frøken Rørby ser saa al- 
vorlig ud!* 

»Det kan jeg aldrig tro,« sagde hans Hustru, 
»jeg skal i hvert Fald snart faa det pillet ud af 
hende. — For vi er glade Mennesker her, Helene, 
glade i Arbejdet og glade i Hvilen. I Dag er det 
Hviledag. Det er Sabbat her i Sverrig, langt mer 
end i Danmark. Men i Morgen skal vi arbejde. 
Alt til sin Tid. — Det var dig, der gjorde mig saa 
rent ovenud ellevild ! Jeg ser jo ingen dansk, hører 
aldrig mit kære, dejlige Modersmaal, men gaar her 
Aar ud, Aar ind og svenskes med den fæle Skov- 
trold.« 

Og hun kyssede ham varmt. 

»Men for straks at orientere dig, lille Niece, vil 
jeg sige dig: han der, han er Læge, Læge med Hud 
og Haar — men uden for det Omraade er han det 
mest upraktiske Menneske, jeg har kendt!« 

»Og hun der,« sagde Almgren, »hun er en dyg- 
tig Husmoder, paa sin Plads i Stue, Køkken og 
Kælder; men uden for disse Enemærker det mest 
umulige, der eksisterer!« 

»Saa, nu kender du os,« sagde Frederikke, »vi 
har hver sin Specialitet.« 

Nu førtes Helene op til to Gæsteværelser paa 
Loftet. 

»Se her,« sagde Fruen, »her kan du residere. 
Det ene er din Salon, og i det andet gør du Toilette 
og bliver saa dejlig, at Nøkken en Maaneskinsaften 
lokker dig ud af Vinduet, fæster en Krans af Nøkke- 
roser om din Pande og gør dig til Elverdronning 
for alle Vårmlands Elve!« 

»Det er altfor meget,« sagde Helene bevæget og 
greb deres Hænder, »jeg skal ikke gøres blødagtig!« 

»Nej, det skal De vist ikke!« sagde Doktoren, 
»men De ser ud, som man har handlet ilde med 
Dem.« 

»Ja, jeg har ikke haft det godt. — Du og din 
Mand skal vide alt!« udbrød Helene. 

Og nu fortalte hun i en rivende Ordstrøm om 
hele sit Liv paa Apoteket. 

Hun undgik dog at nævne Holmsted. 

Men et Par Steder i Fortællingen var det øjen- 
synligt, at hun bøjede uden om noget. Og Ægte- 
folkene saa forstaaende paa hinanden. 

Da hun havde endt sin Fortælling, blev Dokto- 
ren ganske stille. 

Men Frederikke omfavnede hende paa det hef- 
tigste og sagde: »Har man været saa slem imod dig. 
Ja, da skal sandelig dette være dig en Hvilens Tid! 
Det har den kære Bedstemoder vist ogsaa ment!« 

»Nej!« raabte Helene, idet hun stod for dem 
med flammende Øjne. »Hvad hun har ment, ved 
jeg ikke; men, hvad jeg mener, er, at jeg gennem 
Arbejde selv maa skabe mig en Stilling! Lad mig 
faa noget at bestille. Læse med Deres Børn kan 
jeg jo ikke; de er forsmaa endnu og skal vel ogsaa 
opdrages paa svensk. Men, lad mig 'lege med dem 
og gaa med dem og vogte paa dem. Lad mig gaa i 
Huset og støve af og — « 

>Ja, ja, du sødeste Helene,« sagde Fruen, »du 
skal faa Lov at lege med os allesammen. — Og du 
skal faa Lov at tørre Støvet af os og vore Stole, 
Borde, Skilderier og alt, hvad der findes i hele, hele 
Huset. Du Stakkel, paa hvem man har taget med 

saa haard Haaad, at der var Fare for Støvet paa 
dine Sommerfuglevinger!« 

»Ja, saa er jeg glad,« sagde Helene. 

Men i samme Øjeblik, hun havde udtalt dette, 
brast hun i Graad og kastede sig om Frederikkes 
Hals. 

Almgren havde ikke haft dette Tilfælde i sin 
Praksis og listede af. 

Lidt efter gik Fruen. 

Og Helene satte sig til at skrive til Bedste- 
moder. 

— Efter Aftensbordet gik de ned til Elven. 
Helene saa forbavset paa den rivende Strøm, 

der løb lige forbi Haven. 

Hun mindedes den lille Bæk i Apotekets Have. 

Og der syntes hende langt mere Fred over 
denne brusende Strøm end over den stille Bæk. 

»Her er dejligt i Vårmland!« sagde Helene 
varmt. 

»Ja, her er dejligt,« sagde Almgren. »Man siger, 
vi bor langt fra Verden og ensomt; men, hvad vil 
det sige ? Jeg har min Familie, mit Hjem, alle disse 
Mennesker, i hvis Kreds jeg færdes som Ven og 
Læge. Og desuden: lever vi ikke under de samme 
Himmeltegn, har vi ikke den samme Sol, om den 
end skinner lidt sjældnere, men saa til Gengæld saa 
meget des varmere. Og aldrig finder De vist en 
herligere Maane end den, der spejler sig i vore klare 
Vande og blanke Isflader. Maa jeg spørge, om De 
har lysere Stjerner end dem, der fortæller os gamle 
Eventyr, naar Slæden bærer os over Vårmlands 
store Snemarker, tilfrosne Søer og gennem dets sne- 
dækte Skove i den tindrende Vinternat? I de største 
Byer mellem Millioner af Mennesker er man mere 
ensom end her under Milliarder af Stjerner.« 

— Da Helene kom op paa sit Værelse, aabnede 
hun Altandøren og saa ud i den lyse Nat. 

Skovene og Fjældet stod mørkt mod den klare 
Himmel. 

Maanens gyldne Skive gled op over Trætoppene. 
Elven bruste, og en Fos hørtes langt borte. 

Her var en usigelig Fred! 

Skulde hun lære at arbejde her, og skulde San- 
gen atter gøre hende glad i Vårmlands store Skove? 

Først henad Midnat faldt hun i Søvn. 

Da drømte hun, at hun stod om Bord paa 
Damperen fra Frederikshavn til Gøteborg. 

Hun saa sin Kuffert aabne sig. 

En rød Nissehue stak op af den. 

Og hun hørte den Røst, hun nødigst af alle vilde 
høre, sige halvt spottende: 

»Vi flytter nok i Dag!« 



XXXII. 

ET SVENSK HJEM 



Helene vaagnede ved, at Solen skinnede hende 
ind i Øjnene. 

Gennem det aabentstaaende Vindu hørte hun 
Fosseduren, og den vidunderligste Birkeduft trængte 
ind til hende. 

Hun saa paa Uret, der hang paa Væggen. 

Klokken var 7, og hun vilde været oppe Klokken 6. 

Hun skyndte sig i Tøjet. 

Saa ud paa Altanen! 

Hun indsugede den søde Duft i fulde Drag, hun 
hilste Skov og Fjæld, Fos og Elv og de røde Huse 
og Gaarde, der hist og her tittede frem. Og der var 
Kirken igen — Kirken. 

Ja — Offeret maatte bringes! 

Der var ingen Tid til Drømmerier; nu skulde 
hendes Arbejdsdag begynde. 

Hun listede sig ud paa Loftet, ganske stille, for 
ingen at vække. Da snublede hun over en Række 
Sko, der stod uden for Familiens Sovekammer. 

»Helene,« raabte Frederikke indefra, >er det 
dig? Saa kom ind du! Gustaf er alt paa Syge- 
huset I « 

Helene aabnede Døren og traadte ind. 

Der sad Frederikke, frisk og kraftig, slyngende 
sine moderlige Arme om de to Børn, hun havde 
paa Skødet. 

Helene kyssede hende og Børnene, idet hun 
sagde: »God Morgen, Frederikke!« 

»Hvad tror du. Klokken er?« 

>Uret derinde viste 7.« 

Da lo Frederikke med sin friske, smittende 
Latter: »Det gaar aldeles galt; men nu skal det 
blive stillet.« 

Helene skyndte sig mod Døren. 

»Det har ingen Hast. Vi spiser først Frokost 
Klokken 9. Klokken 7 faar jeg min danske Te herop ; 
den kan jeg ikke undvære. — Vi vilde ikke vække 
dig; men du kan faa det samme hver Dag.c 

»Det manglede bare, at jeg skulde lade mig op- 
varte; nej, saa maa jeg selv lave Teen*. 

»Ja, lad mig se det; for jeg har altid saa m^get 
med disse to urolige Hoveder at gøre, saa jeg sjæl- 
dent naar ned før 9.« 

»Hvor ligger Støvekluden og Fjerkosten?« 

»Spørg Hanna! Jeg har underrettet hende om 
dit Ønske.« 

— Gamle Hanna var i Færd med at feje i Spise- 
stuen, da Helene bad om Sagerne. 

»Jo, det gaar an!« sagde Hanna og rakte hende 
med et lunt Smil det ønskede. 

Helene begav sig ind i Doktorens Værelse. 

Det var højt og luftigt. Store Vinduer med dej- 
lige Blomster. Nogle faa Billeder paa Væggene. 

Og gennem Vindusrammerne til alle Sider Bil- 
leder af den svenske Natur. 

Paa Panelet stod udstoppede Fugle: en Grøn- 
spætte, en Skade, en Duehøg, en Rørhøne og en 
Lærkefalk; et Valdhorn og tilhørende Jagtrekvisitter 
saas paa Væggen. 

Hun begyndte nu at støve af. 

Det var hende næsten nyt. Hjemme havde Ka- 
trine og Betty mest besørget det. Men det maatte jo 
gøres grundigt! 

Nu stod hun foran Doktorens Skrivebord og 
begyndte at afstøve Smaatingene, dernæst Portræt- 
terne af Frederikke og Børnene. 

Brevpresseren, et Stykke svensk Granit, fint 
slebet, blev omhyggeligt undersøgt. Ej, ej; der var 
Krystaller indeni Granitten! 

Hun havde læst, at det var Varmen, der frem- 
bragte disse glimrende Legemer. Ja, den var vel 
det samme for Jord og Stene som Kærligheden for 
Menneskene; den gjorde Vidundere. 

Men det var jo ikke paa Krystallerne, at Men- 
neskenes Hus og Hjem opbyggedes. 

Det var paa Granitten. 

Men maaske dog den Granit var den stærkeste, 
i hvis Indre Krystallerne funklede! 

Blækhuset var usædvanlig stort; der sad et lille 
Egern paa Laaget. 

Saa Billederne paa Væggen. Det gik hurtigt. 

Nu manglede hun kun det store Billede over 
Sofaen Lægekongressen i København. 

Hvorfor tørrede hun ganske febrilsk af og løb 
saa hen i den anden Ende af Værelset, hvor Tobaks- 
bordet anden Gang blev taget under Behandling? 

Men hun maatte hen til de Læger igen! 

Og nu tørrede hun ganske langsomt. 

De autografiske Navne stod under Billederne . . . 
Almgren var en af de første; aldeles som man saa 
ham men saa var hun med et plud- 
seligt Spring ved Bogstavet H Holmsted ! 

Der var han! 

Saa fatalt det Billede lignede ham! 

Boeck: Unge fjerter. 13 

Den samme uigennemtrængelige Mine, det sikre, 
mandige og dog mærkelig uberørte og undselige, det 
stille i sig hvilende og dog forskende. 

En lukket Borg, spejdende og rustet, hvis Styrke 
man kun anede i enkelte Udfald. 

Vilhelm Holmsted — stod der med fast og sikker 
Haand. 

Han skrev ikke denne hurtige, utydelige Skrift, 
som saa mange Læger! 

Hun havde hos Bedstemoder set et Par af hans 
Recepter. 

1 det samme hørte hun Latter og vendte sig. 

Almgren og Frederikke stod i Døren og lo højt. 

»Men, Helene bliver du da aldrig færdig med 
de Kvaksalvere?* 

»Hold De Dem kun til Lægerne, Frøken! c sagde 
Doktoren. 

Helene var i et Nu sprungen bort og stod foran 
dem som en Forbryder med den onde Samvittighed 
malet i sit glødende Ansigt. 

>Nej, Helene, hvor du er flink! c sagde Fruen, 
»men nu har du snart været her en Time; og Hanna 
siger, at, skal det gøres saa grundigt, bliver du ikke 
færdig før Aften; og vi faar da have en Frøken til 
hvert Rum.« 

»Jamen, du Frederikke,« sagde Doktoren, »her 
er ogsaa blevet saa fint! 1 en Læges Rum bør der 
ingen Baciller være!« 

»Det er rigtigt! — Byd nu den flittige Frøken 
din Arm, og før hende til Frokostbordet!! 

Doktoren bukkede dybt og førte Helene ud paa 
Verandaen til Haven. 

Fruen fulgte leende. 

Hanna saa smilende efter dem. 

Marta var der alt med Børnene. 

Hun og Brita nejede fint. Og Knud gjorde saa 
dyb en Reverents, som hans lille Person tillod det 

Efter svensk Skik stod man et kort Øjeblik som 
i Bøn, før man begyndte. Den samme Ceremoni 

iagttoges efter Maaltidet; og derpaa gik Doktoren og 
Frederikke med Helene ned i Haven. 

Et 'Øjeblik efter viste Hanna sig. 

»Naa, begynder de alt at komme?« sagde 
Frederikke. 

»Bevares ja! Her holder alt flere Vogne, og Bør- 
nene skriger, saa det er en Lyst at høre!« 

>En Lyst?« sagde Helene. 

»Ja naturlig! c svarede Hanna lidt fortrydelig, 
»for da faar Doktoren jo noget at fortjene.« 

»Det er godt — jeg har Vakcination i Dag. 
Farvel saa længe!« sagde Almgren og skyndte 
sig bort. 

»Naa Hanna,« sagde Fruen, »hvad mener du 
saa om den danske Frøken!« 

»Jeg skal faa Lov at sige, at, om jeg maa vise 
Frøknen lidt til Rette, skal det nok gaa for sig.« 

»Tak skal De have, Hanna!« sagde Helene og 
gav hende Haanden. 

Hanna nejede dybt, hvorefter hun gik — lang- 
somt og eftertænksomt. 

Det var jo let nok at se, hvad den 

danske Frøken led af! ... . 

Da hun kom over Gaardspladsen , hørte hun 
Karlen, der polerede Seletøjet, synge. 

>Som en eld bland spån og stickor, 
som en gnista ibland kmt, 
så er kårleken hos flickor, 
tåndas fort, men slocknar ut« 

Hanna smaalo Jo pyt, hvad vidste 

den Gøg om Kærligheden! 

Næste Morgen var Helene virkelig oppe ELlok- 
ken 6. — Uret gik nu rigtigt — Og hun støvede hele 
Lejligheden af. 

Hvorfor gemte hun egentlig Doktorens Værelse, 
som man gemmer det bedste til sidst? 

13» 



196 

Det syntes jo i Grunden at være det vanske- 
ligste. 

Navnlig det Doktorbillede! 

Kunde det tænkes, at Bacillerne særlig opsøgte 
deres Modstandere, Lægerne, og morede sig med 
gennem Glasset at haane dem in effigie? 

Vist er det, at det Billede tog Helene længere 
og længere Tid. 

Hanna syntes jo nok, at det gik lidt hurtigt i 
de andre Rum; men da alt var gjort ordentligt og 
net, maatte Helene jo have Lov at more sig derinde, 
saa længe hun lystede. 

Klokken 7 stod Temaskinen paa Verandaen. 
Helene lavede Teen og smurte Smørrebrødet til 
Bakken, som Hanna altid bar op i Sovekamret. 

Den første Dag, Helene havde gjort dette, sagde 
Fruen til hende : > Du har faaet en Veninde i Hanna ; 
hun har givet dig en stor Ros i Dag. Da hun bragte 
os Bakken op, sagde hun: »Vil Fruen bare se; er 
det ikke nydeligt! Det kan man da nok se paa 
det Smørrebrød, at hun kan gøre en Mand lykkelig I c c 

Helene skiftede Farve og gik hurtigt ud af 
Stuen. 

Frederikke saa lidt forbavset efter hende. 

Med Børnene gik hun tidlig og silde i Haven og 
den nærmeste Omegn. 

Saa kørte hun sine ensomme Cykleture. 

Og hun begyndte at føle sig hjemme. 

Men Doktoren og hans Hustru saa jo nok, at 
hendes Mine var mørk. 

Livlig og urolig havde Helene altid været. 

Det livlige var imidlertid usædvanlig afdæmpet; 
den Glans, der plejede at udgaa fra hende, var lige- 
som tilsløret. Og hendes Uro var bleven til Rast- 
løshed. 

Som bedst hun sad, greb hun Cyklen og jog 
timevis gennem de store Skove som en fredløs og 
forfulgt. 

Men, hvad var det, der forfulgte hende? 

Hun sygnede ikke just hen, men hun blev 
blegere og Øjnene dybere. Hun følte sig heller ikke 
tilstrækkelig optagen. 

Den Smule Husgerning var jo for intet at regne. 

Og hendes Færd med Børnene var jo kun 
en Leg. 

Naturen var stor og herlig! 

I den syntes hun at føle sig friest. 

Men — det var Arbejdet, hun længtes efter! 

Saaledes gik det meste af en Uge. 

Hun havde endnu ikke hørt fra Hjemmet, til 
hvilket hun jo havde maattet love ikke at skrive, 
før hun hørte fra Bedstemoder. 

Det var allerede først i August og en vidunderlig 
Aften. 

Helene vandrede Arm i Arm med Frederikke i 
Haven. 

De gik noget tavse. 

Saa slap pludselig Fruen Helenes Arm, stillede 
sig foran hende og sagde: »Hvad tynger dig, Helene? 
Betro dig til mig!« 

Helene tog hendes Arm igen og sagde, idet de 
gik videre: »Jeg føler mig kun uvirksom; det, jeg 
har at gøre, fylder mig ikke nok!« 

»Fylder dig ikke! Men kæreste du, du har det 
jo godt fremfor tusinder! Du har Lov at rejse, 
kommer til den bedste Tante i alle Nordens Lande 
og faar dig et Hjem her.< 

Helene greb hendes Haand: >Tror du ikke, jeg 
paaskønner det?« 

»Nej,« sagde Frederikke smilende, »du er i 
hvert Fald ikke saa glad, som jeg og enhver anden 
vilde være i dit Sted. Her kan du tumle dig i det 
dejlige Vårmland, som du vil; du er sluppen ud af 
Fængslet og har din Frihed!« 

>Ja, jeg har min Frihed,« udbrød Helene med 
tindrende Øjne, idet hun rev sig løs, »min fulde 

Frihed! Og den skal ingen røve mig, ingen, ingen i 
hele Verden I« 

»Men Gudbevares; er der nogen, der tænker 
paa det?« 

»Nej, nej, nej ! Men — hvordan skal j^ for- 
klare dig det? — Jeg er glad over min Frihed — 
men jeg vil gerne lægge mig selv i Lænker! For- 
staar du mig ikke nok?« 

»Nej, det forsikrer jeg dig, jeg ikke gør!« sagde 
Frederikke og brast i en Latter, der var saa smit- 
tende, at Helene imod sin Vilje maatte le med. 

I det samme kom Ålmgren og sagde: »Siden I 
er saa godt oplagte, har I maaske Lyst at gaa en 
Tur. Hvad siger min danske Niece?« 

»Ja, du har jo din Frihed!« sagde Fruen smi- 
lende. 

»Tak, Onkel Doktor, det vil jeg gerne.« 

Saa gik de op paa »Lillberget«. 

Herfra saa de ned i den rivende Strøm, der 
førte Tømmeret til Bj'^en. 

Lige over for laa skovbevoksede Klipper, og i det 
Qerne de blaanende, rødmende Fjælde i Østmark. 

Doktoren fortalte om Elven, og Helene hørte 
nu, at den, foruden at fløte Tømmeret, tillige drev 
Fabrikken, hvor Træet forarbejdedes til Papir. 

Hun var usædvanlig tankefuld den Aften. 

Da hun sad oppe paa sin Altan og saa ud over 
Elven, der larmede og glimtede i Maaneskinnet, 
tænkte hun: »Ja, dejlig er du, du stolte Elv! Dog 
hvad nyttede al din vilde Skønhed, om du intet ud- 
rettede. Nu glæder du os dobbelt, da vi ved, du 
bærer Tømmeret fra de store Skove til Menneskenes 
Hænder, og du driver Værket, der arbejder for 
Menneskene ! 

Jeg har sunget og larmet nok! 

Nu maa jeg virke! 

Godeste Gud ! Send mig et Arbejde, der kan 
fylde mig, tage mig og fange mig! Saa jeg kan leve 
andre foruden — alle andre — og være mig selv nokl« 

Om Natten vaagnede hun. 

Maanen skinnede ind ad Vinduet. Dens Glans 
faldt paa det gule Messingpendul. 

Hun for forskrækket op. 

Der sad et Ansigt paa Pendulet, det Ansigt, hun 
ikke vilde se, og som dog fulgte hende allevegne. 
— Maanen gled bag en Sky. 

Og hun faldt i Søvn. 



XXXIII. 

BREV MED EN EFTERSKRIFT. 



M, 



København, 8. August. 



en — Helene! 

Kæreste Helene! Fløjne og forfløjne Helene! 
Ja, spaaede jeg ikke rigtigt? Du har virkelig Uro 
i Blodet. 

Vi ventede og ventede paa Brev fra dig; jeg 
skrev og skrev. Der kom ingen Svar. Katrine 
smaalo, som hun gør, naar hun er i daarligt Hu- 
mør. Moder blev urolig i Sofahjørnet. 

Saa maatte jeg jo tage mig sammen. Aa du 
— alle de Krøniker, jeg maatte fortælle de to store 
Børn: først, at det var Syltetiden, og I var saa 
optagne — og du med — og saa var det travl Tid 
paa Posthusene med alle de Feriebreve og Pro- 
spektkort, der ogsaa blev syltede — og saa hu- 
skede jeg pludselig — nej, hvor jeg løj! — at vi 
ikke i mindst 8 Dage maatte vente Brev. Og, jo 
mere jeg søgte at løse Garnet, jo større Vilderede 
kom det i. 

En Dag hørte jeg, da jeg kom fra Byen, at 
Moder var gaaet ud i Køkkenet for at lade sig be- 

rolige af Katrine, der sagde: »De skal ikke være 
bange, lille Frue! For Betty, hun er jo rolig!« 

Jo — Betty var rolig ! Ja, tilsyneladende ! Men 
om Nætterne kunde hun ikke sove. 

Saa skete det store og mærkelige, som jeg al- 
drig, aldrig vil glemme. 

Vi sad om Eftermiddagen inde i Stuen, hvor 
jeg holder Kontor ved Skrivebordet i Vinduet, Mo- 
der Dagligstue i Sofahjørnet og vi allesammen 
Spisestue i Midten. Moder var falden lidt hen 
med en Roman fra Sydamerika; jeg kan ikke 
mætte hende med Indianere og Rødhuder. Ka- 
trine strøg lidt Klatvask ved Spisebordet; og jeg 
gjorde et Udtog af »Danske Stileopgaver for Pige- 
skolens yngste Klasser,« som Frøken Mikkelsen 
havde laant mig. 

Saa ringede det. Men det var ingen alminde- 
lig Ringning. Det var, som vores gamle Entré- 
klokke paa engang var bleven elektriseret. 

Moder vaagnede og for forskrækket op, Ka- 
trine glemte at stryge, og jeg holdt op at skrive. 

Ja, for du ved jo nok, at hos os ringer det 
kun, naar Posten kommer. Det er sjældent, at 
Rejekonerne kommer saa højt til Vejrs. 

Saa sagde Moder: »Brev!« 

»Det er ikke Posttid,« bemærkede jeg. 

»Nej,« fremstødte Katrine og lo lidt bittert. 

Igen en kraftig Ringning. 

Saa satte Katrine Strygejærnet og løb ud og 
lukkede op. 

Moder og jeg, vi lyttede aandeløse og saa paa 
hinanden. Der var ganske stille. Gennem de aabne 
Vinduer hørtes helt op til vores Qerde Sal de elek- 
triske Sporvognes Ringen paa Gaden. 

Og paa engang blev der talt højt i Entréen. 

Døren blev aabnet, idet en kraftig Stemme 
sagde: »Lad De os kun komme ind, Katrine!« 

Saa traadte en høj, smuk Dame ind med en 

sød lille Pige, og til allersidst Katrine, hvis Ho'de 
af Forbavselse gik frem og tilbage. 

Den høje Dame sagde: »Helene har det ud- 
mærket; jeg skal hilse fra hende.« 

»Bedstemoder!« sagde jeg. 

»Hende selv og ingen anden — og det er 
Annaic 

Nu blev der en Kyssen og Fortællen og Snak- 
ken som i et Frikvarter i Skolen. Saa fortalte 
Bedstemoder akkurat saa meget, som Moder havde 
godt af at vide. Jeg fik jo lidt mere ud af hende 
siden, da vi blev alene. 

Hun sagde, at hun havde været paa Fyen og 
opfrisket gamle Minder, og der var Anna stødt til 
hende. I Gaar var de kommen til Byen, hvor en 
bekendt af Bedstemoder havde lejet en Stuelejlig- 
hed med Have til hende i en Villa paa Frederiks- 
berg. 

Da den første Forskrækkelse havde sat sig, 
syntes Katrine, hun skulde være fin, og saa sagde 
hun: »Vil Fruen ikke løsne et Baand?« 

»Løsne,« sagde Bedstemoder og lo, »nej, nu 
løsner jeg ikke fiere Baand!« 

Saa tog hun og Anna Overtøjet af. Anna saa 
længe paa mig. Saa sagde hun pludselig: »Hvor 
Helene er dejlig!« 

Og denne Kærlighedserklæring til mig fik os 
alle til at briste i Latter. 

Anna kyssede mig og sagde: »De ligner hende 
nu alligevel!« 

Da vi hørte, at du sad godt og vel forvaret 
oppe i Vårmland, var vi jo forfærdelig glade. Men 
jeg tror nu nok, det løb lidt rundt for Moder. 

Hun spurgte, om der var sikkert. 

»Umaadeligt,« sagde Bedstemoder. 

Katrine var himmelglad. 

Og paa engang gav hun sig af bare Glæde til 
at tudbrøle. 

Bedstemoder klappede hende. Og saa meget 
fik hun da ud af det, at der maatte laves Kaffe. 
Bedstemoder var henrykt over Kafifen og roste Ka- 
trines hjemmebagte Honningkager, skønt de er saa 
sejge som Guttaperka. 

— Men tænk nu, og hør nu, og forbavses nu ! 

Inden Kafifen var drukket, havde Bedstemoder 
engageret mig til at hjælpe Anna med Hjemme- 
lektierne. 

Du kan tro, jeg løber ikke fra min Plads! 

Nu blev Katrine helt vild og vilde lave Te. 
Men det satte Bedstemoder sig bestemt imod og 
inviterede os allesammen ud. Vi maatte jo som 
sædvanlig vente paa Katrine, der salvede sit Haar, 
som Spartanerne før Kampen. 

Men endelig kom hun i stiveste Puds med 
sit spraglede Sjal og den sorte Hat med Kæmpe- 
kirsebærrene. 

Saa kørte vi til Langelinje, hvor vi spiste til 
Aften. Og vi saa over til Sverrig og tænkte 
paa dig. 

Og vi drak din Skaal i svensk Banko. Ka- 
trine smaagræd og snøftede hele Tiden. Saa glad 
var hun. 

Saa fulgte vi Bedstemoder til hendes ny Lej- 
lighed. Hun sagde, at den ovenpaa snart blev 
ledig, — om vi ikke kendte nogen, der havde Lyst til 
den. Og saa lo hun og Anna til hinanden og saa 
paa os. 

Jeg ved nok, hvad jeg ikke ved. Men Tanker 
er da toldfri. 

Og nu er jeg begyndt at forberede Anna lidt 
til den Klasse, hun skal ind i efter Ferien. Frø- 
ken Mikkelsen har allerede prøvet hende og siger, 
at Fundamentet er upaaklageligt. 

Du har dog været flinkere, end jeg troede. 
Men, Helene! Sproglæren har du ikke været nær 
nok fast i. 

Du er for gammeldags! 

Anna er for Resten en ren lille Perle. Og 
hun ser tit saa rørende paa mig; det er dig, hun 
leder efter i mit grimme Ansigt. 

En Gang om Ugen skal der skrives hjem. 

Og vi — det vil sige hun — jeg mener nem- 
lig Anna — har allerede faaet Brev fra din gamle 
foresatte ; men det var et underligt Brev. Det var 
ikke fra en Moder, men fra en Kancelliraadinde. 
Det er godt, du er sluppen fra hende! 

— Men, Uro har du i Blodet. Om det er et 
Svaneæg, du har ligget i, ved jeg ikke. 

Det har maaske været et Vildandeæg. Har 
du aldrig hørt Historien om Vildanden, der blev 
udruget mellem de tamme Ællinger; men en Dag, 
da Vingerne var vokset ud, steg den tilvejrs fra 
Nakkerup — jeg mener Andegaarden, og forsvandt 
højt i Luften, mens alle stod og stirrede efter den. 

I Dag hørte jeg Anna i Josefs Historie. Den 
minder mig ogsaa lidt om dig. Ja, vi har jo i 
Grunden solgt dig til den Apotekerfrue. Og du 
kom i Fængsel, og der traf du Bedstemoder og fik 
en høj Stjerne hos hendev Og en Dag naar du 
vel Lykken og sender Bud efter os alle sammen. 
Jeg er svært spændt paa, hvordan du har det. 
Stakkel, at du har gennemgaaet saa meget. Moder 
aner næsten ingen Ting af det. 

— »Det har kun været for anstrengende for dig !< 
Hvil dig nu rigtig ud ! Saa finder du vel nok 

paa noget. For jeg kender dig jo godt nok til at 
vide, at du ikke vil leve af Bedstemoder, hvor god 
og rar hun saa er. 

Det er sandt: Bedstemoder syntes endogsaa at 
interessere sig for Fader; hun saa saa meget paa 
det Billede af ham, der hænger over Sofaen, det 
alleryngste, vi har, der, hvor han sidder med Straa- 
hat og ser saa sværmerisk ud. Og det er ogsaa 
sandt : forleden Dag mødte jeg en Herre, der kom 
lige ud fra Bedstemoder. Han saa længe paa mig 
og kørte saa bort paa en Cykle. Jeg spurgte 

Bedstemoder, hvem det var. Men hun sagde, at 
det var ikke nogen. Men det var det nu vist 
alligevel I 

Hils nu den svenske Onkel og Tante, Kusinen 
og Fætteren fra os alle. 

Din hengivne Søster 

Betty. 
Efterskrift. 
Kære Frøken Helene Rørby! 

Nu skal De se, at alt bliver godt for Dem — 
for det gør det nok. Og for os alle sammen. Jeg 
er saa glad for Deres Søster, hun er akkurat Hge- 
saa god som Dem, men lidt mere alvorlig. Dette 
faar ingen Lov at læse foruden Dem, saa at det 
jo godt kan være, at det ikke er sikkert, at der 
er Fejl deri. 

Blot at Fader og Moder nu ikke længes for 
meget efter os og kan undvære os, men det gør 
Moder især vist ikke, da Fader er saa meget paa 
Apoteket. Desideria skrev virkelig saa pænt til 
mig og fortalte, at hun havde faaet en ny Kjole. 
Der er en, hvis Smilehuller jeg tit længes efter, 
en, jeg tænker paa om Dagen og om Natten. Mon 
den ogsaa tænker paa mig og 

Deres lille Anna. 



XXXIV. 

SAA FAST EN DÆMNING. 



Det led mod Slutningen af August. Saa hurtig 
gled Dagene i det stille Hjem og i den vidunder- 
lige Natur. 

Helene var ligesom bleven gladere; det troede 
hun da. 



205 

Hun talte højt, kastede sig ind i Samtalen og 
søgte at se oplivet ud. 

Saadan kom hun en Formiddag i Sportsdragt 
stormende som i gamle Dage ned paa Verandaen, 
hvor Familien sad. 

Hun lo over hele Ansigtet, smaanynnede og 
var i det hele usædvanlig munter. 

:»Det er svært, som du er glad i Dag!« sagde 
Fruen med ironisk Betoning. 

>Ja, den er vel ægte, den Glæde!« tilføjede 
Doktoren. 

Helene saa i et Nu, at hun var gennemskuet, 
og tabte Masken. 

Hun løb ud i Forstuen og standsede udenfor 
Doktorens Værelse. 

Hurtig derind. 

Det var en kraftig Kur, hun brugte. 

Hun havde i den sidste Tid tvunget sig til 
mindst et Par Gange daglig at se det store Doktor- 
billede for at vise sig selv, hvor lidt det afficerede 
hende. 

Men hun havde da altid Støvekluden i Haanden. 

Nu stod hun foran Billedet. 

Saa hun nu fuldstændig ligegyldig paa dette lige- 
gyldige Ansigt? 

Nej, ikke helt endnu. 

Hun blev vist nødt til at forlænge Kuren. 

Det maatte og skulde hjælpe! 

Saa ud i Forstuen. 

Der løb hun paa Doktoren og Fruen, der raabte 
efter hende: >Men Helene! Skal du aftørre Træerne 
paa Fjældet? Du løber jo med Støvekluden.« 

>Jeg glemte Tobaksbordet i Morges!« 

Hun ilede ind med Kluden, ud igen, op paa 
Cyklen og suste af Sted. 

Gunnar løftede Hovedet og vrinskede efter 
hende; men hun ænsede den ikke i Dag. 

Paa Verandaen stod Doktoren og Fruen og saa 
langt efter hende. 

>Du Frederikke! Nu har hun været inde ved 
Billedet igen!« 

>Aa, 1 dumme, dumme Mænd! Tror I da ikke, 
man bestiller andet end tænke paa jer og jeres Bil- 
leder, I indbildte Afguder Ic 

Hun kyssede ham; og han gik i dybe Tanker 
over paa Konsultationsstuen. 

Imidlertid kørte Helene i jagende Fart op over 
den brede Landevej ad Østmark til. 

Men hun saa ikke Naturen, der dog laa for 
hende i glimrende Høstbilleder. 

Hun standsede Cyklen og gik med den op ad 
en Bakke. 

Hvide, solskinnende Skyer gled over Himlen, 
skiftende og atter skiftende i de sælsomste Former. 

Hun stod paa engang stille. 

Saa hun ikke der mod Himlens Azur en Profil 
som en Silhuet paa en blaa Væg! 

.... »Ja, følg mig kun, forfølg mig vaagen og 
i Drømme. Jeg ler kun ad dig, fri som jeg er, fri, 
fri, fri!« .... 

Hun hørte i det samme Sang, Sang af klare 
Barnestemmer. 

Hun stod uden for Skolen. 

Saa stillede hun Cyklen og gik ind i Skole- 
stuen. 

Hun havde hos Doktorens set Lærerinden. 

Denne bød hende en Stol og spurgte, om hun 
vilde høre Børnene synge. 

Ja, det vilde hun naturligvis gerne! 

Og nu rejste Børnene sig, idet de alle stirrede 
paa den fremmede, danske Frøken, der sad saa 
tankefuld og drømmende foran dem. 

Helene klappede en lille, bleg Pige, der sad paa 
forreste Bænk og saa saa bedrøvet ud. 

»Hvad hedder du?« spurgte Helene, som hun 
troede, paa godt Svensk. 

Nu lo alle Børnene, selv Lærerinden maatte 
smile. 

Og den blege Pige fik røde Kinder af Bevægelse 
og Undseelse. 

»Naa, hvad hedder du da?« spurgte Lærerinden 
i en lidt bebrejdende Tone. 

>Ebba!« svarede den lille og brast i Graad. 

Helene saa paa Lærerinden, der sagde: > Hendes 
Moder er syg, og de har det saa sørgeligt og 
fattigt!« 

Hviskende føjede hun til: »Manden er rejst fra 
dem med en anden — til Amerika!« 

Helene klappede atter lille Ebba. 

Graaden stilnede af. 

Og saa sang Børnene: 

>Och jungfrun gick åt kållan, 
hon skulle håmta vann; 
dår stod en Ilten hasselgren, 
han var så mycket grann. 

>Ack, hor du Ilten hasselgren, 
hvarfor år du så grann?« 
»Jag åter mull oeh drlcker vann. 
dårfdr år jag så grann.* 

>Ack, hor du Ilten jungfru, 
hvarfor år du så fin?< 
»Jag åter socker, drlcker vin, 
dårfdr år jag så fin. c « 

De saa alle op paa den danske Frøken. 

Hun syntes dem at være »den jungfru så fin«. 

Solen skinnede ind paa de lyslokkede Smaapiger; 
og Fossen hørtes i det Qerne. 

Lærerinden gik rundt mellem Børnene og talte 
hviskende med dem. 

Og nu sang de klare, svenske Barnestemmer: 

>Der er et yndigt Land, 
det staar med brede Bøge, 
nær salten Østerstrand. 
Det bugter sig i Bakke, Dal; 
det hedder gamle Danmark, 
og det er Frejas Sal.« 

Da blev Helene saa bevæget som ikke i lange 
Tider. 

Det var hende umuligt at beherske sig. 

Hun takkede hurtigt Børnene og Lærerinden og 
skyndte sig ud. 

Hun gik ind i Skoven; og da strømmede Taa- 
rerne ud af hendes Øjne. 

Hun længtes, længtes — som aldrig før. 

I det samme hørte hun Børnene snakkende og 
leende strømme ud af Skolen. 

Og lidt efter kom lige forbi det Sted, hvor hun 
sad skjult, den lille Ebba ensomt gaaende. 

Helene fik en Idé. 

Hun sprang op og fulgte langsomt efter Barnet. 

Et Stykke frem ad den store Landevej; saa ind 
gennem Skoven. Ud paa Marken. Ind mellem Smaa- 
træer. 

Ebba havde hele Vejen skyndt sig frem uden 
at se tilbage; men paa engang vendte hun sig om 
og opdagede vist Helene, der lige naaede frem til at 
se hende forsvinde i et lille, fattigt Hus. 

Et fattigt Hus! 

Ja, det behøvede ikke at skrives over Indgangs- 
døren, hvis man ellers med det Navn kunde nævne 
nogle gabende, revnede, ormstukne og hullede Bræd- 
der, der svajede hid og did. 

Men bag de smaa Vinduer tittede røde og blaa 
Blomster frem. 

Helene bankede paa Døren og traadte ind. 

Jto, der stod Ebba og saa ængstligt paa hende. 

I Sengen laa en bleg, udtæret Skikkelse. 

To smaa Børn legede paa Gulvet og byggede sig 
et Bjerglandskab af Sand, hvori de plantede smaa 
Birkekviste. 

Ebba nejede; hun tog et Klædningsstykke bort 
fra en Stol, for at Helene kunde sætte sig. 

Og hun forstod nu, at lille Ebba var den, der 
styrede Hjemmet, naar hun ikke var i Skole. 

Helene nænnede ikke andet end at sætte sig, 

skønt Luften var saa uren, ja ligefrem giftig, at man 
næppe kunde drage Vejret. 

Det syntes ogsaa, som den syge Kone havde 
vanskeligt derved. 

Helene rejste sig og vilde aabne Vinduerne; 
men de var tilspigrede. 

Saa lukkede hun Døren op; og ind gennem 
Forstuen strømmede den friske Luft. 

Den syge smilte, men sagde intet. 

Helene saa sig om. 

Hvor her var renligt og pænt med smaa Midler! 

Paa Gulvet var der strøet Enebær, og de tynd- 
slidte Gardiner var skinnende hvide. Over Kom- 
moden var lagt et hjemmevævet Stykke, hvorpaa der 
stod nogle Smaaportrætter og et Par frygtelige Por- 
cellænshunde, der agerede Vaser, med Evigheds- 
blomster i de aabne Hoveder. 

Ebba pegede hen paa Væggen. 

Der hang den svenske Konge og Dronning. 

Og der — ja sandelig — det var den danske 
Prinsesse Ingeborg og hendes »Fåstmannc. 

Vissent Birkeløv omgav Billederne. 

Ebba forklarede, at det var fra Midsommer- 
dagen. 

Men nu kom Mis med to smaa Killinger ud un- 
der Sengen. 

De maatte ogsaa hilse paa den danske Frøken. 

Mis søgte sig en Lysplet paa Gulvet, mens Kil- 
lingerne hoppede rundt. 

Og Smaabørnene lo. 

Den syge stønnede. 

Helene spurgte: »Kommer Doktoren ikke?« 

Ingen forstod hende. 

Da tog Helene sin Portemonnæ frem, drog Ebba 
hen til sig og lagde to store Sølvskillinger i den 
lilles Haand, idet hun sagde: >Du er en flink lille 
Pige! Og derfor skal du have en dansk og en svensk 
Mønt. Det er den danske og den svenske Konge, 
der vil hjælpe jer!« 

Boeck: Unge ^jerte^. 14 

Ordene forstod ingen af dem; men de skinnende 
Sølvpenge talte det Verdenssprog, som alle forstaar. 

Den syge rejste sig halvt op; og Helene mod- 
tog hendes fremrakte Haand, der var klam og hed. 

Hun smilede til Tak og faldt tilbage igen. 

Ebba lagde Pengene i en Skuffe, som hun af- 
laaste. 

Saa gav hun Helene Haanden og nejede dybt, 
idet hun takkede. 

Den, der havde set Helene gaa ind i Hytten og 
komme ud deraf, vilde ikke troet, det var den samme 
Kvinde. 

Hun gik derind bøjet, tvivlende og drømmende. 

Hun gik ud deraf med løftet Pande og straa- 
lendc Øjne. 

Nu vidste hun, hvad hun vilde! 

Kunde der være nogen Tvivl? 

Havde ikke Vor Herre kaldt hende med Toner- 
nes dragende Magt og selv vist hende Vejen paa 
denne Sommerdag gennem de store Skove til det 
fattige Hus! 

Ja, hun følte det, at al den Kraft, der boede i 
hende, at Blodet, der rullede gennem hendes Aarer, 
Ungdommens brusende Elv, den skulde nu tages i 
Menneskers Tjeneste. 

Hun vilde hjælpe de syge og svage! 

Hvilket Arbejde det maatte være! 

Hvilken Lykke og Velsignelse det vilde bringe! 

Nu havde hun atter Øje for Naturen. Hun 
følte, at med den Beslutningens Ild, hun ejede i sig, 
havde hun Lov at nyde det altsammen. 

Det var ikke længer som en ørkesløs Ledig- 
gænger, hun saa paa Livets og Naturens store Pa- 
norama. 

Nej, hun saa paa Naturen for at hente Styrke 
til sin Gerning i Livet. 

Og hvilken Høstdag det var! 

Fra Landevejen saa hun til begge Sider Skove 
og Fjælde i Høstens stærke Farver; Elve og Søer 
laa spejlklare og lysende. 

Paa Markerne stod det mejede Korn, sat op 
paa store Træstilladser, som Hære, der marcherede 
imod hinanden i sluttede Kolonner. 

Gaarde og Huse laa der hvide, røde og grønne. 

Hun havde naaet sin Yndlingsplet: Skoven ved 
»Vestanvik«. 

Høje Birke stod som Guldregnstræer med gyldne, 
hængende Kviste. 

Gennem de hvide Stammer saa man som mellem 
Søjlerne i en Loggia ud over Elve og Marker, Huse 
og Skove til Qerne blaanende Bjærge. 

Bregnefloret dækkede Bunden som et mange- 
farvet Brysselertæppe. 

Jordbærbladene og Blaabærrisene rødmede om 
Kap, og langs Fodstien var der rødt af smaa, pynte- 
lige Tyttebær. 

Dugsprængte Spindelvæv hang som Julenet i 
Granerne. 

Under Rønnebærtræerne laa de nedfaldne Bær 
som sønderbrudte Koralkranse. 

Ahorntræernes Løv lyste som drevet Guld. Og 
hen over Højderne slog Aspens røde Blade op som 
Flammer mellem de mørke Fyr- og Granskove. 

Længe stod hun og saa sig om til alle Sider. 

Saa op paa Cyklen, og hjemad i en Fart! 

Gunnar modtog hende paa Gaardspladsen, højt 
vrinskende; hun havde altid lidt Sukker til den. Og 
den fulgte hende til Verandaen. 

Døren stod aaben, og hun gik ind i Dagligstuen. 
Da hørte hun paa engang fra den tilstødende Spise- 
stue, hvor Doktoren og hans Hustru sad. Holmsteds 
Navn blive nævnet. 

Man havde øjensynlig ikke hørt hendes Komme ; 
og uvilka årlig sank hun ned paa en Stol ved Klave- 
ret og lyttede efter. 

Det var Almgren, der læste højt af et svensk Blad : 

»Af de danske Deltagere i Kongressen 

om Skolehygiejnen i Gøteborg lagde man ved Aab- 
ningsmødet særlig Mærke til den danske Læge Dr. 
Holmsted, der jo ogsaa i Sverrig har et godt Navn 
for sin Virken i Tuberkulosesagens Tjeneste.« .... 

Helene anslog i det samme Klaveret og begyndte 
at spille, hvilket hurtigt lokkede Doktoren og Fruen 
hen i Døren. 

Helene fortalte dem nu alt, hvad hun denne 
Dag havde oplevet, om den fattige Kone og lille 
Ebba, men fortav endnu sin Beslutning at ville være 
Sygeplejerske. 

>Jeg kender godt Familien, c sagde Almgren, 
>men jeg har længe intet hørt til dem. Nu skal jeg 
gaa derhen.« 

— Da Helene kom ned til Middagsbordet, var Dok- 
toren i en stærk Alteration: »Det var sandeligt paa 
høje Tid, De opdagede den Kone, Helene. Hun maa 
opereres hurtigst mulig. Nu kommer hun herop i 
Eftermiddag, og saa foretager vi Operationen i Mor- 
gen Formiddag.« 

»Men hvor skal Børnene være imens?« sagde 
Helene. 

»Børnene,« sagde Fruen, »dem tager Frederikke 
Almgren til sig saa længe.« 

>Jeg vidste det,« sagde Doktoren. 

Hen paa Eftermiddagen kom den syge Kone 
kørende med Børnene. De fik et Værelse paa Loftet, 
mens Konen blev indlagt paa Sygehuset. 

Næste Morgen sad Doktorfamilien og Helene 
ved Frokostbordet, da Hanna kom farende, med alle 
Tegn paa den største Forskrækkelse, og hentede 
Doktoren. 

Helene saa forbavset ud; men Fruen sagde: 
»Den Slags Afbrydelser er vi saa vant til; og saa er 
det hele maaske en hul Tand. « 

Men lidt efter kom Doktoren ind. 

Og nu var det Fruens Tur at blive forskrækket, 

da han aldeles ude af sig selv udbrød: »Min Syge- 
plejerske er pludselig bleven syg i Nat og kan ikke 
assistere mig i Dag. Og nu, lige efter Frokosten, 
skal jeg foretage Operationen. Hvad i al Verden 
skal jeg dog gøre? Vi tør ikke bedøve Patienten; 
hun er altfor svag! Men jeg maa have nogen til at 
hjælpe mig ! . . . . Hvor skal jeg faa en Sygeplejerske 
fra — nu, nu, i dette Øjeblik?« 

Da sagde Helene med en Røst, saa stærk og 
høj, saa klar og jublende: >Her!« 

De stirrede maalløse paa hende. 

Da fortalte hun dem, at hun i Gaar ved Besøget 
hos den syge Kone med et havde fattet den Beslut- 
ning, at hun vilde være Sygeplejerske. 

Først her i Sverrig, om Doktoren vilde tage 
hende, og saa senere i Danmark. 

Da raabte Almgren, idet han greb hendes Haand: 
»Jeg tager Dem paa Ordet, Helene I Himlen selv har 
ledet Deres Fjed ! Nu kender De Konen ! Og hun har 
Tillid til Demlf 

»Helene, tør du — tør du virkelig?« sagde Fre- 
derikke. 

>Jeg tør!« sagde Helene. 

»Da har Vor Herre sendt Dem hid til Vårmlands 
Skove!« udbrød Doktoren. 

Saa satte de sig til Frokostbordet. 

Bønnen før og efter var i Dag længere end ellers. 
Og der spistes i dyb Stilhed. 

Efter Bordet fulgte Fruen Almgren og Helene 
over paa Sygehuset. 

Doktoren gik med den vordende Sygeplejerske 
ind i Operationsstuen. 

Det gyste i Helene, da hun saa de forskellige 
Forberedelser. 

Hun iførtes en hvid Kittel. 

»Det er den smukkeste Dragt i Verden,« sagde 
Almgren. 

Lidt efter tilføjede han: »Det er mærkeligt, nu 

troede jeg, det var rent galt; og saa har Vor Herre 
netop gjort det saa aldeles storartet, at jeg nu fatter 
det bedste Haab. Jeg saa jo, hvor Ronens Ansigt 
opklaredes, da hun genkendte Dem. Og nu er min 
Haand fast!« 

Den syge blev baaren ind; hun blev lagt paa 
Operationsbordet. 

Helene saa smilende og trøstende paa Patienten. 

Operationen var kort. 

Den syge gav ikke en Lyd fra sig og syntes 
straks at faa Vejret lettere. 

Nu en hurtig Forbinding. 

Saa førtes hun ind paa Værelset igen og fik 
en Morfinindsprøjtning, hvorefter hun snart faldt i 
Søvn. 

Nu fik den vagthavende Pige Ordre til at melde, 
om der passerede noget. 

Og Helene gik, efter at have afført sig Hospitals- 
dragten, med Almgren over i Villaen. 

Frederikke stod paa Verandaen med Ebba og 
hendes Søskende. 

Doktoren raabte paa Afstand: »Alt er godt og 
vel overstaaet. Konen var tapper. Og Helene har 
faaet sin llddaab ! — Nu sover Moder, men i Morgen 
skal 1 faa Lov at komme over til hende.« 

De gik nu alle ind i Stuen. 

Da brast paa engang Helenes Kraft; og hun var 
segnet om, hvis Fruen ikke havde grebet hende. 

Doktoren hentede en Flaske Portvin og sagde, 
idet han skænkede i Glassene : »De kan være bekendt 
at besvime; værsgod, gør det kun, Helene! c 

»Nej, nu er det ovre!« 

Og Taarerne vældede ud af hendes Øjne. 

Frederikke kyssede hende og sagde : »Ja, stærkere 
Naturer end du har tit ikke taalt sligt!« 

Saa løftede Almgren sit Glas og sagde: >Maa jeg 
hilse paa den ny Sygeplejerske!« 

Om Aftnen satte Helene sig til Klaveret og sang : 

Nu er det Høst! 
Marken er mejet og Kornet i Lade, 
ned gennem Elven gaar guldgule Blade. 
Rødmende Hyben i Sollyset lyne, 
nu kommer Fuglenes Reder til Syne. 

Nu er det Høst! 
Trækfugle rundt sig paa Markerne flokker, 
Birken har Guld i de hængende Lokker; 
Bærrene ses som Koraller paa Rønnen, 
flammende Farver har Aspen og Lønnen. 

Nu er det Høst! 
Stormene kalder i klagende Nætter, 
fælder paa HøjQældet Skovenes Jætter. 
Skibene kæntre, og Hytterne skælve, 
Tømmeret iler ad skummende Elve. 

Nu er det Høst! 
Sommerens Pragt sank i hvirvlende Strømme. 
Nu er det Tid dog om Vaaren at drømme; 
se: i de bladløse, afklædte Skove 
blottes de Knopper, der Foraaret love! 

Et Øjeblik sad hun tankefuld, saa kyssede hun 
Frederikke, trykkede Doktorens Haand og gled stille 
ud af Stuen. 

Da hun kom gennem Forstuen for at gaa op, 
stod Døren aaben til Doktorens Værelse. 

Hun gik derind. 

Og Maanen var saa galant at oplyse Doktor- 
billedet, saa hun klart saa dem allesammen, det vil 
sige: kun en eneste. 

Hun saa triumferende paa ham og sagde: »Nu 
kan jeg se dig rolig ind i Øjnene; nu har jeg min 
Gerning! Kom kun, om du tør! Nu har jeg bygget 
en Dæmning, saa fast og stærk, at ikke Alverdens 
Fosser kan bryde den I c 

Hun skyndte sig op. 

Efler at have været inde hos Knud og Brita 
tittede hun ind til Ebba og hendes smaa Søskende; 
de sov saa trygt. 

Da hun kom ud paa Loftet igen, stod Hanna 
der og tørrede sine Øjne. 

Hun nejede dybt, tog Helenes Haand og sagde: 
»Gud velsigne den danske Frøken! De har gjort det 
for en fremmed, som ikke mange vilde gjort for 
deres egne!« 

Helene vilde gaa. 

Da holdt Hanna hende tilbage og sagde: »Men 
De bliver aldrig Sygeplejerske — hvor dygtig De saa 
er, og hvor god De er! De faar andet at tænke 
paa ! c 

Helene rev Haanden til sig og løb ind paa sit 
Rammer. 

Hun var træt og gik hurtig i Seng. 

.... Ja saa, han var altsaa i Gøteborg! . . . . 
Nu vilde hun blot se Billedet én Gang til ... . for 
en Sikkerheds Skyld .... og saa aldrig mer! .... 
Nu tænkte hun slet ikke paa ham .... nej slet 
ikke!« .... 

Da Helene var gaaet op, sagde Fruen: »Gustaf! 
Tror du, hun holder dette ud i Længden?« 

»Det kan ingen vide!« 

»Jeg tror det ikke!« 

»Hun er ung og stærk!« 

»I Mænd har mange udmærkede Egenskaber; 
men Menneskekendere, det er 1 nu engang ikke!« 

»Ja saa!« 

»Hun bæres oppe af et stort Haab; det tror 
jeg! Ja, af en forunderlig Blanding af Tvivl og Haab!« 

»Tror du da, Haabet eller Tvivlen vil sejre — 
tror du, hun vil finde Lykken, den Lykke, hendes 
unge Hjerte higer efter?« 

»Gustaf! Skulde den Mand, hun elsker, ikke 
drages til hende, da maatte han være døv og blind! 
Jeg har ingen kendt, der ligner hende!« 

Han slyngede Armen om hendes Liv, og de 
gik op til Brita og Knud, der imod Forventning var 
lysvaagne. 

»Hvor kommer det, I ikke sover?« spurgte 
Moderen. 

»Jo,« svarede Knud, »Kusine Helene har været 
inde hos os og fortalt et Eventyr.« 

>Ja,« udbrød Brita, »aldrig har jeg hørt noget 
saa morsomt!« 

»Naa,« sagde Faderen, »hvad handlede det da om?« 

»Aa, hun fortalte om den stærkeste Kvinde i 
Verden. Hun var saa stærk, at hun satte Manden 
ud af Huset og bar det op paa Fjældet.« 

Doktoren og Fruen lo. 

»Der ser du,« sagde han, »hun har nok i sig selv!« 

»Vent!« svarede Doktorfruen. 



XXXV. 

UNGE HJERTER, 



Den fattige Kone laa en otte Dages Tid paa Syge- 
huset. 

Og, da saa hun og Børnene en Dag kørtes hjem 
derfra, ventede der dem en Overraskelse. 

Allerede i Afstand saa de, at der af Skorstenen 
opsteg en Røg, saa blaa og bølgende, som den ikke 
var set i lange Tider. 

Paa Tærsklen stod Helene og modtog dem 
glædestraalende. 

Huset og Lejligheden var oppudset. Vinduerne 
var indrettede til at lukkes op, og der var anskaffet 
adskilligt Husgeraad. 

Helene havde i Løbet af en Uges Tid ved Hannas 
Hjælp arrangeret alt dette. 

Men hun vilde ingen Tak have! 

Det var jo Besøget i den syge Kones fattige 
Hjem, der havde grebet saa mægtigt ind og vist 
Vejen, der skulde vandres. 

Da Sygeplejersken begyndte at komme sig, blev 
det bestemt, at Helene foreløbig skulde uddanne sig 
under hendes Vejledning. 

Og det gik over al Forventning godt. 

Det, at Helene var begyndt med det allersværeste, 
gjorde det efterfølgende let. 

Og Almgren maatte forbavses over, saa hurtigt 
hun fandt sig til Rette i Forholdene. 

Selvfølgelig kom hendes indtagende Personlighed 
og vindende Væsen hende meget til Hjælp. 

De, der ikke forstod den danske Frøken, fattede 
snart hendes venlige Miner og talende Øjne. 

Naar hun ikke var paa Sygehuset, optog Brita 
og Knud hende. 

I det hele var hendes Liv i denne Tid fra Gry 
til Kvæld et fortsat Arbejde. 

Og det gjorde hende frisk og glad igen! 

Det udviklede hendes Personlighed; hun var 
med et bleven ligesom større og skønnere. 

Hun fik atter Farve. 

Øjnene var mørke, som Søer, der spejlede en 
skyfuld Himmel; og stundom saas der i Blikket 
Skygger af forbifarende Syner, som en flyvende Fugle- 
flok kan spejles i Vandet. 

Et enkelt Solglimt, en lysende Stemning viste, 
hvor dybt der var til Bunden. 

Og den Helene, som nu arbejdsdygtig og arbejds- 
glad færdedes oppe i Vårmlands Skove, det var en 
anden end den Helene, der eksploderede som Dyna- 
mit i Ravnekrogen i Nakkerup. 

Aldrig havde hun tænkt eller drømt om, at man 
saaledes kunde arbejde sig bort fra sin Sorgs store og 
ensomme Skove og ud paa Glædens og Lykkens Vidder. 

Hun var stærk nu, stærk og fri som aldrig før! 

Og hvorfor var hun det? 

Fordi hun helt gik op i sin Gerning, uden Bi- 
tanker og Bihensyn. 

Hun fulgte Arbejdets brede Vej, uden at lokkes 
af de Sideveje, der drager fra Maalet og fører vild. 

Det var en af de første Dage i September. 

Hele Natten havde det regnet. 

Da Helene .Klokken 6 stod op, var Regnvejret 
forbi. 

Hun traadte ud paa Altanen; men en kold og 
klam Taage jog hende ind igen. 

Da hun vandrede over paa Sygehuset, var Taagen 
saa tæt som en Mur. 

Senere hævede den sig imidlertid saa meget, 
at Veninderne efter Frokosten vovede sig ned i 
Haven. 

De gik noget tavse. 

Da kastede Helene sig pludseligt om Frederikkes 
Hals og sagde: »Hvor I har gjort mig lykkelig!« 

>Ja saa! Er du helt lykkelig?« 

»Javist,« svarede Helene med en saa ejendomme- 
lig Betoning, at Frederikke maatte le. 

»Og nu bliver jeg Vinteren over hos jer — om 
I da vil have mig — og saa faar vi se, om jeg slaar 
Rod her, eller om — « 

»Eller om der er nogen, der drager dig til Dan- 
mark,« sagde Frederikke med et Smil. 

Blussende rød svarede Helene hurtigt: »Det maa 
da være Bedstemoder og Hjemmet!« 

»Ja naturlig — hvem ellers?« sagde Frederikke 
med stærk Ironi. "^ 

Da drog Helene sin Arm ud af hendes og sagde 
med en pudsig, fornærmet Røst : »Ja, det er virkelig 
mit Alvor. Jeg læste forleden i et dansk Blad, at 
paa Amtssygehuset i en af Provinsbyerne bliver der 
fra 1. November en Plads ledig som Plejemoder. 
400 Kroner, frit Ophold og Plejekjoler. — Kunde jeg 
blot ad Aare faa en lignende Stilling. Saa kunde 
jeg jo ernære mig selv.« 

»Ja,« sagde Frederikke meget alvorligt, »jeg ser 
dig allerede i Plejekjolen ; den vil klæde dig godt!« 

Helene saa op paa hende, men kunde intet op- 
dage. Hun lagde igen sin Arm under Venindens, og 
de gik videre gennem Haven. 

Da hørte Helene en underlig, klukkende Lyd. 

Hun vendte sig og saa, at Frederikke var alde- 
les rød i Ansigtet. 

Helene tog hurtigt Armen til sig og vilde gaa. 

Men Veninden holdt hende fast og sagde, stærkt 
leende: »Plejemoder, sagde du Plejemoder! Ja, det 
bliver du nok; du vil blive en ganske udmærket 
Plejemoder; og jeg priser den Mand lykkelig, som du 
faar under Behandling, du skovduftende og elver- 
stænkte Plejemoder!« 

Helene blev dødbleg. 

Saa spurgte Frederikke alvorligt: *Tror du virke- 
lig, at du vil kunne finde dig i dette ensomme Liv 
heroppe som Sygeplejerske?« 

Helene svarede langsomt og bestemt, idet hun 
lagde Haanden paa Hjertet: »Ja! — Jeg har herinde 
bygget en stærk og fast Dæmning for min Ungdoms, 
brusende Strømme.« 

»Men — Dæmninger kan brydes!« sagde Frede- 
rikke, idet hun omfavnede Helene og gik sin Vej. 

Paa engang skinnede Solen. Det lysnede mer og 
mer og lovede en herlig Dag. 

Taagen jog nu som flygtende Skyer op over 
Skovene og forsvandt helt. 

Solen havde Herredømmet og brugte det mildt 
og godt. 

Nu kom Børnene ind i Haven. 

Helene hørte, at de skændtes; og det begyndte 
allerede at gaa over til Haandgribeligheder. 

»Hvad er der i Vejen?« spurgte hun. 

Brita havde taget fat i Knud, men slap ham 
igen, hvorefter han sagde: »Brita vil altid være den 
stærkeste Kvinde i Verden; men næste Gang, han 
bliver det, faar hun Bank af mig!« 

Helene maatte mod sin Vilje smile ad denne mis- 
forstaaede Iver. 

— Hen paa Eftermiddagen sad hun oppe paa sin 
Altan og saa ud over Skovene. I det samme hørtes 
en gennemtrængende Piben. 

Nu kom Dampskibet. 
Helene faldt i Tanker. 

Hun tænkte, at Dampskibet var det eneste, der 
bragte Bud til disse ensomme Egne. Og, om hun 
blev heroppe i Vårmland, da vilde det maaske engang 
føre hende bort herfra, naar hun som en gammel, 
hvidhaaret Kvinde vendte hjem til Danmark, hvor 
ingen kendte hende længer. 
Hun for op. 

For i Aften maatte hun se Fossen efter disse 
Dages Regnskyl. 

Da hun tog sit Overtøj ud af Skabet, faldt hendes 
gamle røde Hue ud med det samme. 

Hun havde ikke baaret den i Vårmland endnu. 
»Lad gaa!« sagde hun og satte den paa dens 
gamle Plads. 

Saa gik hun ned paa Broen, der fører over 
Vandfaldet. 

Ej, hvilken Heksekedel, hun saa ned i! Øre- 
døvende kogte Vandene, dampende og stænkende, 
boblende og sydende. 

Sluserne stod aabne, at Broen ikke skulde 
sprænges. 

— Hvad var et Menneskeliv her? 
Intet kunde modstaa denne Naturkraft. Menne- 
skeord og Mennesketanker^ Menneskeplaner og Menne- 
skedrømme overdøvedes af dette fraadende, brølende 
Dyb, hvor det saa ud, som Dampene steg op af bob- 
lende, kogende Vande. 

Det var med en jublende Følelse, hun saa de 
fraadende Strømme ligesom tæmmes og tøjles i 
Faldet. 

Saa fulgte hun langs Elven, hvor Tømmerstok- 
kene kom styrtende, legende den sælsomste Leg i 
Vandet, som springende Fisk, der hoppede i Vejret; 
de brødes, samledes og adskiltes. 

Hun gik opad og nærmede sig nu »Lillberget.« 
Der maatte hun op i Kvæld for at se de bru- 
sende Vande og straalende Farver. 

Op mellem Fyrrene, Birkene og Granerne. 

Nu var hun oppe. 

Det var stenet Jordbund ; hun maatte se sig for. 

Men hen maatte hun at se ned i Elven. 

Og, da hun næsten var naaet derhen paa det 
højeste Punkt, saa hun, der stod en Skikkelse ander 
en vældig Røn med funklende Klaser. 

Han vendte sig. 

Og i Solnedgangsskæret stod foran hende — 
den, hun frygtede mest i hele Verden, den Mand, hun 
første Gang saa i det flammende Skær fra Valborg- 
blusset. 

Elve fra HøjQældet! Naar I har drukket Him- 
lens Vande og berust jer i de skyllende Regn- 
strømme, da styrter I af Sted, brølende og rasende 
som drukne Jætter! Og da sprænger I Stigbord og 
Sluser, der før har tæmmet og tøjlet eder! 

De stærke Strømme, der bruser i Menneske- 
sjælen, kan vel ogsaa for længere eller kortere Tid 
standses. 

Der kan dæmmes op for dem. 

Men, der er Strømme, saa stærke, Elve saa 
brusende, at ingen Dæmning kan staa imod. 

Det var et Nu, et Øjeblik. 

Saa skete det vidunderlige. 

Alt, hvad der havde brust gennem to unge 
Hjerter, to Sjæles rigeste Følelsesvæld, dæmmet op 
for ved Adskillelse og Reflektion, Viljekraft og Ar^ 
bejde, havde nu samlet en slig Kraft, at Dæmningen 
bortskylledes. 

To Elve, kommende fra hver sin Side, gennem- 
brød den adskillende Vold og mødtes. 

Hvem var svagest? 

Ingen, ingen kan sige det I 

Men Verdens stærkeste Kvinde — hvad gjorde 
hun? 



